(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΜΖ΄

Δευτέρα, 16 Δεκεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ Β. Γραμμένου και Π. Κουκουλόπουλου, σελ.
3. Ανακοινώνεται ότι τη συνεδρίαση παρακολουθούν Μαθήτριες, μαθητές και συνοδοί καθηγητές από το 2ο Γυμνάσιο Αμαλιάδας, το 1ο Γενικό Λύκειο Ελασσόνας, το 1ο Γενικό Λύκειο Ελασσόνας, φοιτήτριες και φοιτητές και συνοδός από τη Δημόσια Σχολή Ανώτερης Επαγγελματικής Κατάρτισης Τρίπολης, Τμήμα Δημοσιογραφίας, σελ.
4. Ανακοινώνεται στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική Ευθύνη των Υπουργών», όπως ισχύουν, την 11.12.24 ποινική δικογραφία που αφορά στον Υπουργό Υγείας Άδωνι Γεωργιάδη και την 13.12.2024 ποινική δικογραφία που αφορά στον Υπουργό Δικαιοσύνης Γεώργιο Φλωρίδη, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων:
 i. με θέμα: «Προβλήματα στην ελαιοπαραγωγή λόγω ανομβρίας και υψηλών θερμοκρασιών στη νήσο Λέσβο», σελ.
 ii. με θέμα: «Με παραιτήσεις της Διοίκησης δεν διασφαλίζονται οι έγκαιρες, έγκυρες και με διαφάνεια πληρωμές από τον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων(ΟΠΕΚΕΠΕ)», σελ.
 β) Προς τον Υπουργό Επικρατείας κ. Μαυρουδή (Μάκη) Βορίδη με θέμα: «Η Κυβέρνηση πρέπει άμεσα να αποζημιώσει τους πληγέντες και να θωρακίσει την περιοχή μετά την καταστροφική πυρκαγιά στη Δυτική Κορινθία»., σελ.
 γ) Προς τον Υπουργό Υποδομών και Μεταφορών με θέμα: «Σοβαρά ερωτηματικά γεννά η νέα ανάθεση στην ολλανδική HVA μελετών για αντιπλημμυρικά έργα στη Θεσσαλία», σελ.
 δ) Προς τον Υπουργό Περιβάλλοντος και Ενέργειας:
 i. με θέμα: «Επιτακτική η ανάγκη μακροπρόθεσμης διακρατικής συμφωνίας με την Βουλγαρία, ως προς το ζήτημα της παροχής ύδατος μέσω του ποταμού Άρδα στον Νομό Έβρου για αρδευτικούς και λοιπούς σκοπούς», σελ.
 ii. με θέμα: «Επανασυνδέσεις και μέτρα για την ενεργειακή φτώχεια», σελ.
 ε) Προς τον Υπουργό Κλιματικής Κρίσης και Πολιτικής Προστασίας:
 i. με θέμα: «Για τα προβλήματα αποκατάστασης των σεισμόπληκτων κατοίκων του δήμου Τυρνάβου», σελ.
 ii. με θέμα: «Λήψη αμέσων μέτρων για την αντιμετώπιση των καταστροφικών πλημμυρών στη Ρόδο και στη Λήμνο», σελ.
 στ) Προς τον Υπουργό Μετανάστευσης και Ασύλου:
 i. με θέμα: « Άμεση ανανέωση των συμβάσεων και εύρυθμη λειτουργία της Υπηρεσίας Ασύλου», σελ.
 ii. με θέμα: « Άμεση ανανέωση των συμβάσεων και εύρυθμη λειτουργία της Υπηρεσίας Ασύλου», σελ.
 ζ) Προς τον Υπουργό Παιδείας, Θρησκευμάτων και Αθλητισμού:
 i. με θέμα: «Κτηριακό και η ανάγκη ανέγερσης νέου σχολικού κτηρίου για τη στέγαση του Μειονοτικού Γυμνασίου - Λυκείου Ξάνθης», σελ.
 ii. με θέμα: «Να προσδιοριστούν και να αποδοθούν άμεσα τα επαγγελματικά δικαιώματα των Πτυχιούχων Μηχανικών ΤΕΙ 16 ειδικοτήτων που βρίσκονται στον «αέρα» 2 δεκαετίες», σελ.
 η) Προς τον Υπουργό Ανάπτυξης με θέμα: «Εκτός Αναπτυξιακού Νόμου η Περιφέρεια Δυτικής Ελλάδος», σελ.
 θ) Προς τον Υπουργό Εσωτερικών με θέμα: «Για τη λήψη όλων των αναγκαίων μέτρων για την αντιπλημμυρική θωράκιση της Αττικής», σελ.
 ι) Προς τον Υπουργό Προστασίας του Πολίτη:
 i. με θέμα: «Η συγκάλυψη και η ατιμωρησία των αστυνομικών που διώκονται για τη δολοφονία του Κώστα Μανιουδάκη, λαμβάνει προκλητικές διαστάσεις»., σελ.
 ii. με θέμα: « Έντονος προβληματισμός στην τοπική κοινωνία της Δράμας από τα σοβαρά λειτουργικά προβλήματα και από τη μη πλήρη λειτουργία του Καταστήματος Κράτησης Νικηφόρου», σελ.
 iii. με θέμα: «Προβληματική η αστυνόμευση στην Περιφερειακή Ενότητα (Π.Ε.) Φθιώτιδας - Συνεχίζεται η υποστελέχωση της Διεύθυνσης Αστυνομίας (Δ.Α.) Νομού Φθιώτιδας», σελ.
 iv. με θέμα: «Εγκαθίδρυση Αστυνομικού Τμήματος στη Βεργίνα Ημαθίας», σελ.
 v. με θέμα: «Ο θάνατος του Ιάσονα Λαλαούνη μετά από τροχαίο που έλαβε χώρα στις 12/3/2021 έξω από τη Βουλή και οι ενέργειες του Υπουργείου σας για την διαλεύκανσή του», σελ.
 vi. με θέμα: «Η εγκληματική δράση του συλληφθέντος αστυνομικού της Βουλής και οι παραλείψεις των αρχών προς προστασία θυμάτων ενδοοικογενειακής βίας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
 Κατάθεση Εκθέσεως Διαρκούς Επιτροπής: Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της επί του σχεδίου νόμου του Υπουργείου Εξωτερικών: «Παρεμβάσεις στην οργάνωση και τη λειτουργία του Υπουργείου Εξωτερικών» , σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.

Β. Επί των επικαίρων ερωτήσεων:

 ΑΘΑΝΑΣΙΟΥ Χ. , σελ.
 ΒΟΡΙΔΗΣ Μ. , σελ.
 ΖΑΜΠΑΡΑΣ Μ. , σελ.
 ΖΕΪΜΠΕΚ Χ. , σελ.
 ΗΛΙΟΠΟΥΛΟΣ Α. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΚΟΤΙΔΗΣ Β. , σελ.
 ΚΤΕΝΑ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΛΙΑΚΟΥΛΗ Ε. , σελ.
 ΜΑΚΡΗ Ζ. , σελ.
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.
 ΜΑΝΩΛΑΚΟΥ Δ. , σελ.
 ΝΙΚΟΛΑΪΔΗΣ Α. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΠΑΠΑΔΑΚΗΣ Π. , σελ.
 ΠΕΡΚΑ Θ. , σελ.
 ΣΑΡΑΚΙΩΤΗΣ Ι. , σελ.
 ΣΔΟΥΚΟΥ Α. , σελ.
 ΣΚΥΛΑΚΑΚΗΣ Θ. , σελ.
 ΣΠΑΝΑΚΗΣ Β. , σελ.
 ΣΤΑΜΕΝΙΤΗΣ Δ. , σελ.
 ΤΑΧΙΑΟΣ Ν. , σελ.
 ΤΡΙΑΝΤΟΠΟΥΛΟΣ Χ. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ MZ΄

Δευτέρα 16 Δεκεμβρίου 2024

Αθήνα, σήμερα στις 16 Δεκεμβρίου 2024, ημέρα Δευτέρα και ώρα 13.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, καλή εβδομάδα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-12-2024 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΜΒ΄ συνεδριάσεώς του της Τετάρτης 11 Δεκεμβρίου 2024, της ΜΓ΄ συνεδριάσεώς του της Πέμπτης 12 Δεκεμβρίου 2024, της ΜΔ΄ συνεδριάσεώς του της Παρασκευής 13 Δεκεμβρίου 2024, της ΜΕ΄ συνεδριάσεώς του του Σαββάτου 14 Δεκεμβρίου 2024 και της ΜΣΤ΄ συνεδριάσεώς του της Κυριακής 15 Δεκεμβρίου 2024, στις οποίες περιλαμβάνεται η συζήτηση και ψήφιση του σχεδίου νόμου: «Κύρωση του Κρατικού Προϋπολογισμού οικονομικού έτους 2025».).

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύουν, την 11-12-24 ποινική δικογραφία που αφορά στον Υπουργό Υγείας Άδωνι Γεωργιάδη και την 13-12-2024 ποινική δικογραφία που αφορά στον Υπουργό Δικαιοσύνης Γεώργιο Φλωρίδη.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματεία Νομικών και Κοινοβουλευτικών Θεμάτων ενημερώνει το Σώμα ως προς τα εξής: «Σας ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου ότι τη Δευτέρα 16 Δεκεμβρίου 2024 οι επίκαιρες ερωτήσεις που θα συζητηθούν είναι οι εξής: Οι υπ’ αρ. 289/2-12-2024, 315/9-12-2024, 321/9-12-2024, 291/2-12-2024, 305/9-12-2024, 307/9-12-2024, 309/9-12-2024, 288/2-12-2024, 290/2/12-2024, 299/3-12-2024, 312/9-12-2024, 314/9-12-2024, 316/9-12-2024, 313/9-12-2024, 317/9-12-2024, 300/3-12-2024, 301/5-12-2024, 303/6-12-2024, 306/9-12-2024 και 318/9-12-2024. Η υπ’ αρ. 302/5-12-2024 επίκαιρη ερώτηση που απευθύνεται προς τον Υπουργό Κλιματικής Κρίσης και Πολιτικής Προστασίας κ. Βασίλειο Κικίλια δεν θα απαντηθεί λόγω αναρμοδιότητας».

Θα συζητηθεί η πρώτη με αριθμό 301/5-12-2024 επίκαιρη ερώτηση πρώτου κύκλου του Βουλευτή Λέσβου της Κ.Ο. «ΝΕΑ ΔΗΜΟΚΡΑΤΙΑ» κ. Χαράλαμπου Αθανασίου προς τον Υπουργό Αγροτικής Ανάπτυξης και Τροφίμων με θέμα: «Προβλήματα στην ελαιοπαραγωγή λόγω ανομβρίας και υψηλών θερμοκρασιών στη νήσο Λέσβο».

Κύριε Αθανασίου, έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, όπως ξέρετε, λόγω της κλιματικής αλλαγής που οφείλεται στην παρατεταμένη ανομβρία των τελευταίων ετών και ειδικότερα κατά το τρέχον έτος, αλλά και λόγω του παρατεταμένου καύσωνα με τις υψηλές θερμοκρασίες του περασμένου θέρους, επλήγη ανεπανόρθωτα η ελαιοκαλλιέργεια στη νήσο Λέσβο. Συγκεκριμένα, οι προαναφερθείσες κλιματικές συνθήκες, σε συνδυασμό με την αυξημένη καρποφορία των ελαιόδεντρων, εξαντλούν τις δυνάμεις τους για να ωριμάσει ο ελαιόκαρπος.

Οι διαπιστώσεις αυτές καταγράφηκαν και σε κλιμάκιο του ΕΛΓΑ που μετά από παράκλησή μου ήρθε και επισκέφθηκε τις περισσότερες περιοχές όπου υπάρχουν τα ελαιόδεντρα και επιθεώρησε επιτοπίως τους ελαιώνες μας. Ήδη ο ελαιόκαρπος έχει αφυδατωθεί και συρρικνωθεί, ειδικά στα επικλινή εδάφη, ενώ παράλληλα σε αρκετές περιοχές παρουσιάζεται όχι μόνο καρπόπτωση, αλλά και οξείδωση των ελαιόδεντρων.

Εξαιτίας της ανωτέρω κατάστασης επέρχεται μεγάλη οικονομική ζημιά στο εισόδημα των παραγωγών, το οποίο είναι ήδη συρρικνωμένο λόγω του υψηλού καλλιεργήσιμου κόστους. Ο αγροτικός κόσμος του νησιού ευελπιστεί ότι θα τύχει της κατανόησης και στήριξης της πολιτείας, όπως έπραξε και για την ελαιοκομική περίοδο των ετών 2021-2022 όπου διατέθηκαν 8.100.000 ευρώ για τους ελαιοκαλλιεργητές της Λέσβου, δηλαδή περίπου 20 ευρώ το στρέμμα.

Ύστερα απ’ αυτά, κύριε Υπουργέ, η ερώτησή μου είναι η εξής: Σε ποιες ενέργειες προτίθεστε να προβείτε, έτσι ώστε να αποζημιωθούν οι ελαιοκαλλιεργητές του νησιού από κοινοτικούς ή ελληνικούς πόρους; Υπάρχει σχέδιο της πολιτείας για την αποτελεσματική μελλοντική αντιμετώπιση των καιρικών φαινομένων; Και τρίτον, ο επικείμενος νέος κανονισμός του ΕΛΓΑ θα προβλέπει ρητά αποζημιώσεις εξαιτίας τέτοιων καιρικών φαινομένων;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, πράγματι η ελαιοκαλλιέργεια στη Λέσβο είναι άρρηκτα συνδεδεμένη με την ανάπτυξη του νησιού. Είναι ένα σημαντικό μέρος της οικονομικής δραστηριότητας και μάλιστα όλα αυτά είχα την ευκαιρία να τα δω από κοντά στην πρόσφατη επίσκεψη στο νησί που πραγματικά είδαμε εξαιρετικούς παραγωγούς, αλλά και πολύ σημαντικές μεταποιητικές μονάδες και ομάδες παραγωγών που πράγματι αυτές είχαν επιδοτηθεί από το πρόγραμμα «LEADER» και από άλλα προγράμματα του Υπουργείου Αγροτικής Ανάπτυξης κι έτσι λοιπόν κάνανε και μια μεταποίηση και δώσανε μια υπεραξία στο προϊόν.

Το φαινόμενο της ακαρπίας που ταλαιπωρεί τη Λέσβο είναι γεγονός, το έχουμε παρατηρήσει, αλλά ταλαιπωρεί τους παραγωγούς και στην υπόλοιπη επικράτεια. Τα προβλήματα που προκαλεί η ανομβρία στις καλλιέργειες τα γνωρίζουμε, τα καταγράφουμε, τα παρακολουθούμε και εξετάζουμε τους τρόπους αντιμετώπισής τους όχι μόνο για φέτος, αλλά συνολικότερα για το μέλλον.

Πηγαίνοντας δε στο ερώτημά σας, θα προσπαθήσω να απαντήσω κατά σειρά.

Βεβαιώνω κατ’ αρχάς τους ελέγχους που έκαναν οι γεωτεχνικοί του ΕΛΓΑ και του ΔΑΟΚ και προκύπτουν ως αναφέρεται: Συρρίκνωση - αφυδάτωση του ελαιοκάρπου, ξήρανση της κόμης των δέντρων και μειωμένη παραγωγή. Γνωρίζετε όμως ότι η μειωμένη παραγωγή στις ελαιοκαλλιέργειες εξαιτίας ξηρασίας-ανομβρίας δεν καλύπτεται ασφαλιστικά από τον ΕΛΓΑ και δεν αποζημιώνεται, σύμφωνα με την κείμενη νομοθεσία.

Άρα τι κάνουμε; Θα διερευνήσουμε την ύπαρξη άλλου ελεγκτικού χρηματοδοτικού εργαλείου, εφόσον οι περιφερειακές επιτροπές των ΚΟΕ αποστείλουν αίτημα ένταξης της ζημιάς στο ετήσιο πρόγραμμα και εφόσον πληρούνται οι θεσμικές και δημοσιονομικές προϋποθέσεις. Θα εξεταστεί κατ’ αρχάς η ενίσχυσή τους στο πλαίσιο των ΚΟΕ, διαφορετικά αν αυτό δεν συμβεί, θα αναζητήσουμε χρηματοδοτικά εργαλεία, όπως είπατε κι εσείς, για ενίσχυση λόγω ξηρασίας μέσω της Ευρωπαϊκής Ένωσης. Για όλα αυτά απαιτείται τεκμηρίωση βάσει συγκεκριμένων στοιχείων, ωστόσο πριν τη λήξη της περιόδου συγκομιδής δεν μπορούμε να έχουμε ακριβή εικόνα για την καλλιέργεια και το προϊόν.

Συνεχίζουμε να παρακολουθούμε την εξέλιξη της καλλιέργειας και της παραγωγής στη Λέσβο, αλλά και στην υπόλοιπη Ελλάδα, οπότε θα έχουμε πιο ακριβή στοιχεία τους πρώτους μήνες του 2025. Τότε θα έχει ξεκαθαρίσει περισσότερο το τοπίο για την επιλογή του χρηματοδοτικού εργαλείου.

Μην αμφιβάλλετε ότι θα πράξουμε κάθε τι για τη στήριξη της ελιάς. Δεν μου αρέσει να το επαναλαμβάνω, αλλά είναι άξιο αναφοράς το πρωτοφανές ποσό των 150 εκατομμυρίων με το οποίο ενισχύσαμε την ελιά κατά την πανδημία και αυτό καταδεικνύει τη σημασία που της αποδίδουμε και ειδικά για τη Λέσβο -το αναφέρατε κι εσείς- χορηγήθηκε ενίσχυση De minimis 21 ευρώ το στρέμμα για μειωμένη παραγωγή του 2021.

Τα υπόλοιπα σχετικά με τη στρατηγική και το νέο κανονισμό του ΕΛΓΑ θα τα πω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ, αναγνωρίζουμε τις προσπάθειες που έχει καταβάλει η Κυβέρνηση κι εσείς προσωπικά ενόψει του ότι κατ’ επανάληψη έχετε επισκεφθεί τη Λέσβο, ξέρετε τα προβλήματα και είμαστε σε μια συνεχή επαφή, αλλά ξέρουμε και το ενδιαφέρον του Υπουργού κ. Τσιάρα. Βεβαίως, είναι γνωστό ότι η Κυβέρνηση βοήθησε πάρα πολύ στα σχέδια βελτίωσης του βόρειου Αιγαίου, στις χρηματοδοτήσεις των νέων αγροτών και βεβαίως στην επιστροφή φόρου πετρελαίου, αλλά και στην απαλλαγή φόρου 50% για τους συνεταιριστές και για τα προγράμματα της συμβολαιακής γεωργίας.

Όμως, κύριε Υπουργέ –για να επανέλθω στο θέμα μας- πρέπει να σας πω ότι λόγω της ιδιομορφίας του ανάγλυφου των νησιών κρίνεται απαραίτητη η κατασκευή μικρών αρδευτικών έργων για την καλύτερη διαχείριση ενόψει των έντονων και παρατεταμένων υψηλών θερμοκρασιών, όπως προανέφερα. Τα έργα αυτά θα μπορούσαν να συμπεριληφθούν στα μελλοντικά σχέδια βελτίωσης, δίνοντας έτσι την ευκαιρία σε μεγάλο αριθμό καλλιεργητών να επενδύσουν κάνοντας μικρά εγγειοβελτιωτικά έργα, όπως υδατοδεξαμενές και ομβροδεξαμενές.

Επιπλέον, να συμπεριληφθούν γεωργικές πρακτικές και να ενισχυθούν μέσω των οικολογικών σχημάτων, όπως είναι η χρήση καολίνης, οι οποίες βοηθούν τα δέντρα να αντεπεξέλθουν στις ακραίες κλιματικές συνθήκες. Συγκεκριμένα, δηλαδή μειώνεται η εξατμοδιαπνοή, έτσι αναφέρεται. Επιπλέον, θα ήθελα να σας πω όπως είπα και στην πρωτολογία μου ότι έχει αυξηθεί και το καλλιεργητικό κόστος. Κι εδώ να λάβουμε ότι η οικονομική ζημιά των παραγωγών είναι ακόμα μεγαλύτερη αν λάβουμε υπ’ όψιν πρώτα ότι πέρυσι επί παραδείγματι η τιμή του λαδιού ανά κιλό ήταν περίπου 8,5 με 9 ευρώ ενώ το εργατικό μεροκάματο των εργατών γης ήταν τότε 50 ευρώ. Σήμερα δυστυχώς, η τιμή του λαδιού έχει πέσει πάρα πολύ και είναι γύρω στα 4,5 ευρώ ο άσσος -για τον άσσο, οξύτητα μιλάμε- και τα μεροκάματα έχουν πάει στο 70%. Πέρα από αυτό όμως και οι αποδόσεις του λαδιού, δηλαδή η αντιστοιχία ελαιοκάρπου και λαδιού είναι πάρα πολύ μειωμένη και αυτό οφείλεται βασικά στις κλιματικές συνθήκες, διότι η ελιά έμεινε -συγγνώμη για την έκφραση- σαν σταφίδα. Δεν μπόρεσε να αναπτυχθεί, δεν ανέβασε χυμούς και έτσι είχαμε μικρή παραγωγή.

Τέλος, θα ήθελα να σας ζητήσω κάτι, κύριε Υπουργέ, αν και είναι εκτός ερώτησης. Σε μία συζήτηση την οποία είχαμε κάνει, σας είχα αναφέρει ότι χρειάζεται να δημιουργηθεί γραφείο ΟΠΕΚΕΠΕ και μάλιστα, όχι γραφείο αλλά η ίδρυση αυτοτελούς περιφερειακής διεύθυνσης Αιγαίου, με έδρα τη Μυτιλήνη. Είναι ένα θέμα το οποίο ξέρω ότι το βλέπετε θετικά και εσείς και ο Υπουργός. Και θα ήθελα επιπλέον της ερώτησης της δευτερολογίας μου να μας πείτε και πού βρίσκεται το θέμα αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητοί συνάδελφοι, πράγματι μετά από πάρα πολλές πιέσεις που κάνατε και εσείς αλλά και οι παραγωγοί στη Λέσβο, αυξήσαμε το ποσό για τα σχέδια βελτίωσης και μάλιστα αυτό βοηθάει πάρα πολύ, ώστε να εκσυγχρονιστεί η αγροτική εκμετάλλευση. Και είναι σωστό αυτό που λέτε ότι πράγματι βάλαμε και όλους τους επιλαχόντες των νέων αγροτών. Υπενθυμίζω ότι τώρα έχουμε ανοίξει μια πρόσκληση με 410 εκατομμύρια που είναι ίσως η μεγαλύτερη πρόσκληση για τους νέους αγρότες και αυτό είναι μια απάντηση, μια από τις πολλές πρωτοβουλίες που παίρνουμε για να αντιμετωπίσουμε τα διάφορα προβλήματα που έχουμε με την κλιματική αλλαγή.

Όσον αφορά το θέμα του ΟΠΕΚΕΠΕ επιβεβαιώνω το αίτημα των ανθρώπων, των γεωτεχνικών, των παραγωγών, αλλά και το δικό σας για ίδρυση του συγκεκριμένου στη Μυτιλήνη. Η διοίκηση του ΟΠΕΚΕΠΕ μας είχε απαντήσει ότι πράγματι είναι στους σχεδιασμούς τους και πιστεύουμε το 2025 να μπορέσουμε αυτό να σχεδιαστεί και να υλοποιηθεί σύμφωνα με αυτά που μας έχει πει η διοίκηση του ΟΠΕΚΕΠΕ.

Τώρα σχετικά με το ερώτημά σας για την προβληματική αντιμετώπιση του φαινομένου που αποτελεί η κλιματική κρίση αντιλαμβάνομαι την ανησυχία σας, των παραγωγών, αλλά και όλων μας. Θα ξεκινήσω από το δεδομένο ότι η μάχη για την κλιματική κρίση δεν είναι καθόλου εύκολη. Μάλιστα, μόλις πρόσφατα αντιμετωπίσαμε για μια ακόμα φορά το σκληρό πρόσωπο στη Λήμνο και στη Ρόδο. Τι βλέπουμε δηλαδή; Ότι από την απόλυτη ανομβρία περνάμε σε πλημμυρικά φαινόμενα. Κάτι παρόμοιο είχε συμβεί και πέρσι με την εκδήλωση του «Daniel» στη Θεσσαλία. Είναι μια συνθήκη που θα βρίσκουμε πάντοτε μπροστά μας. Εστιάζουμε τώρα στην άρδευση, μιας και μιλάμε για αγροτική παραγωγή και το αναφέρατε και εσείς. Πρέπει να τονίσουμε ότι πρόκειται για ένα πολυδιάστατο ζήτημα που βρίσκεται στο επίκεντρο του στρατηγικού μας σχεδιασμού στο Υπουργείο Αγροτικής Ανάπτυξης και Τροφίμων, καθώς άπτεται των πολιτικών προτεραιοτήτων τόσο της Κυβέρνησης όσο και της Ευρωπαϊκής Ένωσης, όχι μόνο για τη γεωργία και την αγροτική ανάπτυξη, αλλά για το περιβάλλον, το κλίμα και την εδαφική συνοχή των αγροτικών μας περιοχών.

Λόγω του περιορισμού του χρόνου θα προσπαθήσω έτσι γρήγορα να σας παρουσιάσω τον σχεδιασμό μας ο οποίος περιλαμβάνει παρεμβάσεις ιδιωτικού και δημόσιου χαρακτήρα, παρεμβάσεις που προωθούν βιώσιμες επενδύσεις και υποδομές στην υιοθέτηση νέων πρακτικών και πιο φιλόδοξων δεσμεύσεων διαχείρισης του αρδευτικού νερού μέσα από στοχευμένες δράσεις για την ταμίευση, όπως είπατε και εσείς, και τον εκσυγχρονισμό των αρδευτικών δικτύων στην κατεύθυνση της επίτευξης των στόχων τόσο της Κοινής Αγροτικής Πολιτικής, αλλά και της Ευρωπαϊκής Πράσινης Συμφωνίας. Ο σχεδιασμός για την επίτευξη αυτών των συγκεκριμένων στόχων αντλεί πόρους από το Ταμείο Ανάκαμψης και Ανθεκτικότητας, στο οποίο υλοποιούνται μεγάλα εγγειοβελτικά έργα με σύμπραξη του ιδιωτικού τομέα. Στο νέο στρατηγικό σχέδιο της ΚΑΠ 2023-2027 μέσα από το οποίο αναμένεται να ενταχθούν έργα ύψους 1 δισεκατομμυρίου ευρώ για την επόμενη πενταετία και θα βγει πρόσκληση, δικαιούχοι είναι οι περιφέρειες, αλλά θα βγει και το 2025 η μικρή πρόσκληση μέχρι 2,2 εκατομμύρια ευρώ στα οποία είναι δικαιούχοι οι δήμοι και εκεί μπορούν να μπουν τα μικρά αυτά έργα που αναφέρατε, απαραίτητα έργα και αναγκαία σε τέτοιο ανάγλυφο που έχει το νησί. Και φυσικά να υπενθυμίσω το Πρόγραμμα Αγροτικής Ανάπτυξης 2014-2022 μέσα από το οποίο υλοποιούμε εκατόν ογδόντα έργα συνολικού προϋπολογισμού 700 εκατομμυρίων ευρώ στην επικράτεια και έχουν διατεθεί 450 εκατομμύρια για μεγάλα εγγειοβελτιωτικά έργα, αλλά και 250 εκατομμύρια για έργα μέχρι 2,2 εκατομμύρια.

Όσον αφορά το τρίτο σκέλος της ερώτησής σας για τον ΕΛΓΑ, αυτό που μπορώ να σας πω είναι ότι ο σχεδιασμός μας λαμβάνει όλα τα δεδομένα που δημιουργούνται από την κλιματική κρίση. Και όπως είπα και στη Βουλή, έχουμε μεγάλες φιλοδοξίες για τον ΕΛΓΑ. Γι’ αυτό εργαζόμαστε συστηματικά ώστε η πρότασή μας να καλύπτει το σύνολο των αναγκών που διαμορφώνονται στον πρωτογενή τομέα. Είμαστε δίπλα στους παραγωγούς, το γνωρίζετε καλά, και έχουμε ολοκληρωμένο σχέδιο το οποίο λειτουργεί, όχι αποσπασματικά, αλλά, όπως είπα και πριν, ολοκληρωμένα. Οι κυβερνήσεις του Κυριάκου Μητσοτάκη έχουν επενδύσει πολλά στη στήριξη των παραγωγών τα τελευταία πέντε χρόνια και είμαστε εδώ να παρεμβαίνουμε στο πλαίσιο που μας επιτρέπεται τόσο δημοσιονομικά, δηλαδή τόσο από τον κρατικό προϋπολογισμό όσο και από το ενωσιακό θεσμικό πλαίσιο. Το έχουμε δει την προηγούμενη πενταετία και συνεχίζουμε.

Ένα παράδειγμα σε αυτό είναι ότι στην προσπάθειά μας να μετασχηματίσουμε τον πρωτογενή τομέα, όχι απλώς να είναι βιώσιμος, αλλά να αποτελέσει και έναν κεντρικό πυλώνα του αναπτυξιακού μοντέλου της χώρας, είναι οι παρεμβάσεις που κάναμε για το κόστος ενέργειας που αναφέρατε όπου πράγματι από το 2025 επαναφέραμε την επιστροφή του ειδικού φόρου κατανάλωσης στο 100%, είχε καταργηθεί το 2015. Είχαμε κάνει μια σημαντική προσπάθεια τα τελευταία τρία χρόνια με 250 εκατομμύρια ευρώ. Και φυσικά η μεγάλη πρότασή μας για χαμηλή τιμή στην κιλοβατώρα, με το πρόγραμμα «Γαία» που αρχίζει από 9,3 λεπτά την κιλοβατώρα, με το πρόγραμμα «Φωτοβολταϊκά στο χωράφι», αλλά και με το πρόγραμμα «Απόλλων» που διασυνδέει εικονικά καταναλώσεις ηλεκτρικής ενέργειας, ΓΟΕΒ, ΤΟΕΒ με εγκεκριμένα φωτοβολταϊκά πάρκα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Θα συζητηθεί η δωδέκατη με αριθμό 303/6-12-2024 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Με παραιτήσεις της διοίκησης δεν διασφαλίζονται οι έγκαιρες, έγκυρες και με διαφάνεια πληρωμές από τον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων(ΟΠΕΚΕΠΕ)».

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υφυπουργέ, ξέρετε ότι σας σέβομαι και σας εκτιμώ, αλλά πολύ δύσκολα σήμερα στην ερώτηση και αυτό είναι δικαίωμά μου, θα δώσετε μια απάντηση παρ’ όλο που έχετε την από κοινού αρμοδιότητα για τον ΟΠΕΚΕΠΕ, η απάντηση αυτή θα μπορεί έστω να έχει μια νομιμοφάνεια. Διότι πρώτον, με την εξυγίανση υποτίθεται του ΟΠΕΚΕΠΕ ασχολείται ο ίδιος ο Υπουργός και δεύτερον την ανάκληση εν μέρει του διαγωνισμού την έχει υπογράψει ο ίδιος ο Υπουργός. Συνεπώς δεν περιμένω και πολλά.

Ήταν Μάρτιος του 2024 όταν η Ευρωπαϊκή Επιτροπή είχε καταλογίσει ένα πρόστιμο στη χώρα μας για τα έτη 2020, 2021, 2022, 2023. Αμέσως μετά ετέθη σε επιτήρηση ο ΟΠΕΚΕΠΕ. Αμέσως μετά έγινε το παράδοξο να τεθεί σε επιτήρηση και από τον ίδιο τον Υπουργό, παρ’ όλο που από το οργανόγραμμα και από τον νόμο ήταν και είναι ούτως ή άλλως στην εποπτεία του Υπουργού ο ΟΠΕΚΕΠΕ. Προφανώς έγινε για επικοινωνιακούς λόγους. Αμέσως μετά, τον Οκτώβριο ζητήθηκαν από διακόσιες χιλιάδες αγρότες αχρεωστήτως καταβληθέντα, περίπου 50 εκατομμύρια ευρώ για το έτος του 2022.

Πριν είκοσι μέρες διαβάσαμε ότι ο Υπουργός ζήτησε τις παραιτήσεις της διοίκησης του ΟΠΕΚΕΠΕ και ξαφνικά στις 5 Δεκεμβρίου ανακαλεί εν μέρει τον διαγωνισμό. Όπως καταλαβαίνετε, υπάρχουν πάρα πολλές εκκρεμότητες και υπάρχουν λόγοι για τους οποίους επιβλήθηκε το πρόστιμο για τα συγκεκριμένα έτη 2020, 2021, 2022. Οκτακόσιες χιλιάδες αγρότες σήμερα δεν γνωρίζουν ποιες είναι οι ενισχύσεις τους. Εγώ αυτό εκλαμβάνω. Δεν γνωρίζουν τι λεφτά έχουν λαμβάνειν. Για ποιον λόγο έγινε η περικοπή το 2023 στις ενισχύσεις τους; Το ίδιο συμβαίνει και στους κτηνοτρόφους. Υπάρχουν πάρα πολλές εκκρεμότητες.

Ευαγγελίζεται και υπόσχεται ο Υπουργός εξυγίανση και διαφάνεια του ΟΠΕΚΕΠΕ, με παθογένειες από πολλά έτη. Εμείς, ως Αντιπολίτευση, θεσμικά είπαμε -και εγώ από το Βήμα της Βουλής- ναι, να συμβάλουμε και εμείς στις παθογένειες. Όμως, είναι δυνατόν με παράνομες διοικητικές πράξεις, όπως αυτή της ανάκλησης, να θέλετε να εξυγιάνετε τον ΟΠΕΚΕΠΕ; Πώς είναι δυνατόν να συμβαίνει αυτό;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, μετά από πέντε χρόνια διακυβέρνησης της Νέας Δημοκρατίας, μπορούμε να λέμε περήφανα ότι η Κυβέρνηση του Κυριάκου Μητσοτάκη δεν κρύβει κανένα πρόβλημα κάτω από το χαλί, πράγμα που θα ήταν ευχής έργον αν το έπρατταν όλες οι κυβερνήσεις. Διότι, ο ΟΠΕΚΕΠΕ πράγματι έχει προβλήματα, αλλά αυτά δεν δημιουργήθηκαν χθες. Συσσωρεύτηκαν εδώ και χρόνια και αν άλλοι πριν από εμάς είχαν ενδιαφερθεί για τη λύση τους, ίσως να μην είχαν διογκωθεί.

Πριν, όμως, απαντήσω στα σημεία της ερώτησής σας, να ξεκαθαρίσω ότι οι πληρωμές των παραγωγών δεν κινδυνεύουν. Θα διαψευστείτε, όπως και τις άλλες φορές που κινδυνολογήσατε, όχι μόνο εσείς. Έχω απαντήσει εδώ στη Βουλή σε διαφόρους συναδέλφους σας. Τελικά, έγιναν κανονικά οι πληρωμές. Μέχρι σήμερα, για το 2024, ο ΟΠΕΚΕΠΕ έχει πληρώσει 2 δισεκατομμύρια ευρώ.

Ο Υπουργός πράγματι ζήτησε την παραίτηση των μελών της διοίκησης του ΟΠΕΚΕΠΕ, αλλά και των υπόλοιπων οργανισμών. Πού είναι το παράξενο; Ασκεί τα νόμιμα δικαιώματα και τα καθήκοντά του. Αυτό είναι ως απάντηση περί παρανομίας. Αυτό δεν είναι -όπως ειρωνικά αναφέρετε- κανονικότητα για τον ΟΠΕΚΕΠΕ. Είναι κανονικότητα της εκτελεστικής εξουσίας, με σκοπό τη χρηστή και αποτελεσματική διοίκηση και δεν αποτελεί κεραυνό εν αιθρία.

Η πρόθεση για αλλαγή της διοίκησης του ΟΠΕΚΕΠΕ είχε ουσιαστικά δηλωθεί ήδη από τον Ιούλιο, με την έκδοση της υπ’ αριθμόν 2169/213558 πρόσκλησης εκδήλωσης ενδιαφέροντος για την κάλυψη των θέσεων διοίκησης ΟΠΕΚΕΠΕ, ΕΛΓΑ, ΕΛΓΟ, η οποία μάλιστα ανακλήθηκε με την υπουργική απόφαση 384284 του Δεκεμβρίου, μετά τα νέα δεδομένα που προέκυψαν με τη θέση του οργανισμού σε επιτήρηση από τον Σεπτέμβριο. Θα επανέλθω στο θέμα της επιτήρησης.

Γιατί ανακλήθηκε; Γιατί ακριβώς η αλλαγή διοίκησης έχει νόημα μόνο αν εξεταστεί ότι εξυπηρετεί τις ανάγκες του οργανισμού για βελτίωση και εξυγίανση, οι όποιες ανάγκες διαμορφώθηκαν υπό τα νέα δεδομένα. Άρα οφείλουμε να επανεξετάσουμε τα τυπικά προσόντα των υποψηφίων για τις θέσεις διοίκησης και θα εκδώσουμε νέα πρόσκληση.

Σήμερα που μιλάμε η παραιτηθείσα διοίκηση συνεχίζει να ασκεί κανονικά τα καθήκοντά της. Δεν έχει διαταραχθεί καμία λειτουργία του οργανισμού και εν ευθέτω χρόνω θα διοριστεί προσωρινή διοίκηση μέχρι τον ορισμό της νέας που θα προκύψει από την επικείμενη πρόσκληση εκδήλωσης ενδιαφέροντος.

Έρχομαι στο θέμα της επιτήρησης του ΟΠΕΚΕΠΕ. Η επιτροπή στο πλαίσιο προγραμματισμένων ερευνών που δημιουργεί διαπίστωσε αδυναμίες του οργανισμού, κυρίως σε θέματα δομικά και λειτουργικά στοιχεία του οργανισμού. Συμφωνήθηκε, λοιπόν, μεταξύ Υπουργείου και επιτροπής ένα σχέδιο δράσης διάρκειας ενός έτους, το οποίο θα εφαρμοστεί ακριβώς για να διορθώσει τις αδυναμίες πολύ πιο γρήγορα. Και αυτή η υποχρέωση θα επιτηρείται από το Υπουργείο, που είναι άλλωστε και το θεσμικό εποπτικό όργανο του οργανισμού, όπως και το αναφέρατε.

Μήπως θα προτιμούσαμε να μην ληφθεί κανένα μέτρο θεραπείας; Η απόφαση για επιτήρηση είναι ήδη η πρώτη απάντηση στο τι κάνουμε για την εξυγίανση του ΟΠΕΚΕΠΕ. Και νομίζω ότι η επιτήρηση δεν θα επηρεάσει σε τίποτα τη λειτουργία του οργανισμού. Οι πληρωμές συνεχίζονται απρόσκοπτα και αδιάλειπτα σύμφωνα με τον αρχικό προγραμματισμό. Το αποδεικνύουν άλλωστε και οι πληρωμές που έχουμε ήδη πραγματοποιήσει 2 δισεκατομμύρια ευρώ και συνεχίζουμε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, επειδή είπατε για την ανάκληση του διαγωνισμού, προσέξτε να δείτε ότι δεν γίνεται να τα θέλετε όλα δικά σας. Ανακαλείται ένας διαγωνισμός -έτσι λέει ο νόμος- όταν είναι δυνατή η ανάκληση της προκήρυξης λόγω παρανομίας της προκήρυξης. Και αυτοί οι λόγοι πρέπει να αναφέρονται. Εσείς στην ανάκληση είπατε για την εύρυθμη λειτουργία.

Συνεπώς δύο πράγματα μπορούν να συμβαίνουν, κύριε Υπουργέ, όχι και τα δύο. Ή η προηγούμενη προκήρυξη ήταν λάθος -ας μην πω τη λέξη «παράνομη»- κι έρχεστε να τη θεραπεύσετε ή δεν ήταν λάθος και είναι λάθος αυτή την οποία εκδώσατε στις 5 Δεκεμβρίου. Και με το ένα σενάριο και με το άλλο είναι ο απόλυτος εξευτελισμός του επιτελικού κράτους.

Ξέρετε τι λέει η νομολογία των δικαστηρίων; Μπορείτε να την ανακαλέσετε αρκεί να υπάρχουν σοβαροί λόγοι και να είναι προφανώς παράνομη η προηγούμενη και να αναφέρεται. Εσείς στην απόφαση -όχι δικιά σας, του κ. Τσιάρα- τι λέτε; «Χάριν της εύρυθμης λειτουργίας και της διοικητικής ανασυγκρότησης του ΟΠΕΚΕΠΕ». Δεν εκτίθεται η χώρα, κύριε Υφυπουργέ στα ευρωπαϊκά όργανα; Και μάλιστα πότε έγινε; Όταν ήταν εδώ οι άνθρωποι από την DG AGRI. Δεν εκτίθεται η χώρα; Δημιουργεί ασφάλεια δικαίου; Είναι δυνατόν να βγαίνουν αυτές οι αποφάσεις; Αποφασίστε: Ήταν λάθος ο νόμος Κεραμέως και οι προκηρύξεις Αυγενάκη και το διορθώνετε ή είναι τώρα το λάθος; Ένα από τα δύο. Και τα δύο, όχι. Δεν περιμένω απάντηση.

Και ειρήσθω εν παρόδω, επειδή είπατε για την επιτήρηση, έχουν γίνει έλεγχοι από την DG AGRI και από το Ευρωπαϊκό Ελεγκτικό Συνέδριο. Έχετε εικόνα; Μπορείτε να πείτε -έχετε συναρμοδιότητα στον ΟΠΕΚΕΠΕ- τι έχουν δείξει οι πρώτοι έλεγχοι; Υπάρχουν ευρήματα; Μπορείτε να το πείτε;

Επίσης, ενόψει της κατάθεσης της έκθεσης του φορέα πιστοποίησης, ΕΔΕΛ, στην Ευρωπαϊκή Επιτροπή, έχετε κάποια εικόνα για τα πρώτα πιθανά ευρήματα;

Μόνο έτσι μπορεί να εξυγιανθεί ο οργανισμός, κύριε Υπουργέ. Το είπα και από το Βήμα της Βουλής προχθές: Ναι, να συμβάλλουμε στην εξάλειψη των παθογενειών, δεν μπορείτε, όμως, να θέλετε τη διαφάνεια και την εξυγίανση με διοικητικές παράνομες πράξεις και με πρόχειρες, επιπόλαιες κινήσεις. Όχι, δεν μπορείτε, διότι πάνω απ’ όλα και πρώτα από όλα εκτίθεται η χώρα μας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Κοιτάξτε, σας αποσαφήνισα ξεκάθαρα στην πρωτολογία μου τα περί διοίκησης του ΟΠΕΚΕΠΕ και τα περιλαμβάνω γρήγορα. Υπάρχουν νέα δεδομένα όπου ζητούμε να αλλάξουν τα κριτήρια αξιολόγησης και αυτό εντάσσεται στο σχέδιό μας στο να διορθώσουμε τα κακώς κείμενα και τα θέματα επιτήρησης του ΟΠΕΚΕΠΕ. Άρα, λοιπόν, είναι σε ενέργειες για να μπορέσουμε τον ΟΠΕΚΕΠΕ να τον εξυγιάνουμε. Και όπως σας είπα πριν, εμείς τα προβλήματα δεν τα κρύβουμε κάτω από το χαλί. Ελπίζω να το κάνετε και εσείς. Αν το κάνατε, δεν θα είχαμε τα προβλήματα που είχαμε σήμερα.

Τώρα, έρχομαι σε αυτά που αφορούν τους παραγωγούς. Επαναλαμβάνω ότι οι πληρωμές συνεχίζονται ανεπηρέαστες από την απόφαση επιτήρησης. Όχι μόνο ισχύει αυτό, αλλά και τις επόμενες μέρες θα συνεχίσουν οι πληρωμές προηγούμενων παλαιών ετών, 2015-2019, αρχής γενομένης από το 2015, μετά από ειδικό διαγωνισμό που δημιουργήσαμε ακριβώς για τον σκοπό με τη διακήρυξη του 2023. Αυτές οι πληρωμές που με αγωνία περίμεναν οι παραγωγοί για να δηλωθούν τα λάθη των ετών αυτών, στα οποία υπενθυμίζω ότι ήσασταν κυβέρνηση εσείς.

Αναφορικά τώρα με τις δημοσιονομικές διορθώσεις στις οποίες αναφέρεστε, πρόκειται για προτάσεις της Ευρωπαϊκής Επιτροπής στο πλαίσιο μιας διαδικασίας που είναι ακόμα σε εξέλιξη, δεν είναι οριστικές. Ο ΟΠΕΚΕΠΕ θα εξαντλήσει όλα τα μέσα που προβλέπονται στο πλαίσιο της διαδικασίας διαπραγμάτευσης και αν χρειαστεί, όπως είχε γίνει και στο παρελθόν, θα ολοκληρωθεί στο δικαστήριο της Ευρωπαϊκής Ένωσης, μετά την απόφαση του οποίου καθίσταται οριστική η οποιαδήποτε δημοσιονομική διόρθωση. Σημειώνω δε ότι αυτά τα ζητήματα που τίθενται αφορούν πληρωμές παλαιότερων ετών. Τη διοίκηση εκείνης της εποχής είχαμε το σθένος να την αλλάξουμε.

Τέλος, σχετικά με τα αχρεωστήτως καταβληθέντα ποσά που ζητήθηκε από τους παραγωγούς να επιστρέψουν, διευκρινίζω: Στο πλαίσιο των εθνικών ελέγχων από αρμόδια ενωσιακά όργανα, ο έλεγχος για το έτος 2022 ανέδειξε ένα οριζόντιο συστηματικό σφάλμα στη διαδικασία υπολογισμού της αντίστοιχης πληρωμής, το οποίο ήταν αποτέλεσμα της έλλειψης επαρκούς τεχνικής υποστήριξης που αντιμετώπιζε εκείνη την εποχή ο ΟΠΕΚΕΠΕ λόγω της γνωστής αντιπαράθεσης των εταιρειών που διεκδικούσαν το έργο. Είναι γνωστά και δεν θα επανέλθω.

Το σφάλμα αφορούσε σε εκατόν ενενήντα επτά χιλιάδες δικαιούχους και το αντίστοιχο ποσό υπολογίστηκε στα 52 εκατομμύρια. Ο οργανισμός όφειλε να προβεί σε διορθωτικές κινήσεις, βάσει των υποχρεώσεών του, δηλαδή στην ανάκτηση του ποσού αυτού, ενέργεια δυσάρεστη μεν για τους παραγωγούς, απαραίτητη, όμως, για τη δικαιοσύνη και την ορθότητα των πληρωμών. Η ανάκτηση ξεκίνησε στις 4 Οκτωβρίου του 2024. Αποφασίστηκε να γίνει τμηματικά, όχι εφάπαξ, για ποσά άνω των 100 ευρώ.

Τονίζω, όμως, το εξής: Τα ποσά που επιστρέφουν οι παραγωγοί δεν είναι ποσά που δικαιούνται με βάση τη δήλωσή τους. Είναι επιπλέον ποσά που από λάθος υπολογίστηκαν και πιστώθηκαν στους λογαριασμούς τους. Κανένας παραγωγός δεν κλήθηκε να επιστρέψει έστω και 1 ευρώ που δικαιούταν. Η διαδικασία επιστροφής των αχρεωστήτως καταβληθέντων δεν είναι καινούργια. Προβλέπεται από το Ενωσιακό Δίκαιο και εφαρμόζεται κάθε χρόνο, όποτε προκύπτουν πλεονάζοντα ποσά από δημοσιονομικούς ελέγχους.

Καταλήγοντας, η εξυγίανση του ΟΠΕΚΕΠΕ έχει ήδη ξεκινήσει. Το σχέδιο δράσης, η εξασφάλιση τεχνικού συμβούλου για τις πληρωμές τρέχοντος και προηγουμένων ετών, η επικαιροποίηση πρόσκλησης για να αντιμετωπίσουμε τα νέα δεδομένα και, προφανώς, η αλλαγή της διοίκησης είναι κινήσεις και πρωτοβουλίες προς αυτή την κατεύθυνση που έχουν αρχίσει να αποδίδουν και θα ακολουθήσουν και άλλες για να μπορέσει ο οργανισμός να ανακτήσει την αξιοπιστία του. Στην πορεία αυτή, όμως, αυτό είναι που ενδιαφέρει τους παραγωγούς, οι πληρωμές δεν κινδύνευσαν και δεν θα κινδυνεύσουν.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 291/2-12-2024 επίκαιρη ερώτηση πρώτου κύκλου του Βουλευτή Κορινθίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Ψυχογιού προς τον Υπουργό Επικρατείας κ. Μαυρουδή (Μάκη) Βορίδη με θέμα: «Η Κυβέρνηση πρέπει άμεσα να αποζημιώσει τους πληγέντες και να θωρακίσει την περιοχή μετά την καταστροφική πυρκαγιά στη δυτική Κορινθία».

Ελάτε, κύριε Ψυχογιέ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, καταθέτουμε την επίκαιρη ερώτηση προς εσάς, καθώς με το σχετικό ΦΕΚ έχετε την ευθύνη του συντονισμού και συνοχής του κυβερνητικού έργου και προκειμένου να πάρουμε απαντήσεις από τα συναρμόδια Υπουργεία, οπότε περιμένω μια συνολική διαχείριση της απάντησης σας.

Η πυρκαγιά που έπληξε τη δυτική Κορινθία ξεκίνησε κοντά στα Ροζενά Κορινθίας και είχε ως αποτέλεσμα τον τραγικό θάνατο δύο συνανθρώπων μας, αλλά και περίπου εβδομήντα χιλιάδες στρέμματα δάσους καμένα. Επειδή ήμουν από την πρώτη στιγμή στο πεδίο και στο πύρινο μέτωπο, υπήρξε έλλειψη συντονισμού, κατανομής δυνάμεων, αποτελεσματικής δράσης και γνώσης της περιοχής, τα οποία τα καταθέσαμε σε γραπτή ερώτησή μας άμεσα. Καθυστέρησε να ενημερωθεί και να ενεργοποιηθεί ο ευρωπαϊκός μηχανισμός, αλλά έρχομαι τώρα σε αυτά τα οποία οι ίδιοι οι κάτοικοι ζητούν και με συλλογή υπογραφών που έχουν κάνει, αλλά και, όπως καταλαβαίνετε, για τη στήριξη της περιοχής που είχε πληγεί τεράστια στον κοινωνικό και οικονομικό της ιστό.

Εκείνο, λοιπόν, που ζητάνε είναι η άμεση αποζημίωση των πληγέντων και η έναρξη υλοποίησης αντιπλημμυρικών έργων, η οριοθέτηση αντιπυρικών ζωνών, η πρόσληψη μόνιμου προσωπικού στις αρμόδιες υπηρεσίες και η επαρκής λειτουργία της Δασικής Υπηρεσίας, αλλά και η πρόταση για μελέτη πρόληψης και αποκατάστασης και απαγόρευσης εγκατάστασης ανεμογεννητριών στις καμένες περιοχές.

Επειδή δύο μήνες μετά από τη φωτιά δεν έχει αναληφθεί ουσιαστικά καμμία ουσιαστική δράση για αποζημίωση πληγέντων, αποκατάσταση υποδομών, αποκατάσταση του παραγωγικού υπόβαθρου και θωράκιση της περιοχής, σας ρωτάμε με ποιες ενέργειες και συγκεκριμένα μέτρα θα προχωρήσει η πολιτεία στην αποζημίωση των πληγέντων αγροτών και των ιδιοκτητών από τη φωτιά της 29ης Σεπτεμβρίου, αλλά και την υλοποίηση των απαραίτητων αντιπλημμυρικών και αντιδιαβρωτικών έργων για την ασφάλεια των τοπικών κοινωνιών και των παραγωγικών δραστηριοτήτων.

Επίσης, ποιες πρωτοβουλίες θα αναλάβετε για να ενισχυθούν στην πράξη, ουσιαστικά, οι αρμόδιες υπηρεσίες σε προσωπικό και να γίνει πρόληψη με τη δημιουργία αντιπυρικών ζωνών, σωστή διαχείριση των υδατικών πόρων και σχέδια διαχείρισης κινδύνων με ενημέρωση των κατοίκων;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Κύριε συνάδελφε, εγώ είμαι βέβαιος ότι έχετε αγνό και άδολο ενδιαφέρον για ενημέρωση και για προώθηση των ζητημάτων που θέτετε. Απλώς τώρα επιτρέψτε μου μια μεθοδολογική παρατήρηση. Εγώ δεν αρνήθηκα να απαντήσω στην ερώτησή σας, αν και, κατά τη γνώμη μου, εδώ θέμα συντονισμού δεν υφίσταται. Να εξηγήσω γιατί. Γιατί στην πραγματικότητα για όλα όσα ρωτάτε υπάρχουν καθαρές αρμοδιότητες στα διάφορα Υπουργεία. Άρα, εδώ -κατά νομική ακριβολογία- δεν έχουμε κάτι το οποίο πρέπει να συντονίσουμε. Υπάρχουν ενέργειες τις οποίες η δημόσια διοίκηση πρέπει να κάνει μέσα σε ένα υφιστάμενο θεσμικό πλαίσιο. Πράγματι, ενέργειες διαφορετικών φορέων, αλλά πάντως ενέργειες σαφώς καθορισμένες. Άρα, δεν είναι κάτι που έχω εγώ να συντονίσω.

Γιατί σας το λέω αυτό; Διότι, κατά τη γνώμη μου, θα μπορούσατε να πάρετε μία πολύ πληρέστερη και ακριβέστερη απάντηση από αυτή που θα σας δώσω εγώ τώρα. Γιατί πληρέστερη και ακριβέστερη; Γιατί, προφανώς, άλλη άνεση έχει να σας απαντήσει -πολύ πιο εκτενώς και πολύ πιο αναλυτικά απ’ ό,τι θα μπορέσω εγώ στο πλαίσιο μιας επίκαιρης ερώτησης- το Υπουργείο που έχει την ευθύνη για την Αρωγή, το Υπουργείο που έχει την ευθύνη για τις αγροτικές αποζημιώσεις, το Υπουργείο που έχει την ευθύνη ακόμα και για τα δημόσια έργα υποδομής, όπου αυτά χρειάζονται να γίνουν. Έχουν μεγαλύτερη άνεση αντικειμενικά και μπορείτε να εμβαθύνετε περισσότερο στη συζήτηση αυτή. Αυτό απλώς το λέω. Εγώ δεν θα αποκρούσω, θα σας απαντήσω, αλλά σας λέω ότι κι εγώ σας απαντώ τώρα στο πλαίσιο αυτών των απαντήσεων που έχω συλλέξει από τα αρμόδια Υπουργεία. Γι’ αυτό λέω ότι κατά νομική ακριβολογία δεν έχουμε συντονισμό.

Επειδή δεν είναι η πρώτη φορά, δυστυχώς, που έχουμε πυρκαγιά στην χώρα μας, το αποζημιωτικό πλαίσιο, όπως ξέρετε, είναι λίγο ως πολύ γνωστό. Ουσιαστικά σε τι κατανέμεται; Σε αποζημιώσεις για τις οποίες έχει ενέργειες ο ΕΛΓΑ και σε αποζημιώσεις για τις οποίες έχει ενέργειες η Κρατική Αρωγή. Πάω λίγο στο τι έχει κάνει ο ΕΛΓΑ και εν συνεχεία στη δευτερολογία μου θα πάω και στην Κρατική Αρωγή, για να καλύψω όλο το θέμα χωρίς να χάσουμε χρόνο.

Ο ΕΛΓΑ, λοιπόν, έχει προχωρήσει στην οριοθέτηση της περιοχής η οποία επλήγη από την πυρκαγιά. Έγιναν οι επισημάνσεις για τις καλλιέργειες οι οποίες επλήγησαν. Έγιναν οι απαιτούμενες αναγγελίες για τις ζημιές. Υπεβλήθησαν οι δηλώσεις ζημίας των παραγωγών για απώλειες φυτικής παραγωγής και ζωικού κεφαλαίου και ακολούθησαν εξατομικευμένες εκτιμήσεις. Αυτή είναι η δουλειά, λοιπόν, που ο ΕΛΓΑ την έχει ήδη κάνει.

Ο σχεδιασμός πληρωμής προκαταβολών αποζημιώσεων έχει ως εξής: Για τις απώλειες φυτικού κεφαλαίου στην αρχή του νέου έτους θα υποβληθεί σχετικό ψηφιακό αρχείο από τον ΕΛΓΑ στην κυβερνητική επιτροπή για την έγκριση των απαιτούμενων χρημάτων, τα οποία θα διατεθούν στους παραγωγούς αμέσως από τον ΕΛΓΑ. Αποζημιώσεις για τις απώλειες φυτικού κεφαλαίου θα καταβάλει το Υπουργείο Οικονομικών μέσω του ΕΛΓΑ.

Σύμφωνα με τα πρώτα στοιχεία τα οποία ελήφθησαν από το δορυφορικό σύστημα Copernicus, προκύπτουν τα ακόλουθα: Ελιές ελαιοποιήσιμες, έκταση 3.556,40 στρέμματα, άθροισμα παραγωγικών δέντρων 60.535, μη παραγωγικά 2.245. Σταφίδα κορινθιακή 137,8 στρέμματα. Λεμόνια 66,4 στρέμματα, 2.139 παραγωγικά δέντρα, 440 μη παραγωγικά. Σταφίδα σουλτανίνα 34,7 στρέμματα. Σταφύλια οινοποιήσιμα β΄ κατηγορίας 25,2 στρέμματα. Αμύγδαλα 24,4 στρέμματα, 511 παραγωγικά δέντρα, 47 μη παραγωγικά. Αχλάδια επιτραπέζια 19 στρέμματα, 630 παραγωγικά δέντρα, 180 μη παραγωγικά. Λωτοί 17,8 στρέμματα, 715 παραγωγικά δέντρα. Ελιές επιτραπέζιες 15,2 στρέμματα, 235 παραγωγικά δέντρα. Σταφύλια επιτραπέζια α΄ 12,6 στρέμματα. Σταφύλια επιτραπέζια β΄ 11,3 στρέμματα. Καρύδια 11, αχλάδια 8,1 και 560 δέντρα. Σας τα είπα για την πληρότητα, για να μην αφήσουμε τίποτα. Σύνολο καλλιεργειών: 4.402,70 στρέμματα, 66.319 παραγωγικά δέντρα, 3.179 μη παραγωγικά.

Άρα, σας τα λέω όλα αυτά για να σας πω ότι ο ΕΛΓΑ έχει κάνει τη δουλειά του, έχει γίνει καταγραφή και ενεργοποιείται το αποζημιωτικό πλαίσιο.

Θα επανέλθω αναλυτικότερα εν συνεχεία στο αποζημιωτικό πλαίσιο της αρωγής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Κύριε Υπουργέ, να σχολιάσω λίγο αυτό που είπατε για τον συντονισμό. Έρχομαι να κάνω την ερώτηση αυτή σήμερα διότι ακριβώς επειδή έχετε την αρμοδιότητα από το σχετικό ΦΕΚ, μπορείτε να συνθέσετε και τις απαντήσεις των Υπουργείων. Προφανώς και θα επανέλθουμε και με γραπτές ερωτήσεις, αλλά θα ήταν πολύ καλύτερο, όταν ήρθε το κυβερνητικό κλιμάκιο στην περιοχή –και γι’ αυτό έγινε η επίκαιρη ερώτηση- να έχουμε κληθεί και εμείς. Εγώ είμαι από την περιοχή, είμαι κάτοικος της περιοχής. Δεν κληθήκαμε. Άρα, το φέρνουμε στη Βουλή ως επίκαιρη ερώτηση προς εσάς πρώτα απ’ όλα, για να ξέρουμε τον συντονισμό και να συμβάλουμε σε αυτόν. Άρα, αυτό είναι και μία παρατήρηση, ας πούμε, αλλά και μια δικαιολογία για ποιον λόγο είμαστε εδώ σήμερα.

Κοιτάξτε, υπάρχει μια τεράστια επικινδυνότητα, την οποία θέλω να θέσω υπ’ όψιν σας, αλλά και υπ’ όψιν όλων των Υπουργών και αυτών που μας παρακολουθούν, στο θέμα των αντιδιαβρωτικών και αντιπλημμυρικών έργων. Υπάρχει κίνδυνος για τις ανθρώπινες ζωές, τις περιουσίες, τις υποδομές και την εθνική οδό η οποία είναι πολύ κοντά στο βουνό και αν δεν γίνουν οι άμεσες και αναγκαίες παρεμβάσεις θα κατέβει όλο το βουνό και θα φτάσουμε όλοι στη θάλασσα. Αυτό είναι το υπερεπείγον.

Επίσης, θα ήθελα να σταθώ λίγο στο γεγονός ότι θα πρέπει η έκτακτη ανάγκη που έχει δοθεί, να παραταθεί για να μπορούν να γίνουν παρεμβάσεις και έργα τα οποία να είναι πιο γρήγορα και να μη γίνει όπως έγινε στη διάβρωση, που ο δήμος είναι στη διάβρωση, αλλά εδώ και δύο χρόνια δεν έχει γίνει απολύτως τίποτα. Να συνδυαστεί με έργα και με πράξεις.

Επίσης, θα ήθελα να πω για τις οικογένειες των θυμάτων. Αυτό έχει γίνει και σε άλλες περιπτώσεις. Ζητώ από εσάς και ως πολιτεία, αλλά και από τη Βουλή, να δούμε και τις οικογένειες αυτών των ανθρώπων, ένας εκ των οποίων είναι και συμμαθητής μου. Είναι νέοι άνθρωποι, με τρία παιδιά κάθε οικογένεια. Πρέπει να δούμε πώς μπορούμε να συμβάλουμε και να στηρίξουμε αυτές τις οικογένειες.

Για τον ΕΛΓΑ άκουσα τις απαντήσεις σας. Θέλουμε ακόμα μεγαλύτερη ταχύτητα, διότι είναι ο κοινωνικός και οικονομικός ιστός ολόκληρης της περιοχής. Κάηκε πάνω από το 1/5 των δασικών και αγροτικών εκτάσεων. Η περιοχή εκεί βασίζεται κυρίως, όπως ξέρετε και από την προηγούμενη ιδιότητά σας, στην αγροτική παραγωγή.

Επίσης, θα ήθελα να σας πω ότι πρέπει να διερευνήσουμε και τη δυνατότητα να υπάρχουν αναστολές –δεν ξέρω αν έχει ανακοινωθεί κάτι τέτοιο- σε υποχρεώσεις των ανθρώπων οι οποίοι ήταν αποδεδειγμένα πληγέντες –μιλάμε για τον ΕΝΦΙΑ, τον φόρο εισοδήματος, τον ΟΓΑ ή τον ΕΦΚΑ- προκειμένου να ελαφρυνθούν και να δείξουμε ότι μπορούμε να τους ανακουφίσουμε για τα τρέχοντα.

Ακόμα, θέλω να σας καταθέσω ότι το 2018, όταν είχε γίνει η θεομηνία του «Ζορμπά», η τότε κυβέρνηση –ήμουν τότε κυβερνητικός Βουλευτής- μέσα σε τρεις μήνες είχε δώσει στους έξι δήμους της Κορινθίας 18 εκατομμύρια ευρώ. Αναμένω την ίδια ανταπόκριση για τον Δήμο Ξυλοκάστρου Ευρωστίνης –όχι σε ύψος, αλλά σε αμεσότητα και σε πληρότητα- από την Κυβέρνηση και τώρα.

Επίσης, και τις οικοσκευές τις δώσαμε άμεσα, μέσα σε δυο ή τρεις μήνες, και είχαν αποπληρωθεί προκειμένου οι άνθρωποι να συνεχίσουν τη ζωή τους και να μπορούν αξιοπρεπώς να διαβιώσουν. Έχει προχωρήσει κάτι τέτοιο από τις υπηρεσίες; Θα προχωρήσει κάτι τέτοιο; Ή, αν δεν έχει προχωρήσει, μπορείτε να το εισηγηθείτε.

Τέλος, θέλω να πω, κύριε Πρόεδρε, ότι ο κόσμος ακούει από την Κυβέρνηση πολλές φορές για μελέτες –και μακάρι να γίνουν μελέτες, το είπα ότι χρειάζονται για την αποκατάσταση περιοχής η οποία μέσα σε είκοσι χρόνια δέχτηκε άλλο ένα χτύπημα με αντίστοιχη πυρκαγιά εβδομήντα χιλιάδων στρεμμάτων- αλλά θα πρέπει να βλέπει και πράξεις, όχι μόνο εκατομμύρια μελέτες και ανακοινώσεις. Πρέπει να το βλέπει και στην πράξη, όχι όπως έγινε στη Θεσσαλία, στη Ρόδο, στο Λουτράκι –που είναι και στην περιοχή μου- μετά τις φωτιές του 2021 και του 2023 που ακόμα περιμένουν αποζημιώσεις ή αποκατάσταση ή αντιπλημμυρικά έργα. Μάλιστα, απεντάχθηκαν και από το Ταμείο Ανάκαμψης.

Κλείνω, λέγοντας ότι ζητάμε με την ερώτησή μας αυτή για άλλη μια φορά απαντήσεις σε όλα αυτά και κυρίως άμεσες και αποτελεσματικές ενέργειες. Αυτό μας ενδιαφέρει, αυτό ενδιαφέρει και τον κόσμο και όχι μόνο να το αφήνουμε στην αλληλεγγύη που ήταν τεράστια και συγκινητική εκείνες τις ημέρες –και συνεχίζεται- και στην υπέρβαση και την αυταπάρνηση των πυροσβεστών και όσων επιχείρησαν στην κατάσβεση της μεγάλης φωτιάς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Απλώς, θα ήθελα να κάνω μια μικρή παρατήρηση, κύριε συνάδελφε, στα σχόλιά σας για την ταχύτητα των αποζημιώσεων. Επειδή έχουμε μια πείρα και εσείς και εγώ γιατί είμαστε αρκετό καιρό εδώ, να ξέρουν ότι η πραγματική επιτάχυνση των αποζημιώσεων, τουλάχιστον σε ό,τι αφορά στον αγροτικό κόσμο, έχει γίνει σε θεαματικούς ρυθμούς και έχει γίνει –εγώ λέω και το χρονικό σημείο- μετά, ουσιαστικά, από την πρώτη μεγάλη καταστροφή η οποία είχε γίνει στη Θεσσαλία. Δεν μιλώ για τούτη εδώ τη μεγάλη πλημμύρα, αλλά την προηγουμένη, όπου εκεί φτιάχτηκε το πραγματικά γρήγορο αποζημιωτικό πλαίσιο για τον ΕΛΓΑ, διότι μέχρι τότε οι αποζημιώσεις έπαιρναν τον χρόνο τους.

Το πλαίσιο το οποίο επιτάχυνε είναι το πλαίσιο που έγινε την εποχή που ήμουν στο Υπουργείο Αγροτικής Ανάπτυξης και πράγματι εκεί, μέσα σε δυο-τρεις μήνες δόθηκαν σημαντικές προκαταβολές από τον ΕΛΓΑ, κάτι το οποίο χρειάστηκε και νομοθεσία, στην οποία συνέβαλαν, βεβαίως, όλες οι πτέρυγες της Βουλής.

Τώρα, αφού σας είπα τα του ΕΛΓΑ, να σας πω λίγο τι γίνεται με τις υπόλοιπες αποζημιώσεις. Ενεργοποιήθηκε το πλαίσιο στεγαστικής συνδρομής για την κτηριακή αποζημίωση για τις ζημιές με τους πολιτικούς μηχανικούς της Γενικής Διεύθυνσης Αποκατάστασης Επιπτώσεων Φυσικών Καταστροφών. Έγιναν αυτοψίες στον Δήμο Ξυλοκάστρου Ευρωστίνης και ειδικότερα στις Δημοτικές Κοινότητες Κάτω Λουτρού και Πιτσών της Δημοτικής Ενότητας Ξυλοκάστρου και στις Δημοτικές Κοινότητες Καλλιθέας, Ελληνικού, Λυγιάς, Πύργου, Χελυδορίου και Ευρωστίνης - Ροζενών της Δημοτικής Ενότητας Ευρωστίνης.

Διενεργήθηκαν συνολικά εξήντα επτά αυτοψίες σε εξήντα επτά κτήρια και συγκεκριμένα τριάντα έξι αυτοψίες σε κατοικίες με δεκαέξι πράσινα, δεκατρία κίτρινα και επτά κόκκινα. Έγιναν τρεις αυτοψίες σε ιερούς ναούς και δημόσια κτήρια, με ένα πράσινο και δύο κίτρινα. Επίσης, έγιναν είκοσι οκτώ αυτοψίες σε αποθήκες, στάβλους και λοιπά κτήρια, με πέντε πράσινα, δεκαέξι κίτρινα και επτά κόκκινα.

Αναφορικά με τη διαδικασία αποζημιώσεως οικοσκευών, για την οικοσκευή των κατοικιών αυτών και την κάλυψη των πρώτων αναγκών, μιλάμε για έως 6.600 ευρώ. Δηλαδή, ισχύει το πάγιο πλαίσιο το οποίο έχουμε θεσπίσει για τις οικοσκευές. Όμως, αναμένονται στοιχεία από τον οικείο δήμο, για να χρηματοδοτηθεί ο δήμος εκτάκτως και να τα καταβάλει στους δικαιούχους. Τέτοιο αίτημα από τον δήμο δεν είχε έρθει μέχρι πριν από λίγες μέρες. Άρα, εδώ χρειάζεται μία επιμέλεια να επιταχύνει και ο δήμος και οι άμεσα ενδιαφερόμενοι, γιατί μπορεί να μη φταίει ο δήμος. Άρα, πρέπει και οι ενδιαφερόμενοι να πάνε να υποβάλουν το σχετικό αίτημα στον δήμο, προκειμένου αυτό να προωθηθεί.

Για τις επιχειρήσεις και τις αγροτικές εκμεταλλεύσεις, γενικώς ισχύει το πλαίσιο της κρατικής αρωγής, αυτό το πλαίσιο το οποίο έχουμε διαμορφώσει. Όπως σας είπα, το κομμάτι των ανταποκριτών του ΕΛΓΑ έχει γίνει.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Υπουργού)

Τελειώνω σε τριάντα δευτερόλεπτα με την άδειά σας, κύριε Πρόεδρε.

Ειδικότερα, αναφορικά με την κρατική αρωγή προς τις πληγείσες επιχειρήσεις, θα καταβληθεί επιχορήγηση προς τις πληγείσες επιχειρήσεις με την επιχορήγηση να καλύπτει μέρος της εκτιμηθείσας ζημίας σε στοιχεία ενεργητικού της επιχείρησης, όπως αυτή προκύπτει από το έργο των επιτροπών Κρατικής Αρωγής. Η επιχορήγηση αφορά σε ζημίες στον μηχανολογικό εξοπλισμό, όπου υπάρχουν τέτοιες, στις πρώτες ύλες, στα εμπορεύματα και στα κατεστραμμένα οχήματα της επιχείρησης. Θα καλυφθεί, λοιπόν, αυτό το πλαίσιο της παροχής της Κρατικής Αρωγής.

Εδώ απαιτείται συνεργασία και συντονισμός που ξεκίνησε άμεσα με την περιφέρεια, η οποία έχει συστήσει τις επιτροπές Κρατικής Αρωγής. Προωθείται η διαδικασία εκτίμησης των ζημιών στις επιχειρήσεις, ώστε αφού ολοκληρωθεί η εκτιμητική διαδικασία, να χορηγηθεί επιχορήγηση Κρατικής Αρωγής.

Το ύψος της επιχορήγησης θα ανέλθει στο 70% της εκτιμηθείσας ζημίας, με ανώτατο όμως όριο τα 500.000 ευρώ. Οι αγροτικές εκμεταλλεύσεις στο κομμάτι τους όχι της αποκατάστασης της φυτικής ζημίας, αλλά στο κομμάτι της αποκατάστασης άλλων ζημιών –τα οποία μπορεί να είναι μηχανήματα, λάστιχα, τέτοια πράγματα- εντάσσονται στο πλαίσιο της κρατικής αρωγής και έπειτα από αίτημα του Υπουργού Αγροτικής Ανάπτυξης και σχετική εισήγηση της κυβερνητικής επιτροπής Κρατικής Αρωγής, οι αγροτικές εκμεταλλεύσεις εντάχθηκαν πράγματι στο πλαίσιο της κρατικής αρωγής όσον αφορά τις ζημιές σε εξοπλισμό. Έχει γίνει, λοιπόν, αυτό και υπάρχει αυτή η έγκριση.

Επομένως, εδώ αυτό προβλέπει την επιχορήγηση έναντι των υλικών ζημιών, συμπεριλαμβάνοντας τις ζημίες στον Κανονισμό Κρατικών Οικονομικών Ενισχύσεων. Το συγκεκριμένο σχήμα υλοποιείται από επιτροπές Κρατικής Αρωγής της περιφέρειας. Συμμετέχει ο ΕΛΓΑ σε συνεργασία με τη διεύθυνση Κρατικής Αρωγής της Γενικής Γραμματείας Αποκατάστασης Φυσικών Καταστροφών και Κρατικής Αρωγής.

Και ισχύουν τα όρια για τις αγροτικές εκμεταλλεύσεις αυτά που σας είπα προηγουμένως, 70% και όριο οι 500.000 για το φυτικό κεφάλαιο.

Οι Οργανισμοί Τοπικής Αυτοδιοίκησης, ο δήμος και η περιφέρεια θα χρηματοδοτηθούν εκτάκτως στο πλαίσιο της κυβερνητικής επιτροπής Κρατικής Αρωγής και τις αποκαταστάσεις σε υποδομές και δίκτυα. Έχει υποβληθεί σχετικό αίτημα από τον Δήμο Ξυλοκάστρου. Τις επόμενες ημέρες θα βγει σχετική πρόσκληση από το Υπουργείο Εσωτερικών για τη χρηματοδότηση των αναγκών αποκατάστασης. Περιμένουμε κάτι αντίστοιχο και από την περιφέρεια.

Ευχαριστώ πολύ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις συνοδοί καθηγητές από το 2ο Γυμνάσιο Αμαλιάδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίζουμε με την όγδοη, με αριθμό 313/9-12-2024, επίκαιρη ερώτηση δεύτερου κύκλου της Βουλευτού Λάρισας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ευαγγελίας Λιακούλη προς τον Υπουργό Υποδομών και Μεταφορών με θέμα: «Σοβαρά ερωτηματικά γεννά η νέα ανάθεση στην ολλανδική HVA μελετών για αντιπλημμυρικά έργα στη Θεσσαλία».

Ελάτε, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Καλημέρα σας, κύριε Υπουργέ.

Έχουμε απευθύνει ένα ερώτημα διότι στη Θεσσαλία έχουμε μια πολύ μεγάλη αγωνία. Η αγωνία μας ξέρετε σε τι ακριβώς συνίσταται πια. Έχετε έρθει στα μέρη μας ξανά και ξανά και στην Περιφέρεια Θεσσαλίας και στους περιφερειακούς δήμους, έχετε εξαγγείλει έργα, έργα πνοής για εμάς, και για τη διευθέτηση όλων αυτών που απέμειναν μετά από τον «Ντάνιελ» και τον «Ελίας» και είχαν απομείνει, όμως, και από τον «Ιανό» το 2021.

Εσείς μιλήσατε, λοιπόν, για μεγάλα έργα αντιπλημμυρικά αλλά και έργα διευθετήσεων, που θα θωρακίσουν τη Θεσσαλία. Μέχρι τώρα έχουμε 47 εκατομμύρια ευρώ που έδωσε η περιφέρεια με συμβασιοποιημένα τα 38. Τα 900 εκατομμύρια ευρώ των τεχνικών υπηρεσιών της Περιφέρειας Θεσσαλίας αναζητούνται από το αρμόδιο Υπουργείο. Και το 1,2 δισεκατομμύριο ευρώ το κρατάτε εσείς προκειμένου να το αναθέσετε, τα έχετε ήδη αναθέσει, με απευθείας διαπραγματεύσεις σε τέσσερις μεγάλες εταιρείες. Και, μάλιστα, έχετε εγείρει και τις αντιδράσεις πολλών μικρότερων εταιρειών σχετικά με αυτό το θέμα το οποίο, λένε, ότι συμβαίνει για πρώτη φορά στα χρονικά.

Εν μέσω όλων αυτών, λοιπόν, έχουμε μια σημαντική στάση και μια δεύτερη ακόμα. Η πρώτη ήταν όταν ανέθεσε η Κυβέρνησή σας το master plan για την ανασυγκρότηση της Θεσσαλίας σε μια εταιρεία, τη HVA, μια ολλανδική εταιρία, που μας είπατε τότε ότι την επιλέξατε επειδή είχε τεχνογνωσία.

Η ερευνητική δημοσιογραφία, όμως, που έλεγξε το ζήτημα ενδελεχώς είπε ότι δεν επιλέξατε τη συγκεκριμένη εταιρεία για την τεχνογνωσία, γιατί είχε ασχοληθεί με ορυζώνες στην Αφρική και στην Ασία και το σχέδιό της είχε πάντοτε να κάνει με το νέο παραγωγικό ιστό που θα πρότεινε σε μια περιοχή αφού αγόραζε μεγάλες εκτάσεις και επένδυε η ίδια και ως επενδυτής.

Όμως, λέει η ομάδα των δημοσιογράφων και δη της «Data Journalists», τα οποία καταθέτω στα Πρακτικά, και τελειώνω, κύριε Πρόεδρε, ότι επιλέξατε τη συγκεκριμένη εταιρεία επειδή συνδέεστε στενά με τον κ. Γρηγόρη Δημητριάδη ο οποίος είναι στέλεχος της παράταξής σας, υψηλά ιστάμενος. Μάλιστα, στο ίδιο του το βιογραφικό, το οποίο καταθέτω και πάλι στα Πρακτικά, αναφέρει ο ίδιος ότι ήταν εκτελεστικός αντιπρόεδρος της εταιρείας HVA International.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, ο σύνδεσμος βρέθηκε γιατί το κάνατε αυτό. Τώρα, όμως, προχωρήσατε μετά το 1 εκατομμύριο ευρώ που δώσατε για να κάνει το master plan που το ανήρτησε στα αγγλικά και είχε γίνει το σκάνδαλο του αιώνα, γιατί ούτε καν στα ελληνικά δεν παραδόθηκε στην περιβόητη διαβούλευση. Και να που έρχεστε σε δεύτερη φάση και αναθέτετε στην ίδια εταιρεία με 7 εκατομμύρια ευρώ παρακαλώ να επικαιροποιήσουν τις μελέτες των έργων που εξαγγείλατε ότι θα κάνετε στη Θεσσαλία. Τα έργα αυτά είναι συγκεκριμένα: Πύλη, Μουζάκι, Γυρτώνη και Κάρλα. Οι δικοί μας τεχνικοί λένε ότι οι μελέτες αυτές δεν κοστίζουν πάνω από 1 εκατομμύριο.

Εμείς, λοιπόν, ερχόμαστε σήμερα και σας ρωτάμε. Με ποια κριτήρια αναθέσατε στη συγκεκριμένη εταιρεία; Πώς το κάνατε αυτό; Με ποιον διαβουλευτήκατε; Ρωτήσατε την περιφέρεια; Ρωτήσατε τους τοπικούς δήμους; Με ποιον εν πάση περιπτώσει συναποφασίσατε; Ποια ακριβώς ήταν, κύριε Υπουργέ, τα επιστημονικά κριτήρια και η τεχνογνωσία;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός τώρα.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς, κυρία Λιακούλη, νομίζω ότι από ένα σημείο και μετά ο τρόπος με τον οποίον διατυπώσατε την ερώτησή σας αποκτά χαρακτηριστικά τα οποία φτάνουν στα όρια του κουτσομπολιού. Ο κ. Γρηγόρης Δημητριάδης είναι ο διευθύνων σύμβουλος του Υπερταμείου. Δεν είναι στην παράταξη της Νέας Δημοκρατίας. Είναι ένα στέλεχος πρώτης γραμμής, CEO σε μεγάλες εταιρείες. Προφανώς, έχει περάσει και από την ολλανδική εταιρεία HVA, αλλά η ανάμειξή του στο Υπερταμείο με τη συγκεκριμένη υπόθεση είναι εντελώς άσχετη.

Θα αναζητήσετε και θα βρείτε ότι και άλλα στελέχη της συγκεκριμένης εταιρείας έχουν περάσει από την ελληνική δημόσια διοίκηση. Εάν δεν απατώμαι και ο κ. Μιλτιάδης Γκουζούρης, ο οποίος σήμερα είναι ο διευθύνων σύμβουλος της HVA, έχει περάσει από γραφείο Υπουργού του ΠΑΣΟΚ, υπηρετούσε σε γραφείο Υπουργού του ΠΑΣΟΚ στο παρελθόν.

Αυτό δεν σημαίνει τίποτα ούτε για τον έναν, ούτε για τον άλλον, ούτε για την επιλογή, ούτε για την Κυβέρνηση, ούτε για κανέναν. Οτιδήποτε άλλο είναι στα όρια του κουτσομπολιού.

Και επιτρέψτε μου να πω ότι αυτό δεν βοηθάει την υπόθεση την οποία θέλετε να σηκώσετε, εάν πραγματικά θέλετε να σηκώσετε την υπόθεση της Θεσσαλίας, διότι εάν καλλιεργούμε διάφορες θεωρίες, οι οποίες αγγίζουν τα όρια της συνωμοσίας ή δίνουν έστω χαρακτηριστικά τα οποία είναι αρκετά προωθημένα ή πολύ προωθημένα σε σχέση με το πραγματικό ζήτημα, δεν βοηθάμε την υπόθεση της Θεσσαλίας. Διότι το πρόβλημα της Θεσσαλίας είναι η ανάταξή της. Και όπως πολύ σωστά είπατε κι εσείς -λιγότερο εγώ- και όλοι οι Βουλευτές της Θεσσαλίας, έχετε μια πλήρη εικόνα του τι συμβαίνει εκεί. Η Θεσσαλία είναι μια περιοχή η οποία δοκιμάστηκε πολύ. Είναι μια περιοχή στην οποία πρέπει να γίνουν σχεδιασμοί εξ υπαρχής, οι οποίοι όμως –και προσπαθώ να καταλάβω τι υπονοείτε με αυτό- σε καμμία περίπτωση δεν αφορούν στην αλλαγή του ιδιοκτησιακού καθεστώτος της Θεσσαλίας. Η ελληνική έννομη τάξη έχει συγκεκριμένες μεθόδους με τις οποίες μπορούν να γίνουν τέτοιες διευθετήσεις. Για παράδειγμα, οι αναδασμοί γης. Αυτό είναι μια πολιτική απόφαση, η οποία πάντα παίρνει υπόψη της την ιδιοκτησία, η οποία είναι αναφαίρετο δικαίωμα στην Ελλάδα και δεν απαλλοτριώνεται με τον τρόπο τον οποίον υπονοείτε εσείς σε τρίτες χώρες.

Αυτό λοιπόν το οποίο ανέλαβε η HVA είναι πολύ συγκεκριμένες μελέτες, πολύ συγκεκριμένο μελετητικό αντικείμενο. Και δεν ξέρω ποιοι είναι οι τεχνικοί σας οι οποίοι το κοστολογούν 1 εκατομμύριο. Όμως, για να κοστολογείς κάτι 1 εκατομμύριο πρέπει να ξέρεις ποιο είναι το βάθος μιας μελέτης την οποία θέλεις να παραλάβεις ή μιας μελέτης την οποία έχεις να εκτελέσεις. Και αυτό δεν είναι δυνατόν, φυσικά, με μόνη την τεχνική περιγραφή την οποία έχουμε αυτή τη στιγμή από δημοσιεύματα στον Τύπο.

Ξέρετε πολύ καλά ότι δεν περιορίζεται στις τρεις μόνο αυτές μελέτες. Υπάρχει και φάση 2 στο συγκεκριμένο έργο. Όμως, παρ’ όλα αυτά, εάν νομίζετε ότι φράγματα όπως τα φράγματα της Πύλης, τα φράγματα του Μουζακίου ή το έργο του καναλιού βαρύτητας της Γυρτώνης είναι έργα τα οποία για να επαναμελετηθούν ή για να ωριμάσουν χρειάζεται το ποσό μόνο του 1 εκατομμυρίου νομίζω ότι απατάσθε πάρα πολύ.

Τα υπόλοιπα θα τα απαντήσω στη συνέχεια στη δευτερομιλία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, το ερώτημά μου είναι πολύ συγκεκριμένο. Αφού μας μαλώσατε γιατί αναφερθήκαμε στο πρόσωπο του εκπροσώπου του Υπερταμείου, που όλως τυχαίως η Κυβέρνηση επέλεξε τη συγκεκριμένη εταιρεία, ενώ έχει ο εκπρόσωπος του Υπερταμείου συγκεκριμένη δράση στην εταιρεία ας το παραδώσουμε στην κοινή γνώμη να το κρίνει. Αυτά δεν τα είπαμε εμείς. Τα δημοσιεύματα κατέθεσα.

Μην μας επιπλήττετε, λοιπόν, και μάλιστα μας αποκαλείτε «κουτσομπόληδες». Κουτσομπόληδες δεν είμαστε, υποψιασμένοι είμαστε με τον βίο και την πολιτεία αυτής της Κυβέρνησης. Αυτό είναι απλό και θα σας το πω και ευθέως. Δεν σας αφορά προσωπικά. Φαντάζομαι ότι το καταλαβαίνετε. Αφορά στο σύνολο των πεπραγμένων σας.

Σε ό,τι αφορά, τουλάχιστον, στη Θεσσαλία, όχι απλά θα φωνάξουμε, αλλά η φωνή μας θα φτάσει στον ουρανό. Όχι απλά μας έχετε εγκαταλείψει, αλλά ταυτόχρονα πάνω στον τόπο μας και στις ζωές μας έχετε καταντήσει τον τόπο πείραμα και τις ζωές μας πειραματόζωα.

Αυτό έχετε καταφέρει να κάνετε, με μια HVA η οποία ήρθε και είπε «Σταματήστε το βαμβάκι» στη μεγαλύτερη περιοχή παραγωγής βάμβακος, μια εταιρεία που δεν διαβουλεύθηκε με κανέναν, που δεν πάτησε το πόδι της σε πάρα πολλούς δήμους. Και μας λέτε ότι κουτσομπολεύουμε; Εμείς που ζούμε εκεί, που ζουν τα παιδιά μας εκεί; Όχι, λοιπόν, δεν σας το επιτρέπουμε.

Αλλά ψάχνουμε να βρούμε: Έγινε διαγωνισμός η πρόσκληση ενδιαφέροντος, κύριε Υπουργέ; Απαντήστε το. Αν έγινε πρόσκληση ενδιαφέροντος, ποιους άλλους καλέσατε; Με ποια κριτήρια επιλέχθηκε η συγκεκριμένη εταιρεία; Ποιο προηγούμενο έργο έχει κάνει; Επόμενο ξέρω. Διότι τη στείλατε και στην Κρήτη. Αυτό μαθαίνω. Το δεύτερο: Ποιες ακριβώς μελέτες θα επικαιροποιηθούν; Είναι επικαιροποίηση μελετών.

Παρακαλώ πολύ για τα Πρακτικά.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχω το ΦΕΚ μπροστά μου. Αναθέσατε με 7 εκατομμύρια ευρώ μέσω των ελληνικών τραπεζών, για να μην πληρώσει ΦΠΑ -για να τα λέμε όλα για τον λόγο που το κάνατε μέσα από εκεί- να κάνει τι; Ποιες μελέτες σας ρωτάω. Από πότε είναι αυτές οι μελέτες; Τι ακριβώς θα επικαιροποιήσει η συγκεκριμένη εταιρεία;

Και επίσης, να εξηγήσω -τα έχω μαζί μου, κύριε Υπουργέ, γιατί θέλω να τα διαβάσετε, όμως, από τα Πρακτικά, αν έχετε την καλοσύνη, γιατί νομίζω ότι είστε προσεκτικός και προσεγγίζετε τα πράγματα σοβαρά και νομίζω ότι και αυτό βοηθάει- δεν είναι ένας, δεν είναι δύο, η ερευνητική δημοσιογραφία έχει αφιερώματα στη συγκεκριμένη εταιρεία, την HVA, και ταυτόχρονα και στην Κυβέρνηση και ταυτόχρονα και στους κρίκους που σας συνδέουν και εμείς έχουμε αγωνία όχι για την εταιρεία -δεν τους ξέρω τους ανθρώπους και προφανώς δεν θα τους μάθω και ποτέ και δεν έχουμε κάτι εναντίον τους-, εμείς ρωτάμε το αρμόδιο Υπουργείο: Είναι αυτά αληθή;

Είναι αληθή αυτά όλα που καταθέτω στα Πρακτικά, τα πορίσματα της ερευνητικής δημοσιογραφίας, που λέει ότι δεν έχουν ιδέα για το αντικείμενο, που λέει ότι το αναθέσατε επειδή είναι ομογάλακτοί σας και συνδέεστε μαζί με άλλες σχέσεις, ότι είναι πανάκριβη η μελέτη των 7 εκατομμυρίων ευρώ για τα συγκεκριμένα έργα και ότι στο τέλος –γι’ αυτό κάνω την ερώτηση- πάλι ένα μηδενικό, μια τρύπα στο νερό για τη Θεσσαλία;

Κύριε Υπουργέ, πού θα πάει αυτή η δουλειά; Μια τρύπα στο νερό τα έργα, μια τρύπα στο νερό οι διευθετήσεις, μια τρύπα στο νερό τα χωριά-φάντασμα, μια τρύπα στο νερό οι αστεγία, μια τρύπα στο νερό η κοινωνική συνοχή. Πόσες τρύπες να αντέξει;

Δεν είναι δυνατόν να συνεχίσουμε έτσι, αν δεν αντιληφθείτε και εσείς ότι πραγματικά δεν ζούμε ούτε αναπνέουμε, αλλά βρισκόμαστε σε μια καθήλωση καθημαγμένοι, τα παιδιά μας έχουν φύγει. Κύριε Υπουργέ, 51.000 λιγότεροι κάτοικοι την τελευταία δεκαετία στη Θεσσαλία. Τι άλλο να περιμένει κανείς για να ενεργήσει; Αν δεν ενεργήσετε τώρα, δεν θα ενεργήσετε ποτέ. Αν προσπαθείτε, όμως, να τακτοποιήσετε ομογάλακτους και μόνο αυτό σας ενδιαφέρει, τότε για εμάς είναι μια ιστορία τελειωμένη. Πείτε το να φύγουμε από τη Θεσσαλία, αν είναι έτσι.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

 **ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Νομίζω ότι στην κατάληξη της ερώτησής σας είπατε μια αλήθεια, είπατε πενήντα μία χιλιάδες λιγότερες γεννήσεις-αποχωρήσεις πολιτών την τελευταία δεκαετία. Άρα, το πρόβλημα της Θεσσαλίας δεν εντοπίζεται ούτε μόνο στην περίοδο μετά τον «Ιανό» ούτε μόνο στην περίοδο μετά τον «Ντάνιελ», άρα δεν εντοπίζεται καν στη θητεία αυτής της Κυβέρνησης, είναι ένα διαχρονικό πρόβλημα το πρόβλημα της Θεσσαλίας, το οποίο προφανώς πρέπει να αντιμετωπιστεί.

Ξέρω βεβαίως τη μεγάλη αγωνία όλων, την οποία την είπατε, την ομολογήσατε εδώ, που είναι τι θα γίνει με το βαμβάκι. Σας έχει πει λοιπόν ο ίδιος ο Πρωθυπουργός, το έχει πει δημόσια σε συγκέντρωση στην οποία είχαν κληθεί και Βουλευτές όλων των κομμάτων…

**ΕΥΑΓΓΕΛΙΑ ΛΙΑΚΟΥΛΗ:** Δεν μας καλέσατε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Το είχε πει και στους εκπροσώπους όλων των φορέων της Θεσσαλίας. Ήταν θυμάμαι πολύ καλά σε παρουσία του Πρωθυπουργού στην περιφέρεια και ήταν Βουλευτές όλων των κομμάτων.

Το έχει πει δημόσια ότι το βαμβάκι, η απαγόρευση του βαμβακιού, αυτό το οποίο υπονοήσατε, δεν τίθεται σε συζήτηση. Το έχουμε ξεκαθαρίσει αυτό, για να μην πηγαίνουμε και τρομοκρατούμε αδίκως τους πολίτες της Θεσσαλίας. Αυτό δεν σημαίνει ότι δεν υπάρχει πρόβλημα. Προφανώς υπάρχει πρόβλημα και φαίνεται από το γεγονός ότι πολύ λίγοι φέτος πέτυχαν το πλαφόν το οποίο τους επιτρέπει να μπουν στις επιδοτήσεις που ήθελαν. Δεν παύει να είναι ένα ζήτημα αυτό.

Σήμερα το πρωί άκουγα ότι μαζεύτηκαν πάλι οι αγροτικοί σύλλογοι στη Θεσσαλία για να ετοιμάσουν κινητοποιήσεις -νομίζω 18 Δεκεμβρίου είναι η πρώτη- και να ξαναβγάζουν τα τρακτέρ στη Θεσσαλία, αλλά δεν λύνονται έτσι τα προβλήματα, γι’ αυτό και η δική μου η παρέμβαση. Δεν εννοούσα ότι εσείς κάνετε κουτσομπολιό, εννοούσα ότι μεταφέρετε στην Αίθουσα της Βουλής κουτσομπολιό, γιατί εν πολλοίς αυτό που ονομάζετε ερευνητική δημοσιογραφία είναι μια κατευθυνόμενη προσπάθεια η οποία προσπαθεί να αποδώσει στην Κυβέρνηση προθέσεις τις οποίες όμως δεν έχει.

Εκείνο το οποίο όμως λέω για εσάς στο ΠΑΣΟΚ πάλι -δεν το προσωποποιώ, όπως και εσείς δεν προσωποποιείτε την κριτική σε εμένα- είναι ότι υπάρχει μια μεγάλη διάθεση λαϊκισμού. Διότι, για το όνομα του Θεού, οι παρεμβάσεις οι οποίες αυτή τη στιγμή εντοπίζονται στη Θεσσαλία είναι πάρα πολύ γενναίες και όπως περιγράφονται μέσα από αυτή εδώ τη σύμβαση της HVA.

Το να συζητήσουμε στο πλαίσιο της απόφασης του Συμβουλίου της Επικρατείας για την υλοποίηση εκκρεμών έργων της εκτροπής του Αχελώου -και μέσα σε αυτά είναι το φράγμα της Πύλης και το φράγμα του Μουζακίου- είναι μια πολύ σημαντική παρέμβαση για τη Θεσσαλία και είναι απόφαση αυτή για τη Θεσσαλία, είναι κάτι το οποίο η Κυβέρνηση θέλει να το προχωρήσει.

Το να έχουμε δημοπρατήσει την προηγούμενη Δευτέρα τα έργα της τάξεως του 1,4 δισ. ευρώ τα οποία θα γίνουν όλα στη Θεσσαλία αυτό είναι μια πολύ γενναία πολιτική απόφαση της Κυβέρνησης και εμείς φιλοδοξούμε μέσα στον προσεχή Ιανουάριο να έχουμε συμβασιοποιήσει αυτά τα έργα.

Η Κυβέρνηση δεν είναι απούσα από τη Θεσσαλία. Η Κυβέρνηση είναι παρούσα στη Θεσσαλία και έχει επιλέξει όχι μια εταιρεία, όπως την περιγράφετε εσείς ως σύμβουλό της. Σε μια φάση που όλοι ερχόσασταν και λέγατε «Μα, τι θα γίνει; Η Θεσσαλία αυτή τη στιγμή είναι πλημμυρισμένη, η Θεσσαλία είναι στα χάλια της και εσείς δεν κάνετε τίποτα», την ίδια ώρα κι εμείς επενέβημεν με την επιλογή της συγκεκριμένης εταιρείας, η οποία σας υπενθυμίζω ότι είναι μια ευρωπαϊκή εταιρεία, η οποία προφανώς επί ευρωπαϊκού εδάφους θα τηρήσει τους κανόνες του παιχνιδιού, όπως προβλέπονται από την ευρωπαϊκή έννομη τάξη και από την ελληνική έννομη τάξη.

Δεν υπάρχει κανένας λόγος να ερχόμαστε και να παρασυρόμαστε από δημοσιεύματα, όπως αυτά τα οποία εσείς σήμερα παρουσιάσατε. Έχει ένα πολύ συγκεκριμένο έργο να εκτελέσει η συγκεκριμένη εταιρεία και αυτό το συγκεκριμένο έργο η συγκεκριμένη εταιρεία είναι που θα αποδώσει φυσικά στην Κυβέρνηση που έχει δώσει τη σχετική εντολή στην Ένωση Ελληνικών Τραπεζών, η οποία χρηματοδοτεί αυτό το έργο, και κυρίως, στους πολίτες της Θεσσαλίας.

Δεν έχει κάνει τίποτα η HVA χωρίς να υπάρξει διαβούλευση, τίποτα. Έχει πάει σε όλους τους δήμους, έχει πάει σε όλες υπηρεσίες, έχει γυρίσει το σύμπαν στη Θεσσαλία, έχει μια εξαιρετική άποψη της Θεσσαλίας, έχει χαρτογραφήσει τον τόπο, έχει φωτογραφίσει τον τόπο, ξέρει το πρόβλημα.

Και στο κάτω κάτω της γραφής, τις αποφάσεις δεν τις παίρνει η HVA, τις παίρνει η Ελληνική Κυβέρνηση και η Κυβέρνηση του Κυριάκου Μητσοτάκη θα τις πάρει και με θάρρος, αλλά φυσικά και έχοντας προηγουμένως λάβει υπ’ όψιν και τη βούληση της τοπικής κοινωνίας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πέμπτη με αριθμό 289/2-12-2024 επίκαιρη ερώτηση πρώτου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Επιτακτική η ανάγκη μακροπρόθεσμης διακρατικής συμφωνίας με τη Βουλγαρία, ως προς το ζήτημα της παροχής ύδατος μέσω του ποταμού Άρδα στον Νομό Έβρου για αρδευτικούς και λοιπούς σκοπούς».

Ελάτε, κύριε συνάδελφε.

**ΠΑΡΑΣΧΟΣ ΠΑΡΑΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, οι στοιχειώδεις κανόνες ευγένειας και δημοκρατίας -δεν ξέρω πώς την αντιλαμβάνεστε εσείς εκεί στη Νέα Δημοκρατία τη δημοκρατία- επιβάλλουν όταν καλείτε στο Υπουργείο τους Βουλευτές και θεσμικούς του Νομού Έβρου για ένα πολύ σοβαρό θέμα που ταλανίζει τον Έβρο να καλείτε και έναν Βουλευτή της Αντιπολίτευσης. Όχι καλούμε τους δικούς μας και λέμε ό,τι θέλουμε εκεί στους ανθρώπους του ΓΟΕΒ Ορεστιάδας και τους αγρότες, αλλά να υπάρχει αντίλογος.

Αυτό επιβάλλει η δημοκρατία, αλλά σίγουρα θα μου πείτε – την ξέρω την απάντηση από πριν- ότι δεν επιλαμβάνεστε εσείς ποιος θα κληθεί και ποιος όχι. Ο σταθμάρχης φταίει. Πάμε παρακάτω.

Από το 2021 -δεν θα πω από το 2018, γιατί υπάρχει και έγγραφο από το 2018 του ΓΟΕΒ Ορεστιάδας, ο οποίος ενημέρωνε το Υπουργείο Αγροτικής Ανάπτυξης, αλλά τότε δεν ήσασταν εσείς στην Κυβέρνηση- έχει στείλει έγγραφο στο Υπουργείο σας -όχι ένα, πάνω από δύο- όπου αναφέρει και αναδεικνύει το σοβαρό πρόβλημα που ταλανίζει τους αγρότες στον Νομό Έβρου, όχι μόνο του βόρειου, όλου του Έβρου. Ξέρατε πολύ καλά, σας το έλεγαν εδώ και τρία χρόνια, ότι λήγει η συμφωνία τον Ιούλιο του 2024 και ότι η Βουλγαρία δεν προτίθεται από εκεί και πέρα, δεν δεσμεύεται νομικά, να αφήσει τα ύδατα για να φτάσουν να καλλιεργήσουν οι αγρότες μας τα χωράφια τους.

Λόγω της πολιτικής σας αδιαφορίας και ανικανότητας, όχι εσάς προσωπικά, για την Κυβέρνηση ομιλώ, δεν κάνατε απολύτως τίποτα. Φτάσαμε στο σημείο μηδέν, έληξε η συμφωνία και τώρα χτυπάει το νταούλι ο Βούλγαρος και εμείς από πίσω χορεύουμε. Χτυπάει το νταούλι ο Τούρκος χορεύουμε, χτυπάει το νταούλι ο Σκοπιανός χορεύουμε, ο Αλβανός το ίδιο.

Εάν τρέχατε και μεριμνούσατε πριν δύο, τρία χρόνια, πριν που είχε και κυβέρνηση –γιατί τώρα αυτό θα μου πείτε, ότι δεν έχει και υπάρχει πολιτική αστάθεια στη Βουλγαρία, την ξέρω την απάντηση, αλλά θα σας πω γι’ αυτό στη δευτερολογία μας- θα είχαμε μια μεγαλύτερη διαπραγματευτική ισχύ και θα μπορούσαμε να κλείσουμε μια μακροπρόθεσμη συμφωνία και όχι να βάλουμε τον κύριο περιφερειάρχη να κλείσει μια ενδιάμεση συμφωνία άρον άρον που δεν ξέρω πόσο κόστισε. Ρωτάω: Πόσο κόστισε αυτό, για να μπορέσουν να έχουν νερό οι αγρότες την καλλιεργητική περίοδο που μας πέρασε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Τι ευχαριστείτε, κύριε Πρόεδρε, είμαστε στα δύο λεπτά και σαράντα έξι δευτερόλεπτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δύο είναι τα λεπτά της πρωτολογίας.

**ΠΑΡΑΣΧΟΣ ΠΑΠΑΔΑΚΗΣ:** Το έχετε βάλει καθορισμένο στα τρία λεπτά όμως. Βάλτε το δύο λεπτά για να ξέρω, διότι νόμιζα ότι έχω τρία λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάντα είναι δύο λεπτά. Έχετε κάνει χιλιάδες ερωτήσεις. Προχωρήστε, ελάτε.

**ΠΑΡΑΣΧΟΣ ΠΑΠΑΔΑΚΗΣ:** Ερωτάσθε, λοιπόν και κλείνω γιατί με μαλώνει ο κύριος Πρόεδρος: Σε ποιες ενέργειες προτίθεστε να προβείτε; Πού βρισκόμαστε διαπραγματευτικά με τη Βουλγαρία για να κλείσουμε μια μακροπρόθεσμη συμφωνία; Για ποιο λόγο εδώ και τρία χρόνια δεν έχετε κάνει και αφήσατε να λήξει η συμφωνία; Και ποιοι είναι οι όροι της ενδιάμεσης συμφωνίας που υπογράφηκαν από τον Περιφερειάρχη κ. Τοψίδη, το καλοκαίρι του 2024;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο Υπουργός Περιβάλλοντος και Ενέργειας, κ. Θεόδωρος Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς, αξιότιμε κύριε συνάδελφε, μου ζητήσατε να έρθετε στο γραφείο μου, στο Υπουργείο και το αρνήθηκα; Όχι, ούτε κάλεσα κανέναν. Οι άνθρωποι ήρθαν με δική τους πρωτοβουλία μαζί με τον περιφερειάρχη και συζητήσαμε το θέμα, το οποίο πολύ καλά γνωρίζετε. Τώρα, επί της ουσίας, η συμφωνία η προηγούμενη ήταν μια συμφωνία πολεμικών αποζημιώσεων και οποιαδήποτε επόμενη συμφωνία, όπως αυτή που βάλαμε η ενδιάμεση, δεν μπορεί να έχει τον ίδιο χαρακτήρα. Αυτό είναι το πρώτο πράγμα που πρέπει να γνωρίζετε.

Το δεύτερο πράγμα που πρέπει να γνωρίζετε, είναι ότι σε σχέση με το νερό, ακόμη και η ευρωπαϊκή νομοθεσία που είναι πιο εξελιγμένη σε αυτά τα θέματα πολλώ δε μάλλον η διεθνής νομοθεσία, δεν προστατεύει με ρητό τρόπο τα κατάντη μέρη. Δεν έχεις δηλαδή κάποιο νομικό τρόπο να κινηθείς. Είναι αντικείμενο καλών σχέσεων και συνολικής διαπραγμάτευσης, να έρθεις σε μία συμφωνία με την άλλη πλευρά.

Από πάνω μας, αυτό που κατά κύριο λόγο υπάρχει, είναι τα υδροηλεκτρικά. Συνεπώς, το κυρίως αντικείμενο είναι οικονομικό από την πλευρά της Βουλγαρίας, διότι αυτά τα υδροηλεκτρικά, τα οποία υπάρχουν εκεί, λειτουργούν συγκεκριμένες ώρες και συγκεκριμένες μέρες, ειδικά μετά την εξέλιξη του ενεργειακού συστήματος που καθιστά τα υδροηλεκτρικά πολύτιμα. Και αυτό που κουβεντιάζεται, είναι πώς δεν θα προκαλείται από τη δική μας χρήση του νερού, βλάβη υπέρμετρη στην άλλη πλευρά.

Τώρα, επί της ουσίας όπως ξέρετε, η Βουλγαρία έχει αλλάξει πάρα πολλές κυβερνήσεις. Είχαμε πέντε, αν θυμάμαι καλά, διαδοχικές. Ένα από τα προβλήματα που είχαμε είναι ότι ενώ βρισκόμασταν σε πολύ καλή φάση για να έχουμε μια τελική συμφωνία το 2024 τον Φεβρουάριο, Μάρτιο η κυβέρνηση έφυγε, εκείνη με την οποία συζητούσαμε και έκτοτε δεν έχουμε μία κυβέρνηση με την οποία να μπορούμε να κλείσουμε μια μονιμότερη συμφωνία. Και οι δυσκολίες του να μην έχεις απέναντί σου διαπραγματευτή είναι δυσκολίες ανυπέρβλητες. Διότι αν δεν έχεις απέναντί σου διαπραγματευτή, δεν έχεις πολλά πράγματα που μπορείς να κάνεις. Η προσπάθεια συνεχίζεται. Ελπίζω να μην αναγκαστούμε να πάμε σε ενδιάμεση συμφωνία πάλι, αλλά είναι πιθανόν να πρέπει να πάμε και πάλι σε ενδιάμεση συμφωνία, γιατί αν δεν υπάρξει κοινοβουλευτική κυβέρνηση, η οποία να έχει πλήρη αρμοδιότητα από την άλλη πλευρά, δεν μπορεί και να περάσει από το κοινοβούλιο το δικό τους μια διεθνής συμφωνία μακροχρόνια. Είναι αντικειμενικό το θέμα.

Τα υπόλοιπα θα σας τα πω στη δευτερολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, επιτρέψτε μου να σας πω ότι σίγουρα σαν παιδί κι εσείς θα παίζατε ποδόσφαιρο μικρός, αλλά επιθετικός δεν πρέπει να παίζατε, τρίπλες δεν ξέρετε να κάνετε, γκολ δεν βάζατε. Στην άμυνα ήσασταν ή αναπληρωματικός, διότι προσπαθείτε τώρα με διάφορες τρίπλες και την τρίπλα πετάω το μπαλάκι στο γήπεδο το άλλο, στην κερκίδα, στην Βουλγαρία με τη δικαιολογία ότι δεν έχουμε ομόλογο για να διαπραγματευτούμε άρα τι να κάνουμε; Εβρίτη, περίμενε να φτιάξει κυβέρνηση η Βουλγαρία να δούμε τι θα κάνουμε. Η Βουλγαρία η οποία είναι κράτος-μέλος της Ευρωπαϊκής Ένωσης.

Το 2023 -δεν ξέρω εσείς πότε διαπραγματευόσασταν και τελικά δεν επετεύχθη αυτή η συμφωνία, γιατί μετά είχαμε την πολιτική αστάθεια στην Βουλγαρία- υπήρχε μια κυβέρνηση συνασπισμού και Υπουργός Ενέργειας, ο οποίος λεγόταν Ρόσεν Χριστόφ. Δεν ξέρω αν με αυτόν διαπραγματευόσασταν.

Το 2024, τώρα που μιλάμε, πάλι τρέχει το κράτος της Βουλγαρίας. Δεν σταμάτησε να υπάρχει. Υπάρχει υπηρεσιακή κυβέρνηση. Υπάρχει υπηρεσιακός Υπουργός Ενέργειας, ο οποίος λέγεται Μαλίνοφ Βλαντιμίρ και υπάρχει και υπηρεσιακός Πρωθυπουργός. Δεν σημαίνει ότι επειδή υπάρχει αυτή η πολιτική αστάθεια και δεν μπορεί να σχηματίσει κυβέρνηση η Βουλγαρία, δεν υπάρχει ομόλογος για να μπορέσετε να διαπραγματευτείτε. Αυτά μην τα λέτε εδώ μέσα.

Θεωρώ ότι δεν είναι σοβαρά και είστε σοβαρός πολιτικός. Δεν μπορείτε να μου λέτε ότι «θέλω να κλείσω τη συμφωνία, για την οποία γνωρίζω το πρόβλημα από το 2021 και φτάσαμε στο 2024 και στην πολιτική αστάθεια της Βουλγαρίας, άρα τι να κάνουμε;». Εάν δεν λειτουργήσατε εγκαίρως, ενώ γνωρίζατε το πρόβλημα από το 2021 και φτάσαμε στο σημείο μηδέν και δεν υπάρχει ομόλογος, δεν φταίω εγώ. Φταίτε εσείς που κυβερνάτε. Δεν φταίω εγώ.

Το ξαναλέω, ο κ. Τοψίδης, ο Περιφερειάρχης Ανατολικής Μακεδονίας και Θράκης, έχει ομόλογο και κλείνει την ενδιάμεση συμφωνία. Δείτε τι κάνουμε τώρα και που είναι παγκόσμια πρωτοτυπία. Η τοπική αυτοδιοίκηση δευτέρου βαθμού, υπογράφει διακρατική συμφωνία με τη Βουλγαρία και το Υπουργείο πιέζει τον ΓΟΕΒ να υπογράψει αυτός. Εάν, λοιπόν, εσείς δεν έχετε ομόλογο, μεταβιβάστε το χαρτοφυλάκιό σας στον κ. Τοψίδη που έχει ομόλογο και να υπογράψει αυτός μακροπρόθεσμη συμφωνία. Όχι να περιμένουμε να φτιάξει η Βουλγαρία κυβέρνηση, η οποία -το ξαναλέω- υφίσταται. Λειτουργούν και οι διοικητικές υπηρεσίες και τα Υπουργεία και Πρωθυπουργός υπάρχει. Όλα υφίστανται.

Δεν μου απαντήσατε όμως -και κλείνω- για ποιον λόγο δεν μεριμνήσατε εγκαίρως και φτάσαμε στο σημείο μηδέν και χάσαμε τη διαπραγματευτική ισχύ μας; Είχαμε τον LNG που συμμετέχει και η Βουλγαρία και θα μπορούσαμε να τα βάλουμε κάτω. Αφού το γνωρίζατε το πρόβλημα, θα του λέγατε «Έλα εδώ Βούλγαρε, θέλεις να συμμετέχεις στον LNG για την Αλεξανδρούπολη; Υπόγραψε τη συμφωνία.».

Τώρα, όμως, που φτάσαμε στο σημείο μηδέν, ο Βούλγαρος -το ξαναλέω- μας χορεύει. Αυτό αν δεν είναι ολιγωρία, για να μην το πω κάτι άλλο, απέναντι στους Εβρίτες που πήρατε και 44%, τι είναι; Θέλω ξεκάθαρη απάντηση, γιατί δεν μου απαντήσατε.

Κλείνω, κύριε Πρόεδρε, και ευχαριστώ για την ανοχή. Για ποιον λόγο τρία χρόνια που γνωρίζατε το πρόβλημα, δεν κάνατε τίποτα; Δεν μου είπατε και τους όρους της ενδιάμεσης συμφωνίας. Πόσο πλήρωσε ο ελληνικός λαός αυτή την αβελτηρία της Κυβέρνησης και την ολιγωρία;

Πόσο κόστισε και πόσο θα κοστίσει ξανά; Γιατί αυτά τα χρήματα θα μπορούσαν να μπουν στην ανασυγκρότηση -που είναι και ο κύριος Υφυπουργός δίπλα- για τον Έβρο. Δεν έχω άλλη ερώτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Από το 2021 που λέτε ότι υπάρχει αβελτηρία, η Βουλγαρία έχει κάνει επτά εκλογές: Μία, δύο, τρεις, τέσσερις, πέντε, έξι, επτά. Το λέω, για να έχετε μία αίσθηση της πραγματικότητος, διότι από τα έδρανα εκεί, τα απομακρυσμένα, μπορεί κανείς να εύχεται διάφορα πράγματα. Μεταξύ της ευχής και της πραγματικότητος η απόσταση είναι συνήθως μεγάλη.

Πότε αποκτήσανε, για μερικούς μήνες, μία κυβέρνηση στη Βουλγαρία η οποία να ήταν κανονική; Ήταν το καλοκαίρι του 2023. Με το «καλημέρα σας» ξεκίνησε η διαπραγμάτευση από το φθινόπωρο του 2023 πάνω σε αυτό το θέμα. Φεβρουάριο του 2023 -για να έχετε μία αίσθηση, οι διεθνείς διαπραγματεύσεις για αυτά τα θέματα απαιτούν χρόνια- ήμασταν πάρα πολύ κοντά σε συμφωνία. Είχαμε φτάσει σε πολύ μεγάλο βαθμό μετά από διαδοχικές επισκέψεις, ανταλλαγές -πέρασα στη Βουλγαρία μια ολόκληρη μέρα με όλο το βουλγαρικό εκεί επιτελείο- και μετά έπεσε η κυβέρνηση. Χωρίς κυβέρνηση, δεν υπάρχει κύρωση συμφωνίας στο κοινοβούλιο. Χωρίς κύρωση συμφωνίας στο κοινοβούλιο, δεν υπάρχει συμφωνία.

Τώρα, γιατί υπέγραψε ο κ. Τοψίδης; Εμείς διαπραγματευτήκαμε και υπέγραψε ο κ. Τοψίδης, διότι από τη βουλγάρικη πλευρά αυτοί που μπορούσαν να υπογράψουν, ήταν η ΔΕΗ τους αυτή την προσωρινή συμφωνία -δεν είναι ακριβώς η ΔΕΗ, είναι μία εταιρεία που διαχειρίζεται τα υδροηλεκτρικά. Και τι κόστισε; Στον ελληνικό λαό απολύτως τίποτε δεν κόστισε. Η συμφωνία έγινε χωρίς να υπάρξει κόστος για τους Εβρίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι μπορεί να κοστίσει στο μέλλον; Θα το δούμε. Ήδη εγώ έδωσα 5 εκατομμύρια ευρώ από το καλοκαίρι στην περιφέρεια, για να φτιάξουμε -παρατημένο από πάρα πολλές δεκαετίες- το μικρό φράγμα, με το οποίο διαχειριζόμαστε το νερό, έτσι ώστε να μπορούμε τουλάχιστον στη διάρκεια της ημέρας -μίας, δύο, τριών ημερών που είναι και το πιο μεγάλο πρόβλημα- να έχουμε αρκετό νερό εκεί μαζεμένο, για να μπορούμε να διαχειριζόμαστε τις ροές που στέλνουν οι Βούλγαροι.

Όμως, δεν μπορεί να θεωρούμε πως είναι αυτονόητο ότι θα έχουμε αυτό το νερό. Σας διαβεβαιώνω, από πλευράς ροών, ότι μπορεί η κλιματική κρίση να μας ρίξει αυτό το νερό πιο κάτω από τα όρια που θα μπορούμε να το χρησιμοποιούμε, οπότε χρειαζόμαστε να δουλέψουμε και στην αρδευτική πλευρά, από πλευράς μεγάλων έργων που ενδεχομένως χρειάζεται να γίνουν, αλλά πρέπει και να ολοκληρώσουμε το ταχύτερο την παρέμβαση σε αυτό το μικρό φράγμα, για να έχουμε μεγαλύτερη διαπραγματευτική ευχέρεια.

Σε κάθε περίπτωση και με τον κ. Μαλίνοφ τα έχουμε εξαντλητικά συζητήσει, αλλά χωρίς Βουλή που να μπορεί να κυρώσει μια διεθνή συμφωνία, διεθνής συμφωνία δεν μπορεί να υπάρξει που να κρατά δεκαετίες. Αυτό ελπίζω να το αντιλαμβάνεστε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη υπ' αριθμόν 306/9-12-2024 επίκαιρη ερώτηση δεύτερου κύκλου του Αντιπροέδρου της Βουλής και Βουλευτή Λάρισας της Κ.Ο. «ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ» κ. Γεωργίου Λαμπρούλη προς τον Υπουργό Κλιματικής Κρίσης και Πολιτικής Προστασίας με θέμα: «Για τα προβλήματα αποκατάστασης των σεισμόπληκτων κατοίκων του Δήμου Τυρνάβου».

Ορίστε, κύριε Αντιπρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ -το γνωρίζετε, βέβαια, πολύ καλά-, σε τρεις μήνες περίπου συμπληρώνονται τέσσερα χρόνια από τους καταστροφικούς σεισμούς που σημειώθηκαν στη Θεσσαλία και συγκεκριμένα στον Δήμο Τυρνάβου, στον Δήμο Ελασσόνας, αλλά και από την άλλη πλευρά, στα ανατολικά του Νομού Τρικάλων, Ζάρκο, Φαρκαδόνα κ.λπ..

Βεβαίως, τώρα η ερώτηση αφορά πιο συγκεκριμένα τον Δήμο Τυρνάβου, διότι τα ζητήματα που παραμένουν ακόμη σε εκκρεμότητα είναι όλα αυτά στα οποία συνετέλεσε ο σεισμός. Κόσμος παραμένει στα κοντέινερ, ορθώνονται μια σειρά από γραφειοκρατικές δυσκολίες που δυσχεραίνουν την αποκατάσταση των σεισμοπαθών. Μαζί με το κυρίαρχο ζήτημα, που είναι το οικονομικό σε σχέση με την κάλυψη του κόστους από το κράτος, έρχονται αντιμέτωποι οι σεισμοπαθείς όλο αυτό το διάστημα που έχει διανυθεί με έγγραφα που χάνονται και τους ζητείται ξανά η επανακατάθεσή τους, με ό,τι αυτό συνεπάγεται, όχι μόνο σε κόπο, σε χρήμα αλλά φυσικά και σε χρόνο και καθυστερήσεις.

Οι τράπεζες αρνούνται την αδειοδότηση, αφού δεν αναγνωρίζουν τα άτοκα δάνεια, όπως είχε εξάλλου υποσχεθεί η Κυβέρνηση, ενώ σε πολλές περιπτώσεις τα κριτήρια που θέτουν οι τράπεζες είναι αυστηρά, ηλικιακά, δηλαδή, εισοδηματικά, δρώντας αποτρεπτικά ή μη δίνοντας τη δυνατότητα έστω να αξιοποιήσουν και αυτές τις προβλέψεις του Ταμείου που δόθηκαν τότε, μετά τον σεισμό, από την Κυβέρνηση.

Συγχρόνως, σε αυτή την κατεύθυνση το λιγοστό προσωπικό των αντίστοιχων υπηρεσιών που εμπλέκονται σε όλη αυτή τη διαδικασία, όπως, για παράδειγμα, της ΔΑΕΦΚ, της Διεύθυνσης Αποκατάστασης Επιπτώσεων Φυσικών Καταστροφών, είναι τόσο ελάχιστο, που δεν μπορεί να ανταποκριθεί στον τεράστιο φόρτο, γιατί προστέθηκαν παράλληλα και οι πλημμυροπαθείς και πάει λέγοντας.

Έτσι, λοιπόν, είναι δικαιολογημένη η αγανάκτηση του λαού της περιοχής. Είναι δίκαιη, αφού κυριολεκτικά συνεχίζουν να δίνουν έναν αγώνα επιβίωσης και την ίδια ώρα που παλεύουν να σταθούν στα πόδια τους, να αποκτήσουν ξανά το σπίτι τους, μην ξεχνάμε ότι βρίσκονται αντιμέτωποι και με την κυβερνητική πολιτική που εξανεμίζει όποιο εισόδημα έχουν. Ειδικά σε αυτές τις περιοχές που είναι αγροτικές, ξέρετε πολύ καλά τι εστί βιοπαλαιστής αγρότης σήμερα και το εισόδημά του πώς εξανεμίζεται, αλλά όχι μόνο των αγροτών αλλά και των εργαζομένων.

Συνεπώς τα ερωτήματα, κύριε Πρόεδρε, είναι: Θα δοθεί κρατική χρηματοδότηση στο 100% της επισκευής και κατασκευής των κατοικιών και συγχρόνως κάλυψη των επιπλέον επιβαρύνσεων, μηχανικοί, παράβολα και πάει λέγοντας; Δεύτερον, αυτό που ζητούμε είναι να παραταθούν οι προθεσμίες για την υποβολή φακέλων, ώστε να μη μείνει κανείς κάτοικος εκτός των διαδικασιών αρωγής. Να προσληφθεί και όλο το αναγκαίο προσωπικό των αντίστοιχων υπηρεσιών ΔΑΕΦΚ, Πολεοδομίας, Υποδομών κ.λπ., προκειμένου να εξυπηρετείται όχι μόνο αυτός ο κόσμος αλλά γενικότερα ο λαός της περιοχής.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε συνάδελφε, ευχαριστώ που μου δίνετε την ευκαιρία να παραθέσουμε στοιχεία και να δούμε την τρέχουσα κατάσταση της κτηριακής αποκατάστασης, μετά τον σεισμό στο Δαμάσι. Είναι μια διαδικασία κτηριακής αποκατάστασης που δεν είναι απλή διαδικασία. Είναι μια διαδικασία με ιδιαιτερότητες σε κάθε περίπτωση κατασκευής, με διαφορετική αφετηρία εκκίνησης -ξεκινά οπότε υποβάλλουν οι πολίτες την αίτηση- και με πολλές ιδιοκτησιακές και κληρονομικές εκκρεμότητες από το παρελθόν.

Η κτηριακή αποκατάσταση, μέσα από το πλαίσιο της στεγαστικής συνδρομής, όπως διαμορφώθηκε προ δεκαετιών, έχει συγκεκριμένα ζητούμενα και προϋποθέσεις για τις επισκευές ή τις ανακατασκευές, ζητούμενα και προϋποθέσεις τα οποία δεν χωρούν εκπτώσεις καθώς πρόκειται για την ασφάλεια των πολιτών. Αυτό ισχύει για κάθε περίπτωση σεισμού. Ισχύει και για τον σεισμό στο Δαμάσι, με τις ιδιαιτερότητες να είναι αυξημένες.

Πάμε να δούμε την κατάσταση πώς έχει εξελιχθεί ως τώρα, λίγο λιγότερο από τέσσερα χρόνια μετά τον σεισμό. Αρχικά, αν και είχε ξεκινήσει η υλοποίηση της στεγαστικής συνδρομής, εντάξαμε την περιοχή εκ των υστέρων, όταν δημιουργήθηκε, στο σχήμα της πρώτης αρωγής μέσα από την πλατφόρμα arogi.gov.gr. Πρώτη αρωγή; Φυσικά, έναντι στεγαστικής συνδρομής. Η πρώτη αρωγή έναντι στεγαστικής συνδρομής για τους πληγέντες της Θεσσαλίας έφτασε τα 6 εκατομμύρια ευρώ και ο αριθμός των δικαιούχων σχεδόν τους εννιακόσιους. Δόθηκε, λοιπόν, μια ιδιαίτερα σημαντική πρώτη στήριξη στους πληγέντες της περιοχής, ώστε να απευθυνθούν στους ιδιώτες μηχανικούς, πολιτικούς μηχανικούς και να υποβάλλουν τους φακέλους στην αρμόδια υπηρεσία, στη Γενική Διεύθυνση Αποκατάστασης Επιπτώσεων Φυσικών Καταστροφών. Μάλιστα, είναι η διεύθυνση της Κεντρικής Ελλάδος που έχει αναλάβει ως τώρα τη συγκεκριμένη περίπτωση αποκατάστασης.

Ας δούμε τα μεγέθη και την κατάσταση ως τώρα. Αρχικά, όσον αφορά τα κτήρια που χρήζουν επισκευής, αυτά που χαρακτηρίστηκαν ως κίτρινα, έχουν υποβληθεί χίλιες εξήντα επτά αιτήσεις για έκδοση άδειας επισκευής και έχουν ελεγχθεί όλες στο σύνολό τους με τη σχετική απαντητική επικοινωνία, σε κάθε περίπτωση. Μέχρι στιγμής έχουν εκδοθεί εκατόν πενήντα πέντε άδειες επισκευής και πενήντα επτά αιτήσεις έχουν τεθεί στο αρχείο της υπηρεσίας. Οι υπόλοιποι φάκελοι παρουσιάζουν ελλείψεις και λάθη ως προς τα απαιτούμενα δικαιολογητικά, ελλείψεις για τις οποίες οι αρμόδιοι μηχανικοί έχουν ενημερώσει τους ιδιοκτήτες και τους πολιτικούς μηχανικούς, τους ιδιώτες μηχανικούς εγγράφως.

Όσον αφορά τα κατεδαφιστέα κτήρια, αυτά που χαρακτηρίστηκαν ως κόκκινα και για τα οποία χρηματοδοτήθηκε ο δήμος για να τα κατεδαφίσει, έχουν υποβληθεί τριακόσιες εβδομήντα οκτώ αιτήσεις για την ανακατασκευή. Από αυτές τις τριακόσιες εβδομήντα οκτώ αιτήσεις έχουν προχωρήσει και έχουν εκδοθεί διακόσιες οκτώ. Και σε αυτή την περίπτωση, κύριε συνάδελφε, οι υπόλοιπες αιτήσεις παρουσιάζουν ελλείψεις για τις οποίες έχουν ενημερωθεί οι αιτούντες.

Τονίζω με κάθε ευκαιρία –το κάνω και τώρα- το πόσο σημαντικό είναι να προχωρήσουν οι δικαιούχοι άμεσα στην υποβολή των δικαιολογητικών που λείπουν από τους φακέλους τους προς την υπηρεσία. Φυσικά από την πλευρά μας προχωράμε σε μια σειρά από παρεμβάσεις, ώστε να βελτιωθεί η κατάσταση και στο σκέλος που αφορά το έργο που επιτελείται από την υπηρεσία, από τη ΔΑΕΦΚ. Στόχος μας είναι η στεγαστική συνδρομή να προχωρήσει και να ολοκληρωθεί όσο πιο γρήγορα γίνεται, καθώς όλοι θέλουμε οι πολίτες να επισκευάσουν και να ανακατασκευάσουν τα σπίτια τους και σε αυτό το πλαίσιο εργαζόμαστε εντατικά. Είναι σημαντικό να συνεργάζονται όλοι οι εμπλεκόμενοι προς αυτή την κατεύθυνση.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Υπουργέ, το γνωρίζετε πολύ καλά, δεν είναι η πρώτη ερώτηση για το συγκεκριμένο θέμα. Πριν από ένα εξάμηνο είχαμε πάλι συζητήσεις εδώ γι’ αυτό το θέμα. Μπορεί να είναι και επτάμηνο. Τα ίδια πάνω-κάτω είπατε, όχι με αυτά τα στοιχεία, αλλά η εικόνα είναι αυτή. Δεν άλλαξε τίποτα από τότε μέχρι σήμερα. Ελάχιστα έχουν γίνει και νομίζω ότι το ξέρετε καλά. Αν δεν το ξέρετε -που το ξέρετε-, μπορείτε να το πληροφορηθείτε.

Τι αποδεικνύει αυτό; Θυμάστε τι λέγατε ως Κυβέρνηση τον Μάρτιο, τον Απρίλιο, τον Μάιο του ’21; «Άμεσα, σε ένα χρόνο στα σπίτια σας». Για το Δαμάσι λέμε τώρα, να μην πάω αλλού. Παραμένουν στα κοντέινερ, όμως.

Ενδεικτικά, μόνο στο Δαμάσι δύο κατοικίες ξεκίνησαν να κατασκευάζονται, που σημαίνει αδειοδότηση, έγκριση από την τράπεζα των δανείων και πάει λέγοντας. Από τις ογδόντα, δύο. Οι κάτοικοι παραμένουν λοιπόν στα κοντέινερ, δεν ολοκληρώθηκαν οι κατεδαφίσεις των επικίνδυνων ετοιμόρροπων κτηρίων, διότι χρειάζονται 210.000 ευρώ. Με έγγραφά του ο Δήμος Τυρνάβου επανειλημμένως ζητάει αυτά τα χρήματα, ακριβώς αυτό το ποσό, που μάλιστα εμπεριέχεται και στο ψήφισμα που θα σας καταθέσω των πρόσφατων κινητοποιήσεων κατοίκων, Δήμου, φορέων κλπ. που διεκδικούν λύσεις στο πρόβλημα αποκατάστασης των σεισμοπαθών. Χρειάζονται 210.000 ευρώ με επανειλημμένες οχλήσεις στα αρμόδια Υπουργεία, αν δεν είστε εσείς -λέω εγώ-, Εσωτερικών εν προκειμένω. Φωνή βοώντος από τα Υπουργεία για 210.000. Από πού θα τα βρουν οι δήμοι; Θα χαρατσώσουν τον κόσμο για να κατεδαφίσουν ό,τι απέμεινε από τον σεισμό, προκειμένου να μπορέσουν να χτίσουν; Εδώ το κράτος θα πρέπει, ναι ή όχι, να δώσει αυτά τα χρήματα;

Τι μας λέτε ή τι θα πείτε ενδεχομένως; Ό,τι μας απαντήσατε και την προηγούμενη φορά. «Δεν φταίει το Υπουργείο, δεν φταίει η Κυβέρνηση», γίνανε αυτά που είπατε προηγουμένως, αλλά ποιος φταίει; Οι σεισμόπληκτοι που δεν πήραν έγκαιρα την απόφαση να προβούν στη συλλογή εγγράφων. Υπάρχουν όλες αυτές οι αβελτηρίες, τα χρόνια προβλήματα με τα ιδιοκτησιακά και πάει λέγοντας, δεν κατέθεσαν έγκαιρα τα έγγραφα.

Εγώ σας ρωτάω, σας ρωτάει μέσω εμού όλος αυτός ο κόσμος εκεί πέρα: Πώς θα ζήσουν με αξιοπρέπεια από εδώ και πέρα μ’ ένα εισόδημα που κι αυτό μειώνεται συνεχώς, είτε αγροτικό είναι είτε άλλων εργαζομένων; Πώς θα μπορέσουν άμεσα να κατοικήσουν σ’ ένα ανθρώπινο σπίτι με αξιοπρέπεια και όχι σε κοντέινερ, όταν δεν υπάρχει χρηματοδότηση από τον κρατικό προϋπολογισμό;

Να σας πω κάτι; Όταν πήρατε το μέτρο αυτό για το 80-20, την 80% κρατική χρηματοδότηση, ορίσατε και μια τιμή τετραγωνικού στα 1.000 ευρώ. Σήμερα είναι στα 1.600. Ακόμα και να τα έχει τα έγγραφα ο άνθρωπος, ακόμα και να πάει στην τράπεζα χωρίς άλλα προβλήματα από την τράπεζα, όπως σας ανέφερα στην πρωτολογία, δεν έχει την οικονομική δυνατότητα, διότι το 80-20 έγινε 60-40 τώρα και το κόστος έχει εκτιναχθεί, 1.600 ευρώ. Δεν είναι υπερβολή. Όλα αυτά είναι καταγεγραμμένα, τα ξέρετε ή μπορείτε να τα μάθετε από τους ίδιους τους μηχανικούς, τους φορείς εκεί πέρα.

Να σας πω τώρα: Κρατική αρωγή. Πέντε μαγαζιά είναι, ελεύθεροι επαγγελματίες, ταβερνάκια, καφετέριες στο Δαμάσι. Δεν πήραν την κρατική αρωγή, πώς να το κάνουμε; Δεν πήραν την κρατική αρωγή, αυτήν την άμεση ενίσχυση. Άλλος πήρε το 30, άλλος το 40, άλλος τα 100 εδώ και τέσσερα χρόνια, που υποτίθεται ότι αυτό θα έπρεπε άμεσα να εκταμιευθεί και να δοθεί και δεν τους έχει δοθεί ούτε αυτό.

Την ίδια ώρα, όμως, στενεύει συνεχώς ο κορσές για τον λαό και με βάση και τον προϋπολογισμό που συζητήσαμε τις προηγούμενες μέρες. Την ίδια ώρα για τους σεισμοπαθείς εν προκειμένω δεν έχετε να δώσετε χρήματα ως κράτος στη βάση των αιτημάτων που οι ίδιοι διατυπώνουν. Θα σας τα καταθέσω αυτά. Προφασίζεστε τις αντοχές της οικονομίας, ενώ την ίδια ώρα μια χαρά πάνε οι φοροαπαλλαγές σε εφοπλιστές, βιομήχανους και φυσικά για την πολεμική βιομηχανία. Εδώ τα ερωτήματα είναι συγκεκριμένα και δεν είναι πλέον ερωτήματα.

Κύριε Υπουργέ, χρειάζονται πράξεις χθες, θα έλεγα. Θα επιδοτηθεί κατά 100%; Αυτό ρωτούν και οι ίδιοι, ο κόσμος εκεί πάνω. Θα επιδοτηθεί κατά 100% με κρατική αρωγή η επισκευή και η αποκατάσταση των σεισμόπληκτων σπιτιών στη βάση των τιμών που αναφέρθηκαν προηγουμένως; Θα μεριμνήσετε ώστε να αποζημιωθούν όσοι αποκλείστηκαν λόγω γραφειοκρατικών και νομικών ερμηνειών; Θα παραταθούν τα μέτρα στήριξης των πληγέντων, είτε αυτά αφορούν ΕΝΦΙΑ, απαγόρευση πλειστηριασμών κ.λπ.; Θα προσληφθεί το αναγκαίο προσωπικό στη ΔΑΕΦΚ και σε άλλες υπηρεσίες και των δήμων και της περιφέρειας ενδεχομένως που χρειάζονται να στελεχωθούν, προκειμένου να ανταποκρίνονται στις ανάγκες όχι μόνο των σεισμόπληκτων, αλλά και των πλημμυροπαθών και πάει λέγοντας, προκειμένου να προωθούνται οι φάκελοι των δικαιούχων και να προχωρά η ανοικοδόμηση χωρίς καθυστέρηση; Θα εξασφαλιστεί με κρατική χρηματοδότηση ο αντισεισμικός έλεγχος των δημόσιων κτηρίων του Δήμου Τυρνάβου, για παράδειγμα, αλλά και ο αναγκαίος σύγχρονος, ολοκληρωμένος σχεδιασμός της αντισεισμικής θωράκισης;

Βέβαια -επαναλαμβάνω- χρειάζεται χρηματοδότηση του Δήμου Τυρνάβου από τον κρατικό προϋπολογισμό, αυτά τα 210.000 ευρώ που σας είπα, ώστε να μπορεί να πάρει επιπλέον μέτρα στήριξης των πληγέντων, πέραν αυτών και επιπλέον ποσά, προκειμένου να συνδράμει στις όποιες ανάγκες των πληγέντων. Θα σας τα καταθέσω και με υπόμνημα.

Ευχαριστώ πολύ, κύριε Πρόεδρε.

(Στο σημείο αυτό ο ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε συνάδελφε, ο Δήμος Τυρνάβου έχει λάβει τις απαραίτητες χρηματοδοτήσεις. Είναι θέμα προτεραιοτήτων που μάλλον ο δήμαρχος βάζει, αλλά θα συνεργαστούμε μαζί του.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μα, ο ίδιος ο δήμαρχος έχει καταθέσει έγγραφα και αίτημα για συγκεκριμένο ποσό. Αυτό σας λέμε.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ακριβώς. Ο ίδιος ο δήμαρχος, λοιπόν, βάζει τις προτεραιότητες, πού θα ξοδέψει την έκτακτη χρηματοδότηση που λαμβάνει για τις αποκαταστάσεις από το Υπουργείο. Θα μιλήσουμε όμως μαζί του να δούμε πώς έχει αξιοποιήσει τους πόρους που έχει λάβει μέχρι τώρα, για να δούμε πώς θα αξιοποιήσει και επόμενους πόρους.

Όπως ανέφερα και στην πρωτολογία μου, στην περίπτωση του σεισμού στο Δαμάσι υπάρχουν εκκρεμότητες στους φακέλους. Το λέτε κι εσείς ο ίδιος. Τους φακέλους αυτούς τους έχουν υποβάλει οι ιδιώτες μηχανικοί και οι δικαιούχοι, με αποτέλεσμα να είναι συνεχής η συνεργασία των ενδιαφερομένων με την υπηρεσία.

Από την πλευρά μας, όμως, μας ενδιαφέρει να βελτιώνονται συνεχώς οι συνθήκες, ώστε να προχωράει η διαδικασία κτηριακής αποκατάστασης και το έργο το οποίο επιτελείται από την υπηρεσία. Η ίδια υπηρεσία, η Διεύθυνση Κεντρικής Ελλάδος, έχει επωμιστεί και την πρωτοφανή φυσική καταστροφή μετά τη θεομηνία «Ντάνιελ», η οποία Διεύθυνση Κεντρικής Ελλάδος ενισχύθηκε και με τον νέο τομέα στη Θεσσαλία, τον ΤΟΕΒ Θεσσαλίας. Άρα επιπλέον στελέχη προσελήφθησαν και άλλοι μηχανικοί στο κομμάτι της Θεσσαλίας.

Το έργο ωστόσο είναι μεγάλο, γι’ αυτό και εντός της ΔΑΕΦΚ δρομολογείται ανακατανομή του έργου, με την κτηριακή αποκατάσταση για τον σεισμό στο Δαμάσι να αναλαμβάνει εξ ολοκλήρου νέα διεύθυνση. Συγκεκριμένα, η Διεύθυνση Βορείου Ελλάδος με περίπου πενήντα στελέχη αναλαμβάνει την κτηριακή αποκατάσταση μετά τον σεισμό στο Δαμάσι, η οποία την επόμενη περίοδο θα διατηρεί γραφείο στην περιοχή της Θεσσαλίας, ώστε συγκεκριμένες ημέρες της εβδομάδας να βρίσκεται σε επαφή με τους δικαιούχους.

Συνεπώς έχουμε προχωρήσει στην ανακατανομή του έργου, ώστε από την πλευρά της υπηρεσίας να αυξηθεί το δυναμικό που θα ασχολείται αποκλειστικά με την κτηριακή αποκατάσταση μετά τον σεισμό στο Δαμάσι.

Κύριε συνάδελφε, όπως ανέφερα και στην πρωτολογία μου, ο στόχος μας είναι η στεγαστική συνδρομή να ολοκληρωθεί όσο πιο γρήγορα γίνεται.

Γι’ αυτό και τηρούμε τα χρονοδιαγράμματα που έχουν τεθεί. Χρονοδιάγραμμα που θέλει μετά και από μία παράταση να μπορούν οι δικαιούχοι να υποβάλουν τις αιτήσεις τους, τους φακέλους τους μέχρι το τέλος του 2024, ώστε να λάβουν τη στεγαστική συνδρομή. Το είπατε εσείς. Τέσσερα χρόνια μετά οποιοσδήποτε μπορεί να έχει υποβάλει τον φάκελό του στην αρμόδια υπηρεσία. Αντιθέτως, αυτό δεν σημαίνει ότι δεν μπορούν να υποβάλουν εκκρεμή έγγραφα και δικαιολογητικά μετά το τέλος του 2024. Αναφέραμε σε σχετικό δελτίο Τύπου…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Παράταση θα δοθεί, κύριε Υπουργέ;

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Όχι, παράταση.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εγώ σας έθεσα ζήτημα παράτασης, γιατί δεν προλαβαίνουν.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ακριβώς. Τέσσερα χρόνια μετά, δεν προλαβαίνουν.

Δεν υπάρχει ζήτημα με τα επιπλέον δικαιολογητικά που πρέπει να φέρουν. Το αναφέραμε και σε σχετικό δελτίο τύπου. Όλη αυτή την περίοδο προβλέπεται διαδικασία για την παράταση των προθεσμιών όσον αφορά την υποβολή συμπληρωματικών δικαιολογητικών για την αποκατάσταση κτηρίων σε σεισμόπληκτες περιοχές, όπως είναι η Θεσσαλία, όπως είναι ο Τύρναβος, όπως είναι και το Δαμάσι.

Συγκεκριμένα για όσους έχουν υποβάλει εμπρόθεσμα φακέλους για την αποκατάσταση των κτηρίων ιδιοκτησίας τους μετά από φυσικές καταστροφές και τα έχουν υποβάλει στις αρμόδιες υπηρεσίες ΔΑΕΦΚ και έχουν λήξει οι εκάστοτε προθεσμίες υποβολής των σχετικών αιτήσεων καθορισμού δικαιούχου στεγαστικής συνδρομής ή έκδοσης άδειας επισκευής και χορήγησης στεγαστικής συνδρομής, δίνεται η δυνατότητα σε όλες αυτές τις περιπτώσεις μετά από την έγγραφη ειδοποίηση της αρμόδιας υπηρεσίας και για συγκεκριμένο χρονικό περιθώριο να καταθέσουν συμπληρωματικά δικαιολογητικά, για να συμπληρωθεί ο φάκελος προκειμένου να εκδοθούν οι σχετικές διοικητικές πράξεις, ώστε να προχωρήσει το έργο της αποκατάστασης των κτηρίων στην πληγείσα περιοχή. Συνεπώς οι δικαιούχοι που έχουν υποβάλει εμπρόθεσμα φακέλους για την αποκατάσταση έχουν επιπλέον χρόνο για την υποβολή των συμπληρωματικών τους δικαιολογητικών, από τη στιγμή που λάβουν την έγγραφη ειδοποίηση από την υπηρεσία και την αρμόδια υπηρεσία της ΔΑΕΦΚ είτε εντός είτε εκτός του προβλεπόμενου χρονικού ορίζοντα λάβουν αυτή την ειδοποίηση.

Συνεχίζουμε, λοιπόν, τη συνεργασία με όλους για να πετύχουμε το βασικό μας στόχο. Όπως σας ανέφερα και πριν η στεγαστική συνδρομή θα προχωρήσει και θα ολοκληρωθεί σε συνεργασία με όλους και με τη συνεργασία όλων όσο πιο γρήγορα γίνεται.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Υπουργέ, αναπροσαρμογή της τιμής αποζημίωσης θα υπάρξει;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθείτώρα η δέκατη έκτη με αριθμό 318/9-12-2024 επίκαιρη ερώτηση δεύτερου κύκλου της Βουλευτού Λέσβου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Μαρίας Κομνηνάκα προς τον Υπουργό Κλιματικής Κρίσης και Πολιτικής Προστασίας, με θέμα: «Λήψη αμέσων μέτρων για την αντιμετώπιση των καταστροφικών πλημμυρών στη Ρόδο και στη Λήμνο».

Ελάτε, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, σε συνέχεια και της ερώτησης του κ. Λαμπρούλη πριν, έρχονται στο μυαλό μας σεισμοί, λιμοί, καταποντισμοί, οι πληγέντες μπαίνουν στην ουρά ο ένας από τον άλλον, αλλά το περιβόητο πρόγραμμα κρατικής αρωγής αποδεικνύεται πολύ λίγο και έρχεται πολύ αργά.

Αναφέρομαι στις τεράστιες καταστροφές που προκλήθηκαν σε Ρόδο και Λήμνο λόγω των πλημμυρικών φαινομένων στις 30 Νοεμβρίου. Έπεσαν γέφυρες, σοβαρές βλάβες έχουν υποστεί οι οδικοί άξονες, διακόσια χιλιόμετρα οδικό δίκτυο στη Λήμνο είναι σε άθλια κατάσταση, εκατοντάδες σπίτια και μικρές επιχειρήσεις πλημμύρισαν, σπαρμένα χωράφια αγροτών καταστράφηκαν, παρασύρθηκαν ζώα, νηπιαγωγεία και σχολεία υπέστησαν ζημιές. Ζημιές υπάρχουν και στο δίκτυο ύδρευσης και αποχέτευσης, με αποτέλεσμα να υπάρχουν ακόμα προβλήματα στην υδροδότηση κάποιων περιοχών. Και, βεβαίως, το πρόβλημα παραμένει γιατί τα μηχανικά μέσα που χρησιμοποιούνται για την αποκατάσταση των ζημιών είναι ελάχιστα, με αποτέλεσμα οι κάτοικοι να παλεύουν ακόμη με τις λάσπες. Στην Ιαλυσό είναι χαρακτηριστικό ότι μόνο οι κεντρικοί δρόμοι έχουν καθαριστεί ενώ όλες οι γειτονιές είναι βουλιαγμένες ακόμα στη λάσπη και με εθελοντική αλληλεγγύη των κατοίκων προσπαθούν να καθαρίσουν. Δεν έχουν καν ρούχα. Και, βεβαίως, και στη Λήμνο υπάρχουν αγροτικές εκτροφές που είναι αποκλεισμένες, που οι αγρότες με τα τσουβάλια στις πλάτες προσπαθούν να φτάσουν στα χωράφια τους, γιατί δεν έχουν ανοιχτεί ακόμα οι δρόμοι.

Καταλαβαίνετε ότι η απόγνωση και η οργή ξεχειλίζει, γιατί αυτή η καταστροφή έρχεται να προστεθεί στα πολλά προβλήματα που έχουν υποστεί και οι αγρότες από το αυξημένο κόστος της καλλιέργειας, από τα προβλήματα της ευλογιάς και, βεβαίως, είναι ακόμη μεγαλύτερη η οργή γιατί και στη Ρόδο και στη Λήμνο δεν είναι η πρώτη φορά που οι περιοχές αυτές πλημμυρίζουν. Η περιοχή της Ιαλυσού πλημμύρισε και το 2013 και το 2019, δυστυχώς με απώλεια ανθρώπινων ζωών τότε και βεβαίως και ο Κοντιάς της Λήμνου, όπως και ο Άη-Γιάννης και η Μύρινα όπου και εκεί δυστυχώς θρηνήσαμε την απώλεια άλλων δύο συνανθρώπων μας.

Και γιατί αυτά τα φαινόμενα επαναλαμβάνονται; Διότι απουσιάζει ο ολοκληρωμένος σχεδιασμός αντιπλημμυρικής προστασίας με διαχρονική, βεβαίως, ευθύνη κυβέρνησης, περιφερειών και των δημοτικών αρχών.

Σας ρωτάμε, λοιπόν, για να μην υπερβώ τον χρόνο, ποια άμεσα μέτρα θα πάρει η Κυβέρνηση, προκειμένου να αντιμετωπιστούν τα προβλήματα που έχουν δημιουργηθεί σήμερα όσο και για την αποτροπή νέων πλημμυρών, γιατί ο χειμώνας είναι μπροστά και η ανησυχία των κατοίκων είναι τεράστια και, βεβαίως, για να αποκατασταθούν πλήρως οι ζημιές, να αποζημιωθούν στο 100% οι πληγέντες και για τα σπίτια και για τις επιχειρήσεις και για τις αγροτικές καλλιέργειες και όχι αυτά τα ψίχουλα που ανακοινώνετε κάθε φορά και, βεβαίως, να απαλλαγούν οι πληγέντες από τον ΕΝΦΙΑ, από φόρους εισοδήματος σε μικροεπαγγελματίες, να παγώσουν τα χρέη τους σε εφορία, ασφαλιστικά ταμεία, δήμο κ.λπ., γιατί καταλαβαίνετε ότι εξαιτίας των εκτεταμένων καταστροφών δεν μπορούν να αναπληρώσουν τις μεγάλες ζημιές.

Θα αναφερθώ στη δευτερολογία μου στα υπόλοιπα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις συνοδοί εκπαιδευτικοί από το 1ο Γενικό Λύκειο Ελασσόνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Πριν λίγο -δεν ξέρω αν την προλάβατε- ήταν και η ερώτηση του Βουλευτή του Κομμουνιστικού Κόμματος Ελλάδας από τη Λάρισα για την περιοχή σας.

Η διαδικασία είναι ο κοινοβουλευτικός έλεγχος, κατά την οποία οι Βουλευτές ρωτούν την Κυβέρνηση για θέματα που αφορούν και τις περιοχές τους.

Ελάτε, κύριε Υπουργέ.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρία συνάδελφε, ευχαριστώ για την ερώτηση. Αν και αρκετά από αυτά που αναφέρατε είναι ζητήματα που τρέχει ο δήμος και η περιφέρεια τώρα, για να καθαριστούν οι δρόμοι, τα πεζοδρόμια της περιοχής, εμείς όπου χρειαστεί θα σταθούμε με χρηματοδότηση, όπως θα σας αναφέρω και στη συνέχεια. Μπορούμε όμως, να συζητήσουμε το σχέδιο στήριξης και αποκατάστασης τόσο της Ρόδου όσο και της Λήμνου, περιοχές που επλήγησαν από έντονα πλημμυρικά φαινόμενα την 30η Νοεμβρίου του 2024 και δυστυχώς από τις πλημμύρες στη Λήμνο έχασαν τη ζωή τους δύο συνάνθρωποί μας, κάτι που φυσικά για όλους μας είναι πάρα πολύ θλιβερό. Άλλωστε η προστασία της ανθρώπινης ζωής συνιστά θεμελιώδη προτεραιότητα για την πολιτεία.

Κυρία συνάδελφε, από την πρώτη στιγμή η Κυβέρνηση ήταν παρούσα στο πεδίο. Πριν καν κοπάσουν τα ακραία καιρικά φαινόμενα, κυβερνητικό κλιμάκιο επισκέφθηκε τόσο τη Λήμνο όσο και τη Ρόδο. Συγκεκριμένα τη Λήμνο επισκέφθηκαν ο Γενικός Γραμματέας Αποκατάστασης Φυσικών Καταστροφών και Κρατικής Αρωγής και ο Γενικός Γραμματέας Αιγαίου και Νησιωτικής Πολιτικής, ενώ τη Ρόδο επισκέφθηκα ο ίδιος μαζί με τους προαναφερθέντες Γενικούς Γραμματείς και υπηρεσιακούς παράγοντες από το Υπουργείο μας, όταν ήταν ακόμη σε εξέλιξη τα ακραία καιρικά φαινόμενα. Από εκείνες τις πρώτες στιγμές, αφού συνεδρίασε άμεσα η Κυβερνητική Επιτροπή Κρατικής Αρωγής τέθηκε σε εφαρμογή ένα ολοκληρωμένο πακέτο μέτρων για την άμεση στήριξη των πλημμυροπαθών της Ρόδου και της Λήμνου.

Το πρώτο βήμα, φυσικά, είναι να πραγματοποιηθούν οι αυτοψίες τόσο σε κατοικίες όσο και σε επιχειρήσεις. Στο πρώτο σκέλος αυτών των κατοικιών και των κτηρίων τον βασικό λόγο έχουν οι επιτροπές των δήμων, με τους οποίους ξεκινήσαμε τη συνεργασία από την πρώτη στιγμή, ώστε μέσα από τις αυτοψίες να προχωρήσει η υλοποίηση της κάλυψης των ζημιών για την οικοσκευή και την κάλυψη των πρώτων αναγκών. Μέχρι στιγμής έχουν πραγματοποιηθεί τριακόσιες πενήντα αυτοψίες στη Ρόδο και σαράντα επτά στη Λήμνο, ενώ οι επιτροπές των πληγέντων δήμων συνεχίζουν με αμείωτο ρυθμό τις αυτοψίες, προκειμένου να προχωρήσει άμεσα η αποζημίωση για την οικοσκευή. Πρόκειται για ένα σχήμα κάλυψης το οποίο μπορεί να φτάσει μέχρι τις 6.600 ευρώ.

Τον κύριο λόγο, λοιπόν, όπως σας είπα για τις αυτοψίες αυτές τον έχουν οι επιτροπές του δήμου, στις οποίες όμως συνέδραμαν και οι μηχανικοί της Γενικής Διεύθυνσης Αποκατάστασης Επιπτώσεων Φυσικών Καταστροφών, της ΓΔΑΕΦΚ, του Υπουργείου Κλιματικής Κρίσης και Πολιτικής Προστασίας. Έτσι άμεσα οι μηχανικοί της ΓΔΑΕΦΚ που βρέθηκαν στα δύο νησιά συνεργάστηκαν με τις επιτροπές του δήμου και πραγματοποίησαν αυτοψίες, τόσο για τις ζημιές σε κτήρια όσο και για την οριοθέτηση των περιοχών που επλήγησαν.

Συνολικά μέχρι τώρα πραγματοποιήθηκαν διακόσιες πενήντα μία αυτοψίες, εκ των οποίων οι εκατόν ογδόντα μία αφορούν σε κτήρια στη Ρόδο και οι εβδομήντα σε κτήρια στη Λήμνο. Ειδικότερα, οκτώ κατοικίες έχουν χαρακτηριστεί ως προσωρινά ακατάλληλες για χρήση, δηλαδή κίτρινες, και διακόσιες σαράντα τρεις κατοικίες έχουν χαρακτηριστεί ως κατάλληλες για χρήση, δηλαδή «πράσινες». Τα κλιμάκια της ΔΑΕΦΚ είναι διαθέσιμα μετά από παροχή στοιχείων από τους δήμους να επισκεφθούν εκ νέου τα δύο νησιά μας.

Παράλληλα προχωρούν και οι αυτοψίες των επιτροπών κρατικής αρωγής των αρμόδιων περιφερειών για την καταγραφή και εκτίμηση των ζημιών στις επιχειρήσεις. Μέχρι στιγμής στη Λήμνο έχουν ήδη πραγματοποιηθεί τριάντα αυτοψίες, ενώ στη Ρόδο ο αριθμός των μέχρι σήμερα υποβληθέντων αιτήσεων έχει ξεπεράσει τις διακόσιες, με τις αυτοψίες να εκκινούν άμεσα. Από την άλλη, ανταποκριτές του ΕΛΓΑ καταγράφουν τις ζημιές των αγροτών για τις ζημιές που έχουν υποστεί.

Κυρία συνάδελφε, βλέπετε, επομένως, πως και σε αυτή τη μεγάλη φυσική καταστροφή τα αντανακλαστικά του κράτους ήταν άμεσα, όπως άλλωστε είναι και σε όλες τις φυσικές καταστροφές. Κινηθήκαμε και κινούμαστε γρήγορα μέσω του πλαισίου της κρατικής αρωγής. Αυτό είναι ένα πλαίσιο που δημιούργησε η Κυβέρνηση της Νέας Δημοκρατίας. Δεν υπήρχε πριν. Είναι ένα πλαίσιο που συνεχώς το εξελίσσουμε και το βελτιώνουμε, με στόχο η στήριξη να φτάνει άμεσα σε όσους τη δικαιούνται. Το πλαίσιο αυτό ενεργοποιήθηκε και υλοποιείται και στις περιπτώσεις των δύο νησιών, όπως θα σας αναλύσω και στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, το τι ήταν το κυβερνητικό κλιμάκιο άμεσα εκεί το γνωρίζουμε. Ήμασταν κι εμείς εκεί και στα δύο νησιά. Το θέμα είναι τι γίνεται μόλις κλείσουν τα φώτα της δημοσιότητας και πόσο άμεσα προχωράνε οι εργασίες αποκατάστασης.

Γιατί, βεβαίως, μπορεί να λέτε σήμερα ότι τα προβλήματα καθαρισμού και αποκατάστασης είναι θέματα των δήμων και των περιφερειών, αλλά δεν είναι δυνατόν να λυθούν με την πενιχρή χρηματοδότηση και με τα ελάχιστα μέσα που έχουν στη διάθεσή τους. Χωρίς, βεβαίως, να είναι και αυτοί άμοιροι ευθυνών για το πώς διαχειρίζονται τα κονδύλια που έχουν και το πόσο έγκαιρα προλαμβάνουν. Να μη φτάσουμε να συζητάμε για την αποκατάσταση. Καταλαβαίνετε ότι γι’ αυτή την έκταση των ζημιών τα χρήματα είναι ανεπαρκέστατα.

Στη Λήμνο μιλάμε για διακόσια χιλιόμετρα αγροτικούς δρόμους. Με τα μέσα που διαθέτει αυτή τη στιγμή ο δήμος και περιφέρεια είναι αδύνατον να ανοίξουν άμεσα για να σταματήσει αυτή η αθλιότητα, οι αγρότες να πηγαίνουν φορτωμένοι με τα σακιά στις πλάτες για να φτάσουν στις εκτροφές τους, σε μια περίοδο που η Λήμνος πλήττεται από την ευλογιά και έχουν περιορισμούς και τεράστια προβλήματα και από αυτά τα ζητήματα και έχουν ένα επιπλέον βάρος με την καταστροφή του οδικού δικτύου. Βεβαίως, φυσικά, εκεί υπάρχουν ευθύνες και στον δήμο για το πόσο έγκαιρα κάνουν για να μην καταστρέφεται το οδικό δίκτυο και στην περιφέρεια για τους καθαρισμούς των ρεμάτων, που είναι η κοινή ομολογία των πάντων στις περιοχές ότι αυτά τα έργα δεν είχαν γίνει πριν από τις καταστροφές.

Και, βεβαίως, οι κάτοικοι -και στη Ρόδο- συνεχίζουν να παλεύουν μόνοι τους με τις λάσπες, με τα μέσα που διαθέτει η τοπική διοίκηση να είναι μηδαμινά.

Γι’ αυτό, βεβαίως, είναι απαραίτητο, πρώτον, να αυξηθεί και να δοθεί γρήγορα και άμεσα χρηματοδότηση και στις δύο περιοχές για να μπορέσουν να προχωρήσουν τα έργα αποκατάστασης του δικτύου και λοιπά. Πρέπει να κινητοποιηθούν όλα τα διαθέσιμα μέσα και το προσωπικό της και της κεντρικής κυβέρνησης, της περιφέρειας και των δήμων, να επιταχθούν τα ιδιωτικά μέσα που ενδεχομένως χρησιμοποιούνται για άλλου είδους προτεραιότητες, να γίνουν έκτακτες προσλήψεις, ώστε να μπορούν άμεσα να προχωρήσουν οι απαραίτητες ενέργειες για να καθαριστούν οι κατοικίες, τα καταστήματα, οι καλλιέργειες, να αποκατασταθεί άμεσα το οδικό δίκτυο και των κατοικημένων περιοχών, αλλά και οι αγροτικοί δρόμοι. Οι κάτοικοι εκφράζουν τεράστια ανησυχία γιατί ο χειμώνας είναι μπροστά και υπάρχει κίνδυνος επομένων πλημμυρικών φαινομένων αν συνεχιστεί αυτή η κατάσταση, όπως είναι και στα ρέματα.

Κάθε φορά η περιβόητη «ταχύτητα του κράτους», αν υπάρχει, έρχεται κατόπιν εορτής, γιατί οι περιοχές αυτές μετράνε και ξανά μετράνε συνέχεια τις πληγές τους. Ούτε οι κυβερνήσεις -και η δικιά σας και προηγούμενες-, ούτε οι δήμοι και οι περιφέρειες τόσα χρόνια δεν έχουν προχωρήσει σε έναν ολοκληρωμένο αντιπλημμυρικά σχεδιασμό, με ολοκληρωμένη διαχείριση των υδάτων στο σύνολο της υδρολογικής λεκάνης, που θα μπορεί να αντιμετωπίζει την αντιπλημμυρική προστασία και τα αναγκαία έργα. Γιατί όλα αυτά τα έργα μπαίνουν στο ζύγι του κόστους-οφέλους και ακολουθείτε πιστά τις οδηγίες της Ευρωπαϊκής Ένωσης, που λέει ότι είναι καλύτερα να αποζημιώνετε με τα ψίχουλα που αποζημιώνετε, παρά να κάνετε τα έργα της ολοκληρωμένης αντιπλημμυρικής προστασίας, που τα θεωρείτε κόστος. Κάθε φορά η ανθρώπινη ζωή, η περιουσία και οι ιδιοκτησίες έρχονται σε δεύτερη μοίρα.

Και επιμένουμε, γιατί υπάρχει πολύ πικρή πείρα και από το περιβόητο πλαίσιο κρατικής αρωγής. Ακούσαμε ερωτήσεις άλλων Βουλευτών για περιοχές που λιμνάζουν χρόνια, για το ύψος των αποζημιώσεων. Ζητάνε να αποζημιωθούν στο 100%. Μιλάμε για αγρότες που καταστράφηκαν οι καλλιέργειες τους -που με τεράστιο κόπο κατάφεραν να σπείρουν χωράφια λόγω του αυξημένου κόστους παραγωγής-, που έχασαν ζώα και πού είναι πραγματικά στο όριο της απόγνωσης. Και μιλάμε και για επιχειρήσεις και σπίτια.

Άρα αυτοί οι κάτοικοι πρέπει να αποζημιωθούν στο 100%, χωρίς όρους και προϋποθέσεις. Να απαλλαγούν από βάρη. Και, βεβαίως, σας καλούμε να πάρετε άμεσα μέτρα με χρηματοδότηση από τον κρατικό προϋπολογισμό για να γίνουν οι αποκαταστάσεις σχολείων, οδικού δικτύου και υποδομών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Δεν γνωρίζω για σχολεία. Μου κάνει εντύπωση αν υπάρχουν κατεστραμμένα σχολεία στη Λήμνο. Θα ρωτήσω, όμως.

Θα ήθελα, πριν σας αναλύσω τι κάναμε στο πλαίσιο της κρατικής αρωγής, να υπογραμμίσω για μία ακόμα φορά τη μεγάλη μας διαφορά. Πάντα ζητάτε χωρίς όρους και προϋποθέσεις, δηλαδή να πάρει και αυτός που δικαιούται και αυτός που δεν δικαιούται. Πρέπει να είναι ξεκάθαρο. Οι δημόσιοι πόροι πρέπει να δίνονται μετά από διασταυρώσεις, για να πηγαίνουν σε αυτούς που το αξίζουν. Δεν είναι σημαντικό, δεν είναι χρήσιμο για την κοινωνία να κάνουμε πολιτική πάνω στις φυσικές καταστροφές.

«Να δοθούν όλα χωρίς όρους και προϋποθέσεις». Τι σημαίνει αυτό; Να πάρουν όλοι τα πάντα; Ο πλούσιος να πάρει τα ίδια με τον φτωχό; Ο κεφαλαιοκράτης να πάρει τα ίδια με τον εργαζόμενο, χωρίς να έχουν πάθει ζημιά; Αυτό αντιβαίνει τη φιλοσοφία μας. Διότι, όπως έχουμε πει εξαρχής, το πλαίσιο της κρατικής αρωγής, οι ενισχύσεις δίνονται μετά από διασταυρώσεις και από ελέγχους, έτσι ώστε να πηγαίνουν οι πόροι σε αυτούς τους οποίους υπάρχει η ανάγκη και τους δικαιούνται.

Κάνατε αναφορές στις ευθύνες των δήμων. Αυτό έρχεται σε αντίθεση με την αναφορά του συναδέλφου σας που για τον Δήμο Τυρνάβου δεν έκανε καμμία αναφορά στην ευθύνη που μπορεί να φέρει ο δήμος. Ίσως να ξέρετε γιατί είναι διαφορετική η προσέγγιση αυτή μεταξύ των Δήμων της Λήμνου και της Ρόδου με τον Δήμο Τυρνάβου. Εγώ δεν το ξέρω, γιατί συνεργαζόμαστε το ίδιο με όλους τους δήμους. Εσείς τους προσεγγίζετε διαφορετικά μάλλον και γι’ αυτό είναι και διαφορετική η προσέγγισή σας σε κάθε μία από τις τοποθετήσεις που κάνατε.

Από την περασμένη Παρασκευή 13 Δεκεμβρίου άνοιξε η πλατφόρμα της πρώτης αρωγής, arogi.gov.gr, για τους δικαιούχους στη Ρόδο, στη Λήμνο, αλλά και στην Πιερία και στη Χαλκιδική. Η πλατφόρμα θα παραμείνει ανοιχτή μέχρι τις 31 Ιανουαρίου του 2025. Περιλαμβάνει τη χορήγηση πρώτης αρωγής έναντι στεγαστικής συνδρομής που φθάνει ως τις 10.000 ευρώ, τη χορήγηση πρώτης αρωγής έναντι επιχορήγησης προς επιχειρήσεις και κτηνοτροφικές μονάδες που φτάνει μέχρι τις 4.000 ευρώ.

Στόχος είναι το ταχύτερο δυνατόν οι πληγέντες που δικαιούνται την πρώτη αρωγή, με όρους και προϋποθέσεις δηλαδή, να υποβάλουν αίτηση και να λάβουν άμεσα τη στήριξή τους, έπειτα από την ολοκλήρωση των απαραίτητων διασταυρώσεων. Θα περιμένουμε να γίνουν οι αυτοψίες από την περιφέρεια, από τους δήμους, από τις υπηρεσίες και να χορηγήσουν με τους πόρους. Θα γίνουν διασταυρώσεις που εδράζονται, λοιπόν, στα στοιχεία των αυτοψιών, όπως γνωρίζετε.

Πέραν της πρώτης αρωγής, κυρία συνάδελφε, προχωρούν και τα άλλα μέτρα που είναι η παροχή στεγαστικής συνδρομής για την αποκατάσταση των κτηρίων με δωρεάν κρατική αρωγή, η επιδότηση ενοικίου συγκατοίκησης που ανάλογα με τις παραμέτρους θα ανέρχεται στο ποσό των 500 ευρώ, η επιχορήγηση κρατικής αρωγής σε επιχειρήσεις και αγροτικές εκμεταλλεύσεις για ζημιά στον εξοπλισμό, σε πρώτες ύλες, εμπορεύματα και οχήματα, η χορήγηση αποζημιώσεων για τις πρώτες ανάγκες, ζημιές σε οικοσκευή και απλές επισκευαστικές εργασίες, όπως ανέφερα στην πρωτολογία μου, η αναστολή διενέργειας πράξεων αναγκαστικής εκτέλεσης επί της κινητής ή ακίνητης περιουσίας των πληγέντων, η αναστολή καταβολής των φορολογικών υποχρεώσεων και των ασφαλιστικών υποχρεώσεων αποκλειστικά για όσους έχουν πληγεί, η τριετής απαλλαγή για τον ΕΝΦΙΑ για τα κτήρια που έχουν χαρακτηριστεί ως επικίνδυνα ή προσωρινά ακατάλληλα για χρήση και η έκτακτη χρηματοδότηση προς τους Οργανισμούς Τοπικής Αυτοδιοίκησης, όπως σωστά αναφέρατε, όπου θα προχωρήσουμε όταν οι φορείς υποβάλουν τα σχετικά αιτήματα. Αυτό τους έχουμε ζητήσει. Αναμένουμε να υποβάλουν τα σχετικά αιτήματα οι φορείς για να τους χρηματοδοτήσουμε.

Άρα είμαστε σε συνεχή επικοινωνία και συνεργασία με όλους τους τοπικούς και εμπλεκόμενους φορείς, δουλεύουμε εντατικά και θα στηρίξουμε όλους τους πληγέντες. Ήμασταν από την πρώτη στιγμή εκεί για να στηρίξουμε όσους έχουν πραγματικά ανάγκη.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθεί λόγω αναρμοδιότητας η ένατη με αριθμό 302/5-12-2024 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Κλιματικής Κρίσης και Πολιτικής Προστασίας,με θέμα: «Αντιπλημμυρική θωράκιση Θεσσαλίας».

Επίσης, δεν θα συζητηθούν κατόπιν συνεννόησης:

Η πρώτη με αριθμό 308/9-12-2024 επίκαιρη ερώτηση δεύτερου κύκλου του Βουλευτή Κιλκίς της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού, με θέμα: «Ερωτήματα σχετικά με την υλοποίηση του θεσμού των Κέντρων Επαγγελματικής Εκπαίδευσης και Κατάρτισης (Κ.Ε.Ε.Κ.)».

Η πέμπτη με αριθμό 310/9-12-2024 επίκαιρη ερώτηση δεύτερου κύκλου της Βουλευτού Φλώρινας της Κ.Ο. «ΝΕΑ ΑΡΙΣΤΕΡΑ» κ. Θεοπίστης Πέρκα προς τον Υπουργό Εθνικής Οικονομίας και Οικονομικών,με θέμα: «Γιατί αποσύρουν το επενδυτικό τους ενδιαφέρον τους οι εταιρίες στο πλαίσιο της απολιγνιτοποίησης;»

Η δέκατη πέμπτη με αριθμό 304/6-12-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη (Μίλτου) Ζαμπάρα προς τον Υπουργό Εθνικής Οικονομίας και Οικονομικών, με θέμα: «Εκτόξευση πλειστηριασμών στην Αιτωλοακαρνανία και ανάγκη προστασίας των πολιτών».

Η εντέκατη με αριθμό 311/9-12-2024 επίκαιρη ερώτηση δεύτερου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών, με θέμα: «Επιτακτική η ανάγκη επαναφοράς της αναστολής μείωσης της προσωπικής διαφοράς».

Η έβδομη με αριθμό 320/9-12-2024 επίκαιρη ερώτηση δεύτερου κύκλου του Ανεξάρτητου Βουλευτή Κερκύρας κ. Αλέξανδρου Αυλωνίτη προς τον Υπουργό Ναυτιλίας και Νησιωτικής Πολιτικής, με θέμα: «Ναυάγιο της Πύλου. Αδιαφανείς οι πρακτικές διερεύνησης και απόδοσης ευθυνών από τις ελληνικές αρχές».

Συνεχίζουμε με τη δέκατη τρίτη με αριθμό 315/9-12-2024 επίκαιρη ερώτηση δεύτερου κύκλου της Βουλευτού Β΄ Πειραιώς της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. ΔιαμάντωςΜανωλάκου προς τον Υπουργό Μετανάστευσης και Ασύλου,με θέμα: «Για την κατάσταση που επικρατεί στις Υπηρεσίες Ασύλου».

Ελάτε, κυρία συνάδελφε.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, το Υπουργείο σας, το Υπουργείο Μετανάστευσης, είναι ένα καινούργιο Υπουργείο. Ωστόσο, τα προβλήματα είναι πολλά. Σε αυτά τα έντεκα χρόνια λειτουργίας οι εργαζόμενοι ποτέ δεν έχουν κάνει κινητοποιήσεις. Και όμως, κάνανε στις 5 Δεκέμβρη στάση εργασίας και ο σύλλογος εργαζομένων των μόνιμων και ο σύλλογος των συμβασιούχων, γιατί δεν πάει άλλο. Η στελέχωση με κυριαρχία των ελαστικών σχέσεων εργασίας είναι ανεπαρκέστατη, γιατί περίπου 50% είναι οι μόνιμοι, 50% οι συμβασιούχοι, που όμως κατά διαστήματα τελειώνει η σύμβαση, μένουν απλήρωτοι ή ανανεώνεται η σύμβαση μετά από καιρό, άρα δεν μπορούν να δουλέψουν ούτε οι μόνιμοι. Απαράδεκτες, όμως, είναι και οι κτηριακές εγκαταστάσεις. Οι περισσότερες υπηρεσίες είναι σε κοντέινερ. Μάλιστα, μερικές πλημμυρίζουν με τις βροχές.

Όμως, το κυριότερο είναι η απουσία διερμηνείας στις διαδικασίες ασύλου. Ήδη εδώ και μήνες έχει λήξει η σύμβαση, γιατί δεν έχει πληρωθεί η ΜΚΟ που είχε αναλάβει τη διερμηνεία. Και τι λέτε στους αιτούντες άσυλο; «Φέρτε κάποιον συγγενή, κάποιον φίλο να κάνει διερμηνεία». Απαράδεκτο και επικίνδυνο. Ή τους ζητάτε να υπογράψουν ότι ξέρουν την ελληνική ή την αγγλική γλώσσα. Ουσιαστικά αυτές οι καταστάσεις είναι απαράδεκτες, γιατί τους στερείτε το δικαίωμα στο άσυλο.

Και να σας πω, υπάρχουν και περιπτώσεις που γιατροί στις δομές δεν έχουν μετάφραση. Τις συμβουλές που δίνουν πώς θα τις εφαρμόσουν οι ασθενούντες;

Επίσης, οι δικηγόροι μητρώου υπηρεσίας είναι σε αποχή μέχρι το τέλος της χρονιάς, άρα δεν έχουν ούτε νομική συνδρομή. Γιατί; Γιατί τους οφείλετε δεδουλευμένα.

Καταγγελίες υπάρχουν και για άλλα προγράμματα, σίτισης, αρωγής σε ασυνόδευτους κ.λπ..

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Αυτά είναι σοβαρότατα προβλήματα, που δεν αφήνουν τους εργαζόμενους να δουλέψουν και, βεβαίως, οι αιτούντες άσυλο στερούνται του δικαιώματός τους. Το προσφυγικό δράμα: Αυτοί οι άνθρωποι πάνε να γλιτώσουν από τους ιμπεριαλιστικούς πολέμους, μερικοί με ναυάγια, έχουμε υγρούς τάφους και φτάνουν στη χώρα μας και η συμπεριφορά δεν είναι ανθρώπινη.

Ακριβώς γι’ αυτά τα ζητήματα εμείς ζητάμε χρονοδιάγραμμα, τι σκοπεύετε να κάνετε με συγκεκριμένες ημερομηνίες, αλλά και δεσμευτικά σε νούμερα, να κάνετε προσλήψεις και μονιμοποιήσεις.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Καλησπέρα κι από εμένα.

Στην ερώτηση θα απαντήσει ο Υπουργός Μετανάστευσης και Ασύλου κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ευχαριστώ, κυρία Πρόεδρε.

Αν, αγαπητή συνάδελφε, είχατε παρακολουθήσει την Παρασκευή το βράδυ την ομιλία μου στον προϋπολογισμό, θα είχατε διαπιστώσει ότι μεγάλο μέρος αυτής ήταν αφιερωμένο στη διευθέτηση των πολλών -όντως- οικονομικών εκκρεμοτήτων του Υπουργείου προς προμηθευτές, παρέχοντες υπηρεσίες, φορείς της Κοινωνίας των Πολιτών, ΜΚΟ και κάποια από τα προβλήματα που θίγετε ευλόγως έχουν δρομολογηθεί σε τροχιά σχεδόν οριστικής επίλυσης. Θα προσπαθήσω να απαντήσω κάποια από αυτά, παρ’ ότι ο χρόνος είναι περιορισμένος και η ερώτησή σας πυκνή, καλύπτει στην ουσία όλο το φάσμα των προβλημάτων που αντιμετωπίζει το Υπουργείο Μετανάστευσης.

Ως προς τη διερμηνεία, λοιπόν, μόλις την προηγούμενη Πέμπτη υπεγράφη μια εκτελεστική σύμβαση της αναδόχου μη κυβερνητικής οργάνωσης για την παροχή διερμηνείας στην υπηρεσία υποδοχής και ταυτοποίησης, την ΥΠΥΤ. Σήμερα υπογράφεται η αντίστοιχη εκτελεστική για τη Γενική Γραμματεία Ευάλωτων Πολιτών και Θεσμικής Προστασίας. Απομένει η εκτελεστική για τις Υπηρεσίες Ασύλου, παροχή διερμηνείας δηλαδή στις Υπηρεσίες Ασύλου. Αυτή θα υπογραφεί σε δεύτερο χρόνο, προσεχώς, σε σύντομο χρονικό διάστημα.

Ωστόσο, οφείλω να σημειώσω εδώ ότι οι ανάγκες στις Υπηρεσίες Ασύλου καλύπτονται και παρέχονται από διερμηνεία που παρέχεται μέσω της Ευρωπαϊκής Υπηρεσίας Υποστήριξης για το άσυλο και του Ευρωπαϊκού Οργανισμού για το Άσυλο, του EUAA, στα σημεία καταγραφής. Παράλληλα, υπάρχουν και κάποια στοιχεία τηλεδιερμηνείας στις λοιπές δομές.

Επίσης, παρέχονται υπηρεσίες από εθελοντές διερμηνείς από τη ΜΚΟ «Μετάδραση», δηλαδή την ανάδοχο για τη διερμηνεία, που δεν θα αναπτυσσόταν στο πεδίο, αν δεν είχε δρομολογηθεί αυτή η λύση, ώστε η ίδια η ΜΚΟ να τους παρακινήσει να αναπτυχθούν. Επομένως το πρόβλημα που υφίσταται από τον Μάιο, οπότε είχαν διακοπεί αυτές οι υπηρεσίες διερμηνείας, με την εξαίρεση της διερμηνείας που παρεχόταν από τον Ευρωπαϊκό Οργανισμό Ασύλου, δρομολογείται σε οριστική επίλυση. Οι διερμηνείς αυτή τη στιγμή είναι ήδη στο πεδίο και παρέχουν τις υπηρεσίες τους.

Εδώ θα ήθελα να συμπληρώσω ότι τους τελευταίους μήνες, με έναν αγώνα δρόμου, παρά την υποστελέχωσή του, το Υπουργείο δουλεύει σε επίπεδο υπηρεσιών και έγινε ένας αγώνας δρόμου από τους αρμόδιους υπαλλήλους και τις υπηρεσίες, προκειμένου να αποπληρωθεί το σύνολο περίπου των οφειλών προς τη «Μετάδραση» για το άσυλο και σχεδόν το σύνολο της ΥΠΥΤ. Απομένει το υπόλοιπο μιας πληρωμής ύψους 200.000 που διεκπεραιώνεται εντός των ημερών.

Συνολικά στο 2024 έχουν γίνει πληρωμές για διερμηνεία ύψους 7,5 εκατομμυρίων ευρώ, δηλαδή περίπου απόλυτη εξόφληση. Καταλαβαίνουμε ότι πρέπει να είναι εξοφλημένη η οργάνωση αυτή, προκειμένου να αναπτύξει διερμηνείς στο πεδίο. Δεν μπορεί να είναι δηλαδή μήνες πίσω. Πώς θα μπορούσαν να έχουν αυτή την «πολυτέλεια» οι εργολάβοι προμηθευτές; Τα 5 εκατομμύρια από αυτές τις πληρωμές καταβλήθηκαν από τον Ιούλιο έως σήμερα.

Και κάτι ακόμα για τη νομική συνδρομή. Θα είμαι πολύ σύντομος. Και αυτό το πρόβλημα έχει διευθετηθεί, καθώς αυτή τη στιγμή που μιλάμε βρίσκεται σε εξέλιξη η διαδικασία πληρωμών. Εκτιμώ ότι μέχρι το τέλος της εβδομάδας, άντε στα μέσα της επόμενης θα έχει αποπληρωθεί στο σύνολό της αυτή η οφειλή, διότι το Υπουργείο από τον Νοέμβρη εξασφάλισε τις σχετικές πιστώσεις της τάξης των 800.000 ευρώ.

Περιήλθαν στην υπηρεσία ασύλου εκατόν είκοσι επτά αιτήματα πληρωμής που αντιστοιχούν σε εξέταση τριών χιλιάδων εξακοσίων είκοσι οκτώ υποθέσεων. Για κάθε υπόθεση μεμονωμένη εκδίδονται παραστατικά από τους νομικούς παραστάτες. Αυτά εξετάζονται, εκκαθαρίζονται ένα-ένα από την υπηρεσία. Ισοδυναμούν αμοιβές ύψους 662 χιλιάδων -και κάτι- ευρώ περίπου. Από τα εκατόν είκοσι επτά αιτήματα μέχρι σήμερα έχουν πληρωθεί περίπου τα μισά, τα 60. Η διαδικασία συνεχίζεται κανονικά. Μέχρι την επόμενη βδομάδα θα έχουν αποπληρωθεί, θα έχουν μηδενιστεί όλες οι εκκρεμότητες. Καταλαβαίνω ότι αυτήν τη στιγμή οι δικηγορικοί σύλλογοι έχουν κηρύξει αποχή των μελών τους από την παροχή αυτών των υπηρεσιών. Όμως, θεωρώ επίσης εύλογο μέχρι την επόμενη βδομάδα να έχει επανεκτιμηθεί η κατάσταση, θα έχουν πληρωθεί όλοι. Επομένως, εκτιμώ ότι και αυτό θα αλλάξει.

Τέλος, όσον αφορά τις οικονομικές εκκρεμότητες του Υπουργείου, από τον Ιούνιο μέχρι σήμερα έχουμε προβεί σε πληρωμές πάνω από 160 εκατομμύρια ευρώ, εκτοξεύοντας την απορροφητικότητα του Υπουργείου στο 90% και πλέον όσον αφορά το συγχρηματοδοτούμενο σκέλος του Προγράμματος Δημοσίων Επενδύσεων.

Επομένως, οι οικονομικές εκκρεμότητες διευθετούνται. Ήταν προτεραιότητα να πληρωθούν οι ΜΚΟ. Διαθέτουν, για να το πω έτσι, χειρότερη λογιστική οργάνωση από τους εργολάβους που είναι οργανωμένες εταιρείες του ιδιωτικού τομέα. Κρίναμε ότι έπρεπε να πληρωθούν πρώτες, να εξοφληθούν στο περίπου οι υποχρεώσεις, αλλά παράλληλα να προχωρήσουμε και στις πληρωμές των λοιπών υποχρεώσεων προκειμένου να στηριχθεί και να αντέξει το σύστημα σε περίοδο μάλιστα πίεσης.

Θα πω μερικά ακόμα στη δευτερολογία μου. Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρία Μανωλάκου, έχετε τον λόγο για τη δευτερολογία σας.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Κύρια Υπουργέ, δεν μου απαντήσατε στο ερώτημα «χρονοδιάγραμμα και δεσμευτικά νούμερα». Ήταν πολύ περιορισμένα. Και το λέω γιατί οι δύο σύλλογοι συναντήθηκαν με το Διοικητή της Υπηρεσίας κ. Καλέα και τους είπε πολλά περισσότερα από όσα μας είπατε εσείς σήμερα. Συνεπώς, οι εργαζόμενοι δεν μπορούν να πιστέψουν.

Κι ερχόμαστε στη διερμηνεία που είναι το πιο οξυμένο. Χωρίς τους διερμηνείς, που έχουν σταματήσει από τον Απρίλιο, μιλάμε για επτά μήνες, ουσιαστικά δεν μπορούν να δουλέψουν οι υπηρεσίες ασύλου. Γι’ αυτό μην λέτε ότι δουλεύουν, γιατί δεν μπορούν να δουλέψουν εκ των πραγμάτων.

Η σύμβαση στη διερμηνεία μέχρι πότε είναι; Συγκεκριμένα. Και το αίτημα που μπαίνει από τους εργαζόμενους, και είναι σωστό, είναι η μονιμοποίηση. Είναι βασικό στοιχείο λειτουργίας της υπηρεσίας να υπάρχει μόνιμη διερμηνεία. Δεν είναι πολυτέλεια. Άρα, περιμένουμε τα νούμερα και το χρονοδιάγραμμα.

Σχετικά με τη νομική συνδρομή θέλω να πω τα εξής. Μας είπατε τι θα εξοφληθεί. Οι νομικοί έχουν κηρύξει αποχή μέχρι το τέλος της χρονιάς. Και το λέω γιατί δεν είναι μόνο τα δύο ιμπεριαλιστικά μέτωπα πολέμου, αλλά έχει ανοίξει και εστία της Συρίας, που είναι τελείως ρευστή η κατάσταση. Οι ίδιοι οι εργαζόμενοι λένε ότι περιμένουν περισσότερες ροές. Και ήδη δεν υπάρχει εβδομάδα που να μην έχουμε ναυάγια.

Όμως, δεν μου απαντήσατε σχετικά με την υποστελέχωση που υπάρχει με συγκεκριμένα νούμερα. Οι δύο χιλιάδες εργαζόμενοι, μόνιμοι και συμβασιούχοι, δεν φτάνουν. Δεν μου απαντήσατε για τις απαράδεκτες κτηριακές εγκαταστάσεις. Δεν μπορεί δέκα χρόνια τώρα να είναι σε κοντέινερ οι εργαζόμενοι, αλλά και αυτοί που κάνουν αίτηση ασύλου να είναι στην ουρά τον χειμώνα με βροχές ή το καλοκαίρι με καύσωνα. Όποιος περάσει από την Κατεχάκη το βλέπει.

Επίσης, υπάρχουν καταγγελίες για διάφορα προγράμματα σε βάρος των ξεριζωμένων αυτών ανθρώπων, καταγγελίες σίτισης, αρωγής σε ασυνόδευτους ανηλίκους. Και το λέω γιατί οι καταστάσεις χειροτερεύουν.

Τέλος, ο κ. Καλέας μίλησε και για το ΑΣΕΠ και τα έβγαλαν στην ανακοίνωσή τους -δεν είναι τίποτε κρυφό, αν θέλετε σας τη δίνω- ότι θα γίνουν συνεννοήσεις για μονιμοποιήσεις. Θέλουμε ενημέρωση γιατί ένα Υπουργείο χωρίς μόνιμους υπαλλήλους δεν μπορεί να δουλέψει, όταν μάλιστα έρχεται και ο επικεφαλής του ΝΑΤΟ, ο Ρούτε, και λέει να ετοιμαζόμαστε για πόλεμο. Δηλαδή ο πόλεμος τι έχει; Ξεριζωμένους, προσφυγιά, θάνατο, πείνα, καταστροφή.

Αναμένω λοιπόν συγκεκριμένες απαντήσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Δεν μπορώ να αποφανθώ περί της προοπτικής στρατιωτικής εμπλοκής μετά από όσα είπε ο Μαρκ Ρούτε. Μην με ξαναβάζετε μπροστά σ’ αυτό το πεδίο παρακαλώ με το ΝΑΤΟ, ούτε μπορώ να κάνω κάτι για να διευθετήσω τα δύο ή τρία ιμπεριαλιστικά μέτωπα κ.λπ. κ.λπ.. Έχω πει δημόσια ότι ο πόλεμος γεννάει προσφυγιά κι έχω παρεξηγηθεί γι’ αυτό, δεν υπάρχει αμφιβολία.

Επί του παρόντος βέβαια δεν έχουμε κάτι ως προς τις ροές από τη Συρία και ούτε νομίζω ότι θα έχουμε ούτε προς τη μια κατεύθυνση προς τη Συρία και τον επαναπατρισμό, γιατί κι αυτό ακούγεται, ούτε από την άλλη, αν δεν σταθεροποιηθεί η κατάσταση εκεί και δεν καταλαγιάσει η αχλή του πολέμου, ώστε να δούμε και να σταθμίσουμε τα νέα δεδομένα. Εκεί οφείλεται και η απόφαση που πήραμε, παρεμφερής με τις αποφάσεις σχεδόν όλων των χωρών της Ευρωπαϊκής Ένωσης, να μην εκδίδουμε αποφάσεις, όχι να μην εξετάζουμε αιτήσεις ασύλου, γιατί αιτήσεις υποβάλλονται, εξετάζονται κανονικά και δρομολογείται η συνέντευξη, όπου αυτό είναι δυνατό.

**ΔΙΑΜΑΝΤΩ ΜΑΝΩΛΑΚΟΥ:** Χωρίς διερμηνεία η συνέντευξη;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Με διερμηνεία. Σας είπα ότι δεν έχω τη δυνατότητα στο πεντάλεπτο αυτό να πω όσα φαντάζομαι ότι είπε ο κ. Καλέας στους εργαζόμενους που τον είδαν. Εκεί φαντάζομαι έγινε μια πολύ πιο εκτενής συζήτηση.

Όμως, σας είπα ότι υπογράφηκαν οι δύο εκτελεστικές συμβάσεις. Αυτό ήθελε η ανάδοχος μη κυβερνητική οργάνωση και σχεδόν εξοφλήθηκε. Και με αυτά τα δεδομένα της οικονομικής ταυτοποίησης είναι σε θέση τώρα και αναπτύσσει διερμηνείς στο πεδίο. Κάποιοι από αυτούς δουλεύουν στις δομές. Και, ναι, πολλές δομές έχουν κοντέινερ, δεν έχουμε μόνιμα κτίσματα. Δουλεύουν όμως όχι υπό άθλιες συνθήκες. Ένα κοντέινερ έχει θέρμανση ή ψύξη το καλοκαίρι αντίστοιχα. Εκεί εξετάζονται οι αιτήσεις ασύλου στη δομή, στο κέντρο καταγραφής δηλαδή, στα νησιά ή όπου αλλού υπάρχει κέντρο καταγραφής, όπως στη δομή της Μαλακάσας ή των Διαβατών στη Θεσσαλονίκη.

Αυτό που σας λέω είναι ότι από τη στιγμή που τακτοποιήθηκε οικονομικά η κατάσταση, προσήλθε η ίδια η μη κυβερνητική οργάνωση, παρά τις επιφυλάξεις της όσο ήταν εκκρεμείς οι οικονομικές οφειλές, και υπέγραψε δύο από τις τρεις συμβάσεις και πολύ σύντομα θα υπογραφεί και η τρίτη. Επομένως, θα έχει καλυφθεί το θέμα. Οι διερμηνείς βρίσκονται ήδη στη δουλειά τους και παρέχουν υπηρεσίες. Ασφαλώς και υπάρχουν κενά που έχουν δημιουργηθεί από αυτές τις ελλείψεις εδώ και δύο μήνες, όσο κι αν έγινε προσπάθεια να καλυφθεί το κενό από τους εξήντα περίπου διερμηνείς του Ευρωπαϊκού Οργανισμού Ασύλου. Περίπου διακόσιους με διακόσιους πενήντα έχει ανάγκη το σύστημα, όπως υπολογίζουμε και ήδη καλύπτεται.

Τώρα, όσον αφορά τις υπόλοιπες οφειλές, θα πω το εξής. Με δεδομένο ότι αντλήσαμε επιπλέον πιστώσεις, προκειμένου να καλύψουμε παλιές οφειλές από το παρελθόν σε όλο το εύρος του συστήματος, πληρώνουμε αυτές τις μέρες από εγκεκριμένες πιστώσεις: 35 εκατομμύρια ευρώ για το πρότζεκτ του HFMA, facilities management, ή τη συντήρηση, την καθαριότητα και την ασφάλεια σε εργολάβους και υπεργολάβους, 23 εκατομμύρια για τη σίτιση, 30 περίπου εκατομμύρια για τα κέντρα φιλοξενίας ασυνόδευτων ανηλίκων, τα λεγόμενα ΚΦΑΑ, υπηρεσίες που έχουν να κάνουν με την επιτροπεία παρέχονται από μη κυβερνητικές οργανώσεις, καθώς και 15 εκατομμύρια για τα υπόλοιπα του κατασκευαστικού προγράμματος κυρίως στον Έβρο και σε δύο νησιά, αν δεν απατώμαι. Επομένως, γίνεται ένας αγώνας δρόμου από τις υπηρεσίες, τους υπαλλήλους του Υπουργείου, προκειμένου να καλυφθούν αυτές οι οφειλές.

Όσον αφορά την υποστελέχωση, έχετε δίκιο. Περίπου χίλιες είναι οι καλυμμένες οργανικές θέσεις του Υπουργείου σε σύνολο, τουλάχιστον κατά το οργανόγραμμα, περί τις δύο χιλιάδες τριακόσιες ή δύο χιλιάδες τετρακόσιες, αν δεν απατώμαι. Εκεί υπάρχει συνεννόηση με το Υπουργείο Εσωτερικών, στο μέτρο των δυνατοτήτων που έχουν να κάνουν με τις προσλήψεις στον δημόσιο τομέα, κάθε χρόνο για να καλυφθούν αυτές σταδιακά. Δεν θα έρθουν την επόμενη χρονιά όσοι λείπουν, αλλά θα έρθουν εκατό με εκατόν πενήντα, όπως υπολογίζω επιπλέον και στην πορεία θα προσπαθήσουμε να κάνουμε ό,τι καλύτερο μπορούμε.

Στο μεταξύ, οι θέσεις καλύπτονται και από τους συμβασιούχους ορισμένου χρόνου, που από ό,τι καταλαβαίνω θα συζητήσουμε στην επόμενη επίκαιρη. Εκεί θα πούμε και πέντε πράγματα για το κτηριακό. Άρα, μην φεύγετε. Θα ακούσετε μερικά γι’ αυτά, γιατί τώρα δεν επαρκεί ο χρόνος.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα να συντομεύσετε, κύριε Παναγιωτόπουλε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Μάλιστα, κυρία Πρόεδρε.

Ο προγραμματισμός είναι αυτός που σας περιέγραψα.

Προέχει, και κλείνω, να τακτοποιηθούν οι οικονομικές υποχρεώσεις για να στηριχθεί το σύστημα, για να μπορούν να σιτίζουν οι οποιοιδήποτε υπεργολάβοι στα νησιά, χωρίς διακοπή ούτε μιας ώρας. Καταλαβαίνετε την κρισιμότητα. Προέχει να γίνει ο εξορθολογισμός αυτός ως προς τις οικονομικές υποχρεώσεις.

Σας διαβεβαιώνω ότι γίνεται μεγάλη προσπάθεια όχι από μένα –εγώ ας πούμε ότι την εποπτεύω- αλλά από το Υπουργείο, προκειμένου να καλύψουμε κενά.

Ευχαριστώ.

**ΔΙΑΜΑΝΤΩ ΜΑΝΩΛΑΚΟΥ:** Δηλαδή, ο προϋπολογισμός του Υπουργείου πηγαίνει για τα «χρωστουμέικα»!

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η δέκατη όγδοη με αριθμό 321/9-12-2024 επίκαιρη ερώτηση δεύτερου κύκλου του Βουλευτή Κορινθίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεωργίου Ψυχογιού προς τον Υπουργό Μετανάστευσης και Ασύλου με θέμα: « Άμεση ανανέωση των συμβάσεων και εύρυθμη λειτουργία της Υπηρεσίας Ασύλου».

Ορίστε, κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κύριε Υπουργέ, για όλα τα ζητήματα που ακούστηκαν νωρίτερα και αφορούν το πεδίο, με τη συνάδελφο Διαμάντω Μανωλάκου έχουμε κάνει ερωτήσεις στη Βουλή και είναι κρίσιμα, διότι είναι ένα κομμάτι το οποίο δεν μπορεί να βασίζεται μόνο στις ΜΚΟ. Άκουσα τώρα, ενώ θυμόμαστε πολύ καλά τι έλεγε η Αντιπολίτευση της Νέας Δημοκρατίας, ότι θα την εξοφλήσετε. Και καλώς θα εξοφληθεί, προφανώς, για τις υπηρεσίες διερμηνείας. Όμως, εδώ θέλουμε να βασίσουμε το Υπουργείο και τις υπηρεσίες του σε μόνιμες τακτικές θέσεις, γιατί καλύπτουν πάγιες και διαρκείς ανάγκες.

Άρα, λοιπόν, ακριβώς επειδή έχουμε δει όχι μόνο με το δικό σας Υπουργείο, αλλά και με συναρμόδια, κρίσιμα προγράμματα, όπως το «Philos» το οποίο καταργήθηκε στην ουσία για να γίνει «Ιπποκράτης» και πολλοί άνθρωποι του πεδίου έφτασαν να χάσουν τη δουλειά τους που ήταν εξειδικευμένοι επαγγελματίες και είχαν προσφέρει πάρα πολλά ή το «ESTIA» που ούτε αυτό συνεχίστηκε και πολλά άλλα, φέρνουμε στη Βουλή την ερώτηση –άκουσα και την ομιλία σας την Παρασκευή- για να μας πείτε ευθέως εάν θα διασφαλιστεί η συνέχιση της εργασίας των συμβασιούχων της Υπηρεσίας Ασύλου η οποία είναι κρίσιμη. Έχουν μεγάλη τεχνογνωσία, όπως γνωρίζετε, μεγάλη εμπειρία και εξειδικευμένες γνώσεις. Θα πρέπει όχι μόνο να ανανεωθεί η σύμβασή τους, αλλά να αξιοποιηθεί και με μία μοριοδότηση προϋπηρεσίας για μόνιμες θέσεις για ένα αντικείμενο που το γνωρίζουν τόσο καλά.

Επαιρόμασταν εμείς ως Κυβέρνηση που κάποιοι από αυτούς προσλήφθηκαν τότε, επαίρεστε και εσείς τώρα ότι υπάρχει Υπηρεσία Ασύλου η οποία είναι εξαιρετική και ξεχωρίζει στην Ευρώπη. Πρέπει και στην πράξη να τους επιβραβεύσουμε και να το αναγνωρίσουμε αυτό. Είχε γίνει αυτό παλιότερα και με την 3Κ/2018 για τους εργαζόμενους καθαριότητας στους δήμους και με την 4Κ/2020 για το «Βοήθεια στο Σπίτι» που και εσείς το υιοθετήσατε για κάποιους που είχαν μείνει απ’ έξω το 2023. Άρα, υπάρχουν τρόποι.

Επειδή, λοιπόν, η κατάσταση είναι κρίσιμη για την εξατομικευμένη κρίση του ασύλου και για τη διεθνή υποχρέωση που έχει η χώρα να το παρέχει αυτό –και η διερμηνεία είναι μια παράμετρος πάρα πολύ σοβαρή, την οποία άκουσα νωρίτερα, όπως και οι υποδομές- σας ζητάμε να μας απαντήσετε αν θα ανανεωθούν τελικά οι συμβάσεις των εργαζομένων συμβασιούχων –μαζί ήμασταν έξω από το Υπουργείο την προηγούμενη εβδομάδα και με τη Διαμάντω Μανωλάκου και με τους συλλόγους των μονίμων- για να δούμε αν πράγματι επιβραβευθούν, αν πράγματι συνεχιστεί αυτό το αντικείμενο που έχουν υπηρετήσει και αν πράγματι θα γίνει σεβαστό το δικαίωμα των αιτούντων άσυλο να έχουν μία εξατομικευμένη και αντικειμενική και δίκαιη κρίση των αιτημάτων τους.

Επίσης, ποιες ήταν οι παρεμβάσεις σας –για να τα πω στην πρωτολογία μου και να επανέλθω μετά- για τη βελτίωση των συνθηκών των υποδομών της Υπηρεσίας Ασύλου και των περιφερειακών γραφείων σε όλη την Ελλάδα, τα οποία είναι σε πολύ άσχημη κατάσταση;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Θα μπορούσα να πω ένα «ναι» και να τελειώνουμε μονολεκτικά και να χαρεί και η κυρία Πρόεδρος που κάνω τέτοια οικονομία στον χρόνο, αλλά οφείλω να δώσω και κάποιες εξηγήσεις.

Να σημειώσω ότι πραγματικά η Υπηρεσία Ασύλου βασίζεται σε μεγάλο βαθμό σε προσωπικό, το οποίο απασχολείται με συμβάσεις ορισμένου χρόνου, με συμβασιούχους ορισμένου χρόνου, δηλαδή ΣΟΧ, με οκτώ διαφορετικές σειρές. Από το 2016 έως το 2022, οι συμβάσεις αυτές ανανεώνονται έκτοτε διαδοχικά και χωρίς κενά.

Σήμερα συνολικά στην Υπηρεσία Ασύλου απασχολούνται πεντακόσιοι δεκατέσσερις ΣΟΧ σε όλα τα στάδια της διαδικασίας ασύλου, όντως καταρτισμένοι, όντως εξειδικευμένοι σε αυτήν την ιδιαίτερη διαδικασία. Θυμίζω –και πρέπει να το πούμε εδώ- ότι η διαδικασία απονομής ασύλου δεν είναι κάτι το οποίο μπορεί να πάρει κανείς αψήφιστα. Πρέπει να σταθμίσει τα δεδομένα, όχι πληροφορίες ή δημοσιογραφικά ρεπορτάζ από τη Συρία φερ’ ειπείν, αλλά συγκεκριμένα δεδομένα, αναφορές διεθνών οργανισμών, όπως η Ύπατη Αρμοστεία για τους πρόσφυγες, ο Διεθνής Οργανισμός Μετανάστευσης κ.λπ. και βάσει αυτών των δεδομένων να απονείμει το άσυλο, όπου εκτιμά ότι αυτό πρέπει να γίνει. Επομένως, δεν είναι κάτι που το παίρνει κανείς αψήφιστα. Και είναι υπάλληλοι του Υπουργείου Μετανάστευσης. Έχουν παρακολουθήσει εκπαιδεύσεις του Οργανισμού της Ευρωπαϊκής Ένωσης για το άσυλο, του EUAA βεβαίως.

Και στο σύνολο αυτό, η σύμβαση για τους τετρακόσιους εβδομήντα πέντε από τους πεντακόσιους δεκατέσσερις συνολικά εργαζόμενους λήγει στις 31 Μαρτίου 2025 και για τους υπόλοιπους τριάντα εννέα στις 30 Απριλίου 2025.

Έχουμε πει ότι έχει ήδη δρομολογηθεί νομοθετική διάταξη για την παράτασή τους για έναν χρόνο. Προφανώς και πρέπει να παραταθεί. Θα έρθει αυτή η διάταξη για ψήφιση στη Βουλή θεωρώ τις αμέσως επόμενες μέρες, όσο πιο γρήγορα μπορούμε, ενδεχομένως και βάζοντάς την σαν τροπολογία σε κάποιο άλλο νομοσχέδιο, δεδομένου ότι η δική μας νομοθετική πρωτοβουλία την έχουν τοποθετήσει κάπου στο πρώτο τρίμηνο του 2025. Όμως, αν χρειαστεί, θα τη φέρουμε και νωρίτερα.

Η χρηματοδότηση γι’ αυτές τις θέσεις θα γίνει από τον τακτικό προϋπολογισμό και το εθνικό σκέλος του ΠΔΕ του Υπουργείου Μετανάστευσης. Οπότε ζήτημα στελέχωσης ως προς αυτήν την υπηρεσία εκ των υπηρεσιών του Υπουργείου θεωρώ ότι δεν υφίσταται.

Γιατί δεν έχει μεταφερθεί το έργο με το οποίο απασχολούνται στη νέα χρηματοδοτική περίοδο; Οφείλω να εξηγήσω ότι με βάση την κοινοτική και εθνική νομοθεσία, τη νομολογία, τους κανονισμούς των ταμείων του Υπουργείου Μετανάστευσης, οι συμβάσεις περιορισμένης χρονικής διάρκειας είναι επιτρεπτές καταρχήν όταν επιβάλλεται να καλυφθούν εποχικές ή άλλες περιοδικές ή πρόσκαιρες ανάγκες με ανώτατη διάρκεια οκτώ μήνες ή το ένα έτος, αν πρόκειται για συμβάσεις που έχουν συναφθεί στο πλαίσιο προγραμμάτων ή έργων που χρηματοδοτούνται ή επιδοτούνται από διεθνείς οργανισμούς. Οι τελευταίες –και μόνον αυτές- προβλέπεται ότι δύνανται να ανανεώνονται ή να παρατείνονται ως το τέλος της διάρκειας του προγράμματος.

Επιπρόσθετα, η μεταφορά των σχετικών δράσεων από την προγραμματική περίοδο 2014-2020 στην τρέχουσα προγραμματική 2021-2027 δεν θα είχε προστιθέμενη αξία, καθώς θα αφορούσε παράταση μόνο μέχρι την 15η Φεβρουαρίου του 2024 και δεν μας καλύπτει. Η υπέρβαση της παραπάνω ημερομηνίας, 15-2-2024, για τα συνεχιζόμενα έργα είναι απαγορευτική από τους ευρωπαϊκούς κανονισμούς. Δεν θα ήταν δυνατόν να έχει παρακαμφθεί ούτε με νόμο δεδομένου ότι το Κοινοτικό Δίκαιο υπερτερεί της εθνικής νομοθεσίας, κ.λπ..

Όντως είναι πάγιο το αίτημα για την ενίσχυση των υπηρεσιών ασύλου λόγω της φύσης της δυσκολίας και της διασποράς του αντικειμένου. Όμως, αυτό εδώ εν προκειμένω, επειδή δεν γίνεται διαφορετικά, θα γίνει με αυτήν την παράταση κατά ένα έτος. Φυσικά, από κει και πέρα υπάρχει ακόμα περιθώριο, δεδομένου ότι αυτοί οι άνθρωποι συμφωνούμε άπαντες ότι είναι απαραίτητοι για να διεκπεραιώσουν αυτή τη διαδικασία.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Ψυχογιέ, έχετε τον λόγο για τη δευτερολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κύριε Υπουργέ, θα συμφωνήσουμε στο γεγονός ότι αυτοί που είναι χειριστές των υποθέσεων ή και οι δικηγόροι του μητρώου ή και όποιος είναι από τους συντελεστές της απονομής του ασύλου, της διεθνούς προστασίας, θα πρέπει όντως να έχουν μεγάλη γνώση, εξειδίκευση, αλλά και ένα –θα μου επιτρέψετε να το πω- μεράκι γι’ αυτά, δηλαδή να αγαπάει αυτήν την υπόθεση η οποία είναι άμεσα συνδεδεμένη με τον άνθρωπο, με αυτούς που έφυγαν από τις εστίες τους και αναγκάστηκαν να ξενιτευτούν, με αυτούς οι οποίοι πρέπει να κριθούν μέσα από εκθέσεις, μέσα από συστάσεις, μέσα από στάθμιση όλων των αναγκαίων στοιχείων.

Άρα, γι’ αυτόν τον λόγο και μόνο –και απαντήσατε μόνος σας- θα πρέπει να τους αναγνωρίσουμε. Επιμένω και είναι κάτι το οποίο το είχαμε προσπαθήσει και εμείς ως Κυβέρνηση. Μάλιστα, να πω ότι τότε είχαμε παρατείνει την παραμονή τους στις θέσεις εργασίας, κάνοντας ένα σχέδιο το οποίο τα πέρασε αυτά τα –εντός εισαγωγικών- «έξοδα», αυτά τα έργα, αυτές τις δράσεις και σε επόμενη χρηματοδοτική περίοδο, κάτι το οποίο δηλαδή μπορεί, εάν το επιδιώξουμε, να γίνει και έτσι.

Ακούω προσεκτικά αυτό που είπατε για την παράταση. Όμως, δείτε και το ενδεχόμενο να περάσει και στην επόμενη χρηματοδοτική περίοδο, διότι εδώ είναι υπηρεσίες και ανάγκες μιας χώρας η οποία είναι στην πρώτη γραμμή και δεν μπορεί να τις διαπραγματευόμαστε έτσι απλά και να λέμε «Αν θέλετε, βάλτε μας στη χρηματοδοτική περίοδο». Είμαστε μια χώρα με ροές, μία χώρα με εξειδίκευση. Είμαστε μία χώρα που έχουμε δείξει στο πεδίο ότι υπάρχουν ανάγκες και τις καλύπτουμε και σε ταχύτητα και σε ποιότητα απονομής ασύλου. Άρα, να επιβάλουμε να το περάσουμε στην επόμενη χρηματοδοτική περίοδο. Το βάζω δηλαδή και ως διεκδίκηση.

Εξάλλου στο σύμφωνο μετανάστευσης δεν διεκδικήσαμε όσα πρέπει και γίναμε μια χώρα στην ουσία αποθήκη ψυχών, αντί να υπάρχει μετεγκατάσταση, αλληλεγγύη πραγματικά από την Ευρώπη και ό,τι συνεπάγεται η Συνθήκη της Γενεύης και η σωστή διαχείριση προσφυγικού.

Πάμε τώρα πιο συγκεκριμένα να πω και ορισμένα αιτήματα τα οποία συζητήθηκαν και σε αυτήν τη συνάντηση που έγινε με τον κ. Καλέα και βγήκε ως δελτίο Τύπου και νομίζω ότι πρέπει και αυτά να ακουστούν και να τοποθετηθείτε και εσείς. Είναι η επέκταση του επιδόματος ανθυγιεινής εργασίας το οποίο ακούσαμε χθες από τον Πρωθυπουργό να πηγαίνει στους ένστολους –σύμφωνοι-, αλλά δεν είναι μόνο οι ένστολοι. Είναι και οι άνθρωποι της Υπηρεσίας Ασύλου της πρώτης γραμμής και όσοι είναι στο πεδίο του προσφυγικού-μεταναστευτικού που παρέχουν υγειονομικές υπηρεσίες και άλλες, είναι εκπαιδευτικοί, είναι υγειονομικοί, πάρα πολλοί.

Άρα, για το κομμάτι το δικό μας, εγώ θα ήθελα μια απάντηση από εσάς εάν μπορεί να προταθεί και το ζητάμε και το ζητούν και οι ίδιοι να μπουν σε αυτό το επίδομα ανθυγιεινής εργασίας, όπως και στην αναγνώριση των μεταπτυχιακών τους και τα αναδρομικά που συνεπάγεται αυτό που λέγαμε πριν, η εξειδικευμένη γνώση που έχουν για να ανταποκριθούν στις ανάγκες.

Και τέλος, σχετικά με το ζήτημα των μόνιμων θέσεων τακτικού προσωπικού, θέλουμε μια απάντηση εάν μπορεί να γίνει. Και μπορεί να γίνει στην πράξη μέσα από την αναγνώριση προϋπηρεσίας του με μοριοδότηση για να έχει το Υπουργείο πόδια, να έχει βάσεις και να μην χάνεται η εμπειρία και η τεχνογνωσία, όπως έγινε με πολλά προγράμματα του πεδίου.

Τέλος, και μια απάντηση για το θέμα των υποδομών που βάζω στην ερώτησή μου κυρίως γι’ αυτά που έχουν να κάνουν με τη συνέχιση των υπηρεσιών στα κοντέινερς, για τα οποία προέκυψαν από τη συνάντηση ότι δεν θα φύγουμε επιτέλους από τα κοντέινερς να πάμε σε σοβαρές υποδομές και εγκαταστάσεις και εάν το σχέδιο της Γενικής Γραμματείας Αντεγκληματικής Πολιτικής στο κτήριο της Υπηρεσίας Ασύλου συνεχίζεται ή έχει ανασταλεί, διότι για εμάς και πολιτικά αλλά και πρακτικά δεν είναι στη σωστή κατεύθυνση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Θα προσπαθήσω να απαντήσω σε όσα μπορώ.

Τα αιτήματα των εργαζομένων δεν μου τα βάλατε εδώ στην ερώτηση, αλλά τουλάχιστον αφήστε να τα δω. Θα τα εξετάσουμε ασφαλώς όλα με καλή διάθεση και καλή πίστη.

Θα συμφωνήσουμε ότι πρέπει να αυξηθούν οι οργανικές θέσεις σε επίπεδο μόνιμων προσλήψεων. Αυτό θα γίνει με τον τρόπο που σας περιέγραψα με τις δυνατότητες που υπάρχουν, άρα σταδιακά έχουμε μέλλον ακόμα μέχρι να καλύψουμε το 80%, λέω εγώ, των οργανικών θέσεων. Αυτήν τη στιγμή βρισκόμαστε σε ποσοστό κάτω από 50%, αλλά όπως και να έχει το πράγμα, η διαδικασία είναι αυτή γιατί όντως το πρόβλημα είναι ζωτικό για τη χώρα, γιατί η χώρα αντιμετώπισε και συνεχίζει και θα συνεχίσει να αντιμετωπίζει αρκετή πίεση, όσον αφορά τις ροές.

Τώρα όσον αφορά στις εγκαταστάσεις της Υπηρεσίας Ασύλου στα κεντρικά και περιφερειακά της γραφεία, σχετικά με τις υποδομές, ασφαλώς και διαμορφώνονται με γνώμονα την ασφάλεια, την εργονομία, την επαγγελματική απόδοση και τις ειδικότερες ανάγκες του κοινού που εξυπηρετείται εκεί.

Στο πλαίσιο αυτό, τα περισσότερα περιφερειακά γραφεία ασύλου στηρίζονται σε αρκετά σύγχρονες, θα έλεγα, εγκαταστάσεις που είτε έχουν ανακαινιστεί είτε έχουν κατασκευαστεί εξαρχής. Οι χώροι αυτοί πλήρως εξοπλισμένοι, με σύγχρονες υποδομές, τεχνολογικό εξοπλισμό -δεν γίνεται αλλιώς- διασφαλίζουν την αποτελεσματική εκτέλεση των καθηκόντων τους.

Παράδειγμα είναι οι νέες κλειστές ελεγχόμενες δομές σε νησιά, όπως η Σάμος, η Λέρος, η Κως, η Χίος, μια υβριδική μορφή εντός και εκτός ΚΕΔ, που όχι μόνο φιλοξενούν αιτούντες άσυλο, αλλά διαθέτουν και κατάλληλους χώρους για τη στέγαση των περιφερειακών γραφείων ασύλου.

Η επιλογή προσωρινών κατασκευών, όπως κοντέινερς, λόγω της ευελιξίας που παρέχουν σε πολλές περιπτώσεις, χρησιμοποιούνται αποκλειστικά για τη διαχείριση εκτάκτων αναγκών που προκύπτουν όμως ή για την προσωρινή εξυπηρέτηση συγκεκριμένων υπηρεσιών. Τακτικές συντηρήσεις και αναβαθμίσεις υλοποιούνται, καθώς και τεχνικοί έλεγχοι για την ασφάλεια των εγκαταστάσεων.

Σε πρόσφατη περίπτωση εκτεταμένων φθορών, για παράδειγμα, στο Περιφερειακό Γραφείο Ασύλου Θράκης με έδρα την Αλεξανδρούπολη εκδόθηκε απόφαση του διοικητή της Υπηρεσίας Ασύλου για την αναστολή λειτουργίας των κτηριακών εγκαταστάσεων μέχρι να ολοκληρωθεί ο σχετικός επιτόπιος έλεγχος. Στη συνέχεια διαπιστώθηκε ένα μόνιμο πρόβλημα στατικότητας του κτηρίου και προκρίθηκε η λύση εύρεσης νέου κτηρίου και μέχρι την ολοκλήρωση της διαδικασίας αυτής το προσωπικό του γραφείου εργάζεται με καθεστώς τηλεργασίας. Βρισκόμαστε σε διαδικασία επίλυσης με την εξεύρεση του νέου κτηρίου. Στην Αλεξανδρούπολη υπάρχουν προτάσεις που εξετάζονται.

Στη Θεσσαλονίκη, όσον αφορά στο κτήριο της Υπηρεσίας Ασύλου, εκεί υπήρχαν και υπάρχουν προβλήματα, ωστόσο, δεδομένου ότι πρόσφατα προχώρησε η παραχώρησή του για μία εικοσαετία, έχουν ήδη δρομολογηθεί οι παρεμβάσεις 2,5 εκατομμυρίων ευρώ από πρόγραμμα χρηματοδότησης από κονδύλια για εργασίες ανακαίνισης.

Τέλος, στην Κατεχάκη έχουμε ένα θέμα, έχει συμφωνηθεί στο κτήριο αυτό να εγκατασταθεί η Γενική Γραμματέα Αντεγκληματικής Πολιτικής, επομένως ο σχεδιασμός του Υπουργείου είναι η Υπηρεσία Ασύλου να μεταφέρει μεγάλο αριθμό υπαλλήλων στο υπάρχον κτήριο Κεράνη, εκεί υπάρχουν πολλοί χώροι να στεγαστούν εκεί και να προσφέρουν υπηρεσίες δίπλα ακριβώς στην κεντρική υπηρεσία.

Επομένως, ας θεωρήσουμε ότι ήταν απαραίτητο αυτό το κτήριο για το Υπουργείο Προστασίας του Πολίτη, δίπλα είναι, αλλά η λύση όσον αφορά την αποκατάσταση σε καλύτερης ποιότητας κτηριακή εγκατάσταση, το κτήριο του Κεράνη έχει βρεθεί. Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενη είναι η δέκατη έβδομη με αριθμό 317/9-12-2024 επίκαιρη ερώτηση δεύτερου κύκλου της Βουλευτού Φλώρινας της Κ.Ο. «ΝΕΑ ΑΡΙΣΤΕΡΑ» κ. Θεοπίστης Πέρκα προς τον Υπουργό Περιβάλλοντος και Ενέργειαςμε θέμα: «Επανασυνδέσεις και μέτρα για την ενεργειακή φτώχεια».

Θα απαντήσει η Υφυπουργός Περιβάλλοντος και Ενέργειας κ. Αλεξάνδρα Σδούκου.

Κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κυρία Πρόεδρε.

Κυρία Υπουργέ, τα στοιχεία του Κέντρου Προγραμματισμού και Οικονομικών Ερευνών (ΚΕΠΕ) δείχνουν ότι η αδυναμία των νοικοκυριών, ιδιαίτερα με χαμηλά εισοδήματα, να καλύψουν τις ενεργειακές τους ανάγκες αυξάνεται συνεχώς τα τελευταία χρόνια.

Το ποσοστό των νοικοκυριών με οικονομική αδυναμία για ικανοποιητική θέρμανση τον χειμώνα για το 2022 ανήλθε στο 19,2% του συνόλου, ποσοστό που βαίνει αυξανόμενο, οπότε και έφτασε στο 17,1%, το χαμηλότερο σημείο της τελευταίας πενταετίας.

Όπως είναι αναμενόμενο το ποσοστό των νοικοκυριών με οικονομική αδυναμία για ικανοποιητική θέρμανση τον χειμώνα είναι υπερδιπλάσιο για τα φτωχά νοικοκυριά, φτάνει στο 39,7%, ενώ είναι χαμηλότερο στα μη φτωχά νοικοκυριά φυσικά, 14,4%.

Συγκεκριμένα, η σχετική ανάλυση του ΚΕΠΕ χτυπάει «καμπανάκι» για τις διαστάσεις που έχει λάβει η ενεργειακή φτώχεια στην Ελλάδα. Σύμφωνα με την ανάλυση, η ενεργειακή κρίση της περιόδου 2021-2022 επέφερε σοβαρές συνέπειες στις οικονομίες των κρατών, αλλά και έντονη επιβάρυνση τους καταναλωτές.

Εδώ είχαμε το φαινόμενο να ανεβαίνουν οι διεθνείς τιμές των ενεργειακών προϊόντων, όπως φυσικού αερίου και αργού πετρελαίου, και πώς μετακυλίστηκαν αμέσως αυτές οι επιπτώσεις στους καταναλωτές και στα αγαθά.

Η ανάλυση επισημαίνει ακόμη ότι η μεγάλη συμμετοχή του φυσικού αερίου στο μείγμα της ηλεκτροπαραγωγής στην Ελλάδα, σε συνδυασμό με τον τρόπο λειτουργίας της αγοράς και του συστήματος διαμόρφωσης των ανταγωνιστικών χρεώσεων ηλεκτρικής ενέργειας, φαίνεται ότι επέδρασε άμεσα στον καθορισμό των υψηλών τιμών ηλεκτρικής ενέργειας. Ιδιαίτερα έντονη ήταν η επιβάρυνση για τα νοικοκυριά τόσο άμεσα λόγω αύξησης του κόστους ενέργειας όσο και έμμεσα μέσω των καταναλωτικών αγαθών και των αυξήσεων που είχαν αυτά.

Έχουμε πει πολλές φορές και δεν θα κουραστούμε να το επαναλαμβάνουμε ότι η Κυβέρνηση της Νέας Δημοκρατίας έχει επιλέξει να διασφαλίζει τα υπερκέρδη των παρόχων ρεύματος και όχι, όπως θα όφειλε, την πρόσβαση των πολιτών σε ρεύμα σε προσιτές τιμές, επιδότησε με 10 δισ. ευρώ την ακρίβεια και όπως επιβεβαιώνει το ΚΕΠΕ, οι πολιτικές των επιδοτήσεων δεν συνέβαλαν ουσιαστικά στην αντιμετώπιση της ενεργειακής φτώχειας, ενώ δαπανήθηκαν δημόσιοι πόροι που θα μπορούσαν να αξιοποιηθούν αποδοτικότερα.

Όπως αναφέρει τώρα το Εθνικό Σχέδιο για την Ενέργεια και το Κλίμα, έχει συσταθεί μηχανισμός παρακολούθησης και ελέγχου του Σχεδίου Δράσης για την Καταπολέμηση της Ενεργειακής Ένδειας, με σκοπό τη συνεχή αξιολόγηση των εφαρμοζόμενων πολιτικών.

Στο πλαίσιο του μηχανισμού παρακολούθησης και ελέγχου προβλέπεται η κατάρτιση έκθεσης προόδου σε ετήσια βάση, όπου αποτυπώνεται η εξέλιξη του φαινομένου μέσω της εφαρμογής των προτεινόμενων διαδικασιών παρακολούθησης «από την κορυφή στη βάση» μέσω του Παρατηρητηρίου Ενεργειακής Ένδειας.

Δεν υπάρχουν όμως τα στοιχεία, η ψηφιακή δηλαδή απεικόνιση των σχετικών δεικτών. Άρα, πώς προχωρά η επίτευξη αυτού του στόχου; Ποια είναι τα διαθέσιμα στοιχεία για την ενεργειακή ένδεια μέχρι σήμερα; Και πότε θα κατατεθούν οι ετήσιες εκθέσεις προόδου του Σχεδίου Δράσης για την Καταπολέμηση της Ενεργειακής Ένδειας των ετών 2022-2023;

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Υφυπουργός Περιβάλλοντος και Ενέργειας κ. Σδούκου.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κυρία Πέρκα, μου δίνετε την ευκαιρία να σας απαντήσω για ένα θέμα, το οποίο -επιτρέψτε μου να πω- αποτελεί μόνιμη προτεραιότητα στο Υπουργείο, δηλαδή η προστασία των ευάλωτων νοικοκυριών από το ενεργειακό κόστος. Ενώ είναι πολύ σοβαρό το θέμα που αγγίζετε, η ενεργειακή φτώχεια, θα έλεγα ότι με λυπεί που κάνετε μη παραγωγική αντιπολίτευση. Διότι, ακόμη και αυτά τα πολύ εύλογα θέματα που θέτετε, νομίζω ότι τα βάζετε με ένα λαϊκίστικο πρόσημο που μπορεί να επιβεβαιώνει αυτή τη μη παραγωγική αντιπολίτευση που ουσιαστικά κάνετε.

Γιατί το λέω; Επί της αρχής, αυτό το ζήτημα της ενεργειακής φτώχειας, απασχολεί πάρα πολύ αυτή τη στιγμή την Ευρωπαϊκή Ένωση. Με βάση τα στοιχεία και τις συζητήσεις που γίνονται και στα συμβούλια των Υπουργών και σε πολλά άλλα ευρωπαϊκά φόρα, από 8% έως 16% των ευρωπαίων πολιτών σήμερα -σίγουρα αυτό πιάνει μέσα και την Ελλάδα- έχουν μια αδυναμία να καλύψουν τις ενεργειακές τους ανάγκες.

Εσείς αναφέρατε το ελληνικό επίπεδο, αλλά έχει σημασία, όμως, να δούμε τη μεγάλη εικόνα σε ευρωπαϊκό επίπεδο. Το 2021 το ευρωπαϊκό ποσοστό ήταν 6,9% και πήγε το 2023 στο 10,6%. Αυτό οφείλεται, όπως γνωρίζετε πολύ καλά, στο γεγονός ότι βιώσαμε μια εξωγενή ενεργειακή κρίση. Νομίζω ότι δεν είχε δει αντίστοιχη κρίση ο πλανήτης από τη δεκαετία του 1970. Πράγματι, αυτή η έντονη ανοδική πορεία στις τιμές ενέργειας είχε και σημαντικές επιπτώσεις, το να μην μπορεί ο κόσμος να ανταποκριθεί στις ανάγκες ψύξης. Αυτό, βεβαίως, ανάγκασε και τις κυβερνήσεις όλων των κρατών-μελών να παρέμβουν για να συγκρατήσουν το ενεργειακό κόστος.

Εμείς μέσα σε αυτό, όπως ξέρετε, διαθέσαμε δέκα δισεκατομμύρια για να απορροφήσουμε ένα μεγάλο μέρος αυτών των αυξήσεων. Εδώ επιτρέψτε μου να πω ότι αυτό ήταν για πολλούς, κυρία Πέρκα. Δεν ήταν για λίγους. Εσείς μπορεί να το βαφτίζετε επιδότηση ακρίβειας, αλλά για μας ήταν μια υποχρέωση να διασφαλίσουμε την κοινωνική συνοχή.

Τώρα στα ερωτήματά σας, επειδή μας ενδιαφέρει πάρα πολύ το θέμα στο Εθνικό Σχέδιο για την Ενέργεια και το Κλίμα, σελίδα 170, έχουμε παρουσιάσει πολύ συγκεκριμένους στόχους για το τι θέλουμε να κάνουμε. Θέλουμε να περιορίσουμε την ενεργειακή ένδεια στο 50% μέχρι το 2030, κατά 75% μέχρι το 2050, με έτος αναφοράς το 2016. Για να μπορέσουμε να το υποστηρίξουμε όλο αυτό με προγράμματα στήριξης των ευάλωτων νοικοκυριών, ουσιαστικά πρόκειται να αξιοποιήσουμε τους πόρους που έχουμε από το Ευρωπαϊκό Κοινωνικό Ταμείο για το Κλίμα, European Social Climate Fund, για να υποστηρίξουμε αυτή την κοινωνική πολιτική.

Να πω ότι έχει συσταθεί στο Υπουργείο μια ομάδα εργασίας, η οποία θα παραδώσει τον Ιούνιο του 2025 το κοινωνικό κλιματικό σχέδιο για την Ελλάδα, το οποίο έχει ορίζοντα υλοποίησης από το 2026 μέχρι το 2032 και στο οποίο μέσα υπάρχουν πολιτικές, μέτρα, σύμφωνα με τις προδιαγραφές που έχει δώσει η Ευρωπαϊκή Ένωση και για να εντοπίσουμε και να ενισχύσουμε τους ενεργειακά ευάλωτους. Μιλάμε για πόρους που είναι της τάξεως από 3 έως 3,6 δισεκατομμύρια.

Δεν σας απάντησα στις ερωτήσεις. Θα σταματήσω την πρωτολογία μου εδώ, γιατί θέσατε αρκετά ερωτήματα. Θέλω να σας απαντήσω για όλα αυτά τα μέτρα, αν μου επιτρέπετε, στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο σε σας, κυρία Πέρκα, θα κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα δύο μαθήτριες και μαθητές και τρεις συνοδοί εκπαιδευτικοί από το 1ο Γενικό Λύκειο Ελασσόνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Πέρκα, έχετε τον λόγο για τη δευτερολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κυρία Πρόεδρε.

Κυρία Υπουργέ, θα προσπαθήσω να κάνω πιο παραγωγική αντιπολίτευση. Σημειώνω μόνο το εξής: Για τα 10 δισεκατομμύρια λέμε ότι επιδοτήσατε την αισχροκέρδεια, διότι συνέχιζαν να σωρεύονται υπερκέρδη και δίνατε στον κόσμο. Δηλαδή από τη μια τσέπη έμπαιναν και από την άλλη έβγαιναν.

Τέλος πάντων, δεν είναι αυτό το θέμα. Πάμε τώρα στο σοβαρό θέμα της ενεργειακής ένδειας, όπου στον διαδικτυακό τόπο του παρατηρητηρίου αναφέρονται κάποια μέτρα.

Πρώτο, είναι η βελτίωση του σχήματος του κοινωνικού τιμολογίου, η διάθεση Ενεργειακής Κάρτας σε πληττόμενα νοικοκυριά, δέσμη κανονιστικών μέτρων για την προστασία των πληττόμενων νοικοκυριών. Θα πάω λίγο στα κανονιστικά μέτρα όπου περιλαμβάνεται ο καθορισμός ανώτατου ορίου ελάχιστης κατανάλωσης ενεργειακών προϊόντων σε ετήσια βάση, κάτω από το οποίο απαγορεύεται η αποσύνδεση των πληττόμενων νοικοκυριών και η διευκόλυνση αποπληρωμής και η υιοθέτηση ενός πιο ευέλικτου και ευνοϊκότερου πλαισίου διακανονισμού των ληξιπρόθεσμων οφειλών σε ορισμένες περιπτώσεις.

Όμως, στα μέτρα συμπεριλαμβάνεται και η λεγόμενη Ενεργειακή Κάρτα που, όπως αναφέρετε, αποσκοπεί στην παροχή συγκεκριμένων ποσοτήτων ενεργειακών προϊόντων σε προνομιακή τιμή μέσω αυτής της κάρτας, η οποία θα διατεθεί για την κάλυψη των ελάχιστων συνθηκών θερμικής άνεσης των πληττόμενων νοικοκυριών από το φαινόμενο της ενεργειακής ένδειας.

Με την παρεχόμενη Ενεργειακή Κάρτα θα δίνεται η δυνατότητα κατανάλωσης σε συγκεκριμένες ποσότητες ενεργειακών προϊόντων από τα πληττόμενα νοικοκυριά, ενώ δεν θα δίνεται η δυνατότητα αντικατάστασής τους με το ισοδύναμο ποσό αγοράς τους ή η ενδεχόμενη υποκατάστασή τους με άλλο ενεργειακό προϊόν.

Ενώ, λοιπόν, δεν υπάρχει καμμία ενημέρωση ως σήμερα για αυτά τα μέτρα, οι τιμές ρεύματος παραμένουν στα ύψη και το 55% των νοικοκυριών δυσκολεύεται να τα βγάλει πέρα.

Σας ρωτάμε, λοιπόν: Πώς προχωρούν τα παραπάνω μέτρα; Επίσης, στα μέτρα αντιμετώπισης της ενεργειακής φτώχειας περιλαμβάνεται και η αξιοποίηση του θεσμού των ενεργειακών κοινοτήτων -το έχουμε συζητήσει πολλές φορές, διαφωνούμε κάθετα, γιατί εγώ θεωρώ ότι τις υπονομεύετε- για την αντιμετώπιση της ενεργειακής ένδειας και δράσεις ενημέρωσης και εκπαίδευσης. Να μας πείτε λοιπόν, αν και πώς προχωρούν και αυτά.

Και ενώ, λοιπόν, δεν έχουν ενεργοποιηθεί τα παραπάνω μέτρα, η Κυβέρνηση έχει «παγώσει» παράλληλα το Ταμείο Επανασυνδέσεων. Πρόκειται για τον ειδικό λογαριασμό που συστάθηκε το 2017 για την επανασύνδεση παροχών ηλεκτρικού ρεύματος σε καταναλωτές με χαμηλά εισοδήματα, στο πλαίσιο της προσπάθειας διαχείρισης των συνθηκών ανθρωπιστικής κρίσης, που είχε οδηγήσει την ελληνική κοινωνία η τότε συγκυβέρνηση Σαμαρά-Βενιζέλου.

Σύμφωνα με τα διαθέσιμα στοιχεία εξίμισι χιλιάδες νοικοκυριά είχαν αποκτήσει και πάλι πρόσβαση στο αγαθό του ηλεκτρισμού μέχρι τον Αύγουστο του 2019. Η Κυβέρνηση της Νέας Δημοκρατίας προχώρησε μετά από μεγάλη καθυστέρηση και πολιτική πίεση στη συνέχιση της εν λόγω πρωτοβουλίας, με μειωμένα όμως κονδύλια και ωφελούμενους, γύρω στα χίλια πεντακόσια νοικοκυριά τον Ιούλιο του 2020 με καθυστέρηση.

Στη συνέχεια, τον Δεκέμβριο του 2021 ο Υπουργός ΥΠΕΝ κ. Σκρέκας προέβλεψε χρηματοδότηση από το Ταμείο Ενεργειακής Μετάβασης. Έθεσε σε λειτουργία τον πενταψήφιο αριθμό ενεργειακής αλληλεγγύης, τον 15902, όπου απευθύνονταν οι δικαιούχοι, ενώ σύμφωνα με δελτίο Τύπου του ΥΠΕΝ διασφάλισε 40 εκατομμύρια ευρώ.

Σας ρωτάμε επομένως: Πόσα νοικοκυριά και πόσους δικαιούχους κάλυψε αυτό το πρόγραμμα επανασυνδέσεων επί των ημερών σας; Ποιο είναι το τελικό ποσό που διατέθηκε για το Ταμείο Επανασυνδέσεων και από ποιον λογαριασμό χρηματοδοτήθηκε; Δεδομένης της εκρηκτικής διάστασης των αυξήσεων στο ρεύμα, ποια είναι η συγκεκριμένη στρατηγική της Κυβέρνησης για την αντιμετώπιση της εκτιμώμενης ενεργειακής φτώχειας το επόμενο διάστημα; Προτίθεται να ενεργοποιήσει πάλι το Ταμείο Επανασύνδεσης; Αν ναι, γιατί δεν περιλαμβάνεται στο σχέδιο δράσης για την καταπολέμηση της ενεργειακής ένδειας; Και αν όχι, πώς αιτιολογείται αυτή η απόφαση;

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κυρία Υπουργέ.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Επειδή είναι πολλά τα θέματα, πάμε να τα απαντήσουμε όλα από την αρχή.

Πρώτον, ρωτήσατε για το μέτρο διάθεσης της Ενεργειακής Κάρτας. Αυτό ουσιαστικά υλοποιείται έμμεσα ήδη. Δηλαδή δεν χρειάζεται να έχει κάποιος την κάρτα ως υλικό ή άυλο αντικείμενο, να έχει μια τέτοια κάρτα για να είναι δικαιούχος των προνομίων. Η ουσία της Ενεργειακής Κάρτας είναι όλοι αυτοί οι μηχανισμοί των εκπτώσεων και των επιδοτήσεων στα ενεργειακά προϊόντα.

Και αυτά έχουν ήδη υλοποιηθεί, πώς; Πρώτον, χορηγούμε το ειδικό τιμολόγιο για τα ευάλωτα νοικοκυριά, το γνωστό Κοινωνικό Οικιακό Τιμολόγιο, το ΚΟΤ. Αυτό το ειδικό τιμολόγιο σήμερα το λαμβάνουν επτακόσιοι χιλιάδες και παραπάνω συμπολίτες μας. Αυτοί οι άνθρωποι, αυτοί οι συμπολίτες μας, εκτός από την έκπτωση που παίρνουν στο ΚΟΤ έχουν και μια προσαύξηση στην επιδότηση που δίνουμε μέσα από το Ταμείο Ενεργειακής Μετάβασης.

Γιατί αυτό; Για να μην επηρεάζονται καθόλου από τις όποιες αυξήσεις στις τιμές του ρεύματος. Μάλιστα, σε σχέση με το 2019, αυτοί οι ΚΟΤ δεν έχουν δει μέχρι σήμερα καμμία απολύτως αύξηση στα τιμολόγια τους.

Να το πω λίγο σε νούμερα για να το γνωρίζουμε. Όσοι είναι σήμερα στο Κοινωνικό Τιμολόγιο κατηγορίας Α με την έκπτωση που δίνουμε πληρώνουν 8 λεπτά. Όσοι είναι στο ΚΟΤ Β πληρώνουν 11 λεπτά. Με την πρόσθετη επιδότηση που δίνουμε, τελικά ο ΚΟΤ Α δεν πληρώνει 8 λεπτά, αλλά πληρώνει 4,5 λεπτά και ο ΚΟΤ Β πληρώνει 7,5 λεπτά σε σχέση με τα 14 λεπτά που πληρώνουν τα υπόλοιπα νοικοκυριά.

Τι άλλο κάνουμε, σε σχέση με τα μέτρα που είπατε; Συνεχίζουμε την παροχή στήριξης σε ευάλωτα νοικοκυριά με τη μορφή του επιδόματος θέρμανσης. Είναι ένα μέτρο που διευρύναμε, για να συμπεριλάβει και άλλους τετρακόσιους περίπου χιλιάδες συμπολίτες που χρησιμοποιούν ως μέσο θέρμανσης την ηλεκτρική ενέργεια.

Επειδή το αναφέρετε στην ερώτηση, προσπαθούμε να τροποποιήσουμε αυτήν την υπουργική απόφαση, για τους κοινωνικά ευάλωτους κάποιους μήνες μέσα στον χειμώνα, που όντως έχουν μεγαλύτερη κατανάλωση σε κιλοβατώρες, πέρα από το όριο που προβλέπεται σήμερα, έτσι ώστε να δούμε τεχνικά πώς μπορούμε να δώσουμε παραπάνω κιλοβατώρες εκεί που υπάρχουν πραγματικές ανάγκες.

Τι άλλο κάνουμε, επίσης, στο πλαίσιο των μέτρων στήριξης των ευάλωτων; Όλα τα ευάλωτα νοικοκυριά, κυρία Πέρκα, σήμερα έχουν αυξημένους συντελεστές επιχορήγησης σε όλα τα προγράμματα εξοικονόμησης ενέργειας «Εξοικονομώ», «Αλλάζω συσκευή», «Ανακυκλώνω - Αλλάζω Θερμοσίφωνα», «Φωτοβολταϊκά στη στέγη». Έχουμε δώσει, δηλαδή, 500 εκατομμύρια τα τελευταία τρία χρόνια για τα ευάλωτα νοικοκυριά. Έχω τα στοιχεία, αν θέλετε κάποια στιγμή να σας τα παραχωρήσω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κλείνω, λέγοντας ότι σε σχέση με το μέτρο που ρωτήσατε, το Ταμείο Επανασυνδέσεων, αναγνωρίζω ότι αυτό το ταμείο δημιουργήθηκε από την κυβέρνηση στην οποία συμμετείχατε τότε, νομίζω όμως σε μία εντελώς διαφορετική εποχή από άποψη αναγκών, γιατί ήταν βαριά η οικονομική κρίση.

Εμείς, υπό τη διακυβέρνησή μας, το επεκτείναμε αυτό το μέτρο με την έκδοση άλλων πέντε υπουργικών αποφάσεων το 2020, το 2021, το 2022 και το 2023. Στην τελευταία υπουργική απόφαση του 2023 είχαμε πει ότι μπορούν να κάνουν αίτημα επανασύνδεσης σε όσους είναι κομμένο το ρεύμα μέχρι 31-12-2022. Από το 2019 -επειδή ρωτήσατε τα νούμερα- μέχρι το 2022 έχουν επανασυνδεθεί τέσσερις χιλιάδες τετρακόσιοι εννέα ευάλωτοι καταναλωτές. Όμως, πρέπει να σας πω ότι αυτός ο ρυθμός ανεκόπη από το 2023 και μετά και αυτό διότι αυτό το βοήθημα χορηγείται άπαξ, όπως ξέρετε. Οπότε, αν το χρησιμοποιήσεις μία φορά δεν μπορείς να το χρησιμοποιήσεις ξανά. Γι’ αυτό είδαμε ότι αυτό το μέτρο στην πορεία ατόνησε. Το 2023 είχαμε διακόσια εξήντα τρία αιτήματα για επανασύνδεση και το 2024 αυτά σχεδόν μηδενίστηκαν. Έφτασαν μόλις τα είκοσι πέντε.

Κλείνω με το κομμάτι στήριξης των ενεργειακών κοινοτήτων. Εδώ δυσκολεύομαι να σας απαντήσω υπό την εξής έννοια. Μας ρωτάτε τι κάνουμε με τις ενεργειακές κοινότητες και τους ευάλωτους. Σας λέμε ότι εμείς στο Υπουργείο αποφασίσαμε, αντί να επιδοτούμε, λοιπόν, κάθε χρόνο -όπως μας κατηγορείτε- με έκπτωση στους λογαριασμούς του ρεύματος, να κατασκευάσουμε ένα μεγάλο φωτοβολταϊκό, για να καλύψει τις ανάγκες, με το πρόγραμμα «Απόλλων».

**ΠΡΟΕΔΡΕΥΟΥΣΑ (Όλγα Γεροβασίλη):** Θα πρέπει να συντομεύετε, κυρία Υπουργέ, παρακαλώ.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Σχεδόν έχω καλύψει τον χρόνο που είχατε εσείς.

Το πρόγραμμα αυτό, όμως, εσείς δεν το υποστηρίζετε.

**ΠΡΟΕΔΡΕΥΟΥΣΑ (Όλγα Γεροβασίλη):** Είστε στα πέντε λεπτά. Θα πρέπει να το κλείσετε το θέμα.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Άρα ενώ θέλουμε να μειώσουμε το κόστος στους ευάλωτους, θα πρότεινα καλύτερα να το στηρίξετε αυτό το πρόγραμμα, κυρία Πέρκα, παρά να κάνετε επίκαιρες ερωτήσεις.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η έκτη με αριθμό 309/9-12-2024 επίκαιρη ερώτηση του Βουλευτή Ξάνθης της Κ.Ο.«ΝΕΑ ΑΡΙΣΤΕΡΑ» κ. Χουσεΐν Ζεϊμπέκ, προς τον Υπουργό Παιδείας, Θρησκευμάτων και Αθλητισμού με θέμα: «Κτηριακό και η ανάγκη ανέγερσης νέου σχολικού κτηρίου για τη στέγαση του Μειονοτικού Γυμνασίου - Λυκείου Ξάνθης».

Έχετε τον λόγο κ. Ζεϊμπέκ.

**ΧΟΥΣΕΪΝ ΖΕΪΜΠΕΚ:** Ευχαριστώ, κυρία Πρόεδρε.

Κυρία Υφυπουργέ, όπως γνωρίζετε το Μειονοτικό Γυμνάσιο-Λύκειο Ξάνθης ιδρύθηκε το 1965. Από το 1968 έως και σήμερα στεγάζεται στο κτήριο επί της οδού Χατζησταύρου, ιδιοκτησίας της πρώην Νομαρχίας Ξάνθης και νυν Περιφέρειας Ανατολικής Μακεδονίας-Θράκης.

Το συγκεκριμένο κτήριο χρονολογείται από τον 19ο αιώνα και λειτούργησε ως καπνομάγαζο και κατόπιν ως Γυμνάσιο Θηλέων Ξάνθης. Είναι ένα κτήριο μνημείο, με πολλά προβλήματα, το οποίο αδυνατεί να προσφέρει τις υπηρεσίες σαν σχολικό κτήριο.

Αυτήν την στιγμή που μιλάμε, το σχολείο μας έχει πεντακόσια παιδιά, χωρίς χώρο αύλησης. Υπάρχει μια πολύ μικρή αυλή, που δεν μπορούν τα παιδιά ούτε το πρωί να είναι έξω. Το 2017 η κυβέρνηση του ΣΥΡΙΖΑ είχε κάνει μια παρέμβαση σε ένα διπλανό κτήριο, σε ένα παράρτημα με τέσσερις αίθουσες, το οποίο έδωσε μια ανάσα. Όμως δεν ήταν οριστική λύση. Οριστική λύση είναι ένα καινούργιο κτήριο.

Ξέρετε, πιστεύω ότι ήταν από τα μοναδικά σχολεία ή το ελάχιστο που λειτουργούσε σε δύο βάρδιες. Το 2019, μόλις αναλάβατε εσείς, το σχολείο άρχισε να λειτουργεί σε πρωινή και απογευματινή βάρδια. Τα πιο πολλά παιδιά έρχονταν από τον ορεινό όγκο -μιλάμε για τριάντα με σαράντα χιλιόμετρα, όπου ο χειμώνας είναι πολύ σκληρός-, με συνέπεια, με αυτή την κατάσταση, να υπάρχει δραματική μείωση των παιδιών του σχολείου.

Πέρυσι ξέρετε ότι, ενώ μπορούσε να λειτουργήσει με πρωινή βάρδια, η διευθύντρια δευτεροβάθμιας εκπαίδευσης αποφάσισε ότι θα ξαναλειτουργήσει η βραδινή βάρδια, με συνέπεια να γίνουν κινητοποιήσεις και να είναι δύο περίπου εβδομάδες κλειστό το σχολείο από τις κινητοποιήσεις των μαθητών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Βρέθηκε η εξής λύση: Οι πέντε αίθουσες του ημιυπογείου να εκκενωθούν και να στριμωχτούν τα παιδιά στις άλλες αίθουσες. Αυτήν την στιγμή αυτό συμβαίνει, ενώ οι τρεις αίθουσες του ημιυπογείου θα μπορούσαν να λειτουργήσουν ως κανονικές αίθουσες.

Όμως, το ζήτημα είναι κατ’ αρχάς αν συμφωνείτε στην ανέγερση ενός νέου κτηρίου -αυτό θα έχει μια μακροχρόνια διαδικασία-, όμως θέλουμε και μια λύση που θα πάρει ανάσα το σχολείο και θα είναι σύντομη. Υπάρχει ένα κτήριο πάλι της περιφέρειας πάνω στην ίδια οδό, το οποίο μπορεί να δοθεί στην ευχέρεια του σχολείου, ώστε να αποσυμφορηθεί το σχολείο μέχρι να βρεθεί η λύση του καινούργιου κτηρίου, να πάρει μια ανάσα.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ πολύ, κυρία Πρόεδρε.

Κύριε συνάδελφε, θέλω να σας πω ότι διάβασα πολύ προσεκτικά την ερώτησή σας. Βέβαια, είναι τελείως διαφορετικό το γραπτό κείμενο από αυτά που προφορικά μας είπατε και βάλατε και άλλα θέματα.

Στο γραπτό, λοιπόν, κείμενο μιλάτε για το κτηριακό πρόβλημα και, επειδή ξέρω ότι είστε χρόνια στη Βουλή, πραγματικά ανέτρεξα στο βιογραφικό σας για να επιβεβαιωθώ ότι έχω δίκιο. Είστε Βουλευτής από 2012, αν δεν κάνω λάθος. Οφείλατε, λοιπόν, να ξέρετε ή εσείς ή οι συνεργάτες σας ότι το κτηριακό δεν είναι αρμοδιότητα του Υπουργείου Παιδείας και κακώς απευθύνεστε στο Υπουργείο Παιδείας.

Μου έκανε εντύπωση και η ελαφρότητα με την οποία λέτε μέσα στο κείμενό σας, ότι επιλέγουμε να κάνουμε «μπαλάκι» μεταξύ υπηρεσιών και αρμοδιοτήτων το θέμα. Όχι, εμείς δεν κάνουμε κανένα «μπαλάκι». Εμείς απαντούμε στα θέματα αρμοδιότητάς μας, αρκεί εσείς να απευθύνεστε στους αρμόδιους. Θα κάνετε, λοιπόν και εσείς και οι συνεργάτες σας, καλά τη δουλειά σας, θα ερωτάτε το αρμόδιο για το κτηριακό πρόβλημα Υπουργείο και όχι το Υπουργείο Παιδείας.

Επί της ουσίας, λοιπόν, το ιδιωτικό Μειονοτικό Γυμνάσιο-Λύκειο Ξάνθης ιδρύθηκε το 1965, όπως νομίζω και εσείς είπατε. Το 2018, πράγματι, με το άρθρο 17 του ν.4563/2018 απέκτησε έναν οιονεί δημόσιο χαρακτήρα, τον οποίο τον γνωρίζετε, καθώς εκείνη την εποχή ήσασταν Βουλευτής. Ασχοληθήκατε ενεργά, είχατε παρέμβαση και ορθά -δεν το λέω επικριτικά-, άρα, ξέρετε πάρα πολύ καλά πώς λειτουργεί και τι χαρακτήρα έχει. Έχετε και πλήρη επίγνωση του περιεχομένου της διάταξης.

Συνεχίζει να διοικείται από σχολική εφορεία. Παρενθετικά λέω ότι διάβασα πως υπήρξατε και πρόεδρος της σχολικής εφορείας. Άρα, γνωρίζετε και τις αρμοδιότητες και τα καθήκοντα της σχολικής εφορείας. Κλείνει η παρένθεση.

Η σχολική εφορεία, λοιπόν, κύριε συνάδελφε, είναι αρμόδια για τη διαχείριση των θεμάτων της σχολικής μονάδας. Ενδεικτικά, εισπράττει τις υποχρεωτικές εισφορές, διαχειρίζεται τους οικονομικούς πόρους για τα έξοδα του σχολείου, λογοδοτεί κ.λπ.. Στο ερώτημά σας για την ανέγερση του σχολικού κτηρίου, εσείς τη χαρακτηρίζετε «πολύ απαραίτητη».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Η Επιτροπή Καταλληλότητος στα πρακτικά της αναφέρει ότι ο αριθμός των μαθητών που υπάρχει σήμερα, δεν δικαιολογεί ανέγερση νέου κτηρίου, ότι οι υπάρχουσες κτηριακές υποδομές του Μειονοτικού Γυμνασίου και Λυκείου, στις οποίες προστέθηκαν τέσσερις επιπλέον σχολικές αίθουσες, υπερκαλύπτουν τις ανάγκες του μαθητικού δυναμικού, που δεν είναι πεντακόσια παιδιά, όπως είπατε, είναι λιγότερα.

Έχω και μία άλλη απορία, που θα τη διατυπώσω, γιατί έχετε και δευτερολογία. Είστε Βουλευτής του Νομού Ξάνθης, έμπειρος, δραστήριος, η γνώμη σας και η ιεράρχηση που έχετε κάνει για τις κτηριακές ανάγκες των άλλων σχολικών μονάδων των δημόσιων και των μειονοτικών, σας επιβάλλει να κάνετε ερώτηση για το συγκεκριμένο σχολείο; Θεωρείτε ότι όλες οι άλλες είναι επαρκείς και εκείνο είναι το οποίο έχει ανάγκη προτεραιοποίησης;

Εκείνο, λοιπόν, το οποίο πρέπει να κάνει η σχολική εφορεία είναι να εφαρμόσει τις οδηγίες της Επιτροπής Καταλληλότητος. Αυτή είναι συγκροτημένη νόμιμα, έκανε τρεις αυτοψίες, κατέγραψε συγκεκριμένες παρεμβάσεις, διαπίστωσε ότι το κτήριο είναι επαρκές στατικά, απολύτως ασφαλές, το οποίο προκύπτει από τις διαβεβαιώσεις δύο πολιτικών μηχανικών και το αναφέρει το πρακτικό καταλληλότητας της επιτροπής με ημερομηνία 13-9-22.

Τι γίνεται όμως; Η σχολική εφορεία, παρά τις οδηγίες για παρεμβάσεις, δεν μερίμνησε -επαναλαμβάνω, δεν μερίμνησε- να συμμορφωθεί με τις παρατηρήσεις που έχουν υποδειχθεί από την Επιτροπή Καταλληλότητος και στις τρεις αυτοψίες. Το μόνο που έκανε -και όχι επιτυχημένα- ήταν να τοποθετήσει μια ράμπα για άτομα με αναπηρία που, μάλιστα, δεν είχε την κατάλληλη κλίση. Αυτό επιβεβαιώνεται και από την αυτοψία που έκαναν οι αρμόδιες Κτηριακές Υποδομές Α.Ε., οι ΚΤΥΠ, αρμοδιότητα του Υπουργείου Υποδομών και Μεταφορών -απαντώ εν μέρει και στο ερώτημά σας- που πραγματοποίησε τον έλεγχο και είδε ότι δεν έχουν υλοποιήσει καμμία παρέμβαση, μόνο τη μία με τη ράμπα και αυτή δεν την έκαναν σωστά.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Κύριε Ζεϊμπέκ, έχετε τον λόγο.

**ΧΟΥΣΕΪΝ ΖΕΪΜΠΕΚ:** Δυστυχώς, κυρία Υπουργέ, βλέπουμε ότι έχετε πλήρη άγνοια της υπόθεσης. Δηλαδή, δεν μας είπατε ποιος είναι αρμόδιος. Προσπαθούμε εμείς να βρούμε…

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** …(δεν ακούστηκε)

**ΧΟΥΣΕΪΝ ΖΕΪΜΠΕΚ:** Ακούστε με, σας παρακαλώ!

Εμείς προσπαθούμε να βρούμε ποιος είναι αρμόδιος, αλλά η στάση σας -δεν ξέρω- δεν αρμόζει σε μια Υφυπουργό.

Σας καλώ να έρθετε να διαπιστώσετε εσείς η ίδια την κατάσταση στην οποία βρίσκεται το μειονοτικό σχολείο. Βεβαίως, έχω ασχοληθεί για όλα τα σχολεία του νομού. Αν και είμαι φαρμακοποιός, έχω μια ευαισθησία στην εκπαίδευση και πιστεύω ότι μέσω εκπαίδευσης μπορούν οι ανισότητες να κατασταλούν και γι’ αυτό πιστεύω ότι και η μειονοτική εκπαίδευση έχει θέση σε αυτό και τα παιδιά της μειονότητας. Δεν κάνω διαχωρισμό. Χρόνια παλεύω γι’ αυτό.

Η στάση σας, όμως, θεωρώ ότι είναι απαράδεκτη. Μόνο ως Βουλευτής Νέας Αριστεράς έκανα έξι ερωτήσεις και αναφορές και σε εσάς και στο Υπουργείο Περιβάλλοντος. Σε καμμία δεν απαντήσατε. Σε καμμία! Όμως, απαντάει το Υπουργείο Περιβάλλοντος. Ο κ. Καραμανλής και μετά ο κ. Σταϊκούρας. Και τι λένε; Και οι δύο το ίδιο λένε, ότι αρμόδιοι είναι οι Κτιριακές ΑΕ. Δηλαδή, έλεος. Και η σχολική εφορεία γραπτώς έχει κάνει την αίτηση της και περιμένει χρόνια να πάρει την απάντηση.

Δεν υπάρχει αρμόδιος μπροστά μας. Πέστε μας ποιος είναι αρμόδιος. Μία μας λένε είναι ο δήμος. Μιλάμε με τον δήμο, με την περιφέρεια. Εγώ νομίζω ότι υπεκφεύγετε της ευθύνης σας και για ό,τι συμβεί στο μέλλον, θα ευθύνεστε εσείς. Εμείς θέλουμε μια διαδικασία να ξεκινήσει, να έχουμε κάποιον που να μπορούμε να συνομιλούμε και η κατάσταση είναι τραγική. Δεν ξέρω τι σας είπαν εκεί οι υπηρεσίες, όμως, ψεύδονται.

Σας καλώ να έρθετε να σας φιλοξενήσουμε να δείτε εσείς η ίδια την κατάσταση στο σχολείο. Απλά φαίνεται ότι η δικιά σας η εκτίμηση είναι ότι δεν χρειάζεται καινούργιο σχολείο ούτε άλλο κτήριο. Όμως, κάνετε μεγάλο λάθος και σας λέω ότι το κτήριο είναι πολύ παλιό. Μακάρι να μη συμβεί. Είμαι πολύ διαφορετικός άνθρωπος, δεν είμαι καταστροφολόγος. Όμως, το να μην κάνετε τίποτα και να πετάτε το μπαλάκι από το ένα Υπουργείο στο άλλο, από τις Κτιριακές ΑΕ, στον δήμο, στην περιφέρεια, αυτό νομίζω δεν σας αρμόζει.

Γι’ αυτό σας παρακαλώ -όχι για μένα, για τα πεντακόσια παιδιά που φοιτούν σε αυτό το σχολείο- να ξαναδείτε αυτήν την υπόθεση. Όντως είναι σοβαρό το κτηριακό.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, κυρία Μακρή, έχετε τον λόγο για τη δευτερολογία σας.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Κύριε συνάδελφε, εμένα η δουλειά μου δεν είναι να υποδεικνύω σε συναδέλφους μου στη Βουλή τι πρέπει να κάνουν. Αλλά, θα μου επιτρέψετε να σας κάνω μια διόρθωση που, δυστυχώς, επιβεβαιώνει αυτά που είπα.

**ΧΟΥΣΕΪΝ ΖΕΪΜΠΕΚ:** Πού να απευθυνθούμε; Πείτε μας.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ποιο Υπουργείο Περιβάλλοντος; Ήταν ο Καραμανλής Υπουργός Περιβάλλοντος; Είναι ο Σταϊκούρας Υπουργός Περιβάλλοντος;

**ΧΟΥΣΕΪΝ ΖΕΪΜΠΕΚ:** Υποδομών.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αντιλαμβάνεστε ότι μιλάμε για βασικές ανακρίβειες, όταν μου λέτε για ερωτήματα που απευθύνετε σε Υπουργείο, στο οποίο δεν συμμετείχαν ποτέ αυτοί οι υπουργοί.

Σε ό,τι αφορά το δικό μας Υπουργείο, στα θέματα που έχουμε αρμοδιότητα…

**ΧΟΥΣΕΪΝ ΖΕΪΜΠΕΚ:** Πού να απευθυνθούμε; Πείτε μας ποιος είναι αρμόδιος.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Όχι, δεν θα σας πω εγώ. Θα το διαβάσετε εσείς, θα δείτε με τους συνεργάτες σας ποιος είναι και θα απευθυνθείτε…

**ΧΟΥΣΕΪΝ ΖΕΪΜΠΕΚ:** Σας παρακαλώ, πείτε μας ποιος είναι αρμόδιος.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ!

**ΧΟΥΣΕΪΝ ΖΕΪΜΠΕΚ:** Πείτε μας ποιος είναι αρμόδιος.

Κυρία Πρόεδρε, η κυρία Υφυπουργός παίζει με τη νοημοσύνη μας.

Πείτε μου, ποιος φορέας είναι αρμόδιος.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Όσες φορές και να φωνάξετε, όσες και να διακόψετε, εγώ θα πω την απάντησή μου, όπως οφείλω…

**ΧΟΥΣΕΪΝ ΖΕΪΜΠΕΚ:** Δεν ξέρετε ποιος είναι αρμόδιος.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Εμένα δεν θα μου απευθύνεστε με οργίλο τόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Η κυρία Υπουργός προσπαθεί να πει αυτά τα οποία σκοπεύει να πείτε, εσείς ρωτάτε βεβαίως και ο κοινοβουλευτικός έλεγχος είναι σε διαρκή λειτουργία.

Παρακαλώ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Με οργίλο τόνο, όχι σε μένα. Αντιλαμβάνομαι τον εκνευρισμό σας, γιατί πιθανώς μας παρακολουθούν και άνθρωποι που έχουν δικαιολογημένο ενδιαφέρον, που φαίνεται η άγνοιά σας και η έλλειψη προετοιμασίας. Δεν ευθύνομαι γι’ αυτό.

Σε ό,τι αφορά τον κοινοβουλευτικό έλεγχο, στα θέματα της δικής μας αρμοδιότητας δεν υπάρχει αναπάντητη ερώτηση.

Θα πάτε, λοιπόν, στο Μεταφορών και Υποδομών, θα ρωτήσετε και το Εσωτερικών, για να λάβετε τις δέουσες απαντήσεις. Αν θέλετε να κάνουμε τη δουλειά σας, ελάτε στο υπουργείο να σας υποδείξουμε.

Θα σας πω, λοιπόν, τι έχει κάνει η πολιτεία για το θέμα για το οποίο ρωτάτε, κύριε συνάδελφε. Εδώ και πενήντα χρόνια το μειονοτικό σχολείο στεγάζεται σε κτήριο το οποίο παραχώρησε η πολιτεία. Δωρεάν στη σχολική εφορεία παραδόθηκε και είναι πράγματι έργο τέχνης. Το είπατε και εσείς. Άρα, δεν είναι τυχαίο κτήριο. Όλα αυτά τα χρόνια δεν κατεβλήθη κανένα μίσθωμα και αυτό είναι γιατί διαχρονικά η ελληνική πολιτεία -διαχρονικά- θέλει να ενισχύσει την εκπαίδευση στη μειονότητα. Και επειδή, πράγματι, υπήρχε και ειλικρινές ενδιαφέρον, προστέθηκαν και οι τέσσερις επιπλέον αίθουσες διδασκαλίας. Διαχρονικά ενδιαφέρεται η ελληνική πολιτεία και καλύπτει τις διδακτικές ανάγκες και των μαθητών και των εκπαιδευτικών. Έγιναν σε αυτό το κτήριο και ανακαινίσεις και επισκευές και δεν επιβάρυναν καθόλου τη σχολική εφορεία, παρά μόνο την ελληνική πολιτεία. Παρέχεται ετησίως τακτική χρηματοδότηση ύψους 16.000 ευρώ από το Υπουργείο Εσωτερικών. Φέτος δόθηκε και έκτακτη συμπληρωματική χρηματική επιχορήγηση, συνολικά 20.000 ευρώ.

**ΧΟΥΣΕΪΝ ΖΕΪΜΠΕΚ:** Πήρε αυτά που άξιζε.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν είμαστε αδιάφοροι για ένα τέτοιο θέμα. Και τα μελετούμε και ενδιαφερόμαστε κατά τον τομέα ευθύνης και αρμοδιότητας κάθε Υπουργείου. Και θα σας παρακαλούσα θερμά, αντί να οργίζεστε, να σκύψετε με πραγματικό ενδιαφέρον, απευθυνόμενοι στους αρμόδιους, χωρίς να κάνετε αυτές τις εξάρσεις, τους θεατρινισμούς, που δεν ταιριάζουν στο ελληνικό Κοινοβούλιο.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, ευχαριστούμε.

Ακολουθεί η δέκατη με αριθμό 307/9-12-2024 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμού με θέμα: «Να προσδιοριστούν και να αποδοθούν άμεσα τα επαγγελματικά δικαιώματα των Πτυχιούχων Μηχανικών ΤΕΙ 16 ειδικοτήτων που βρίσκονται στον «αέρα» δύο δεκαετίες».

Κυρία Κτενά, έχετε τον λόγο να θέσετε το ερώτημά σας.

**ΑΦΡΟΔΙΤΗ ΚΤΕΝΑ:** Ευχαριστώ, κυρία Πρόεδρε.

Κυρία Υπουργέ, πρόκειται για ένα πραγματικά σοβαρό θέμα που ταλανίζει τόσο τους δεκάδες χιλιάδες έως και εκατοντάδες χιλιάδες αποφοίτους, καθώς και τις οικογένειές τους. Όπως ξέρετε, τα τεχνολογικά εκπαιδευτικά ιδρύματα ιδρύθηκαν με τον ν.1404/1983. Το άρθρο 25 σ’ αυτόν τον νόμο προέβλεπε την υποχρέωση για έκδοση προεδρικού διατάγματος για τα επαγγελματικά δικαιώματα που θα συνόδευαν τον κάθε τίτλο σπουδών. Μέχρι σήμερα αυτά τα προεδρικά διατάγματα δεν έχουν εκδοθεί.

Στο μεταξύ, το 1999 ξεκίνησε η διαδικασία της Μπολόνια. Το 2001 τα τεχνολογικά ιδρύματα της χώρας υφίστανται την πρώτη μεγάλη αναδιοργάνωση, ανασυγκρότηση, όπου νέα τμήματα ιδρύονται, στο όνομα του να συμβαδίζουν με τις τεχνολογικές εξελίξεις, εκεί πέρα βλέπουμε αντικείμενα όπως των μηχανικών αυτοματισμού, που δεν υπάρχουν πλέον, των μηχανικών ανακαίνισης και αποκατάστασης κτηρίων, των μηχανικών ενεργειακής τεχνολογίας, που δεν υπάρχει πλέον.

Ακολούθησε το «Αθηνά» στα χρόνια των μνημονίων, ακριβώς, για να συμμαζευτεί ο χώρος και είχαμε καταργήσεις-συγχωνεύσεις τμημάτων, αλλαγές, μετονομασίες, αλλαγές προγραμμάτων σπουδών, χωρίς ουσιαστικές ωστόσο αναβαθμίσεις, αλλά και χωρίς σοβαρές αλλαγές στο περιεχόμενο σπουδών.

Φτάνουμε στο 2018 όπου έχουμε ολοκληρωτική κατάργηση του τεχνολογικού τομέα και αναλαμβάνετε το 2019 την Κυβέρνηση και έκτοτε, από επιτροπή σε επιτροπή, γίνεται μπαλάκι η υπόθεση των δικαιωμάτων αυτών των πτυχιούχων, με αποτέλεσμα οι οικογένειές τους και οι ίδιοι να είναι σε αδιέξοδο. Είναι πάρα πολύ σοβαρά τα προβλήματα που αντιμετωπίζουν. Γινόμαστε δέκτες τέτοιων ιστοριών.

Απλά επιτρέψτε μου, πολύ σύντομα, να αναφερθώ σε μία επιστολή ενός πατέρα -την έχετε λάβει και εσείς- που ο γιος του είναι απόφοιτος του Τμήματος Αυτοματισμού -τρία υπήρχαν στην Ελλάδα, τα οποία μετεξελίχθηκαν, συγχωνεύθηκαν ή καταργήθηκαν- και ο οποίος με το πτυχίο αυτό που έχει δεν μπορεί ούτε καν να συμμετάσχει σε διαγωνισμούς του ΑΣΕΠ.

Επανειλημμένες ερωτήσεις στο ΑΣΕΠ, όπως επίσης και στο Υπουργείο σας δεν έχουν φέρει αποτέλεσμα. Το παιδί αποφοίτησε στην ώρα του. Δούλευε από δω κι από κει. Ξαναδίνει εξετάσεις στα 37 του, πετυχαίνει, ξαναγίνεται φοιτητής για να πάρει ένα πτυχίο από ένα άλλο πανεπιστήμιο στα 40, μήπως καταφέρει να σταθεί στα πόδια του επιτέλους. Όπως λέει ο πατέρας χαρακτηριστικά, μέχρι τότε θα τον βοηθά ο ίδιος, με όλες τις περικοπές που του έχετε κάνει. «Από το 2010 ως το 2024 μου στερήσατε 140.000 ευρώ…» -γράφει- «…με δόση στο στεγαστικό, με άνεργη σύζυγο, κόρη στη Γερμανία. Επίσης. κανείς από την οικογένειά μας άνεργος δεν δικαιούται κανενός βοηθήματος γιατί ζούμε όλοι μαζί κάτω από την ίδια στέγη ώστε να μπορούμε να σας πληρώνουμε τους επιβαλλόμενους βαρείς φόρους».

Ρωτάμε, λοιπόν, κυρία Υπουργέ: Τι μέτρα θα πάρει η Κυβέρνηση προκειμένου να προσδιοριστούν και να αποδοθούν άμεσα και χωρίς άλλες καθυστερήσεις τα επαγγελματικά δικαιώματα των πτυχιούχων των ΤΕΙ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κυρία Πρόεδρε.

Πράγματι, είναι ένα σημαντικό και πολύ ευαίσθητο θέμα και θα απαντήσω σύντομα και ελπίζω κατατοπιστικά.

Η αρμόδια Γενική Γραμματεία Ανώτατης Εκπαίδευσης του Υπουργείου μας που γνωρίζει και το θέμα, με ενημέρωσε ότι το επισπεύδον στην περίπτωση αυτή Υπουργείο Μεταφορών και Υποδομών, σε συνεργασία με τα άλλα συναρμόδια Υπουργεία -εμείς είμαστε ένα από τα συναρμόδια Υπουργεία, όπως και το Υπουργεία Ανάπτυξης, Περιβάλλοντος και Ενέργειας, θα διευθετήσει σύντομα το θέμα.

Δηλαδή, συγκεκριμένα, το Υπουργείο Υποδομών και Μεταφορών ως επισπεύδον Υπουργείο επεξεργάζεται σχέδιο νόμου, σε συνεργασία με εμάς, όχι ερήμην μας, για τη ρύθμιση των επαγγελματικών δικαιωμάτων των πτυχιούχων τμημάτων ΤΕΙ, αυτά που σας απασχολούν στην ερώτηση, για να δοθεί οριστική λύση. Οι διαβουλεύσεις είναι σε πολύ προχωρημένο στάδιο και αυτή είναι και η απάντηση την οποία και ο κ. Σταϊκούρας έδωσε σε σχετική αναφορά κοινοβουλευτικού ελέγχου από συνάδελφό μας άλλου κόμματος, ότι τα συναρμόδια Υπουργεία επεξεργάζονται σχετικό ρυθμιστικό κείμενο και σας απαντώ κι εγώ ακριβώς με τέτοια λόγια.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη**): Κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Κυρία Υπουργέ, έχουμε ακούσει πάρα πολλές φορές από τη δική σας Κυβέρνηση και από προηγούμενες ανάλογες υποσχέσεις. Επειδή ακριβώς είναι πάρα πολύ σοβαρό και ευαίσθητο το πρόβλημα, όπως είπατε, ζητάμε δέσμευση σε συγκεκριμένο χρονοδιάγραμμα. Από το 2019 έχουν συγκροτηθεί γνωμοδοτικές επιτροπές, σερνόταν η υπόθεση χρόνια ολόκληρα και τώρα μιλάμε πάλι για εκ νέου επεξεργασία σχεδίου νόμου. Έχουν περάσει καταργούμενες διατάξεις, εξουσιοδοτικές διατάξεις όλα αυτά τα χρόνια. Άρα, θα θέλαμε μια απάντηση πολύ πιο συγκεκριμένη.

Καταλαβαίνουμε ότι όλα αυτά έχουν να κάνουν και με την πολιτική της Ευρωπαϊκής Ένωσης στον τομέα της εκπαίδευσης και με την ανάγκη των κατασκευαστικών και άλλων επιχειρηματικών ομίλων για φθηνό ειδικευμένο προσωπικό που σημαίνει πολλές κατηγορίες πτυχίων. Καταλαβαίνουμε ότι είναι πολλά τα συμφέροντα τα οποία πρέπει να ισορροπήσετε προκειμένου να καταλήξετε σε ένα σχέδιο νόμου που να δίνει πραγματικά πρόσβαση στο επάγγελμα σε τόσες κατηγορίες πτυχιούχων. Όμως, αυτήν την στιγμή πια πρέπει να δώσετε ένα συγκεκριμένο χρονοδιάγραμμα για να ξέρουν και οι απόφοιτοι και οι οικογένειές τους να κανονίσουν τη ζωή τους.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο για τη δευτερολογία σας.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κυρία Πρόεδρε.

Εννοείται ότι δεν θα απαντήσω σε όλα αυτά τα αστήρικτα που κάθε φορά ακούω από το Κομμουνιστικό Κόμμα για συμφέροντα που εξυπηρετούμε και για όλα αυτά. Θα μείνω στην ερώτηση.

Πράγματι, είχε συγκροτηθεί το 2019 με το άρθρο 257 του ν.4610 μία εννεαμελής επιτροπή που ήταν ένας εκπρόσωπος του ΤΕΕ, ένας εκπρόσωπος του Συλλόγου Μηχανικών Τεχνολογικής Εκπαίδευσης, ένας εκπρόσωπος πολυτεχνείων και πολυτεχνικών σχολών της βασικής ειδικότητας του μηχανικού της οποίας το αντικείμενο επεξεργάζεται ή επεξεργαζόταν η επιτροπή, ένας εκπρόσωπος του Υπουργείου Μεταφορών και Υποδομών, ανά ένας εκπρόσωπος του Υπουργείου Παιδείας, Περιβάλλοντος και Ενέργειας, Ανάπτυξης, Γενικής Γραμματείας Συντονισμού και Επιτροπής Ανταγωνισμού και χωρίς ψήφο εκπρόσωπος από το Νομικό Συμβούλιο του Κράτους.

Οι εργασίες αυτής της επιτροπής, κυρία συνάδελφε, κατέληξαν χωρίς να υποβληθούν προτάσεις. Όμως συγκεντρώθηκε υλικό το οποίο είναι χρήσιμο και το Υπουργείο Υποδομών και Μεταφορών που σας είπα ότι είναι το επισπεύδον το έχει συγκεντρώσει και το επεξεργάζεται με τα συναρμόδια Υπουργεία για να καταλήξει στο σχετικό ρυθμιστικό κείμενο.

Δυστυχώς, το δικό μας Υπουργείο δεν μπορεί να σας δώσει το χρονοδιάγραμμα που ζητάτε. Εκείνο το οποίο, όμως, ξέρουμε και το βεβαιώνουμε και το επαναλαμβάνουμε εδώ όπως μας μεταφέρθηκε στον κοινοβουλευτικό έλεγχο είναι ότι δεν θα αργήσει.

**ΑΦΡΟΔΙΤΗ ΚΤΕΝΑ:** Θα είναι πριν έρθουν τα ιδιωτικά;

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε φοιτήτριες και φοιτητές και ένας συνοδός από τη Δημόσια Σχολή Ανώτερης Επαγγελματικής Κατάρτισης Τρίπολης, Τμήμα Δημοσιογραφίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τώρα θα συζητηθεί η δεύτερη με αριθμό 300/3-12-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Ανάπτυξης με θέμα: «Εκτός Αναπτυξιακού Νόμου η Περιφέρεια Δυτικής Ελλάδος».

Θα απαντήσει η Υφυπουργός Ανάπτυξης κ. Άννα Μάνη - Παπαδημητρίου.

Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κυρία Υπουργέ, φέρνω στη Βουλή των Ελλήνων ένα ζήτημα πολύ σημαντικό και οξύ που συμβαίνει το τελευταίο διάστημα στη δυτική Ελλάδα. Τα επενδυτικά σχέδια πρώτου και δευτέρου κύκλου του καθεστώτος ενίσχυση τουριστικών επενδύσεων, καθώς και εκείνα του β κύκλου που αφορά τη μεταποίηση της εφοδιαστικής αλυσίδας για την Περιφέρεια Δυτικής Ελλάδας έμειναν εκτός, με αποτέλεσμα αυτή τη στιγμή να μην υπάρχει καμμία απολύτως χρηματοδότηση.

Αυτά τα επιχειρηματικά σχέδια, που έχουν κατατεθεί μάλιστα και έχουν πετύχει πολύ υψηλές βαθμολογίες, δεν μπορούν επί της ουσίας να λάβουν καμμία ενίσχυση λόγω της μη συμμετοχής της Περιφέρειας Δυτικής Ελλάδας στην κατανομή.

Την ίδια στιγμή, λοιπόν, κυρία Υπουργέ, που εγκρίθηκαν λιγότερο από το 20% των προτάσεων των περιφερειών όλης της χώρας και για μια φορά ακόμα, το Υπουργείο Ανάπτυξης αδιαφορεί για τα σημαντικά προβλήματα που αντιμετωπίζει η περιφέρεια και ειδικά σε ό,τι με αφορά για την Περιφέρεια Δυτικής Ελλάδας -αν και νομίζω και η δική σας περιφέρεια και η περιφέρεια της Προέδρου αντίστοιχα προβλήματα έχει, μιας και αφορά την περιφέρεια που κι εκεί, κυρία Υπουργέ, οι ανισότητες είναι ακόμα μεγαλύτερες σε σχέση με το κέντρο- η ανάγκη για μία μεγαλύτερη ενίσχυση είναι επιτακτική.

Υπάρχουν πολλά στοιχεία, λοιπόν. Θα αναφέρω μόνο ένα παράδειγμα και τα υπόλοιπα θα τα πω στη δευτερολογία μου και θα κλείσω με την ερώτηση. Η Κυβέρνηση έχει επιλέξει από το 2022, κυρία Υπουργέ, να μειώσει την έγκριση των επενδυτικών σχεδίων από τις περιφέρειες από ένα ποσό που είχε ένα πλαφόν μέχρι 3 εκατομμύρια ευρώ στο 1 εκατομμύρια ευρώ, την ίδια στιγμή που οι περιφέρειες τονίζουν ότι αυτό το ποσό θα πρέπει να αυξηθεί μέχρι τα 5 εκατομμύρια. Είναι προφανές, λοιπόν, ότι η Περιφέρεια Δυτικής Ελλάδας και ο Νομός Αιτωλοακαρνανίας εδώ και πάρα πολλά χρόνια έχει αποδυναμωθεί και κινδυνεύει με ερημοποίηση.

Στον αντίποδα, λοιπόν, όλης αυτής της δύσκολης κατάστασης που περνάνε οι πολίτες της Περιφέρειας και της Δυτικής Ελλάδας θα έπρεπε να υπάρχουν επενδυτικά σχέδια που θα τονώνουν την επιχειρηματικότητα, επενδυτικά σχέδια που θα είχαν άμεση συσχέτιση με το παραγόμενο προϊόν και το τουριστικό, αλλά και το προϊόν το αγροτικό, κτηνοτροφικό κλπ..

Το ερώτημά μου είναι ένα και το διατυπώνω με σαφήνεια, κυρία Υπουργέ: Εάν θα προχωρήσετε άμεσα στις αναγκαίες ενέργειες ώστε να ενισχυθεί η Περιφέρεια Δυτικής Ελλάδας από πόρους του αναπτυξιακού νόμου ή του Ταμείου Ανάκαμψης.

Και ένα δεύτερο υποερώτημα: Πόσα είναι τα ποσά που έχουν εγκριθεί από την Περιφέρεια Δυτικής Ελλάδας σε σχέση με τον αναπτυξιακό νόμο και το Ταμείο Ανάκαμψης.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Υφυπουργός Ανάπτυξης κ. Άννα Μάνη - Παπαδημητρίου.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κυρία Πρόεδρε.

Κύριε συνάδελφε, θα ήθελα να σας ευχαριστήσω, γιατί με την υποβολή της ερώτησης σας μας δίνεται η ευκαιρία να αναδείξουμε το τι ακριβώς πράττει η Κυβέρνηση σε επίπεδο περιφερειακής και τοπικής ανάπτυξης.

Μέσα στο ίδιο το κείμενο της ερώτησής σας επισημαίνετε την ανάγκη για ισόρροπη κατανομή των πόρων, θέματα τα οποία, πράγματι, συμφωνούμε και κυρίως όσοι Βουλευτές προερχόμαστε και από την ελληνική περιφέρεια, καθώς επίσης επισημαίνετε ότι απαιτείται διαβούλευση με την τοπική αυτοδιοίκηση και με τους παραγωγικούς φορείς για την ενίσχυση του παραγωγικού τομέα και, κυρίως, για την ουσιαστική στήριξη της ελληνικής περιφέρειας. Αυτά που αναγιγνώσκω είναι ακριβώς όσα διατυπώνετε εσείς στο κείμενο της ερώτησής σας.

Σας προτρέπω, λοιπόν, να παρακολουθήσετε την πορεία του κυβερνητικού έργου, καθώς κυβερνητικά κλιμάκια συνεχώς και μάλιστα και πολλές φορές με την παρουσία του ίδιου του Πρωθυπουργού, του Κυριάκου Μητσοτάκη, επισκέπτονται διαρκώς την ελληνική περιφέρεια και λαμβάνει χώρα ακριβώς αυτή η διαβούλευση, αυτή η επικοινωνία με τις τοπικές κοινωνίες. Μάλιστα σε πάρα πολλές από αυτές τις επισκέψεις γίνονται με παρουσία του ίδιου του Πρωθυπουργού, όπως έγινε αρχής γενομένης στον Έβρο, στην ακριτική Ορεστιάδα, όπως έγινε πριν από λίγες ημέρες στο Ρέθυμνο, γιατί ο ίδιος ο Κυριάκος Μητσοτάκης έχει πει ότι Ελλάδα δεν είναι μόνο η Αθήνα.

Η εθνική στρατηγική για την περιφερειακή και τοπική ανάπτυξη αποτελεί τον κεντρικό άξονα των πολιτικών μας για τη μείωση των ανισοτήτων και την ενίσχυση της κοινωνικής και οικονομικής συνοχής. Με βασικά εργαλεία τα περιφερειακά σχέδια ανάπτυξης που χαρτογραφούν τις ιδιαίτερες ανάγκες της κάθε περιοχής και με τη συνεργασία μεταξύ Υπουργείων, Περιφερειών και Δήμων αλλά και τις τοπικές κοινωνίες, προχωρούμε σε στοχευμένες δράσεις που βελτιώνουν την καθημερινότητα των πολιτών και διαμορφώνουν τις βάσεις για ένα βιώσιμο μέλλον.

Η στρατηγική της Κυβέρνησής μας ενσωματώνει δύο κρίσιμες διαστάσεις: Πρώτον, τη συνένωση πόρων και δυνάμεων μεταξύ της κεντρικής κυβέρνησης και των Οργανισμών Τοπικής Αυτοδιοίκησης και δεύτερον, τη διαβούλευση με τις τοπικές κοινωνίες, ώστε να λαμβάνονται υπ’ όψιν οι ιδιαιτερότητες της κάθε εποχής.

Ενδεικτικά επιτρέψτε μου λίγο να αναφερθώ σε κάποιες από αυτές τις επισκέψεις και σε ό,τι έχει ανακοινωθεί. Στον Έβρο προγραμματίζονται ως το 2030 έργα ύψους 2,83 δισεκατομμυρίων ευρώ. Για το Ρέθυμνο, από την προχθεσινή επίσκεψη του Πρωθυπουργού επίσης με κυβερνητικό κλιμάκιο, βρίσκονται έργα σε εξέλιξη και υπό σχεδιασμό ύψους 1,5 δισεκατομμυρίου ευρώ και περαιτέρω ανάλογα περιφερειακά προγράμματα ήδη έχουν ανακοινωθεί και σε άλλες περιφερειακές ενότητες, στην Πιερία, στην ιδιαίτερη πατρίδα μου, στα Γρεβενά, στην Άμφισσα, στην Καστοριά και αυτό θα έχει και συνέχεια.

Όσον αφορά τον αναπτυξιακό νόμο και σύμφωνα με τον γενικό απαλλακτικό κανονισμό 651 του 2014 ο μέσος ετήσιος προϋπολογισμός του κάθε καθεστώτος δεν μπορεί να υπερβαίνει τα 150 εκατομμύρια ευρώ. Η κατανομή των κονδυλίων μεταξύ των επιμέρους φορέων υποδοχής πραγματοποιείται βάσει βαθμολογικής κατάταξης των επενδυτικών σχεδίων που μετέχουν στον εκάστοτε κύκλο αιτήσεων υπαγωγής των προκηρυσσομένων καθεστώτων ενισχύσεων, ανεξαρτήτως του φορέα υποδοχής της αίτησης υπαγωγής. Επιπρόσθετα -είναι και γνωστό άλλωστε αυτό- μέσα στα επενδυτικά σχέδια του ν.4887/2022 -του αναπτυξιακού νόμου δηλαδή- υπάρχει η δυνατότητα να αδειοδοτηθούν με εγγυημένα δάνεια τόσο βραχυπρόθεσμα έναντι της επιχορήγησης όσο και μακροπρόθεσμα. Τα δάνεια αυτά παρέχονται με χαμηλό επιτόκιο και χωρίς ή και με ελάχιστη εγγύηση από τον δανειολήπτη.

Θα συνεχίσω με τη δευτερολογία, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κυρία Υπουργέ, πραγματικά, δεν κατάλαβα κάτι συγκεκριμένο από την απάντησή σας, πέρα από το γεγονός ότι αναφερθήκατε σε κλιμάκια των Υπουργών μαζί με τον Πρωθυπουργό που πηγαίνει ανά τη χώρα για να εξαγγείλει διάφορα ζητήματα που έχουν σχέση με τους νομούς και πέρα από το γενικότερο λιβάνισμα της πολιτικής της Κυβέρνησης δεν μου απαντήσατε στο ερώτημά μου.

Το ερώτημά μου, κυρία Υπουργέ, είναι γιατί έμεινε εκτός αναπτυξιακού νόμου η Περιφέρεια Δυτικής Ελλάδας. Πώς θα μειωθούν οι ανισότητες; Εσείς μιλήσατε προηγουμένως για ανισότητες μεταξύ κέντρου και περιφέρειας και μάλιστα λέτε ότι στόχος της Κυβέρνησής σας είναι να μειωθούν αυτές οι ανισότητες και λειτουργείτε με έναν εμπροσθοβαρή τρόπο σε σχέση με τις περιφέρειες. Πώς προκύπτει αυτό; Τα στοιχεία που σας κατέθεσα και στην ερώτησή μου αλλά και τα στοιχεία της Περιφέρειας Δυτικής Ελλάδας και τα στοιχεία που υπάρχουν αυτήν τη στιγμή και στους τρεις νομούς, στην Αιτωλοακαρνανία, στην Αχαΐα και στην Ηλεία, λένε ένα πράγμα, ότι η Περιφέρεια Δυτικής Ελλάδας έχει μείνει εκτός αναπτυξιακού νόμου. Άρα, πώς μια μικρή και μεσαία επιχείρηση θα μπει στον αναπτυξιακό να αντλήσει πόρους, να μπορεί να φτιάξει ένα project και με τον τρόπο αυτό να έρθει βαθμιαία -λέω εγώ, όχι με το πάτημα ενός κουμπιού- η ανάπτυξη σε μια περιοχή;

Εγώ ξέρω ότι αυτό που συμβαίνει σήμερα στην περιοχή μου, κυρία Υπουργέ, είναι εντελώς στον αντίποδα. Επιχειρήσεις δεν μπορούν να ενταχθούν, πόροι δεν έρχονται στην περιφέρεια. Πού μένουν οι πόροι κατά κανόνα; Είτε ρουσφετολογικά είτε στο κέντρο είτε με άλλους τρόπους. Να μην τους εξαντλήσουμε σε μια ερώτηση.

Απαντήστε μου, λοιπόν, συγκεκριμένα, για να ξέρουν και οι πολίτες. Εγώ σε αυτούς λογοδοτώ, όταν θα πάω στην Αιτωλοακαρνανία και θα πω ότι η κυρία Υπουργός μου απάντησε ή δεν μου απάντησε -θα το δούμε αυτό στη δευτερολογία σας- για ποιον λόγο έμεινε η Περιφέρεια Δυτικής Ελλάδας εκτός αναπτυξιακού νόμου.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κύριε συνάδελφε, το λέτε και εσείς ο ίδιος μέσα στην ερώτησή σας ότι υπάρχουν διάφορα χρηματοδοτικά εργαλεία μεταξύ των οποίων και το Ταμείο Ανάκαμψης. Έτσι, λοιπόν, και με στοιχεία και εγώ θα σας πω ότι η στήριξη της επιχειρηματικότητας λαμβάνει χώρα με διάφορα χρηματοδοτικά εργαλεία. Ένα από αυτά τα πολύ σημαντικά χρηματοδοτικά εργαλεία είναι και το Ταμείο Ανάκαμψης και το έχω πει και θα το επαναλάβω και σήμερα ότι σε αυτό το χρηματοδοτικό εργαλείο συνετέλεσε, συνέβαλε καθοριστικά ο Έλληνας Πρωθυπουργός. Και από αυτό το χρηματοδοτικό εργαλείο γίνονται πάρα πολλά έργα, αφήνει έντονο αποτύπωμα στην ελληνική οικονομία και σε δημόσιες αλλά και σε ιδιωτικές επενδύσεις.

Έτσι, λοιπόν, θα αναφέρω κάποιες δράσεις τις οποίες έχω αρμοδιότητα, η Γενική Γραμματεία Βιομηχανίας και το Υπουργείο Ανάπτυξης. Αναφέρομαι στη δράση «έξυπνη μεταποίηση», η οποία αποτελεί δράση ενίσχυσης μικρομεσαίων επιχειρήσεων του μεταποιητικού τομέα, με στόχο την επιτάχυνση της βιομηχανικής μετάβασης μέσω της ψηφιοποίησης των επιχειρησιακών και παραγωγικών λειτουργιών για την αύξηση της ανταγωνιστικότητας των επιχειρήσεων μας και τη δημιουργία μιας ανθεκτικής βιομηχανίας και μεταποίησης. Τα επενδυτικά σχέδια των επιχειρήσεων στοχεύουν στη βελτίωση της ανθεκτικότητας της επιχείρησης μέσω της αναβάθμισης των συστημάτων ψηφιακής διαχείρισης και ελέγχου της παραγωγής όπως επίσης για την προμήθεια προηγμένου και ψηφιακά ελεγχόμενου βιομηχανικού εξοπλισμού, ψηφιοποίηση των συστημάτων διασύνδεσης σε όλη την αλυσίδα εφοδιασμού και στην παραγωγή συστημάτων και τεχνολογίας που υποστηρίζουν τον ψηφιακό μετασχηματισμό. Αυτή είναι η περιγραφή της δράσης «έξυπνης μεταποίησης», για να αντιληφθούμε το πόσο μεγάλη σημασία έχει η συγκεκριμένη δράση για την ανταγωνιστικότητα των επιχειρήσεων μας.

Με αυτήν τη δράση χρηματοδοτούνται συνολικά εκατόν πενήντα ένα επενδυτικά σχέδια μεταποιητικών μικρομεσαίων επιχειρήσεων συνολικού προϋπολογισμού εγκεκριμένης επιχορήγησης 102 και πλέον εκατομμυρίων ευρώ. Ειδικά στην Περιφέρεια Δυτικής Ελλάδας ενισχύονται επιχειρήσεις με συνολικό προϋπολογισμό πάνω από 8 εκατομμύρια ευρώ και εγκεκριμένη επιχορήγηση πάνω από 5 εκατομμύρια ευρώ.

Περαιτέρω, κύριε συνάδελφε, μια άλλη δράση του Υπουργείου Ανάπτυξης και της Γενικής Γραμματείας Βιομηχανίας στο πλαίσιο υποστήριξης των παραγωγικών μονάδων της Ελλάδας και γενικότερα των επιχειρηματικών δραστηριοτήτων είναι η ανάπτυξη, η προώθηση, η στήριξη των οργανωμένων υποδοχέων μεταποιητικών και επιχειρηματικών δραστηριοτήτων. Είναι αυτά που μέχρι τώρα καλούμε «βιομηχανικά πάρκα» και πλέον τα καλούμε «επιχειρηματικά πάρκα». Στο πλαίσιο και πάλι των παρεμβάσεων του Ταμείου Ανάκαμψης έχει εγκριθεί και υλοποιείται το μεγάλο πρόγραμμα «Νέα Βιομηχανικά Πάρκα». Πρόκειται για μια δράση συνολικής δημόσιας δαπάνης περίπου 62 εκατομμυρίων ευρώ, υλοποιείται προς στήριξη της επιχειρηματικότητας με προώθηση του ψηφιακού μετασχηματισμού στην Ελλάδα και βελτίωση επίσης της ανταγωνιστικότητας της ελληνικής βιομηχανίας, παράλληλα με την επίτευξη περιβαλλοντικών στόχων και την ενίσχυση της κυκλικής οικονομίας.

Στο εν λόγω πλαίσιο έχουν ενταχθεί και υλοποιούνται είκοσι προτάσεις αναβάθμισης έργων υποδομής υφιστάμενων και ανάπτυξης νέων οργανωμένων υποδοχέων -αυτά τα επιχειρηματικά πάρκα που ανέφερα και νωρίτερα- με συνολικό επιλέξιμο προϋπολογισμό 91 εκατομμυρίων ευρώ και συνολική δημόσια δαπάνη 45 εκατομμυρίων ευρώ.

Ειδικότερα, για να έρθω τώρα και στη δική σας περιοχή, στην Περιφέρεια Δυτικής Ελλάδας, έχει ενταχθεί προς χρηματοδότηση από το πρόγραμμα του Ταμείου Ανάκαμψης «Νέα Βιομηχανικά Πάρκα» το έργο «Εκσυγχρονισμός και αναβάθμιση της ΒΙΠΕ Πάτρας» με συνολικό προϋπολογισμό 9 εκατομμύρια και πλέον και δημόσια χρηματοδότηση πάνω από 4 εκατομμύρια ευρώ.

Και περαιτέρω σχετικά με τον αναπτυξιακό νόμο, ήδη έχει ανακοινώσει και ο Υπουργός Ανάπτυξης, ο κ. Τάκης Θεοδωρικάκος, ότι το επόμενο διάστημα θα υπάρξουν και περαιτέρω νομοθετικές πρωτοβουλίες για τον αναπτυξιακό νόμο.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η τέταρτη με αριθμό 305/9-12-2024 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Αφροδίτης Κτενά προς τον Υπουργό Εσωτερικών με θέμα: «Για τη λήψη όλων των αναγκαίων μέτρων για την αντιπλημμυρική θωράκιση της Αττικής».

Κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κυρία Πρόεδρε.

Κύριε Υπουργέ, επανερχόμαστε για πολλοστή φορά σε ένα εξαιρετικά σοβαρό κρίσιμο θέμα, αυτό της αντιπλημμυρικής θωράκισης.

Μετά και τις τελευταίες καταστροφικές πυρκαγιές του καλοκαιριού, τα μισά περίπου δάση της Αττικής έχουν καταστραφεί. Αυτό μεγαλώνει τον κίνδυνο πλημμυρών και από τύχη μέχρι τώρα δεν είχαμε κάποια μεγάλη βροχή στην Αττική και μέχρι τώρα που μιλάμε, μέσα του Δεκέμβρη, δεν έχουν καθαριστεί ούτε έχουν διευθετηθεί τα ρέματα, όπως επίσης και ο Κηφισός ο οποίος είναι γνωστό ότι έχει μεγάλο πρόβλημα.

Υπενθυμίζω ότι δεν έχει γίνει τίποτα ούτε στους δήμους της δυτικής Αττικής μετά και τις πυρκαγιές της Κινέτας και τη φονική πλημμύρα στη Μάνδρα. Δεν έχει γίνει τίποτα στους Δήμους Αχαρνών, Μαραθώνα, Σαρωνικού, Ραφήνας. Μετά τις πυρκαγιές στην Πεντέλη που έφτασε η φωτιά στον οικιστικό ιστό το τελευταίο καλοκαίρι, έχει σταλεί υπόμνημα από τον Δήμο Πεντέλης και στο Υπουργείο και με μία σειρά καταγράφονται τα ρέματα, τα οποία πρέπει να καθαριστούν και να διευθετηθούν. Σε άλλα ρέματα όπου γίνονται εργασίες, όπως στο ρέμα της Εσχατιάς, οι εργασίες εκεί και η παράταση των συμβάσεων ξανά και ξανά έχουν επιβαρύνει άλλες περιοχές με μπάζα, φερτά υλικά, κάνοντας την περιοχή της Αυλίδας μια χωματερή.

Ρωτάμε, λοιπόν, έστω και τώρα, στο και πέντε, τι μέτρα προτίθεται να λάβει η Κυβέρνηση για ολοκληρωμένη και όχι αποσπασματική αντιπλημμυρική θωράκιση της Αττικής για να μη θρηνήσουμε θύματα πριν να είναι πολύ αργά.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία Πρόεδρε, χαίρομαι που μου έχει κατατεθεί μια τόσο σοβαρή ερώτηση και, πραγματικά, σας το λέω αυτό διότι προέρχομαι από μια περιοχή που τα φυσικά της όρια είναι ο Κηφισός και ο Ιλισός και έχω βιώσει από μικρό παιδί τις πλημμύρες του Κηφισού και γενικότερα τα εγκαταλελειμμένα έργα της παραλίας του Μοσχάτου.

Χαίρομαι, επίσης, που η κ. Κτενά, παρ’ ότι Βουλευτής του Βορείου Τομέα, μου κάνει μια ερώτηση και αναφέρεται σε έργα του Νότιου Τομέα. Αλλά, θα απαντήσω για όλα τα έργα της Αττικής όπως είναι και ο τίτλος της επίκαιρης ερωτήσεως.

Πρώτα απ’ όλα, θέλω να σας πω ότι η Κυβέρνησή μας τα τελευταία χρόνια έχει δαπανήσει πάνω από 6,5 δισεκατομμύρια για έργα της Αυτοδιοίκησης στον πρώτο και δεύτερο βαθμό.

Άρα, λοιπόν, όπως ανέφερε και χθες ο Πρωθυπουργός από το Βήμα της Βουλής κατά τη συζήτηση του προϋπολογισμού, η Αυτοδιοίκηση έχει τόσα χρηματοδοτικά εργαλεία όσα δεν είχε κατά το παρελθόν της.

Δεύτερον, αναφέρεστε στο τι μέτρα προτίθεται να λάβει η Κυβέρνηση. Ήδη η Κυβέρνηση έχει λάβει συγκεκριμένα μέτρα και υλοποιούνται αυτή τη στιγμή έργα σημαντικά σε κάθε γωνιά της Αττικής.

Και επειδή μέσα στην ερώτησή σας αναφέρεστε για αποσπασματικές παρεμβάσεις, θέλω να σας πω ότι οι παρεμβάσεις που έχουν γίνει στον Κηφισό δεν είναι αποσπασματικές, γίνονται βάσει μελετών -όπως και στο ρέμα της Πικροδάφνης, όπως και στον Ποδονίφτη- γίνονται με συγκεκριμένες μελέτες και υλοποιούνται έργα όπου μόνο οι καθαρισμοί των ρεμάτων ξεπερνούν σε προϋπολογισμό τα 13 εκατομμύρια και οι καθαρισμοί των φρεατίων τα 24 εκατομμύρια.

Συγκεκριμένα αναφέρω: Έργα διευθέτησης ποταμού Ιλισού ενταγμένα 10 εκατομμύρια με χρηματοδότηση του Υπουργείου Εσωτερικών, καθαρισμοί και αποκαταστάσεις ζημιών από έντονα καιρικά φαινόμενα ξεπερνούν τα 4,5 εκατομμύρια ευρώ, για έργα που υλοποιούνται για τον Δήμο Φυλής 3.100, στον Δήμο Χαλανδρίου 3,100, Δήμος Σπάτων - Αρτέμιδας 3.409, για τον Δήμο Κορυδαλλού 2.350, για τον Δήμο Μοσχάτου - Ταύρου 2.737, για τον Δήμο Αμαρουσίου 1.716, για τον Δήμο Φιλοθέης - Ψυχικού 3.100.

Βλέπουμε, λοιπόν, εδώ ένα πλέγμα έργων αντιπλημμυρικών από το Υπουργείο Εσωτερικών και μέσα από το πρόγραμμα «ΦΙΛΟΔΗΜΟΣ Ι», που ήρθε στο πρόγραμμα «Αντώνης Τρίτσης» συνολικού κόστους 22.375.710 ευρώ.

Στη δευτερολογία μου θα μπορώ να μιλήσω και ακόμη περισσότερα. Αυτό, όμως, που θέλω να τονίσω είναι ότι έργα ήδη υλοποιούνται για την ολοκληρωμένη αντιπλημμυρική θωράκιση της Αττικής και στη δευτερολογία μου θα μου επιτρέψετε να απαντήσω και για άλλα έργα που γίνονται.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κυρία Πρόεδρε.

Επιβεβαιώνετε ακριβώς αυτό που είπα, την αποσπασματικότητα και την ανεπάρκεια των έργων. Μας αραδιάσετε μια σειρά αριθμών ποσών. Το ερώτημα είναι: Έχει ολοκληρωθεί τίποτα από αυτά; Ποια είναι η κατάσταση σήμερα της αντιπλημμυρικής θωράκισης της Αττικής;

Για παράδειγμα, πέρυσι τέτοια εποχή ρωτούσαμε ξανά το ίδιο πράγμα. Η απάντηση που πήραμε εγγράφως τότε από το Υπουργείο σας ήταν ότι, για παράδειγμα, για τη διευθέτηση του ρέματος Εσχατιάς υπήρχε μια σύμβαση η οποία θα έπρεπε να έχει ολοκληρωθεί πέρυσι. Στη φετινή μας ερώτηση για το ίδιο θέμα μας είπατε ότι παρατάθηκε μέχρι τον δέκατο του 2024. Ακόμα δεν γνωρίζουμε αν έχει ολοκληρωθεί, ενώ γνωρίζουμε ότι οι κάτοικοι εκεί υφίστανται τις επιπτώσεις.

Το ίδιο μπορούμε να πούμε για μια σειρά περιοχές. Η Πεντέλη παρεμπιπτόντως είναι στον βόρειο τομέα και όχι στον νότιο, ο Κηφισός δε αφορά όλη την Αττική γιατί επηρεάζει δεκαοκτώ δήμους και σχεδόν το 1/4 του πληθυσμού.

Συνεπώς, κύριε Υπουργέ, το θέμα δεν είναι αν έχετε προϋπολογίσει και πόσα εκατομμύρια για κάθε δήμο. Ναι, είναι στοιχεία που δείχνουν, όμως, ότι εφόσον δεν παραδίδετε, δεν υπάρχει ολοκληρωμένο σχέδιο και δεν έχουν ολοκληρωθεί οι εργασίες αντιπλημμυρικής θωράκισης, αυτό που λέτε είναι ότι νομοθετείτε και κάνετε πλάτες στους εργολάβους όταν έχουμε ξανά και ξανά τις ίδιες συμβάσεις, στους ίδιους αναδόχους.

Μάλιστα, ενδιαφέρον έχει ότι, ας πούμε, με βάση τα δικά σας στοιχεία, πενήντα τέσσερις μήνες είναι η σύμβαση για την Καναπίτσα, πενήντα τέσσερις μήνες και η σύμβαση για την Εσχατιά, δώδεκα χιλιόμετρα το ένα έργο, εξίμισι χιλιόμετρα το άλλο.

Δεν θέλω λεπτομέρειες γι’ αυτά. Θέλω απλά να μας πείτε πότε επιτέλους θα ολοκληρωθεί η διευθέτηση και ο καθαρισμός των ρεμάτων, γιατί αυτή τη στιγμή που μιλάμε, για παράδειγμα, τα καμένα στην Πεντέλη πετιούνται μέσα στα ρέματα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία συνάδελφε, μπορώ να απαντήσω όσες ερωτήσεις και να μου υποβάλλετε. Όμως, αυτά που θέσατε στην ερώτηση στην οποία υποβάλατε, στην επίκαιρη ερώτηση, έχουν απαντηθεί ήδη. Όμως, επιτρέψτε μου να απαντήσω για κάποιες ερωτήσεις που κάνατε στη δευτερολογία σας.

Πρώτα απ’ όλα, να ξεκαθαρίσουμε η Κυβέρνηση Μητσοτάκη εξασφάλισε ευρωπαϊκούς πόρους για το μεγάλο έργο του Φαληρικού Όρμου. Το έργο του Φαληρικού Όρμου, πέρα από μια ανάπλαση που θα αλλάξει το τοπίο στην Αττική και ιδιαίτερα στον νότιο τομέα, είναι κυρίως αντιπλημμυρικό έργο λόγω του καναλιού και αυτό δεν πρέπει να το ξεχνάμε. Άρα, χωρίς χρήματα του ελληνικού λαού η Κυβέρνηση Μητσοτάκη εξασφάλισε ένα σοβαρό αντιπλημμυρικό έργο που ήταν διεκδίκηση πολλών ετών των κατοίκων, των συνδυασμών, των δημοτικών αρχών.

Δεύτερον, τα έργα συντήρησης, όπως γνωρίζετε πάρα πολύ καλά, κυρία Κτενά, αφορούν ομαλή απορροή ομβρίων υδάτων, τακτικούς καθαρισμούς ρεμάτων, όπως για παράδειγμα καθαρισμούς κλειστών τμημάτων ρεμάτων στον Κηφισό, στον Ποδονίφτη.

Φυσικά και δεν έγιναν αποσπασματικά. Και φυσικά δεν υπάρχει κανένας κίνδυνος για τον Κηφισό, σήμερα που μιλάμε. Πρέπει να σταματήσουμε αυτήν την κινδυνολογία διότι είμαι κάτοικος της συγκεκριμένης περιοχής.

Επίσης, έχουμε έργα για αντιστηρίξεις των πρανών των ρεμάτων, όπως για παράδειγμα της Πύρνας, του Κηφισού, της Πεντέλης - Χαλανδρίου που αναφερθήκατε, της Σαπφούς, του ρέματος Προφήτου Δανιήλ. Επίσης, έχουμε τακτικό καθαρισμό φρεατίων υδροσυλλογής στις οδούς που είναι αρμοδιότητας της περιφέρειας, δηλαδή, τις μεγάλες κεντρικές αρτηρίες, με λίγα λόγια.

Τα έργα αντιπλημμυρικής προστασίας αφορούν σύνταξη μελετών, κατασκευή αντίστοιχων έργων, όπως και διευθέτηση ρεμάτων και κατασκευή αγωγών ομβρίων.

Επιτρέψτε μου, όμως, να μιλήσω, για μερικά σημαντικά έργα που αφορούν. Κατ’ αρχάς, ποια είναι η μεγάλη εικόνα στα έργα αυτά; Πενήντα τρία αντιπλημμυρικά έργα 445 εκατομμυρίων ευρώ τα οποία θα πάνε στις αντίστοιχες περιφερειακές ενότητες της Αττικής ανάλογα φυσικά με τις ανάγκες τους.

Δυτική Αττική: Ενεργή διαδικασία εκπόνησης μελετών για κατασκευή έργων συνολικού προϋπολογισμού 37,2 εκατομμυρίων. Ανατολική Αττική: Αντίστοιχα έργα και μελέτες που ανέρχονται σε 61 εκατομμύρια ευρώ.

Ο Δήμος Αθηναίων έχει έργα υπό εκτέλεση, δημοπράτηση και μελέτες για αντίστοιχα αντιπλημμυρικά συνολικού προϋπολογισμού 19,2 εκατομμυρίων ευρώ. Ο Δήμος Ραφήνας - Πικερμίου, που αναφερθήκατε, με σχετική σύμβαση πραγματοποίησε ετήσια συντήρηση των φρεατίων όμβριων σε όλες τις κοινότητές του. Ο Δήμος Σαρωνικού εκτελεί έργα και μελέτες συνολικού προϋπολογισμού 28,6 εκατομμυρίων ευρώ, με χρηματοδότηση της Περιφέρειας Αττικής. Ο Δήμος Αιγάλεω έχει εγκριθεί σχετικός φάκελος εκπόνησης μελέτης, με τίτλο «Μελέτη διαφόρων αντιπλημμυρικών έργων στο Δήμο Αιγάλεω», συνολικού προϋπολογισμού 400.000 ευρώ.

Παράλληλα, έχει εγκριθεί στο πρόγραμμα «ΑΤΤΙΚΗ» η εξειδίκευση της δράσης: «Μελέτη, κατασκευής δικτύων αποχέτευσης ομβρίων υδάτων και διατάξεων ανάσχεσης της πλημμυρικής απορροής στους Δήμους Αγίων Αναργύρων, Καματερού, Ιλίου, Πετρούπολης, Χαϊδαρίου, Αιγάλεω και Αγίας Βαρβάρας, καθώς και ο προγραμματισμός της κατασκευής έργου με τίτλο: «Κατασκευή Κεντρικού Συλλεκτήρα του Δήμου Αιγάλεω», με προϋπολογισμό 8 εκατομμύρια ευρώ.

Και φυσικά έχουμε από το Υπουργείο Κλιματικής κρίσης και Πολιτικής Προστασίας την δεύτερη έκδοση του Γενικού Σχεδίου Αντιμετώπισης Εκτάκτων Αναγκών και Άμεσης/Βραχείας Διαχείρισης των Συνεπειών από την Εκδήλωση Πλημμυρικών Φαινομένων από το Υπουργείο Κλιματικής Κρίσης και Πολιτικής Προστασίας με την ονομασία «ΔΑΡΔΑΝΟΣ 2». Με το σχέδιο αυτό επιδιώκεται η συνεργασία και η συντονισμένη ανταπόκριση των εμπλεκόμενων φορέων σε κεντρικό, περιφερειακό αλλά και τοπικό επίπεδο για την αποτελεσματική αντιμετώπιση έκτακτων αναγκών.

Επίσης, η Διεύθυνση Δασών Ανατολικής Αττικής του Υπουργείου Περιβάλλοντος μετά την πυρκαγιά της 11ης Αυγούστου 2024, που αναφερθήκατε, που έπληξε μεταξύ άλλων και το Πεντελικό Όρος εκπόνησε και ενέκρινε μελέτη: «Άμεσα αντιδιαβρωτικά, αντιπλημμυρικά έργα και έργα αποκατάστασης στις πληγείσες εκτάσεις της βορειοανατολικής Αττικής» συνολικού προϋπολογισμού 10 εκατομμυρίων ευρώ. Το έργο εκτελείται με διαδικασίες του κατεπείγοντος μέσω του προγράμματος ορισμού αναδόχων αποκατάστασης.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, σας παρακαλώ, κύριε Υπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ολοκληρώνω, κυρία Πρόεδρε.

Έχει ενεργοποιηθεί η σχετική σύμβαση για την απομάκρυνση των φερτών υλικών από φράγματα και οχετούς στο Πεντελικό Όρος, τα οποία είχαν κατασκευαστεί τη δεκαετία του ’90 και γειτνιάζουν με κατοικημένες περιοχές.

Όλα αυτά τα έργα που βρίσκονται σε εξέλιξη, με συνεργασία τόσο των συναρμόδιων Υπουργείων όσο και της τοπικής αυτοδιοίκησης, αποδεικνύουν ότι η Κυβέρνηση της Νέας Δημοκρατίας έχει ως βασικό στόχο τη διαμόρφωση ενός συνεκτικού και λειτουργικού δικτύου σε όλη την επικράτεια που θα συνδυάζει την πρόληψη, την παρακολούθηση και προσαρμογή των αντιπλημμυρικών έργων στις νέες συνθήκες που δημιουργούνται λόγω της κλιματικής αλλαγής.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Συνεχίζουμε με την δέκατη τέταρτη με αριθμό 314/9-12-2024 επίκαιρη ερώτηση δεύτερου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανασίου Ηλιόπουλουπρος τον Υπουργό Προστασίας του Πολίτημε θέμα: «Η συγκάλυψη και η ατιμωρησία των αστυνομικών που διώκονται για τη δολοφονία του Κώστα Μανιουδάκη, λαμβάνει προκλητικές διαστάσεις».

Στην ερώτηση θα απαντήσει ο Υφυπουργός Προστασίας του Πολίτη, ο κ. Ανδρέας Νικολακόπουλος.

Κύριε Ηλιόπουλε, έχετε τον λόγο για το ερώτημά σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, στο πλαίσιο του κοινοβουλευτικού ελέγχου στις 2-9-2024 και 15-10-2024 κατατέθηκαν αντίστοιχα, επίκαιρη και γραπτή ερώτηση σχετικά με την απαράδεκτη παραμονή στην υπηρεσία της Ελληνικής αστυνομίας τεσσάρων αστυνομικών υπαλλήλων που διώκονται πλέον από τη δικαιοσύνη, διώκονται από τον εισαγγελέα για ανθρωποκτονία με ενδεχόμενο δόλο και σε ήρεμη ψυχική κατάσταση. Ουδέποτε απαντήθηκε η γραπτή ερώτηση.

Πέραν, δηλαδή, της πολιτικής επιλογής του αρμόδιου Υπουργείου να παραμένουν αυτήν τη στιγμή οι αστυνομικοί υπάλληλοι στη θέση τους, σαν να μην έχει συμβεί τίποτα, ενώ μιλάμε για ανθρώπους που έχουν δίωξη για ανθρωποκτονία στην πλάτη τους, η Κυβέρνηση επιχειρεί να υποβαθμίσει ένα κορυφαίο ζήτημα ατομικών δικαιωμάτων, ανθρώπινης αξιοπρέπειας και ασφάλειας της ανθρώπινης ζωής.

Τονίζεται εκ νέου ότι εδώ και τουλάχιστον τρεις μήνες η ιατροδικαστική πραγματογνωμοσύνη και η άσκηση ποινικής δίωξης από τον εισαγγελέα συνηγορούν υπέρ του γεγονότος της χρήσης θλώντος οργάνου από μεριάς των αστυνομικών εναντίον του Κώστα Μανιουδάκη, πράγμα που τον οδήγησε στο θάνατο.

Η Ελληνική Αστυνομία και, κυρίως, η ηγεσία του Υπουργείου Προστασίας του Πολίτη φέρουν ακέραια την ευθύνη της συγκάλυψης, καλλιεργούν ένα περιβάλλον ατιμωρησίας και βρίσκονται ηθικά και νομικά εκτεθειμένες απέναντι στο κοινό περί δικαίου αίσθημα αλλά και στην οικογένεια του θανόντος που αξιώνει δικαιοσύνη από την πρώτη στιγμή.

Με βάση αυτά έχω δυο πολύ απλά ερωτήματα: Για ποιον λόγο συνεχίζει η ΕΛΑΣ να επιτρέπει στους τέσσερις διωκόμενους αστυνομικούς υπαλλήλους να ασκούν ένοπλη υπηρεσία; Πώς γίνεται άνθρωποι που έχουν στην πλάτη τους δίωξη για ανθρωποκτονία να πηγαίνουν κάθε πρωί να φοράνε τη στολή του αστυνομικού, να παίρνουν όπλο και να κάνουν την υπηρεσία τους; Και ποια είναι η επίσημη θεσμική απάντηση προς την οικογένεια του Κώστα Μανιουδάκη κατόπιν της ένορκης διοικητικής εξέτασης και του πειθαρχικού ελέγχου της υπόθεσης;

**ΠΡΟΕΔΡΕΥΟΥΣΑ (Όλγα Γεροβασίλη):** ΚύριεΝικολακόπουλε, έχετε τον λόγο για τρία λεπτά.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κυρία Πρόεδρε.

Κύριε συνάδελφε, είναι η τρίτη φορά που απαντώ σε επίκαιρη ερώτηση γι’ αυτό το θέμα. Και επειδή ακριβώς είναι η τρίτη φορά σας έχω εξηγήσει ότι είναι ανοιχτές κάποιες διαδικασίες και πειθαρχική διαδικασία και ποινική διαδικασία. Μάλιστα, μεταξύ πρώτης και δεύτερης ερώτησης, ασκήθηκε ποινική δίωξη σε βάρος αστυνομικών όπως και εσείς είπατε.

Επομένως, νομίζω ότι δεν δικαιολογείται ή εν πάση περιπτώσει δεν θεωρώ σωστό να εξακολουθείτε να μιλάτε για συγκάλυψη. Ούτε είναι σωστό να λέτε στην ερώτησή σας ότι οι ισχυρισμοί που προέβαλε η ΕΛΑΣ για το θάνατο του Κώστα Μανιουδάκη είναι απλώς ψευδείς, ούτε ότι επειδή ασκήθηκε ποινική δίωξη δικαιώνονται οι οικείοι του θύματος που έκαναν λόγο για δολοφονία.

Ξέρετε όταν ασκούνται ποινικές διώξεις γίνεται μία ποινική διαδικασία και στο ακροατήριο όπου καταθέτουν μάρτυρες, απολογείται ο κατηγορούμενος, δίνει τα υπερασπιστικά του όπλα και καταλήγουν σε αποφάσεις οι οποίες μπορεί να είναι αθωωτικές ή καταδικαστικές. Δεν δικάζουμε με βάση τις διώξεις. Όπως, επίσης, δεν θεωρώ σωστό να λέτε ότι η Ένωση Αστυνομικών Υπαλλήλων Χανίων έκανε προσπάθεια συγκάλυψης.

Σας ξαναλέω ότι προτεραιότητα του Υπουργείου Προστασίας του Πολίτη είναι η εξονυχιστική διερεύνηση όλων των αιτιάσεων και καταγγελιών που αφορούν αστυνομικούς, ό,τι περιέρχεται σε γνώση της υπηρεσίας καταγγελία, δημοσίευμα, αναφορά, είτε εντός των υπηρεσιακών τους καθηκόντων είτε εκτός διερευνάται εξονυχιστικά.

Τώρα για τη συγκεκριμένη υπόθεση ξαναλέω ότι για τη διακρίβωση των συνθηκών έγινε προανάκριση από το Α.Τ Αποκορώνου, παραγγέλθηκε η διενέργεια νεκροψίας, νεκροτομής. Μετά το πέρας της υποβλήθηκε στην Εισαγγελία Πρωτοδικών Χανίων. Αυτή θα αποφασίσει. Βρίσκεται στο στάδιο της κύριας ανάκρισης. Υπάρχει μία ιατροδικαστική, δεν έχουμε υπ’ όψιν άλλη αυτήν τη στιγμή, εμείς τουλάχιστον, η οποία μιλάει για καρδιολογικά αίτια ως προς το θάνατο. Υπάρχει η υπόθεση εκεί.

Εμείς, όμως, μετά από καταγγελία που έκαναν οι γονείς, οι συγγενείς του θύματος αναβαθμίστηκε η προκαταρκτική διοικητική εξέταση σε ΕΔΕ. Υποβλήθηκε περαιωμένη στις 25-11-2024 στο τμήμα διοικητικών εξετάσεων της ΓΕΠΑΔ Κρήτης με σκοπό τον έλεγχο από τυπικής και ουσιαστικής πληρότητας. Στη συνέχεια, λοιπόν, και η ιατροδικαστική έκθεση υποβλήθηκε εκεί προς συνεκτίμηση στο πλαίσιο της διοικητικής διερεύνησης. Γίνεται, λοιπόν, μία διαδικασία πειθαρχική, η οποία θα οδηγηθεί σε κάποιο συμπέρασμα.

Ταυτόχρονα, όπως είπατε, στην ποινική διαδικασία που τρέχει παράλληλα ασκήθηκε ποινική δίωξη, έλαβε γνώση η ΓΕΠΑΔ Κρήτης στις 7-8-2024, δεν έθεσε, όμως, σε διαθεσιμότητα.

Αυτό είναι κάτι το οποίο θα αποφασίσει το διοικητικό όργανο. Και θέλω να σας πω ότι το διοικητικό όργανο δεν έχει καμμία σχέση ή υπηρεσιακή εξάρτηση σε οτιδήποτε άλλο με το ελεγχόμενο όργανο, τους ελεγχόμενους δηλαδή αστυνομικούς. Ανήκουν σε άλλη αστυνομική διεύθυνση.

Όταν ολοκληρωθεί λοιπόν, η προκαταρκτική εξέταση, θα έχουν ενσωματωθεί στον ποινικό φάκελο όλα τα στοιχεία και έτσι θα έχουμε μια διεξαγωγή ουσιαστικής πειθαρχικής έρευνας, θα υπάρχει το σύνολο του αποδεικτικού υλικού και δεν υπάρχει καμμία δυνατότητα επηρεασμού.

Άρα, ας αφήσουμε λοιπόν, τις πειθαρχικές διαδικασίες, ας αφήσουμε και τις ποινικές διαδικασίες να λάβουν τις αποφάσεις τους και μετά ο καθένας κρίνεται με βάση τις αποφάσεις. Δεν μπορούμε να προδικάζουμε και να λέμε ότι αυτός είναι ένοχος, επειδή ασκήθηκε ποινική δίωξη και φεύγει από το Σώμα. Νομίζω ότι αντιλαμβάνεστε ότι ποινικές διώξεις μπορεί να ασκούνται, αλλά υπάρχουν άνθρωποι που αθωώνονται μετά τις ποινικές διώξεις.

Θα επανέλθω στην δευτερολογία μου.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ηλιόπουλε, έχετε τρία λεπτά για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, δεν απαντήσατε στο πιο απλό. Και συνεχίζεται να ξεφεύγετε από το πιο απλό. Να σας το πω αλλιώς. Τι πρέπει να κάνει ένας εργαζόμενος στην Ελληνική Αστυνομία για να μπει σε διαθεσιμότητα; Δεν θέλω να βγάλω εγώ τώρα δικαστική απόφαση. Έχουμε τέσσερις ανθρώπους που διώκονται για ανθρωποκτονία. Διώκονται! Δεν είναι γνώμη μου, δεν είναι εκτίμηση. Διώκονται από την εισαγγελία. Η εισαγγελία λέει ότι διώκονται για ανθρωποκτονία από κοινού, με ενδεχόμενο δόλο σε ήρεμη ψυχική κατάσταση. Θεωρείτε φυσιολογικό αυτοί οι άνθρωποι να φέρουν όπλο και να πηγαίνουν κάθε μέρα στη δουλειά τους; Τι πρέπει να κάνουν; Να ανατινάξουν ένα κτήριο, να βάλουν φωτιά σε ένα σχολείο; Μπορείτε να φανταστείτε μια υπηρεσία του δημοσίου που αν πιάνετε κάποιον υπάλληλο να διώκεται για υπεξαίρεση, την επόμενη μέρα θα ήταν στην υπηρεσία του; Σοβαρά τώρα;

Δεν θέλω να συμφωνήσουμε στο πόρισμα ούτε θέλω να συμφωνήσουμε στην εκτίμηση. Όμως εδώ έχουμε ανθρώπους που πλέον η δικαιοσύνη τους έχει απαγγείλει κατηγορίες για ανθρωποκτονία και μου λέτε ότι θα περιμένουμε τον πειθαρχικό έλεγχο για να δούμε αν θα συνεχίσουν να φέρουν όπλο και στολή; Πολύ ευγενικά το λέω το «συγκάλυψη». Πολύ ευγενικά!

Το δεύτερο ερώτημα είναι ποιος τους κρατάει ακόμα στην υπηρεσία; Τι βύσμα έχουν και είναι ακόμα στην υπηρεσία; Η δικαιοσύνη τους έχει απαγγείλει κατηγορίες. Και γιατί μιλάμε για συγκάλυψη; Διότι από την πρώτη στιγμή που πεθαίνει ο άνθρωπος στα χέρια της Ελληνικής Αστυνομίας, βγαίνει η Ελληνική Αστυνομία και λέει, έπεσε και χτύπησε. Έπεσε και χτύπησε και έπαθε καρδιακό. Έρχεται μετά το ιατροδικαστικό πόρισμα και λέει ότι του έλιωσαν το κεφάλι, δεν έπεσε και χτύπησε. Τα χτυπήματα δεν είναι χτυπήματα του ανθρώπου 1.80 που έπεσε και χτύπησε στο έδαφος.

Μετά από όλα αυτά έρχεται και ο εισαγγελέας και λέει, είστε πλέον κατηγορούμενοι. Πώς γίνεται στην Ελληνική Αστυνομία, άνθρωπος που είναι κατηγορούμενος για ανθρωποκτονία να πηγαίνει κάθε μέρα στη δουλειά του; Δεν καταλαβαίνετε ότι υπάρχει τεράστιο πρόβλημα, ότι δίνετε ένα τεράστιο σήμα ασυδοσίας; Κάντε ότι καταλαβαίνετε, θα σας καλύψουμε. Αυτό είναι το σήμα. Και είναι δομικό αυτό το σχήμα, είναι θεσμικό αυτό το σήμα πια. Δεν μπορούμε να προχωρήσουμε έτσι. Έχει ξεφύγει η κατάσταση με την αστυνομική βία, έχει ξεφύγει η κατάσταση με την αστυνομική αυθαιρεσία, αλλά και τίποτα άλλο να μην υπήρχε σας παρακαλώ απαντήστε, όχι σε μένα, απάντησε στην οικογένεια του Κώστα Μανιουδάκη με απλά ελληνικά: Τι πρέπει να κάνει κάποιος Έλληνας αστυνομικός για να μπει σε διαθεσιμότητα, μέχρι να κλείσει δικαστικά αυτή η υπόθεση; Δεν γίνεται αυτό. Γιατί κλείνετε την ασφάλεια σε όλες τις πτώσεις και στην πραγματικότητα όταν λέτε ασφάλεια, εννοείτε μόνο καταστολή.

Το γεγονός ότι τόσο καιρό μετά, ακόμα και μετά τη δίωξη από την εισαγγελία, αυτοί οι τέσσερις υπηρετούν, πια δεν είναι πρόβλημα των κυκλωμάτων που τους καλύπτουν μέσα στην Αστυνομική Διεύθυνση στα Χανιά, οι οποίοι παρεμπιπτόντως έχουν αποθρασυνθεί τόσο πολύ που έκαναν μήνυση στο γιο του ανθρώπου που έχασε τον πατέρα του. Του έκαναν μήνυση! Εκεί έχει φτάσει το θράσος τους. Οι κατηγορούμενοι για ανθρωποκτονία να κάνουν μήνυση στο παιδί που έχασε τον πατέρα του.

Έχετε ευθύνη πια. Δεν σας ζητώ να βγάλετε πόρισμα. Δεν σας ζητώ να βγάλετε δικαστική απόφαση. Θα γίνουν αυτά. Σας ζητώ το πολύ απλό. Το πολύ απλό! Τέσσερις άνθρωποι που διώκονται για ανθρωποκτονία δεν μπορούν να φέρουν όπλο και στολή. Είναι τόσο απλό. Και το γεγονός ότι δεν μπορείτε να κάνετε ούτε αυτό, δείχνει ότι πλέον έχετε χάσει κάθε επαφή με το τι σημαίνει κράτος δικαίου, κανόνες, δημοκρατία. Πάτε απλά για να χαϊδέψετε συντηρητικά, αντανακλαστικά και ακροδεξιά κοινά και αυτό είναι πολύ επικίνδυνο. Είναι πολύ επικίνδυνο, κύριε Υπουργέ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Νικολακόπουλε, έχετε τον λόγο για τρία λεπτά.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κυρία Πρόεδρε.

Κύριε συνάδελφε, στην πρώτη επίκαιρη ερώτηση που κάνατε, δεν είχε ασκηθεί ποινική δίωξη από την εισαγγελία κατά των αστυνομικών και τότε ασκούσατε κριτική στην ελληνική δικαιοσύνη, μιλούσαμε για δικογραφίες που δεν πήρατε και διάφορα τέτοια.

Σήμερα που ασκήθηκε ποινική δίωξη σε βάρος των αστυνομικών, η ελληνική δικαιοσύνη κάνει καλά τη δουλειά της; Κάνει καλά την δουλειά της, προφανώς. Δεν ασκήσατε κριτική.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Εσείς τι κάνετε;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Τώρα λέτε ότι το πειθαρχικό όργανο απ’ ό,τι κατάλαβα πρέπει να βγάλει μια συγκεκριμένη απόφαση. Και επικαλείστε μάλιστα και κανόνες δικαίου, κ.λπ.. Μάλλον αυτά τα λέτε γιατί αγνοείτε τους κανόνες δικαίου ή εν πάση περιπτώσει, τους εφαρμόζετε μονομερώς.

Θα σας πω λοιπόν, τι συμβαίνει πριν και ας αφήσουμε το πειθαρχικό όργανο να βγάλει την απόφασή του, γιατί αύριο μπορεί να επικαλεστείτε την απόφαση του πειθαρχικού οργάνου, όπως κάνατε και με τη δικαιοσύνη.

Θα σας πω λοιπόν, το εξής για να τεθούν, εάν τέθηκαν, κάποιοι αστυνομικοί σε διαθεσιμότητα: Γενικότερα το διοικητικό μέτρο της διαθεσιμότητας επιβάλλεται κατά τη διακριτική ευχέρεια των αρμόδιων πειθαρχικών οργάνων, όταν ασκείται σε βάρος αστυνομικών ποινική δίωξη για ποινικό αδίκημα για το οποίο απειλείται ποινή κάθειρξης ή φυλάκιση τουλάχιστον τριών μηνών ή διατάσσεται σε βάρος τους ΕΔΕ για πειθαρχικό παράπτωμα για το οποίο απειλείται ανώτερη πειθαρχική ποινή.

Η διακριτική ευχέρεια όμως αυτή, της διοίκησης -δεν βγάζει ούτε η Βουλή ούτε το Υπουργείο Προστασίας του Πολίτη, εδώ μιλάμε για μια πειθαρχική διαδικασία και για ένα πειθαρχικό όργανο, να τα ξεκαθαρίζουμε αυτά- δεν είναι αυθαίρετη. Το διοικητικό μέτρο επιβάλλεται, όταν συντρέχουν λόγοι δημοσίου συμφέροντος, οι οποίοι εξειδικεύονται στην τήρηση πειθαρχίας στο Σώμα, στην αποτροπή διάπραξης νέων πειθαρχικών παραπτωμάτων, στον επηρεασμό των διοικητικών διαδικασιών που εκκρεμούν, στη διασφάλιση της ευρυθμίας στην εσωτερική λειτουργία της υπηρεσίας και της εν γένει νομιμότητας της δράσης της.

Επομένως, το διοικητικό μέτρο της διαθεσιμότητας δεν επιβάλλεται σε όλες τις περιπτώσεις που διενεργείται ΕΔΕ σε βάρος αστυνομικού. Αυτά λέει ο νόμος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κατηγορούνται για ανθρωποκτονία.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Αυτά λέει. Σας λέω ότι το πειθαρχικό όργανο αποφασίζει. Περιμένετε την απόφασή του και μετά ελάτε να την κρίνετε. Η προβλεπόμενη δε τρίμηνη προθεσμία -για να σας πω και αυτό- για την περαίωση των ένορκων διοικητικών εξετάσεων, είναι ενδεικτική. Η διοίκηση υποχρεούται να ολοκληρώσει τη διαδικασία σε εύλογο χρόνο. Κριτήριο προσδιορισμού του εύλογου χρόνου είναι η ανάγκη της διατύπωσης των πραγματικών περιστατικών της εκάστοτε υπόθεσης και η διεξαγωγή όλων των απαιτούμενων ανακριτικών πράξεων.

Κάθε πειθαρχική διαδικασία για μας έχει πολύ μεγάλη σημασία, κύριε Ηλιόπουλε, για να ενισχύσουμε την εμπιστοσύνη των πολιτών στην Ελληνική Αστυνομία, στη διασφάλιση του δημοσίου συμφέροντος. Και όσοι καταγγέλλουν αστυνομικούς γενικότερα και αυτό να το ξέρετε, μπορούν να πληροφορηθούν το αποτέλεσμα της καταγγελίας, αλλά στην πειθαρχική διαδικασία δεν υπάρχει η έννοια του διαδίκου.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Όμως, θα πρέπει να ξέρετε και κάτι άλλο -και αυτό έγινε και για τον σεβασμό των δικαιωμάτων των κατηγορουμένων, όλων των κατηγορουμένων, κύριε Ηλιόπουλε, όχι μόνο οποιονδήποτε και των αστυνομικών, ότι οι προανακριτικές διαδικασίες και οι ποινικές διαδικασίες είναι μυστικές. Αυτό λέει ο νόμος. Δεν επιτρέπεται η γνωστοποίηση στοιχείων για κατηγορούμενο. Αυτό το έχετε ακούσει ποτέ; Εσείς θέλετε να βγάλετε και απόφαση σήμερα εδώ.

Επίσης, ότι αποτελέσματα έχουν να κάνουν με υγειονομικές επιτροπές αστυνομικών που εξετάζονται όλοι οι αστυνομικοί -επειδή το θέτετε και αυτό- είναι απόρρητα στοιχεία που υπάγονται στον νόμο περί προστασίας προσωπικών δεδομένων. Αυτά θα τα κρίνει η δικαιοσύνη.

Κλείνω. Βρίσκεται ΕΔΕ σε εξέλιξη. Βρίσκεται ποινική διαδικασία σε εξέλιξη. Υπάρχουν δικαιώματα, υπάρχει η Σύμβαση των Δικαιωμάτων του Ανθρώπου, υπάρχει τεκμήριο αθωότητας. Τα έχετε ξανακούσει αυτά πιστεύω. Και σας λέω, λοιπόν, είναι στο στάδιο αυτό. Υπάρχει έρευνα. Η άσκηση ποινικής δίωξης δεν συνεπάγεται απαραίτητα την θέση του αστυνομικού σε διαθεσιμότητα. Θα δούμε το πειθαρχικό όργανο που συνεκτιμά όλα τα γεγονότα. Δεν τα έχετε εσείς ούτε εγώ, κύριε Ηλιόπουλε τα στοιχεία αυτά. Τα έχει το πειθαρχικό όργανο και ο εισαγγελέας που κρίνει. Ας τους αφήσουμε να βγάλουν απόφαση.

Εμείς δεν υιοθετούμε τίποτα ούτε τη μία περίπτωση ούτε την άλλη. Θα αναμένουμε τις αποφάσεις των αρμοδίων οργάνων, ως οφείλουμε, σύμφωνα με τον νόμο. Σας ευχαριστώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κατηγορούνται για ανθρωποκτονία. Είναι κατηγορούμενοι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τελείωσε η ερώτησή σας.

Ευχαριστούμε πολύ τον κύριο Υφυπουργό.

Εισερχόμαστε στη δεύτερη με αριθμό 288/2-12-2024 επίκαιρη ερώτηση πρώτου κύκλου του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Προστασίας του Πολίτη με θέμα: «Έντονος προβληματισμός στην τοπική κοινωνία της Δράμας από τα σοβαρά λειτουργικά προβλήματα και από τη μη πλήρη λειτουργία του Καταστήματος Κράτησης Νικηφόρου».

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, πριν από περίπου έναν χρόνο τέτοιες ημέρες, πέρυσι τον Δεκέμβριο, ξεκινούσε η μερική λειτουργία του καταστήματος κράτησης στο Νικηφόρο Δράμας. Έναν χρόνο μετά λίγα έχουν αλλάξει προς το καλύτερο, καθώς ακόμη δεν έχει ξεκινήσει η πλήρης λειτουργία του καταστήματος κράτησης. Μάλιστα φαίνεται πως έχουν γίνει βήματα και προς τα πίσω, καθώς υπάρχουν σοβαρά λειτουργικά προβλήματα στο κτήριο.

Συγκεκριμένα οι πρόσφατες καταγγελίες αφορούν το σύστημα θέρμανσης, το οποίο δεν λειτουργεί, σε μία περίοδο μάλιστα που επικρατούν στην περιοχή χαμηλές θερμοκρασίες. Εύλογα, λοιπόν, υπάρχουν διαμαρτυρίες από συγγενείς, καθώς οι συνθήκες είναι πολύ δύσκολες στον τόπο μου.

Κύριε Υπουργέ, η τοπική κοινωνία έκανε μεγάλη υπομονή, αναμένοντας τη λειτουργία του καταστήματος κράτησης του Νικηφόρου. Σήμερα, έναν χρόνο μετά από τη μερική έναρξη λειτουργίας, η Κυβέρνηση δεν έχει προχωρήσει σε ενέργειες για την πλήρη λειτουργία παρ’ όλο που υπάρχει το απαραίτητο προσωπικό και μεγάλη επιβάρυνση σε όλα τα καταστήματα κράτησης της χώρας.

Οι πολίτες της Δράμας θέλουν να γνωρίζουν πότε θα λειτουργήσει πλήρως το κατάστημα κράτησης. Επίσης η Κυβέρνηση οφείλει να ενημερώσει για το αν υπάρχουν λειτουργικά προβλήματα, ποια είναι αυτά και κυρίως πώς και πότε θα επιλυθούν.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Έχετε τον λόγο, κύριε Υφυπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, νομίζω ότι με την ερώτηση που κάνετε, που αφορά ένα καινούργιο σωφρονιστικό κατάστημα και μάλιστα αυτό της Δράμας, μου δίνετε την ευκαιρία να ενημερώσουμε και τους πολίτες για κάποια πράγματα που έχουν να κάνουν με το σωφρονιστικό σύστημα και ένα καινούργιο σωφρονιστικό κατάστημα όπως αυτό.

Θα πρέπει να σας πω όμως, κάποιες βασικές αρχές. Για εμάς η βελτίωση των συνθηκών κράτησης και η ασφάλεια του προσωπικού και των κρατουμένων των σωφρονιστικών καταστημάτων της χώρας αποτελεί μεγάλη προτεραιότητα του Υπουργείου Προστασίας του Πολίτη, με όρους σεβασμού των δικαιωμάτων των κρατουμένων, τήρηση των υποχρεώσεων και των προδιαγραφών που τίθενται σε διεθνές επίπεδο και για την αναζήτηση βέλτιστων λύσεων όσον αφορά την αξιοποίηση διαθέσιμου χώρου για τα σωφρονιστικά καταστήματα. Γι’ αυτό και υπάρχει το στρατηγικό σχέδιο 2024-2026 της Γενικής Γραμματείας Αντεγκληματικής Πολιτικής για τη μεταρρύθμιση του σωφρονιστικού συστήματος, για το οποίο λήφθηκαν υπ’ όψιν η εθνική και η ευρωπαϊκή σωφρονιστική νομοθεσία, οι κανόνες σχετικά με τη μεταχείριση ατόμων που στερούνται την ελευθερία τους, η νομολογία του Ευρωπαϊκού Δικαστηρίου Ανθρωπίνων Δικαιωμάτων, οι συστάσεις του Συμβουλίου της Ευρώπης και ειδικά της Επιτροπής για την Πρόληψη των Βασανιστηρίων και της Απάνθρωπης, Ταπεινωτικής Μεταχείρισης-Τιμωρίας.

Στους κύριους στόχους που έχουμε σαν Υπουργείο είναι η βελτίωση των συνθηκών κράτησης, η αντιμετώπιση του υπερπληθυσμού των σωφρονιστικών καταστημάτων, η ενίσχυση των υπηρεσιών υγείας, εκπαίδευσης, επανένταξης και μετασωφρονιστικής πολιτικής.

Στο πλαίσιο αυτό λοιπόν ξεκίνησε και το Σωφρονιστικό Κατάστημα της Δράμας στις 19 Δεκεμβρίου του 2023, όπως είπατε και εσείς. Είναι ένα κατάστημα σωφρονιστικό σύγχρονων προδιαγραφών με χωρητικότητα εξακοσίων κρατουμένων, το οποίο ήδη συμβάλλει αποτελεσματικά στην αποσυμφόρηση σωφρονιστικών καταστημάτων και ιδίως αυτών της Κομοτηνής και της Νιγρίτας Σερρών.

Δεν έχουν αλλάξει λίγα και θα σας εξηγήσω στην πορεία, όπως είπατε. Διότι ό,τι αφορά τα θέματα που θέσατε περί δυσλειτουργιών, που έχουν να κάνουν με προβλήματα στα συστήματα θέρμανσης και αποχέτευσης, έχουν ήδη αποκατασταθεί σε όλες τις πτέρυγες του καταστήματος. Τις τελευταίες μέρες ολοκληρώνονται και οι εργασίες ελέγχου λειτουργικότητας των συστημάτων ασφαλείας και πυρασφάλειας και αναμένεται η παράδοση και πλήρης λειτουργία της τελευταίας πτέρυγας, της Ε΄ πτέρυγας, έως το πρώτο δεκαήμερο του Ιανουαρίου του 2025.

Θα πρέπει να σας πω ότι από την έναρξη λειτουργίας τον Δεκέμβριο, που είπαμε πριν, του Σωφρονιστικού Καταστήματος Δράμας έχουν εγκριθεί πιστώσεις για λειτουργικές δαπάνες και δαπάνες βελτίωσης των συνθηκών κράτησης ύψους 1.560.000 ευρώ, ενώ έχουν συναφθεί και βρίσκονται σε εξέλιξη συμβάσεις της Γενικής Γραμματείας Αντεγκληματικής Πολιτικής με τις «Κτηριακές Υποδομές Α.Ε.», που αφορούν την επισκευή, συντήρηση και εγγύηση καλής λειτουργίας του συνόλου του ηλεκτρομηχανολογικού εξοπλισμού του καταστήματος ύψους 150.000 ευρώ και 339.985 ευρώ αντίστοιχα.

Στη δευτερολογία μου θα σας πω και τι πληθυσμό έχουμε σήμερα και τι άλλο έχουμε κάνει, για να δείτε ότι έχουν αλλάξει πάρα πολλά και το τελευταίο χρονικό διάστημα έχουν γίνει πολύ σημαντικά βήματα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό, τον κ. Νικολακόπουλο.

Έχετε τον λόγο, κύριε Νικολαΐδη.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, δεν ήρθα εδώ να αμφισβητήσω όσα λέτε. Απλά, δεν μπορεί να έχω εγώ καλύτερη ενημέρωση σήμερα από εσάς. Σημερινή είναι η ενημέρωση ότι πτέρυγα που έχει κρατούμενους μέσα δεν έχει θέρμανση. Δεν είναι Αθήνα, στην Αθήνα σήμερα δεν χρησιμοποιούμε θέρμανση. Στη Δράμα έχουμε μηδέν βαθμούς. Οπότε οφείλετε να το διερευνήσετε. Γιατί, σας λέω ξανά ότι, η ενημέρωση που έχω είναι σημερινή, γι’ αυτό δεν μιλάω σε παρελθόντα χρόνο. Σήμερα δεν έχει μία πτέρυγα θέρμανση.

Αν λαμβάνατε υπ’ όψιν –για να συνεχίσω- και λέγατε ότι ασχολείστε με το κατάστημα κράτησης, θα είχατε ιδρύσει το τμήμα μεταγωγών στη Δράμα, που το ζητάει τόσο πολύ η αστυνομική διεύθυνση, κάτι το οποίο δεν το κάνετε.

Και κύριε Υπουργέ, είπατε ότι σήμερα έχουμε περίπου το 55% με 60% των κρατουμένων. Δική σας δέσμευση και της Κυβέρνησής σας ήταν ότι μέχρι τα τέλη του έτους του 2024 θα γεμίσει το κέντρο κράτησης, ώστε να αποσυμφορηθούν οι φυλακές που είπατε. Δεν έχει γίνει και το γνωρίζετε. Εκτός αν γίνει τις τελευταίες δεκαπέντε μέρες.

Εγώ το 2023 έκανα δύο επίκαιρες ερωτήσεις στο Υπουργείο σας, ώστε να δεσμευτείτε, γιατί έτσι άνοιξε. Γιατί αυτή η Κυβέρνηση πιεζόμενη δεσμεύεται για να ανοίξει, όπως ακριβώς έγινε με το μετρό της Θεσσαλονίκης. Δεσμεύτηκε και βλέπετε σε τι κατάσταση είμαστε σήμερα. Το θέμα δεν είναι να δεσμευόμαστε και να κάνουμε επικοινωνιακά παιχνίδια.

Οι ερωτήσεις είναι ξεκάθαρες. Γνωρίζετε ότι σήμερα σε πτέρυγα των φυλακών του Νικηφόρου Δράμας δεν υπάρχει θέρμανση; Ή ψέματα λένε σε μένα ή σε εσάς. Εύχομαι να λένε σε μένα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

Έχετε τον λόγο, κύριε Υφυπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, δίνουμε ιδιαίτερη σημασία στην έναρξη και την πλήρη λειτουργία του συγκεκριμένου καταστήματος. Θα σας πω ότι αυτό το κατάστημα είναι από τα πρώτα που σκέφτηκα εγώ προσωπικά. Το έχει επισκεφθεί ήδη ο Γενικός Γραμματέας Αντεγκληματικής Πολιτικής, ο καινούργιος, και η πρώην Γενική Γραμματέας αρκετές φορές και τώρα και ο καινούργιος πάλι αυτές τις μέρες θα είναι εκεί, για να δούμε να μην υπάρχει το παραμικρό πρόβλημα.

Έχω τη διαβεβαίωση λοιπόν ότι έχουν επιλυθεί όλα τα προβλήματα θέρμανσης. Είναι φυσιολογικό, όταν ξεκινά να λειτουργεί μια φυλακή να παρουσιάζονται προβλήματα τα οποία προσπαθούμε να επιλύουμε. Άρα λοιπόν να είστε βέβαιος ότι θα λυθούν όλα τα προβλήματα.

Ως προς το χρονοδιάγραμμα της πλήρους λειτουργίας του καταστήματος θα πρέπει να σας πω ότι πλήρη λειτουργία θα έχουμε το πρώτο δεκαήμερο του μηνός Ιανουαρίου, καθώς και το τελευταίο χρονικό διάστημα, και τώρα, συνεχώς, βρίσκονται σε διαδικασία μεταγωγές κρατουμένων από άλλα σωφρονιστικά καταστήματα στο Σωφρονιστικό Κατάστημα Δράμας. Είναι μια διαδικασία που, όπως ξέρετε, μπορεί να έχουν ληφθεί αποφάσεις να μεταχθούν κρατούμενοι, αλλά απαιτεί χρόνο η κάθε μεταγωγή και απαιτεί ασφάλεια η μεταγωγή, άρα υπομονή.

Σας επισημαίνω λοιπόν επίσης και κάτι το οποίο νομίζω ότι το αντιλαμβάνεστε, ότι η πλήρωση των προβλεπόμενων θέσεων ενός καινούργιου σωφρονιστικού καταστήματος είναι μια διαδικασία που πρέπει να γίνεται σταδιακά, ακριβώς για να δοκιμάζουμε και να βλέπουμε ότι δεν παρουσιάζονται προβλήματα, για να διασφαλιστεί η τήρηση όλων των απαιτούμενων προδιαγραφών και κανόνων λειτουργίας και για την αποτελεσματική του λειτουργία.

Τώρα, όσον αφορά την πληρότητα να πούμε συγκεκριμένα πράγματα. Η πληρότητα του εν λόγω σωφρονιστικού καταστήματος στις 6-12-2024, που έχω τον ακριβή αριθμό, ανερχόταν σε ποσοστό 60%, δηλαδή τριακόσιοι εξήντα κρατούμενοι. Τον Αύγουστο του ίδιου έτους ήταν 17%, δηλαδή εκατόν πέντε κρατούμενοι. Βλέπετε μεγάλη πρόοδο και το αντιλαμβάνεστε και το παραδέχεστε. Θα σας πω λοιπόν, ότι μέχρι το τέλος του έτους, όπως έχουμε δεσμευτεί, η πληρότητα θα ανέλθει σε ποσοστό 75%, δηλαδή 480 κρατούμενοι, και απομένει το πρώτο δεκαήμερο και η τελευταία πτέρυγα, η πτέρυγα Ε΄, για να έχουμε πλήρη λειτουργία. Αυτό είναι.

Βλέπετε, λοιπόν, πως ό,τι δεν έχει γίνει, είπατε, εδώ και είκοσι με εικοσιπέντε χρόνια, γίνεται σε πολύ σύντομο χρονικό διάστημα αυτό το έτος. Τώρα να σας πω για την στελέχωση του σωφρονιστικού καταστήματος -να σας δώσω και αυτό το στοιχείο- με υπαλλήλους, με δυναμικό όλων των κατηγοριών και ειδικοτήτων. Ο συνολικός αριθμός οργανικών θέσεων είναι διακόσιες πενήντα οχτώ. Έχουν ήδη καλυφθεί οι διακόσιες δεκαεννιά θέσεις, το ποσοστό είναι 84,88%. Έχουν δεσμευτεί προς πλήρωση άλλες τριάντα πέντε οργανικές θέσεις. Και θα έχουμε πλέον ένα ποσοστό 98,44%. Κινούμαστε, λοιπόν, στην αντιμετώπιση του διαχρονικού προβλήματος της συμφόρησης των εμπορικών καταστημάτων, χρησιμοποιώντας κάθε καινούργιο εξοπλιστικό κατάστημα με εξορθολογισμό και βελτίωση των υφιστάμενων δομών, και ένα από αυτά, σύμφωνα με τα διεθνή πρότυπα και τις καλές πρακτικές, είναι και το συγκεκριμένο.

Η εύρυθμη λειτουργία όλων των υπηρεσιών και η ουσιαστική αντιμετώπιση των ζητημάτων που έχουν να κάνουν με τέτοια καταστήματα, είναι για εμάς πολύ σημαντική. Καταβάλλονται συνεχείς προσπάθειες για να λειτουργήσει. Και πιστέψτε με καταβάλαμε πολλές προσπάθειες για να γίνουν βήματα και να φτάσουμε σε αυτό τον αριθμό, που θα πρέπει να αναγνωρίσετε ότι δεν είχαν γίνει όλα τα προηγούμενα χρόνια. Κάνουμε όλες τις απαραίτητες ενέργειες για την αναβάθμιση του σωφρονιστικού συστήματος. Και νομίζω ότι με την λειτουργία του καταστήματος της Δράμας, θα δείτε ότι στο επόμενο διάστημα θα είναι πλήρες και θα βελτιώσουμε ακόμα περισσότερο τις συνθήκες.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Να συνεχίσουμε με δύο ανακοινώσεις στο Σώμα.

Ο Βουλευτής κ. Βασίλειος Γραμμένος ζητεί άδεια ολιγοήμερης απουσίας στο εξωτερικό από 22-12-2024 έως 29-12-2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Επίσης, Ο Βουλευτής κ. Παρασκευάς (Πάρις) Κουκουλόπουλος ζητεί άδεια ολιγοήμερης απουσίας στο εξωτερικό, λόγω μετάβασής του στον Καναδά για ιδιωτικούς λόγους, από 20-12-2024 έως 7-1-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Θα συνεχίσουμε τώρα με την όγδοη με αριθμό 299/3-12-2024 επίκαιρη ερώτηση πρώτου κύκλου του Ανεξάρτητου Βουλευτή Φθιώτιδος κ. Ιωάννη Σαρακιώτη προς τον Υπουργό Προστασίας του Πολίτη με θέμα: «Προβληματική η αστυνόμευση στην Περιφερειακή Ενότητα (Π.Ε.) Φθιώτιδας - Συνεχίζεται η υποστελέχωση της Διεύθυνσης Αστυνομίας (Δ.Α.) Νομού Φθιώτιδας».

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, από τις 29 Αυγούστου του τρέχοντος έτους είχα καταθέσει ερώτηση για το ζήτημα της έλλειψης ουσιαστικής αστυνόμευσης στον Νομό της Φθιώτιδας. Απάντηση δεν έλαβα. Για αυτό τον λόγο επανήλθα με επίκαιρη ερώτηση. Και ενώ πρόσφατα ο αρμόδιος Υπουργός, ο κ. Χρυσοχοΐδης, σε δήλωσή του ανέφερε ότι η ελληνική περιφέρεια συνιστά μια όαση χωρίς εγκληματικότητα, τα όσα λαμβάνουν χώρα καθημερινά, όχι μόνο σε άλλες γωνιές της πατρίδας μας, αλλά συγκεκριμένα στην περιοχή της Φθιώτιδας, σε καμμία περίπτωση δεν επιβεβαιώνουν τα λεγόμενα του Υπουργού Προστασίας του Πολίτη, πράγμα το οποίο πιστοποιείται και από τους εκπροσώπους των αστυνομικών.

Θα σας διαβάσω ένα απόσπασμα από επιστολή, την οποία έχετε λάβει, της Ένωσης Αστυνομικών Υπαλλήλων Φθιώτιδας, οι οποίοι αναφέρουν ότι το να αντιμετωπίζονται οι κάτοικοι της επαρχίας σαν δεύτερης κατηγορίας πολίτες και οι αστυνομικοί σαν αλλοτινοί κολίγοι δεν τιμά κανέναν. Τόσο η πολιτική όσο και η φυσική ηγεσία κωφεύει, έχοντας αφήσει πλέον την αστυνόμευση του Νομού Φθιώτιδας στην τύχη της.

Και για ποιον λόγο αναφέρουν αυτό που αναφέρουν οι εκπρόσωποι των αστυνομικών; Να δούμε και την πραγματική εικόνα. Σε ένα σύνολο περίπου πεντακοσίων ενενήντα οργανικών θέσεων, έχουμε πάνω από εβδομήντα κενές οργανικές θέσεις. Μέχρι το τέλος του έτους θα συνταξιοδοτηθούν και περί τους είκοσι πέντε αστυνομικούς. Και έχουν αποσπαστεί εκτός της διεύθυνσης πάνω από εκατό αστυνομικοί υπάλληλοι. Στη Λαμία το ΑΤ της έδρας επιχειρούν μόλις εβδομήντα αστυνομικοί. Θα πρέπει εδώ να αναφέρουμε ότι δεν βγαίνει πολλές φορές τη νύχτα περιπολικό, βγαίνει πρωί και απόγευμα, και πάντοτε με ένα και μόνο άτομο. Στον Δήμο Λοκρών επιχειρούν δεκατρείς αστυνομικοί, στον δεύτερο μεγαλύτερο δήμο της περιοχής. Στον Δήμο Μακρακώμης, Στυλίδας, Αμφίκλειας και Ελάτειας επιχειρούν μόλις δώδεκα, το οποίο σημαίνει ότι πρέπει να καλύψουν τρεις βάρδιες, με αδιάθετα και με ρεπό. Και εδώ εννοείται ότι δεν υπάρχει η δυνατότητα για δεύτερο αστυνομικό στο περιπολικό. Στο τμήμα των Καμένων Βούρλων –άκουσον-άκουσον- επιχειρούν μόλις επτά, οι οποίοι βγαίνουν και με το περιπολικό. Και σε πολλές περιπτώσεις δεν βγαίνουν τα νούμερα και οι αριθμοί για να λάβουν και την άδεια των Χριστουγέννων και της Πρωτοχρονιάς.

Η ερώτηση είναι πολύ απλή, κύριε Υπουργέ. Τι μέτρα θα λάβετε προκειμένου να αντιστραφεί αυτή η εικόνα την οποία βιώνουμε στη Φθιώτιδα και την καταγγέλλουν και οι συνδικαλιστές της Αστυνομίας;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη.

Έχετε τον λόγο, κύριε Υφυπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε Πρόεδρε, κύριε συνάδελφε, πρώτα από όλα να διευκρινίσω ότι η γραπτή ερώτηση έχει απαντηθεί ήδη. Ενδεχομένως να την αναζητήσετε. Αλλά, παρ’ όλα αυτά, βεβαίως να σας εξηγήσω και εδώ τα θέματα που αφορούν την Αστυνομική Διεύθυνση Φθιώτιδας.

Κατ’ αρχάς να σας πω γενικώς ότι εμάς μας ενδιαφέρει και φροντίζουμε για την αναβάθμιση της ποιότητας των αστυνομικών υπηρεσιών όλων των περιοχών, και αυτό απαιτεί ένα συνολικό, συστηματικό και υπεύθυνο σχεδιασμό και μια ορθολογική κατανομή του προσωπικού της Ελληνικής Αστυνομίας. Η διασφάλιση του υψηλότερου δυνατού επιπέδου απόδοσης των περιφερειακών αστυνομικών υπηρεσιών είναι διαρκής μας επιδίωξη και μεριμνούμε για την επαρκή στελέχωση όλων των αστυνομικών διευθύνσεων με ανθρώπινο δυναμικό, αξιολογώντας και αξιοποιώντας όσο τον δυνατόν καλύτερα και ορθολογικά τη συνολική δύναμη του σώματος.

Στο πλαίσιο των τακτικών και συμπληρωματικών μεταθέσεων του έτους 2023 για την Αστυνομική Διεύθυνση Φθιώτιδας, μετά από εκτίμηση και των υπηρεσιακών αναγκών, προκηρύχθηκαν δεκατέσσερις αστυνομικού προσωπικού και μία θέση ειδικού φρουρού, που καλύφθηκαν στο σύνολό τους. Το ποσοστό κάλυψης των οργανικών θέσεων του προσωπικού της Αστυνομικής Διεύθυνσης Φθιώτιδας ανέρχεται σε ποσοστό 88,17%.

Ωστόσο θα πρέπει να σας πω ότι στοιχεία τα οποία αφορούν την οργάνωση, τη διάρθρωση, τη σύνθεση, την κατανομή των υπηρεσιών της Ελληνικής Αστυνομίας είναι πληροφορίες που άπτονται ζητημάτων ασφαλείας και δεν κοινοποιούνται περαιτέρω, ούτε μπορούν να δημοσιοποιηθούν. Είναι θέματα ασφάλειας. Παρέχεται, όμως, η δυνατότητα στον Γενικό Περιφερειακό Αστυνομικό Διευθυντή Στερεάς Ελλάδας και στον Διευθυντή της Αστυνομικής Διεύθυνσης της συγκεκριμένης να αποσπούν προσωπικό μέχρι τον βαθμό του Αστυνόμου Α’, ανάλογα με τις υπηρεσιακές ανάγκες που προκύπτουν κάθε φορά, στην εκάστοτε υπηρεσία. Και κάθε φορά που παρουσιάζονται ελλείψεις σε αστυνομικό προσωπικό, πρέπει να μεριμνούν για την άρση των προβλημάτων αυτών, έτσι ώστε να μην δημιουργείται κενό αστυνόμευσης και να γίνονται και ενισχύσεις προσωπικού από άλλες υφιστάμενες υπηρεσίες.

Τέλος, θα πρέπει να σας πω ότι για την αστυνόμευση της Διεύθυνσης Αστυνομίας της Φθιώτιδας οι αρμόδιες υπηρεσίες, εκτός από την παράλληλη δραστηριοποίηση των υπολοίπων ειδικών επιχειρησιακών ομάδων, διενεργούν σε καθημερινή βάση, όλο το εικοσιτετράωρο, στοχευμένους και συστηματικούς ελέγχους και εξειδικευμένες δράσεις, όπως εποχούμενες περιπολίες, εξορμήσεις, συγκρότηση συνεργείων ομάδων ελέγχου, με σκοπό την πρόληψη και αποτροπή τέλεσης αξιόποινων πράξεων και βέβαια την εμπέδωση του αισθήματος ασφάλειας στους πολίτες και την ομαλή και αρμονική διαβίωση αυτών.

Για να δούμε δε την αποτελεσματικότητα του σχεδιασμού και να δούμε αν χρειάζονται παρεμβάσεις σε ελλείψεις ή οτιδήποτε, θα πρέπει να δούμε και τα αποτελέσματα και να δούμε και αριθμούς. Στη δευτερολογία μου θα σας δώσω και στοιχεία για να μπορέσουμε να κρίνουμε.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολακόπουλο.

Έχετε τον λόγο, κύριε Σαρακιώτη.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υφυπουργέ, η ερώτησή μου ήταν πολύ συγκεκριμένη και δεν έλαβα καμμία απάντηση. Τώρα το ποσοστό 88,17% δεν γνωρίζω που το βρίσκετε, όταν έχουμε πεντακόσιες ενενήντα οργανικές και πάνω από εκατό, γύρω στους εκατόν δέκα, έχουν αποσπαστεί εκτός της διεύθυνσης, και έχουμε και ενενήντα κενές οργανικές θέσεις με τις αποχωρήσεις, δεν ξέρω πώς φτάνουμε στο 89% περίπου.

Είναι δυνατόν σε ένα τμήμα, και συγκεκριμένα στα Καμένα Βούρλα, που υπερπολλαπλασιάζεται ο πληθυσμός το καλοκαίρι, να επιχειρούν επτά αστυνομικοί σε τρεις βάρδιες; Σε τρεις βάρδιες; Δύο πρέπει να υπάρχουν στο περιπολικό σε όλη τη Φθιώτιδα. Πολύ σπάνια βγαίνει περιπολικό με δύο άτομα. Μεριμνάτε για την ασφάλεια των εργαζομένων κατ’ αυτόν τον τρόπο, να πηγαίνουν σε ληστείες, σε κλοπές και τα λοιπά, βράδυ ένας και μόνο αστυνομικός; Στην Αμφίκλεια δεν βγαίνει το πρωί περιπολικό, παρά-Παρνάσσιος δήμος με πολύ μεγάλη έκταση. Αλλά, κατά τα άλλα, μεριμνάτε για την ασφάλεια. Σας λέω ότι στο τμήμα της έδρας, το ΑΤ Λαμίας, δεν βγάζει περιπολικό σε όλες τις βάρδιες. Και μας λέτε για 90% και ότι είναι διαρκής επιδίωξή σας η ασφάλεια;

Θα νιώθατε ασφαλείς εσείς, κύριε Υφυπουργέ, να κατοικείτε σε μια περιοχή που στο τμήμα της επιχειρούν δέκα αστυνομικοί σε τρεις βάρδιες; Βάλτε μέσα και τα αδιάθετα, βάλτε μέσα και τα ρεπό, για να αντιληφθούμε ποιος είναι αριθμός της πραγματικής δύναμης.

Από εκεί και πέρα σας διαβάζω τοποθέτηση προ ημερών, στις 18 Νοεμβρίου 2024, του Προέδρου των Αστυνομικών Υπαλλήλων Φθιώτιδας. Τα περιστατικά κλοπών και διαρρήξεων είναι καθημερινά ιδίως στους περιφερειακούς δήμους αλλά τα περισσότερα δεν καταγγέλλονται και η εικόνα που καταγράφεται επισήμως είναι διαφορετική. Ο ίδιος σε συνέντευξή του δηλώνει ότι πρώτη φορά στα είκοσι πέντε χρόνια υπηρεσίας του στον κλάδο υπάρχει τέτοια εικόνα διάλυσης στο αστυνομικό σώμα.

Από την άλλη ο κύριος Υπουργός μας λέει ότι δεν υπάρχει εγκληματικότητα στη Φθιώτιδα και στη Στερεά Ελλάδα. Έχω σειρά δημοσιευμάτων. «Μπαράζ διαρρήξεων στην όαση μη εγκληματικότητας της Φθιώτιδας». «Στο πόδι κάτοικοι της ανατολικής Φθιώτιδας για απανωτές διαρρήξεις και κλοπές». Προ ημερών είχαμε συναντήσεις δύο δημάρχων, του δημάρχου Λοκρών και του δημάρχου Καμένων Βούρλων με τον αστυνομικό διευθυντή για να παραπονεθούν για την κατάσταση που βιώνουν στις περιοχές τους οι πολίτες και αντί να λάβουμε απαντήσεις για το πώς θα ενισχυθεί η αστυνομική διεύθυνση μας λέτε ότι είναι όλα καλά και έχουμε πολύ μεγάλο ποσοστό κάλυψης.

Τονίζω και πάλι ότι δεν είναι δυνατόν δεκατρείς ή δώδεκα αστυνομικοί να επιχειρούν σε ένα δήμο για τρεις βάρδιες. Δεν υπάρχει αστυνόμευση όπως θα πρέπει να υπάρχει σε μια περιοχή η οποία δεν είναι άκρως απομακρυσμένη. Είναι λίγα χιλιόμετρα μόλις από την Αθήνα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη.

Τα νούμερα δεν κάνουν ποτέ λάθος.

Έχετε τον λόγο, κύριε Υφυπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, σας έδωσα στοιχεία που προκύπτουν από την Υπηρεσία. Αυτός ο αριθμός δεν μπορεί να αμφισβητηθεί. Είναι από τις αρμόδιες υπηρεσίες της Ελληνικής Αστυνομίας. Από την άλλη όμως σας εξήγησα ότι το πώς γίνεται αυτή η κατανομή των θέσεων, αν κάποια δύναμη έχει πάει σε ένα συγκεκριμένο αστυνομικό τμήμα, σε κάποιο άλλο, σε μια υπηρεσία ασφάλειας αυτό είναι ένα θέμα εσωτερικής κατανομής. Είναι ζήτημα ασφάλειας που δεν μπορεί να γνωστοποιηθεί ούτε να συζητηθεί.

Εσείς μου αναφέρετε κάποια περιστατικά. Δεν ξέρω από πού προκύπτουν, πώς τα έχετε διασταυρώσει, αν εσείς ο ίδιος τα έχετε διαπιστώσει και διασταυρώσει αλλά σε κάθε περίπτωση εγώ σας λέω ότι υπάρχει δυνατότητα από τον αστυνομικό διευθυντή και τον γενικό Περιφερειακό Αστυνομικό Διευθυντή, να καλύπτουν τα κενά και βέβαια και το Υπουργείο όπου χρειάζεται κενό να καλύπτει. Επανεξετάζουμε. Αυτό δεν είναι κάτι στατικό. Κάθε φορά οι ανάγκες αλλάζουν.

Θα πρέπει, λοιπόν, να δούμε κάποιους αριθμούς. Τον Νοέμβριο 2024 στο πλαίσιο τακτικών εκτεταμένων αστυνομικών επιχειρήσεων που υλοποιήθηκαν στην περιοχή εδαφικής αρμοδιότητας της γενικής περιφερειακής αστυνομικής υπηρεσίας Στερεάς Ελλάδος είχαμε σημαντικό αριθμό αστυνομικών ελέγχων. Πρέπει να βλέπουμε τους αριθμούς για να δούμε τι κάνει η Αστυνομία. Λοιπόν, είχαμε τρεις χιλιάδες ογδόντα έξι ελέγχους οχημάτων, τρεις χιλιάδες εννιακόσιους δεκατρείς ελέγχους ατόμων, εκδηλώθηκαν όλες οι προβλεπόμενες υπηρεσιακές και δικονομικές ενέργειες και είχαμε εκατόν τριάντα έξι προσαγωγές -μιλάω για τον Νοέμβριο 2024- ογδόντα πέντε συλλήψεις και βεβαιώθηκαν χίλιες πέντε παραβάσεις του Κώδικα Οδικής Κυκλοφορίας.

Για να δούμε τώρα και την αποτελεσματική δραστηριοποίηση των υπηρεσιών της Διεύθυνσης Αστυνομίας Φθιώτιδας που συμμετέχουν στις ευρύτερες επιχειρήσεις να σας πω αστυνομικές επιχειρήσεις που διενεργήθηκαν στην περιφέρεια Στερεάς Ελλάδος και επιτυχίες σημαντικές που έγιναν από τις αστυνομικές δυνάμεις της περιοχής. Στις 7 Νοεμβρίου 2024 είχαμε σύλληψη είκοσι τριών ατόμων, έλεγχο χιλίων εκατόν είκοσι εννέα ατόμων και εννιακοσίων ενός οχημάτων. Προσήχθησαν τριάντα επτά άτομα. Βεβαιώθηκαν διακόσιες ενενήντα τρεις παραβάσεις του Κώδικα Οδικής Κυκλοφορίας. Στις 11 Νοεμβρίου 2024 δεκαεννέα άτομα συνελήφθησαν, ελέγχθηκαν επτακόσια εξήντα, εξακόσια είκοσι τέσσερα οχήματα ελέγχθηκαν, προσήχθησαν είκοσι επτά άτομα, βεβαιώθηκαν διακόσιες τριάντα επτά παραβάσεις. Στις 18 Νοεμβρίου συνελήφθησαν δεκαεννέα άτομα, ελέγχθηκαν εννιακόσια εβδομήντα δύο, εξακόσια ογδόντα οκτώ οχήματα ελέγχθηκαν, προσήχθησαν τριάντα πέντε άτομα και βεβαιώθηκαν εκατόν ενενήντα έξι παραβάσεις του Κώδικα Οδικής Κυκλοφορίας. Στις 29 Νοεμβρίου 2024, ελέγχθηκαν χίλια πενήντα δύο και οκτακόσια εβδομήντα τρία οχήματα. Προσήχθησαν τριάντα επτά άτομα, βεβαιώθηκαν διακόσιες εβδομήντα εννέα παραβάσεις του Κώδικα Οδικής Κυκλοφορίας.

Να δούμε και κάποια στοιχεία εγκληματικότητας και εξιχνιάσεων που μας ενδιαφέρουν στην περιοχή της Αστυνομικής Διεύθυνσης Φθιώτιδας. Έχουμε, λοιπόν, το πρώτο δεκάμηνο του 2024 σε σχέση με το πρώτο δεκάμηνο του 2023 κάποια συγκριτικά στοιχεία. Έχουμε μια μείωση της τάξεως των 10,19 στις περιπτώσεις διάπραξης αδικήματος απάτης με τη χρήση υπολογιστή, 19,16 στις κλοπές-διαρρήξεις, 10,38 μείωση στις κλοπές τροχοφόρων, 13,7 μείωση στις παραβάσεις του νόμου περί όπλων, 25% στις περιπτώσεις διάπραξης του αδικήματος της πλαστογραφίας.

Παρ’ όλα αυτά, οι δράσεις αστυνόμευσης -σας το είπα και πριν- έχουν διαρκή χαρακτήρα. Διαρκώς αξιολογούνται και επικαιροποιούνται ανάλογα των υφιστάμενων συνθηκών που βέβαια αλλάζουν. Συνεχίζουμε όμως συστηματικά και με αμείωτη ένταση στην κατεύθυνση της διασφάλισης της νομιμότητας, της άμεσης ανταπόκρισης και στην εμπέδωση του αισθήματος ασφάλειας των πολιτών και στη συγκεκριμένη αστυνομική διεύθυνση, όπως παντού σε όλη τη χώρα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συζητήσουμε την τέταρτη με αριθμό 290/2-12-2024 επίκαιρη ερώτηση δεύτερου κύκλου του Βουλευτή Ημαθίας της Κ.Ο. «ΕΛΛΗΝΙΚΗ ΛΥΣΗ» κ. Βασιλείου Κοτίδη προς τον Υπουργό Προστασίας του Πολίτη με θέμα: «Εγκαθίδρυση Αστυνομικού Τμήματος στη Βεργίνα Ημαθίας».

Έχετε τον λόγο, κύριε συνάδελφε.

**ΒΑΣΙΛΕΙΟΣ ΚΟΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, η Βεργίνα και η ευρύτερη περιοχή αποτελούν πόλο έλξης για επισκέπτες από όλο τον κόσμο καθώς εκεί βρίσκονται τα κυριότερα μνημεία του αρχαίου μακεδονικού πολιτισμού. Όλη η περιοχή είναι ένα απέραντο μουσείο. Οι μικροκλοπές και οι προσπάθειες αρχαιοκαπηλίας συνιστούν μέρος της καθημερινότητας. Χαρακτηριστικά σας αναφέρω ότι ο επαρχιακός δρόμος μπροστά από το νέο Πολυκεντρικό Μουσείο των Αιγών μετατρέπεται σε ένα τεράστιο πάρκινγκ με τον κίνδυνο ατυχήματος να είναι ορατός ανά πάσα στιγμή. Ειδικά στις ημέρες ελεύθερης εισόδου στα μουσεία της χώρας η εικόνα είναι τραγική. Γίνονται μεν σποραδικοί αστυνομικοί έλεγχοι αλλά η ύπαρξη Αστυνομικού Τμήματος στη Βεργίνα -προϋπήρχε στη Βεργίνα αστυνομικός σταθμός- θα εμπέδωναν απόλυτα το αίσθημα ασφάλειας τόσο των επισκεπτών όσο και των κατοίκων.

Παρά τη θετική εισήγηση του Αστυνομικού Διευθυντή Ημαθίας αντικειμενικοί λόγοι εμποδίζουν τη δυνατότητα επάνδρωση στους αστυνομικούς σταθμούς στην περιοχή. Ανασταλτικό παράγοντα σε αυτό το αίτημα αποτελούν οι αποσπάσεις και οι προσωρινές μετακινήσεις αστυνομικού προσωπικού για την κάλυψη τακτικών και έκτακτων υπηρεσιακών αναγκών στη χώρα. Τώρα τον χειμώνα περίπου 60 και 90 το καλοκαίρι, κύριε Υπουργέ, λείπουν από την Ημαθία. Ένα ολόκληρο ΑΤ της Βέροιας λείπει κάθε μήνα. Όμως, κύριε Υπουργέ, για μια περιοχή μεγάλης πολιτιστικής και αρχαιολογικής αξίας θα πρέπει να βρεθεί τρόπος να εξασφαλιστεί και η άνεση των επισκεπτών και η ασφάλεια των κατοίκων της περιοχής.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κοτίδη.

Κύριε Υφυπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε Πρόεδρε, να πω κάτι το οποίο ανέφερα και πριν. Η ουσιαστική αντιμετώπιση των ζητημάτων αστυνομικής φύσεως καθώς και η αναβάθμιση της ποιότητας αστυνόμευσης όλων των περιοχών εξαρτάται από έναν συνολικό συστηματικό υπεύθυνο σχεδιασμό της οργανωτικής δομής των αστυνομικών υπηρεσιών καθώς και από την ορθολογική και αποδοτική διαχείριση του ανθρώπινου δυναμικού και του υλικοτεχνικού εξοπλισμού.

Να πούμε τα κριτήρια για την ίδρυση μιας νέας αστυνομικής υπηρεσίας. Για να γίνει ένας σχεδιασμός, για να γίνει μια καινούργια εθνική υπηρεσία, πρέπει να ληφθούν σε κάθε περιοχή συγκεκριμένα κριτήρια. Αυτά είναι τα εγκληματολογικά δεδομένα, τα ιδιαίτερα γεωμορφολογικά και πληθυσμιακά δεδομένα, το οδικό δίκτυο, οι χιλιομετρικές αποστάσεις, η προσβασιμότητα στα αστικά κέντρα και γενικά τα κυκλοφοριακά προβλήματα, οι ιδιαιτερότητες και οι λοιπές τοπικές ιδιομορφίες, οι μεταβολές που επήλθαν στον διοικητικό χάρτη στην εφαρμογή του σχεδίου του «Καλλικράτη», οι δυνατότητες κάλυψης των στεγαστικών αναγκών της υπηρεσίας ώστε ως έδρα τελικά να επιλεγούν και να προτιμηθούν περιοχές που υπάρχουν κατάλληλα δημόσια ή ακόμα και δωρεάν, πολλές φορές, παραχωρηθέντα κτίρια.

Με αυτά τα κριτήρια θα σας πω, λοιπόν, ότι στην αστυνομική διεύθυνση Ημαθίας λειτουργούν το επιτελείο, οι υφιστάμενες υπηρεσίες, το αστυνομικό τμήμα, το τμήμα ασφαλείας και το τμήμα τροχαίας Βέροιας που αστυνομεύουν αποτελεσματικά τη δημοτική ενότητα Βεργίνας του δήμου Βέροιας, όπως θα δούμε και από τους αριθμούς στην πορεία. Αλλά θα σας πω και το εξής: Μέχρι τώρα δεν έχει περιέλθει στην αρμόδια διεύθυνση του αρχηγείου οποιοδήποτε αίτημα από την αρμόδια υπηρεσία για αλλαγές στην οργανωτική δομή της Διεύθυνσης Αστυνομίας Ημαθίας και συγκεκριμένα για την ίδρυση ΑΤ στη δημοτική ενότητα Βεργίνας.

Σε κάθε περίπτωση όμως το Υπουργείο Προστασίας του Πολίτη επανεκτιμά διαρκώς τις ανάγκες, αξιολογεί κάθε πρόταση και στο πλαίσιο αυτής της διαδικασίας κάνει τις απαραίτητες ενέργειες για τη μεταβολή της οργανωτικής δομής και την ανακατανομή του προσωπικού ώστε να καλύπτονται τυχόν ελλείψεις και να εξασφαλίζονται οι λειτουργικές και επιχειρησιακές ανάγκες. Ο ρόλος της Ελληνικής Αστυνομίας δεν είναι στατικός. Διαμορφώνεται πάντοτε με βάση τις εκάστοτε κοινωνικές ανάγκες. Όλες οι δράσεις, όλες οι αποστολές επαναπροσδιορίζονται στην κατεύθυνση της πρόληψης και καταστολής του εγκλήματος και θα συνεχίσουμε εντατικά με αμείωτη ένταση με απώτερο σκοπό την ενίσχυση της αστυνομικής παρουσίας στη βελτίωση της καθημερινότητας της κοινωνίας και την αναβάθμιση της ποιότητας ζωής όλων των πολιτών.

Στη δευτερολογία μου θα σας δώσω και κάποια στοιχεία για να δούμε τι γίνεται στην περιοχή αυτή.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Κοτίδη, έχετε τον λόγο.

**ΒΑΣΙΛΕΙΟΣ ΚΟΤΙΔΗΣ:** Κύριε Υπουργέ, τυγχάνει να είμαι γιος αστυνομικού και είμαι πολύ ευαίσθητος στα θέματα της Αστυνομίας.

Φυσικά η Αστυνομική Διεύθυνση Ημαθίας προσπαθεί και κάνει σωστά τη δουλειά της, αλλά είναι αποτέλεσμα της θυσίας των ίδιων των αστυνομικών, όσο μπορούν και όσο τους επιτρέπουν οι δυνάμεις τους. Κάποια στιγμή θα κουραστούν, όπως και σε άλλα μέρη της χώρας μας.

Μας αναφέρατε τη μείωση της εγκληματικότητας, όμως τα στοιχεία αναφέρονται σε όλο τον νομό. Εμείς μιλάμε γενικά για τον χώρο που έρχονται επισκέπτες από όλο τον κόσμο. Είναι ιδιαίτερης σημασίας και προϋπήρχε, ξαναλέω, ο σταθμός εκεί.

 Η Αστυνομική Διεύθυνση Ημαθίας διαθέτει τετρακόσιες τριάντα οργανικές θέσεις. Τώρα αυτή τη στιγμή είναι δεκατρείς κενές. Σας αναφέρω, κύριε Υπουργέ, ότι στη Σχολή Αστυφυλάκων της Νάουσας -έχει σχέση αυτό- υπηρετούν τριάντα επτά άτομα, που θέλουν άλλα δώδεκα εκεί, εκ των οποίων είναι μόνο δεκατρείς οι μεταθέσεις κι όχι από την Αττική και από τη Θεσσαλονίκη και δεκαπέντε είναι αποσπασμένοι από τη Διεύθυνση Ημαθίας. Δηλαδή, πάλι από εκεί παίρνουν άτομα. Σωστά έγινε και η σχολή, αλλά ας έρθουν με μεταθέσεις άτομα εξ ολοκλήρου για να επανδρώσουν τη σχολή.

Το 25% της δύναμης της Αστυνομικής Διεύθυνσης Ημαθίας βρίσκεται αλλού για την κάλυψη υπηρεσιακών αναγκών όλων των άλλων περιοχών. Θα πρέπει να βρεθεί ορθολογικός τρόπος κατανομής και συνεισφοράς των υπηρεσιακών αναγκών. Να υπάρχει κάποια αναλογία. Δεν μπορεί εκατό άτομα να φεύγουν από μία δύναμη τετρακοσίων τριάντα ατόμων και από χίλια άτομα δύναμη να φεύγουν πάλι τα ίδια άτομα με αποσπάσεις. Δεν πρέπει να αποσπάται προσωπικό για την κάλυψη άλλων περιοχών, όταν δεν επαρκούν οι τακτικές ανάγκες κάθε υπηρεσίας. Το 2023 ήρθαν δώδεκα άτομα στην Ημαθία, έφυγαν όμως δεκατρία με το όριο ηλικίας. Επαναλαμβάνω, είμαστε τυχεροί που δεν θρηνήσαμε θύματα μέχρι στιγμής. Κι όχι μόνο αυτό. Η ύπαρξη πολλών μαγαζιών στο κέντρο της Βεργίνας αποτελεί πόλο έλξης μικροκακοποιών για μια κατάσταση που μεταφέρεται και στην ιδιωτική περιουσία των κατοίκων.

Καλύτερα, όμως, όπως λέμε και όπως σίγουρα εσείς συμφωνείτε, είναι να προλαμβάνουμε παρά να καταστέλλουμε. Ασφαλώς, κύριε Υπουργέ, η ύπαρξη τόσων αρχαιολογικών θησαυρών στην περιοχή αποτελεί δέλεαρ για τους αρχαιοκάπηλους, εγχώριους και μη. Οφείλουμε να προστατεύσουμε τα αρχαιολογικά μας ευρήματα πάση θυσία. Εάν εσείς θέλετε μπορείτε να δώσετε λύση στο χρόνιο αυτό πρόβλημα. Περιμένουμε να μας πείτε συγκεκριμένα αν θα καλυφθεί η Αστυνομική Διεύθυνση Ημαθίας με τα παραπάνω άτομα και συγκεκριμένα για το Τμήμα της Βεργίνας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κοτίδη.

Κύριε Υφυπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ.

 Κύριε συνάδελφε, θέσατε κι εσείς κάποια θέματα που έχουν να κάνουν με την στελέχωση της Αστυνομικής Διεύθυνσης στην Ημαθία και γι’ αυτόν τον λόγο θα πρέπει να σας δώσω και κάποια στοιχεία για να σας πω ότι μετά από εκτίμηση των αναγκών της περιοχής και για την ενίσχυση αστυνόμευσης για την πλέον επαρκή στελέχωση αυτής της υπηρεσίας, στο πλαίσιο των τακτικών και συμπληρωματικών μεταθέσεων για το 2023 και το 2024 προκηρύχθηκαν είκοσι θέσεις αστυνομικού προσωπικού διαφόρων βαθμών γι’ αυτή την αστυνομική διάθεση και μία θέση ειδικού φρουρού που καλύφθηκαν στο σύνολό τους. Είναι μία σημαντική ενίσχυση.

Γίνεται μνεία επίσης ότι το ποσοστό κάλυψης των οργανικών θέσεων του προσωπικού της Αστυνομικής Διεύθυνσης Ημαθίας ανέρχεται στο 99% το οποίο είναι πολύ σημαντικό ποσοστό. Στις περιπτώσεις, όμως, κατά τις οποίες παρουσιάζονται οποιεσδήποτε ελλείψεις σε αστυνομικό προσωπικό και μέχρι την άρση των προβλημάτων αυτών με μόνιμο τρόπο, μεριμνάται ώστε να μην δημιουργείται κενό αστυνόμευσης, με ενισχύσεις προσωπικού από άλλες υφιστάμενες υπηρεσίες.

Ως προς την πληρότητα του σχεδιασμού -και θα δούμε την αποτελεσματικότητά του- θα σας πω ότι από τις υπηρεσίες της Γενικής Περιφερειακής Αστυνομικής Διεύθυνσης Κεντρικής Μακεδονίας τον Οκτώβριο του τρέχοντος έτους πραγματοποιήθηκε μεγάλος αριθμός αστυνομικών δράσεων και ελέγχων. Είχαμε έξι χιλιάδες οκτακόσιες τρεις περιπολίες, τριακόσια εξήντα έξι συνεργεία ελέγχων, διακόσιες τριάντα έξι εξορμήσεις, εκατόν τέσσερις χιλιάδες τετρακόσιους εξήντα δύο ελέγχους οχημάτων, εκατόν δέκα οκτώ πεντακόσιοι εβδομήντα επτά έλεγχοι ατόμων και βεβαιώθηκαν είκοσι χιλιάδες πεντακόσιες πέντε παραβάσεις του Κώδικα Οδικής Κυκλοφορίας.

Σύμφωνα, επίσης, με τα τηρούμενα στοιχεία εγκληματικότητας της περιοχής στην περιοχή αρμοδιότητας του Τμήματος Ασφαλείας Βέροιας έχουμε μια μείωση του ποσοστού των κλοπών, διαρρήξεων, των ληστειών και των κλοπών τροχοφόρων κατά 16,96%, 50% και 64% αντίστοιχα για το διάστημα Ιανουαρίου-Οκτωβρίου του τρέχοντος έτους σε σχέση με το 2023.

Έχουμε επίσης και κάποιες σημαντικές επιτυχίες που πρέπει να τις αναγνωρίζουμε πολλές φορές στις αστυνομικές διευθύνσεις που κάνουν τη δουλειά τους. Στις 8 Νοεμβρίου 2024 είχαμε τη σύλληψη από αστυνομικούς του Τμήματος Ασφαλείας Βέροιας ημεδαπού για απόπειρα ληστείας και για παράβαση της νομοθεσίας περί όπλων. Είχαμε την εξιχνίαση στις 16 Νοεμβρίου πέντε διαρρήξεων καταστημάτων που έγιναν πρωινές ώρες από αστυνομικούς του Τμήματος Ασφαλείας Αλεξάνδρειας. Σχηματίστηκε δικογραφία σε βάρος ατόμου. Εξιχνιάστηκαν τρεις περιπτώσεις κλοπών από αστυνομικούς του Τμήματος Ασφαλείας Νάουσας και σχηματίστηκε δικογραφία σε βάρος δύο προσώπων στις 3-11-2024 για το αδίκημα της διακεκριμένης κλοπής.

Πρέπει να σας πω, λοιπόν, κλείνοντας ότι πρόθεση είναι η θετική αντιμετώπιση όλων των ζητημάτων που γίνονται, η στελέχωση των υπηρεσιών, η ορθή κατανομή του προσωπικού, έτσι ώστε να διασφαλίζουμε το υψηλότερο δυνατό επίπεδο αστυνόμευσης και να εμπεδώνουμε, να δημιουργούμε ένα αίσθημα ασφάλειας στους πολίτες.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την έβδομη με αριθμό 312/9-12-2024 επίκαιρη ερώτηση πρώτου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη με θέμα: «Ο θάνατος του Ιάσονα Λαλαούνη μετά από τροχαίο που έλαβε χώρα στις 12-3-2021 έξω από τη Βουλή και οι ενέργειες του Υπουργείου σας για την διαλεύκανσή του».

Έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υφυπουργέ, η ερώτηση απευθύνεται στον κ. Χρυσοχοΐδη και παρακαλώ να του διαβιβάσετε ότι θα πρέπει κάποτε να έρθει απαντήσει και ο ίδιος. Φυσικά, είχα την ευκαιρία να του το θέσω το ζήτημα και στη διάρκεια της συζήτησης για τον προϋπολογισμό.

Στις 12 Μαρτίου το 2021 το υπηρεσιακό όχημα στη συνοδεία της κ. Μπακογιάννη, κάνοντας παράνομη στροφή στην είσοδο της Βουλής από το αντίθετο ρεύμα της Βασιλίσσης Σοφίας, σκότωσε ένα 23χρονο παιδί, τον Ιάσονα Λαλαούνη. Επί σαράντα οκτώ ώρες δεν δημοσιεύονταν στην υπηρεσία ποιου Βουλευτή ανήκε το υπηρεσιακό αυτό όχημα. Δεν δημοσιεύονταν πληροφορίες. Η κ. Μπακογιάννη αναρτούσε στα μέσα κοινωνικής δικτύωσης ανακοινώσεις για επιτεύγματά της το ίδιο απόγευμα που είχε συμβεί το δυστύχημα, ενώ και στα μέσα κοινωνικής δικτύωσης δημοσιεύονταν φωτογραφίες από βόλτα της κ. Μπακογιάννη με την οικογένειά της, για τα οποία υπήρξε ένας ισχυρισμός στη συνέχεια ότι ήταν προηγούμενων ημερών και έτυχε να δημοσιευθούν εκείνη τη μέρα.

Η ελληνική κοινωνία παρακολούθησε άναυδη έναν τροχονόμο να αποπέμπει πολίτη που δήλωνε ότι είναι αυτόπτης μάρτυρας και να απειλεί τον πολίτη αυτόν ότι θα κινηθεί εναντίον του επειδή επέμενε ο πολίτης να δώσει κατάθεση, ενώ από τη Βουλή δεν βγήκε καμία επίσημη ανακοίνωση. Τελικώς, οι συνθήκες του δυστυχήματος, η αποτύπωση από κάμερα του δυστυχήματος, διοχετεύτηκε στα μέσα ενημέρωσης πολλές μέρες μετά, ουσιαστικά από διαρροή και όχι από επίσημη δημοσιοποίηση, ενώ ο Πρόεδρος της Βουλής και συνολικά η Βουλή δεν προέβησαν σε επίσημες ενέργειες.

Εγώ τότε, ως πρώην Πρόεδρος της Βουλής, χωρίς να είμαι Βουλευτής, συγκλονισμένη, όμως, από αυτό το οποίο είχε συμβεί, απηύθυνα επιστολή στον κ. Τασούλα στις 17-3-2021 με την οποία του ζητούσα να αναλάβει η Βουλή όλες τις δέουσες πρωτοβουλίες και να χυθεί άπλετο φως στην υπόθεση.

(Στο σημείο αυτό κτυπάει το κουδούνι λήξεως του χρόνου της κυρίας Προέδρου)

Διότι ήταν ξεκάθαρο ότι αυτά τα οποία συνέβαιναν, δεν συνέβαλαν στη διαλεύκανση της υπόθεσης και παρέπεμπαν σε προνομιακή μεταχείριση των εμπλεκομένων, πράγμα ανεπίτρεπτο. Μίλησα για συγκάλυψη και για διαδικασίες συγκάλυψης, τότε, το 2021.

Σήμερα, σχεδόν τέσσερα χρόνια αργότερα, τρία χρόνια και εννέα πλήρεις μήνες αργότερα, έχουν δει το φως της δημοσιότητας στοιχεία τα οποία είναι ανησυχητικά και ειδικότερα, ότι ο εν λόγω αστυνομικός τιμωρήθηκε με ποινή - χάδι, δεν του αφαιρέθηκε καν το δίπλωμα, ενώ και ως προς την διενεργηθείσα ΕΔΕ αυτό το οποίο δημοσιοποιείται είναι ότι υπήρξε εξαιρετικά επιεικής.

Μιλάμε για αστυνομικό -εάν αυτός οδηγούσε- ο οποίος παραβίασε πολύ σοβαρούς κανόνες οδικής κυκλοφορίας και σκότωσε άνθρωπο, ένα 23χρονο παιδί, τον Ιάσονα, που η μητέρα του αφήνει έξω εδώ στη Βουλή, καθημερινά, λουλούδια πάνω στον στύλο. Αν τα βλέπετε, τα αφήνει η μάνα του παιδιού αυτού. Για πολύ καιρό δεν της επέτρεπαν να το κάνει και πηγαίνανε και τα βγάζανε, μου είπε. Και, επίσης, μου είπε ότι δεν της έχει επιτραπεί να στήσει ένα εικονοστάσι για το παιδί της. Αυτό το θεωρώ αδιανόητο. Δεν ξέρω ποιος είναι αυτός που δεν έχει επιτρέψει. Αλλά, σίγουρα, η Βουλή θα έπρεπε η ίδια να έχει πάρει τις πρωτοβουλίες για τη μνήμη του παιδιού αυτού, που χάθηκε από προσωπικό υπηρετούν σε Βουλευτή και μάλιστα την αδελφή του Πρωθυπουργού, σημερινή Πρόεδρο της Επιτροπής Εξωτερικών Υποθέσεων, πρώην Υπουργό, πρώην δήμαρχο και ούτω καθ’ εξής.

Οι ερωτήσεις, λοιπόν, που σας θέτω είναι αναπόδραστες και έχουν να κάνουν με το ποια είναι η μεταχείριση του προσώπου αυτού, αλλά και με το ποιες ενέργειες διαλεύκανσης έγιναν για το έγκλημα, για το ποινικό αδίκημα της ανθρωποκτονίας. Αυτό το οποίο αποτυπώνεται στην κάμερα είναι ότι αμέσως ανοίγει η μπάρα της εισόδου της Βουλής και φυγαδεύεται, ουσιαστικά, στο εσωτερικό το αυτοκίνητο που προκάλεσε τη σύγκρουση, κάτι ανεπίτρεπτο κατά τους κανόνες της διερεύνησης των τροχαίων δυστυχημάτων και ατυχημάτων. Έπρεπε να παραμείνει στη θέση του το όχημα, να φωτογραφηθεί και να αποτυπωθεί.

Οι κάμερες, με βάση αυτά που δημοσιεύθηκαν, σταματούν πριν ανοίξουν οι πόρτες του επίμαχου αυτοκινήτου, άρα δεν αποτυπώνεται ούτε ποιοι βγήκαν από τις πόρτες αυτές ούτε ποιοι άλλοι προσέτρεξαν γύρω. Και την όλη υπόθεση περιβάλλει μία εντελώς ομιχλώδης συνθήκη, η οποία είναι ανεπίτρεπτη.

Σε τέτοιο δυστύχημα είναι αδιανόητο ότι η εμπλεκόμενη Βουλευτής, στην ασφάλεια και στην υπηρεσία της οποίας υπηρετούσε ο οδηγός, απέκρυψε τη σύνδεσή της για σαράντα οκτώ ώρες. Είναι αδιανόητο ότι η Βουλή δεν έβγαλε αμέσως επίσημη ανακοίνωση με όλα τα στοιχεία.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε. Ευχαριστώ.

Και είναι εξίσου αδιανόητο το γεγονός ότι δεν έχουν δημοσιοποιηθεί επαρκή στοιχεία.

Σας ερωτώ λοιπόν -και με αυτό κλείνω- σε ποιες ενέργειες έχει προβεί το Υπουργείο σας για τον έλεγχο όλων των εμπλεκομένων. Ποιος διενήργησε ΕΔΕ ή άλλη πειθαρχική διοικητική εξέταση και ποιο το πόρισμα αυτής. Εξακολουθεί να υπηρετεί το εμπλεκόμενο πρόσωπο; Αληθεύει ότι είναι τοποθετημένο στη φρουρά εδώ της Βουλής; Αυτό θα ήθελα να μου το απαντήσετε. Έχει συλλεγεί και παραδοθεί αρμοδίως στη δικαιοσύνη το σύνολο του αποδεικτικού υλικού από τις κάμερες ασφαλείας και λοιπά στοιχεία της Βουλής κατά την ημερομηνία του θανατηφόρου τροχαίου, ώστε να αποδεικνύεται πέραν πάσης αμφιβολίας ποιοι ήταν οι επιβαίνοντες επί του εμπλεκομένου βουλευτικού οχήματος, ποιες οι ενέργειές τους ακολούθως του συμβάντος και πώς άσκησαν τα καθήκοντά τους οι επιληφθέντες αστυνομικοί;

Και συναφώς, εν σχέση με τον αστυνομικό της Βουλής για τον οποίο γίνεται πάρα πολύ μεγάλος λόγος -και δικαίως- όλο το τελευταίο διάστημα και εμπλέκεται σε εγκλήματα ασέλγειας και έμφυλης βίας, υπηρετούσε εκείνη τη μέρα στο εξωτερικό της Βουλής; Διότι αυτό το οποίο έχει δημοσιοποιηθεί είναι ότι υπηρετούσε στο εξωτερικό της Βουλής. Υπηρετούσε εκείνη τη μέρα και ώρα στο εξωτερικό της Βουλής ή οπουδήποτε στη Βουλή; Έχει δώσει κάποια κατάθεση;

Αντιλαμβάνεστε ότι η αποκάλυψη της αλήθειας αφορά την αξιοπιστία όλων μας. Αφορά, όμως, και τη δικαιοσύνη και τη δικαίωση ενός παιδιού, που έφυγε πραγματικά «σαν το σκυλί στο αμπέλι», την ώρα που οδηγούσε το μηχανάκι του αμέριμνο, είχε όλη τη ζωή μπροστά του και η οικογένειά του τον στερήθηκε με τον πιο βίαιο τρόπο και μέχρι και σήμερα παλεύει για δικαιοσύνη.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Φαντάζομαι είναι πολλές οι ερωτήσεις.

Κύριε Υφυπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):**

Κυρία Πρόεδρε, κατ’ αρχάς, να σας πω ότι κάθε απώλεια ανθρώπινης ζωής στην άσφαλτο, είναι πραγματικά κάτι το οποίο όλους μας πληγώνει. Να ξέρετε ότι η Ελληνική Αστυνομία κάνει πάρα πολλά για την εντατικοποίηση των ελέγχων της Τροχαίας, την ενίσχυση της αστυνόμευσης, ακριβώς για να αποτρέπει τέτοιες καταστάσεις.

Επειδή, γνωρίζω τη σχέση σας με τον Νομό Ηλείας, θα ήθελα, παρακαλώ, να δείτε στατιστικά στοιχεία τροχαίων ατυχημάτων στην Ηλεία και πόσο έχουν μειωθεί τα θανατηφόρα τροχαία ατυχήματα, διότι αυτή η Κυβέρνηση της Νέας Δημοκρατίας έχει κάνει παρεμβάσεις στο οδικό δίκτυο και έχει μειώσει τα θανατηφόρα ατυχήματα.

Το κλείνω, όμως, αυτό και θέλω να σας πω το εξής, σε σχέση με την ερώτηση που κάνατε: Όπως σας έχω ξαναπεί, είναι πάγιες και αδιαπραγμάτευτες οι θέσεις του Υπουργείου Προστασίας του Πολίτη, να ελέγχουμε κάθε αντικανονική παράνομη, απρεπή, συμπεριφορά αστυνομικού τόσο κατά την εκτέλεση των καθηκόντων του όσο και εκτός διατεταγμένης υπηρεσίας.

Παρακολουθούμε, ανελλιπώς, κάθε περιστατικό, κάθε καταγγελία, πληροφορία και γίνονται οι απαιτούμενες ενέργειες κάθε φορά. Κάθε καταγγελία, κάθε περιστατικό ελέγχεται, ανελλιπώς, από τις αρμόδιες Υπηρεσίες της Ελληνικής Αστυνομίας, πέραν της διερεύνησης της δικαιοσύνης. Αυτό είναι απόλυτο, ξεκάθαρο, σαφές.

Όσον αφορά τη συγκεκριμένη περίπτωση και την διερεύνηση των πειθαρχικών παραπτωμάτων του οδηγού του συγκεκριμένου αυτοκινήτου για το τροχαίο συμβάν που έλαβε χώρα στη συμβολή των Οδών Βασιλίσσης Σοφίας και Ακαδημίας, στην είσοδο του Μεγάρου της Βουλής των Ελλήνων, με αποτέλεσμα -δυστυχώς- τον θανάσιμο τραυματισμό ενός συμπολίτη μας, διατάχθηκε στις 14-3-2021, από την Υπηρεσία Ασφάλειας των Μελών Κυβέρνησης και Πολιτικών Προσώπων, η διενέργεια ένορκης διοικητικής εξέτασης. Ανατέθηκε σε Αξιωματικό της Υπηρεσίας. Αυτό, κυρία Πρόεδρε, δεν δείχνει συγκάλυψη.

Αφού ολοκληρώθηκε η ΕΔΕ, εκδικάστηκε από τον Γενικό Διευθυντή της Γενικής Διεύθυνσης Προστασίας Επισήμων και Ευπαθών Στόχων και ο υπαίτιος αστυνομικός παραπέμφθηκε στο Πειθαρχικό Συμβούλιο. Του επιβλήθηκε η πειθαρχική ποινή της αργίας, με απόλυση διάρκειας δύο μηνών. Και αυτό πήγε στο δευτεροβάθμιο όργανο. Ούτε και αυτό, κυρία Πρόεδρε, είναι συγκάλυψη.

Η ποινική δικογραφία εκδικάστηκε από το 1ο Τριμελές Πλημμελειοδικείο Αθηνών -και εδώ έγινε δικογραφία, φάκελος- και επιβλήθηκε στον προαναφερόμενο η ποινή της φυλάκισης τριών ετών με αναστολή, για ισάριθμο χρονικό διάστημα. Έχει ασκηθεί έφεση από τον κατηγορούμενο και η διαδικασία βρίσκεται σε εξέλιξη. Ούτε κι εδώ υπάρχει συγκάλυψη. Και ποινική διαδικασία έγινε και, βέβαια, έχουμε μια πρώτη καταδικαστική απόφαση.

Με την εμπειρία που έχετε ως νομικός, καταλαβαίνετε ότι για να εκδοθεί έστω και πρωτοδίκως μία καταδικαστική απόφαση τριών ετών για ανθρωποκτονία από αμέλεια, σημαίνει ότι υπάρχει ένας φάκελος, ο οποίος δεν έχει απλώς ενδείξεις, τουλάχιστον όπως έκρινε το πρώτο δικαστήριο, υπάρχουν αποδείξεις. Άρα, πρόκειται για υλικό, το οποίο κάποιοι συγκέντρωσαν και κάποιοι παρέδωσαν εκεί για να ληφθεί απόφαση. Ούτε κι αυτό, κυρία Πρόεδρε, είναι συγκάλυψη.

Προκύπτει, επίσης, από τον φάκελο την υπόθεσης στο πλαίσιο της σχηματισθείσας ποινικής δικογραφίας ότι έγιναν όλες οι προβλεπόμενες προανακριτικές ενέργειες -οι προβλεπόμενες στον νόμο-, έγινε μεταξύ άλλων και η συλλογή -για το οποίο θέτετε- βιντεοληπτικού υλικού τόσο από το σημείο που έλαβε χώρα το δυστύχημα, όσο και από τους γύρω χώρους και υποβλήθηκε από την Υποδιεύθυνση Τροχαίας Αθηνών στην Εισαγγελία Πρωτοδικών Αθηνών. Αυτή θα κρίνει. Όλο το υλικό που έχει πάει. Ούτε και αυτό δείχνει, κυρία Πρόεδρε, συγκάλυψη και νομίζω το αντιλαμβάνεστε και από την καταδικαστική απόφαση.

Θα σας πω, όμως, το εξής: Ακριβώς για να διερευνηθούν και το αν υπάρχουν παραλείψεις σε σχέση με τον σχηματισμό του φακέλου και της δικογραφίας, από τη Γενική Αστυνομική Διεύθυνση Αττικής έγινε ΕΔΕ σε βάρος του αστυνομικού της Υποδιεύθυνσης Τροχαίας Αθηνών, ο οποίος βρισκόταν σε διατεταγμένη υπηρεσία εποχούμενης περιπολίας μετά το ατύχημα και διατάχθηκε να λάβει στο σημείο μέτρα τροχαίας. Η υπόθεση εκδικάστηκε, ο αστυνομικός παραπέμφθηκε στο πρωτοβάθμιο πειθαρχικό συμβούλιο. Δεν του καταλογίστηκε καμία ποινική ευθύνη. Και έχει και μια λογική, γιατί υπάρχει μια δικογραφία η οποία οδήγησε και σε πειθαρχική απόφαση και σε καταδικαστική απόφαση, έστω πρωτοδίκως. Δεν φαίνεται, λοιπόν, τουλάχιστον από τις καταδικαστικές αποφάσεις συγκάλυψη, κυρία Πρόεδρε.

Όμως, ως προς το άλλο ερώτημα το οποίο θέτετε, γιατί βάζετε πολλά ερωτήματα και λιγάκι υπερβώ τον χρόνο, στις 12 Μαρτίου του 2021 σε σχέση με τον αστυνομικό που κατηγορείται και για το αν είχε υπηρεσία εκείνη την ημέρα, ο αστυνομικός αυτός εκτελούσε πράγματι καθήκοντα σκοπού εξωτερικής φύλαξης της Βουλής, στο ωράριο 6.00΄ με 14.00΄ το μεσημέρι, αλλά στη σκοπιά της ανατολικής πλευράς της Βουλής, στον Εθνικό Κήπο. Εναλλάσσονταν με τον σκοπό έξωθεν της πύλης της βόρειας πλευράς του Μεγάρου στον προαύλιο χώρο της Βουλής. Και οι δύο θέσεις βρίσκονται σε ικανή απόσταση από το κεντρικό φυλάκιο, με εμπόδια. Δεν υπήρχε η δυνατότητα εποπτεύσεις, ούτε άλλο σημείο, ώστε να μπορούμε να εισφέρει και να δει κάτι από τα συγκεκριμένα στοιχεία, με αποτέλεσμα να μην συμπεριληφθεί στη λίστα των αστυνομικών κατά την ενημέρωση της Υποδιεύθυνσης Τροχαίας Αθηνών.

Αυτά είναι τα στοιχεία. Σας αναλύω τι ακριβώς έχει γίνει. Θα επανέλθω και στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Έχετε τον λόγο, κυρία Πρόεδρε της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαι σοκαρισμένη. Είμαι πραγματικά σοκαρισμένη και ελπίζω αυτοί που ακούν, να καταλάβουν τώρα πόσο ισχυρά είναι τα συμφέροντα που ενεργοποιούνται, πόσο ισχυρά είναι τα κίνητρα της συγκάλυψης και πόσο πολύ πρέπει να επιμείνει κανείς για να αποκαλυφθεί η αλήθεια.

Μόλις μας είπατε, κύριε Υφυπουργέ, ότι ο αστυνομικός αυτός ο οποίος παρέμενε στη Βουλή για ανεξήγητους λόγους ακόμη και μετά την καταγγελία έμφυλης βίας εναντίον του και την αφαίρεση του όπλου τον Φλεβάρη του 2024, ήταν πράγματι υπηρεσία στη Βουλή, εξωτερικά της Βουλής την ημέρα κατά την οποία έγινε το θανατηφόρο δυστύχημα με το αυτοκίνητο υπηρεσίας της κ. Μπακογιάννη, από το δυστύχημα το οποίο έχασε τη ζωή του ο 23χρονος Ιάσονας Λαλαούνης.

Προσπαθώ όλο αυτό το διάστημα να δω ποια είναι τα κίνητρα συγκάλυψης και θα ερευνήσω κι άλλο, αλλά καταλαβαίνουμε όλοι ότι ένας μάρτυρας, ένα πρόσωπο που ήταν μάρτυρας εκείνη τη μέρα και που εμπλέκεται σε αδικήματα, μας λέτε ότι δεν εξετάστηκε ως μάρτυρας, γιατί ήταν αρκετά μακριά και δεν είδε τίποτε και συμβαίνει αυτό το πρόσωπο, ο κ. Τσώτσος -έτσι δεν λέγεται, για να τα λέμε τα πράγματα-, να εμπλέκεται σε σοβαρότατα αδικήματα και ενώ του αφαιρείται το όπλο, να μην αποτάσσεται από την Υπηρεσία Φρουράς της Βουλής. Τα συμπεράσματα είναι αναπόδραστα και θα πρέπει να ερευνήσουμε ακόμη περισσότερο.

Εγώ θέλω στη δευτερολογία σας να μου απαντήσετε από πού πήρατε την ενημέρωση ότι ήταν πράγματι υπηρεσία και ότι ενώ ήταν εξωτερική υπηρεσία, ήταν σε απόσταση και δεν είδε τίποτε, από πού προέρχεται αυτή η ενημέρωση και να την καταθέσετε στα Πρακτικά. Γιατί η κ. Μπακογιάννη στη Διάσκεψη των Προέδρων είχε μια άλλη ενημέρωση, επίσης προνομιακή, ότι στον φάκελο του αστυνομικού αυτού δεν υπάρχει αίτημα Βουλευτή. Το ήξερε η κ. Μπακογιάννη κάπως. Εγώ υπογραμμίζω ένα ιδιάζον ενδιαφέρον να κρατηθεί αυτός ο άνθρωπος εδώ υπό τον έλεγχο της Βουλής, ακόμα και αν υπάρχουν σοβαρότατες καταγγελίες για σοβαρότατα αδικήματα. Αντιλαμβάνομαι ότι υπάρχει ισχυρό κίνητρο προστασίας ενός προσώπου που υπήρξε μάρτυρας ενός θανατηφόρου δυστυχήματος και δεν εξετάστηκε ποτέ. Οι σκέψεις στις οποίες οδηγούμε είναι οχληρότατες και έχουν να κάνουν και με συγκάλυψη και με εκβιασμούς και με εξαγορά και με πάρα πολύ βρώμικες διαδικασίες. Σας παρακαλώ να με ενημερώσετε εάν αυτό το πρόσωπο, ο κ. Τσώτσος, που ήταν μάρτυρας, εξετάστηκε από οποιονδήποτε και αν υπάρχει καταγεγραμμένη κατάθεσή του, άλλως από πού προκύπτει η ενημέρωσή σας αυτή.

Επίσης, θα ήθελα να με ενημερώσετε οι εμπλεκόμενοι αστυνομικοί στο αδίκημα εάν αληθεύει ότι σήμερα υπηρετούν -τουλάχιστον ως προς τον οδηγό, αλλά να μας πείτε και για τον συνοδηγό-, πού βρίσκονται σήμερα. Υπηρετούν στη Φρουρά της Βουλής; Είναι αλήθεια αυτό; Έχει γίνει σχετικό δημοσίευμα, αν δεν κάνω λάθος. Υπηρετεί στη Φρουρά της Βουλής ο οδηγός; Είναι συγκάλυψη ή λογοδοσία; Είναι τιμωρία ή επιβράβευση, έναν που εμπλέκεται σε θανατηφόρο τροχαίο, να τον τιμωρήσεις με δύο μήνες στέρηση μισθού στην ουσία; Γιατί αυτό θα πει δύο μήνες σε αργία. Δύο χιλιάρικα, δηλαδή, άξιζε η ζωή του Ιάσονα Λαλαούνη, από στέρηση μισθού για δύο μήνες του αστυνομικού. Και μετά από αυτή τη δίμηνη αργία, βρίσκεται σήμερα αυτό το πρόσωπο, ο οδηγός του αυτοκινήτου που προκάλεσε τον θάνατο ενός 23χρονου παιδιού, στην Υπηρεσία της Βουλής; Πού υπηρετεί;

Η μεταχείριση ενός τροχονόμου, ενός αστυνομικού, ο οποίος απειλεί μάρτυρα, πολίτη που δηλώνει μάρτυρας -του λέει «φύγε, γιατί θα σου κάνω αυτό ή το άλλο» και αποπέμπει μάρτυρα, κατά δήλωση του μάρτυρα, μένει να εξεταστεί, υπάρχει όμως ένας πολίτης στο σημείο που λέει «είμαι αυτόπτης, είδα τι έγινε και αντί να του πει «τα στοιχεία σου» ο αστυνομικός, του λέει «θα σου κάνω, θα σου ράνω»-, η μεταχείρισή του, λοιπόν, από την Ελληνική Αστυνομία ως αθώου που δεν διέπραξε κανένα αδίκημα, είναι λογοδοσία ή συγκάλυψη;

Με ενδιαφέρει η απάντησή σας, με ενδιαφέρουν ειδικώς οι απαντήσεις σας στο θέμα αυτό που είναι σοκαριστικό. Είναι πραγματικά σοκαριστικό πώς μπορεί και για ποιους λόγους και με ποια κίνητρα και με ποια διάθεση ελέγχου και συγκάλυψης να κρατιέται ένα πρόσωπο εδώ στη Βουλή, ενώ θα έπρεπε να ελέγχεται ποινικά, να έχει απομακρυνθεί από τα θύματά του για να προστατευθούν και να έχει αποταχθεί από την Αστυνομία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υφυπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κυρία Πρόεδρε, για το θέμα του αστυνομικού που κατηγορείται για σοβαρές αξιόποινες πράξεις, θα σας απαντήσω στην αμέσως επόμενη ερώτηση και θα σας πω και λεπτομέρειες.

Από κει και πέρα, το πώς συνδέετε αυτόν τον αστυνομικό με τη συγκεκριμένη περίπτωση και τι σενάρια δημιουργείτε μπορείτε να τα ψάξετε όσο θέλετε, αλλά θα σας πω εκ των προτέρων -θα σας απαντήσω και στην επόμενη ερώτηση- ότι o αστυνομικός αυτός υπηρετούσε από το 2019 στη Βουλή. Το ξέρετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς μας το είχατε πει.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θέλετε να πείτε ότι γνωρίζαμε κάτι ή κάποιος γνώριζε για τις δραστηριότητές του στο σπίτι, τις αξιόποινες πράξεις του; Και ενώ είναι από το 2019 στη Βουλή δεν έπρεπε να κάνει υπηρεσίες; Έκανε υπηρεσίες, αλλά έκανε υπηρεσία σε ένα σημείο που δεν έβλεπε, έκριναν τα αρμόδια όργανα. Εξετάστηκαν άλλοι μάρτυρες. Έπρεπε να είναι κι αυτός;

Σε κάθε περίπτωση, όμως, αν θέλετε να διερευνήσετε το οποιοδήποτε σενάριο έχετε στο μυαλό σας σε σχέση με την εμπλοκή ή κάποιο άλλο σενάριο συνωμοσίας τέτοιο, μπορείτε να το διερευνήσετε όσο θέλετε.

Για τη συγκεκριμένη υπόθεση μιλάτε για συγκάλυψη. Μάλιστα, λέτε ότι μιλούσατε για συγκάλυψη από το 2021, από τότε που έγινε το ατύχημα. Το να μιλάτε από το 2021 για συγκάλυψη είναι λίγο πρόωρο, αλλά αυτή τη στιγμή εγώ το καταλαβαίνω.

Όμως, πριν έρθετε να καταθέσετε την ερώτηση αυτή, δεν ξέρατε ότι έχει επιβληθεί καταδικαστική ποινή από ποινικό δικαστήριο; Δεν ξέρατε ότι υπάρχει πειθαρχική διαδικασία και έχει τιμωρηθεί πειθαρχικά; Δεν δικαιούστε να μιλάτε για συγκάλυψη σήμερα. Και σε κάθε περίπτωση και μετά την απάντηση που σας έδωσα εδώ, πάλι δεν θα έπρεπε να μιλάτε για συγκάλυψη. Γιατί μιλάτε για αστυνομικούς που ερευνούν μια υπόθεση και τους κατηγορείτε και αυτούς μαζί για συγκάλυψη.

Κυρία Πρόεδρε, λοιπόν, θα σας πω το εξής, κάτι που πρέπει να το ξεκαθαρίσουμε για ακόμα μια φορά. Πάνω από όλα, για την προάσπιση του κύρους των θεσμών της Ελληνικής Αστυνομίας διερευνούμε και ζητάμε τη διερεύνηση κάθε υπόνοιας παραβατικής συμπεριφοράς από το προσωπικό της πάντοτε με την εγγύηση των διατάξεων της διοικητικής και πειθαρχικής νομοθεσίας, με γνώμονα την απόλυτη τήρηση της θεμελιώδους αρχής της νομιμότητας, από την οποία πρέπει να εκπορεύονται όλες οι πράξεις οργάνων. Αυτό είναι. Διερευνούμε ενδελεχώς με σοβαρότητα και υπευθυνότητα κάθε καταγγελία σε βάρος αστυνομικού, όπως σε βάρος κάθε πολίτη, που περιέρχεται σε γνώση της υπηρεσίας.

Όμως, κυρία Πρόεδρε -και αυτό το ξέρετε πάρα πολύ καλά- προανακριτικές, πειθαρχικές και ποινικές διαδικασίες διέπονται από τις αρχές της μυστικότητας, δεν γίνονται φύλλο και φτερό και συζήτηση. Δεν δικάζουμε εδώ στη Βουλή. Ξέρετε για την αρχή της διάκρισης των εξουσιών. Και, βέβαια, δεν επιτρέπεται η γνωστοποίηση στοιχείων και υλικού. Και ξέρετε ότι υπάρχουν και ο σεβασμός στα δικαιώματα των πολιτών, όπως προβλέπεται στη Διεθνή Σύμβαση των Δικαιωμάτων του Ανθρώπου. Και, βέβαια, υπάρχουν και τα τεκμήρια της αθωότητας.

Σας το λέω αυτό, γιατί προφανώς έχει γίνει και μια έφεση. Δεν ξέρουμε τι θα πει –εντάξει;- στο Ποινικό Δικαστήριο. Αν εσείς προδικάζετε, είναι κάθε δικαίωμά σας να το κάνετε, αλλά τους κανόνες είμαι σίγουρος ότι τους ξέρετε, κυρία Πρόεδρε. Είμαι σίγουρος.

Σε κάθε περίπτωση, θα σας πω ότι κάθε πειθαρχική διαδικασία είναι πολύ σοβαρή και γίνεται πάνω από όλα για την εμπιστοσύνη των πολιτών στην Ελληνική Αστυνομία –ό,τι στοιχεία σάς έχουν δώσει είναι από την Ελληνική Αστυνομία, είναι προφανής η απάντηση-, πάνω από όλα για τη βέλτιστη διασφάλιση του υπηρεσιακού και δημοσίου συμφέροντος, ενώ θα πρέπει να ξέρετε ότι κάθε πολίτης που καταγγέλλει την πειθαρχική διαδικασία μπορεί να πληροφορείται το αποτέλεσμα, δεν έχει, όμως, την έννοια του διαδίκου.

Τώρα, εσείς κρίνετε έτσι, κυρία Πρόεδρε, αφού έχει επιβληθεί πειθαρχική ποινή, ποινική ποινή, έχει ελεγχθεί ο αστυνόμος που έκανε την προανάκριση, έχει σταλεί όλο το υλικό. Και ξέρετε ότι για να υπάρχει πρωτόδικη απόφαση υπάρχει αποδεικτικό υλικό ικανό τουλάχιστον να διαμορφώσει μια πλήρη δικανική πεποίθηση, έστω και σε πρώτο βαθμό. Άρα, υπάρχει αρκετό αποδεικτικό υλικό και βιντεοληπτικό σας λέω τώρα θα σας φέρω για να βγει μια τέτοια απόφαση. Και εσείς μιλάτε τώρα για πράξεις τέτοιες, που λέει ότι ο δράστης οδηγός φέρεται να φυγαδεύτηκε στα ενδότερα της Βουλής; Μιλάτε για φυγάδευση; Πέπλο σιωπής και συγκάλυψης σκέπαζε τις λεπτομέρειες;

Ποιοι τα έκαναν αυτά; Οι αστυνομικοί τα έκαναν αυτά; Να τα πείτε. Πείτε ότι όλα τα ανωτέρω προκαλούν την εντύπωση ηθελημένης παρασιώπησης κρίσιμων γεγονότων και λεπτομερειών που παραπέμπουν σε προνομιακή μεταχείριση εμπλεκομένων προσώπων, πράγμα ανεπίτρεπτο.

Ανεπίτρεπτο είναι, ναι, αλλά αυτά δεν ξέρω πού τα βρήκατε. Σας λέω σήμερα ότι δεν έγιναν. Τώρα αν θεωρείτε ότι μια πειθαρχική ποινή δύο μηνών είναι λίγη, μπορείτε ως νομικός που είστε να ψάξετε τι γίνεται σε άλλες περιπτώσεις, τι ποινές επιβάλλονται. Μπορείτε να το κάνετε και μόνη σας. Ψάξτε και ελάτε να πείτε δημοσίως, με παρρησία ότι: Ξέρετε κάτι; Όποιος καταδικάζεται σε ανθρωποκτονία από αμέλεια φεύγει από το Σώμα, φεύγει από ένα επάγγελμα, χάνει τη θέση του στο δημόσιο. Οποιαδήποτε πρόταση μπορείτε να κάνετε. Να ακούσουμε τις προτάσεις σας πάνω σε αυτό.

Όμως, εδώ υπάρχει πειθαρχικό όργανο, έγινε έτσι, υπάρχει ποινική δικαιοσύνη έκρινε έτσι και εμείς στη Βουλή εδώ, όποια θέση και να έχουμε, δεν μπορούμε να δικάζουμε τους πολίτες.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό.

Πριν συνεχίσουμε, έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εξωτερικών: «Παρεμβάσεις στην οργάνωση και τη λειτουργία του Υπουργείου Εξωτερικών».

Θα ολοκληρώσουμε με την έκτη με αριθμό 316/9-12-2024 επίκαιρη ερώτηση δευτέρου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη με θέμα: «Η εγκληματική δράση του συλληφθέντος αστυνομικού της Βουλής και οι παραλείψεις των αρχών προς προστασία θυμάτων ενδοοικογενειακής βίας».

Έχετε τον λόγο, κυρία Πρόεδρε της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υφυπουργέ, παραλείψατε στην απάντησή σας στην προηγούμενη ερώτησή μου, αλλά, όπως απεδείχθη, οι δύο ερωτήσεις συνδέονται με τρόπο άρρηκτο, οπότε θα έχετε την ευκαιρία να μου απαντήσετε τώρα εάν ο καταδικασθείς αστυνομικός για ανθρωποκτονία εξ αμελείας, που λέγεται Χρήστος Κεφάλας ή Κεφαλάς του Δημοσθένη, υπηρετεί ή όχι σήμερα στη Βουλή. Σας το ρώτησα, όπως σας το ρώτησα και για τον συνοδηγό και σας ρώτησα και για τα εμπλεκόμενα πρόσωπα. Μην παραλείπετε παρακαλώ να μου το απαντήσετε, γιατί είναι ένα ζήτημα που επίσης απασχολεί.

Η θέση μου και αυτό το οποίο προκύπτει χωρίς καμμία αμφιβολία από τις ερωτήσεις τις οποίες σας έχω υποβάλλει και από άλλες ερωτήσεις που σας έχω υποβάλλει και αφορούν θανάτους πολιτών στα χέρια αστυνομικών, θανάτους πολιτών σε σωφρονιστικά καταστήματα, ανεξήγητους θανάτους, δολοφονίες παιδιών και ανήλικων παιδιών από σφαίρες αστυνομικών, είναι μια γκάμα ερωτήσεων που σας καταθέτω, ακριβώς διότι γνωρίζω και από την εμπειρία μου ως συνηγόρου θυμάτων αστυνομικής βίας ότι δυστυχώς οι επίορκοι αστυνομικοί που «λερώνουν» το Σώμα της Αστυνομίας, που παραβιάζουν τα καθήκοντά τους, δυστυχώς δεν τυγχάνουν παραδειγματικής μεταχείρισης, αλλά αντίθετα τυγχάνουν ευνοϊκής και ευμενέστατης μεταχείρισης, με αποτέλεσμα το μήνυμα που εκπέμπεται να είναι ότι είναι εντάξει η παραβίαση της νομιμότητας.

Εδώ πέρα προκύπτει ότι ένας αστυνομικός που σκότωσε παιδί, που σκότωσε νεαρό άνθρωπο είκοσι τριών ετών, τον Ιάσονα Λαλαούνη, ουσιαστικά επιβραβεύθηκε. Παραμένει στο Σώμα και πήρε μια ποινή «χάδι». Και προφανώς αυτό συνδέεται και με την υπηρεσία, στην οποία υπηρετούσε και με το πρόσωπο στο οποίο υπηρετούσε και με το γεγονός ότι πέσανε όλοι –μονοί, διπλοί- τότε ώστε να μην αποκαλυφθεί καν σε τίνος Βουλευτή την υπηρεσία υπηρετούσε.

Διότι το να περνάνε σαράντα οχτώ ώρες και αυτό να μην αποκαλύπτεται σημαίνει μια οργιώδη κινητοποίηση συγκάλυψης. Το να βγαίνει η σύγκρουση από διαρροή και όχι από επίσημη ανακοίνωση από κάποιον που μαγνητοσκόπησε την προβολή των καμερών σημαίνει μια οργιώδη διαδικασία συγκάλυψης, στην οποία πια έχουμε «συνηθίσει», αλλά δεν θα συνηθίσουμε ποτέ.

Όταν βλέπουμε τι γίνεται στα Τέμπη, πόσες διαδικασίες παρέμβασης πρωθυπουργικής, κυβερνητικής για την αλλοίωση του τόπου του εγκλήματος, για την εξαφάνιση των βίντεο, για την καταστροφή των σκληρών δίσκων, για το μοντάρισμα των συνομιλιών, παρεμβάσεις στη δικαιοσύνη, όταν τα βλέπουμε όλα αυτά, νομίζουμε ότι ή μάλλον κάποιοι, ίσως, να νομίζουν ότι είναι μια εξαιρετική περίπτωση. Όχι, είναι η διαδικασία, στην οποία κάποιοι επιδίδονται κατά επάγγελμα εδώ και πολλά χρόνια.

Η ερώτησή μου σε σχέση με τον αστυνομικό αυτόν της Βουλής έρχεται μετά από διάφορες, εντελώς ασαφείς τοποθετήσεις των αρμοδίων, από μία προσπάθεια ηθελημένου αποπροσανατολισμού με ψέματα, τα οποία ανεκλήθησαν και μετά από μία, επίσης, δεκαήμερη αναμονή.

Έχω καλέσει τον κ. Χρυσοχοΐδη από τις 6 Δεκεμβρίου και έχω καλέσει και τον κ. Μάλλιο, τον Αρχηγό της Αστυνομίας, ομοίως, από τις 6 Δεκεμβρίου και τους έχω ζητήσει να με ενημερώσουν για τη διαδρομή αυτού του αστυνομικού. Πού υπηρέτησε, ποιος τον έφερε, ποιος τον κράτησε και πώς τον κράτησε με καταγγελία έμφυλης βίας και αφαίρεσης του όπλου;

Σας ρωτώ, λοιπόν, και εσάς να απαντήσετε, συγκεκριμένα. Αυτόν τον κ. Τσώτσο, ποιος τον έφερε ; Με ποια διαδικασία; Ήταν γνωστό στην υπηρεσία ή όχι ότι είχε φάκελο βίας εναντίον πολιτών και εναντίον συναδέλφων του;

Αντίστοιχο φάκελο είχε ο Επαμεινώνδας Κορκονέας, ο οποίος έφτασε να σκοτώσει δεκαπεντάχρονο παιδί, τον Αλέξανδρο Γρηγορόπουλο και εκεί βιώνουμε τις διαδικασίες της συγκάλυψης και τους μηχανισμούς του κράτους και του παρακράτους, μέσα στο κράτος.

Ποιος τον έφερε και γιατί τον έφερε με φάκελο βίας; Ποιος τον κράτησε; Καταλαβαίνω μετά από αυτά που μας είπατε για την ημέρα του δυστυχήματος ότι υπήρχαν ισχυρότατα κίνητρα να μη φύγει από τον έλεγχο εδώ της Βουλής από τις 12-3-2021 και μετά από το δυστύχημα με θύμα τον Ιάσονα, του οποίου υπήρξε μάρτυρας, όπως μας λέτε, αλλά δεν κατέθεσε ποτέ.

Ποιες ενέργειες έχουν γίνει για τη διερεύνηση της καταγγελίας έμφυλης βίας της συζύγου του; Πότε και ενώπιον ποιας αρχής έλαβε χώρα η καταγγελία της συζύγου του αστυνομικού για αδικήματα έμφυλης και ενδοοικογενειακής βίας; Ποιες οι ενέργειες των αρχών προς διερεύνηση των καταγγελλόμενων και προστασία των μελών της οικογένειάς του;

Η σύζυγος η καταγγέλλουσα υπήρξε αστυνομικός. Είναι αστυνομικός. Αυτό σημαίνει πολύ αυξημένη ευθύνη της Αστυνομίας και του Υπουργείου σας, να προστατεύσετε και το θύμα και τη διαδικασία.

Διενεργεί το Υπουργείο σας, έστω και τώρα, έρευνα για τις συνθήκες τοποθέτησης του δράστη στη Βουλή το 2019 και για τη μη έγκαιρη απομάκρυνσή του μετά την καταγγελία για αδικήματα ενδοοικογενειακής βίας;

Παρακαλώ, θα περιμένω τις απαντήσεις σας

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υφυπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, τέσσερα από τα επτά λεπτά της ερώτησης τα αφιερώσατε στην προηγούμενη ερώτηση. Αυτό δεν προβλέπεται στη διαδικασία. Δεν θα επανέλθω. Θα πω μόνο, κατηγορηματικά, ότι ο συγκεκριμένος κατηγορούμενος στην προηγούμενη υπόθεση -δεν το βάλατε στα γραπτά ερωτήματά σας, το θέσατε τώρα- δεν υπηρέτησε ποτέ ούτε υπηρετεί στη Βουλή των Ελλήνων. Κλείνω εδώ το θέμα αυτό.

Έρχομαι στο θέμα της συγκάλυψης, που φαίνεται ότι σε κάθε υπόθεση, βλέπετε πάντοτε και μία συγκάλυψη. Αυτό διαπιστώνω εγώ αυτή τη στιγμή. Θα σας πω, όμως, το εξής, πρέπει να ανατρέξετε κάποια στιγμή να δείτε πόσοι αστυνομικοί έχουν καταδικαστεί σε πειθαρχικές, ποινικές διαδικασίες.

Από εκεί και πέρα, ο καθένας μπορεί να κρίνει και έχει την άποψή του, ακόμα και όταν υπάρχουν καταδικαστικές ποινικές αποφάσεις, ακόμα και καταδικαστικές πειθαρχικές αποφάσεις, να βλέπει συγκάλυψη. Είναι δικαίωμα του καθενός. Δεν μπορώ να σας κρίνω εγώ γι’ αυτό.

Θέλω να σας πω, όμως, κάτι για ακόμα μία φορά ότι το Υπουργείο Προστασίας του Πολίτη επιδιώκει τη μέχρι τέλους διαλεύκανση όλων των αιτιάσεων των καταγγελλόμενων σε βάρος αστυνομικών για παράνομες, αντικανονικές συμπεριφορές, πράξεις, παραλείψεις και όποτε λαμβάνει γνώση από διάφορες αναφορές, καταγγελίες, αλληλογραφίες τέτοιων περιστατικών γίνεται αυτό το οποίο προβλέπεται στον νόμο.

Και έρχομαι αμέσως να σας απαντήσω τι έγινε στη συγκεκριμένη υπόθεση. Στις 23-2-2024 η σύζυγος του αστυνομικού αυτού πήγε στο Α.Τ. Καλλιθέας και υπέβαλε μήνυση με αποτέλεσμα να σχηματιστεί ποινική δικογραφία για ενδοοικογενειακή σωματική βλάβη, ενδοοικογενειακή προσβολή της γενετήσιας αξιοπρέπειας και σωματική βλάβη αδύναμων ατόμων, εξύβριση και φθορά ξένης ιδιοκτησίας, πράξεις που έλαβαν χώρα σύμφωνα με τη μήνυση τα τελευταία δεκατέσσερα έτη έως και 13-1-2024 σε βάρος της ίδιας και των ανήλικων τέκνων τους.

Στις 2-3-2024, όμως, η σύζυγος του αστυνομικού πήγε στο Α.Τ. Καλλιθέας και δήλωσε ότι δεν επιθυμεί πλέον την ποινική δίωξη. Παρ’ όλα αυτά με εισαγγελική παραγγελία -έτσι γίνονται- διερευνήθηκε το περιστατικό. Διατάχθηκε η διενέργεια προκαταρκτικής εξέτασης από το Α.Τ. Καλλιθέας, η οποία με την ολοκλήρωσή της υποβλήθηκε στην αρμόδια εισαγγελική αρχή, εισαγγελία, δικαιοσύνη. Με νεότερη εισαγγελική παραγγελία διατάχθηκε η διενέργεια συμπληρωματικής κατεπείγουσας προκαταρκτικής εξέτασης από το Α.Τ. Καλλιθέας η οποία εκκρεμεί.

Και σας λέω ότι για τον σκοπό να διερευνηθεί πλήρως από την υπηρεσία ασφάλειας της Βουλής των Ελλήνων σε βάρος του αστυνομικού -τρίτη ενέργεια διερεύνησης- διενεργείται προκαταρκτική διοικητική εξέταση. Από την υποβολή της μήνυσης αμέσως του αφαιρέθηκε ο υπηρεσιακός ατομικός οπλισμός.

Άρα, αμέσως-αμέσως σας έχω πει τέσσερις ενέργειες.

Στις 18-11-2024 η σύζυγος μετέβη στο Α.Τ. Καλλιθέας και υπέβαλε μήνυση για ενδοοικογενειακή απειλή κατ’ εξακολούθηση σε βάρος αστυνομικού, ο οποίος συνελήφθη στο πλαίσιο του αυτοφώρου, οδηγήθηκε στην αρμόδια εισαγγελία και καταδικάστηκε σε ποινή φυλάκισης ενός έτους με αναστολή στον πρώτο βαθμό. Και άλλη ενέργεια, σύλληψη, καταδίκη, αυτόφωρο.

Στις 22-11-2024 μετά από καταγγελία της συζύγου πάλι βρίσκεται σε εξέλιξη η προανακριτική διαδικασία για διερεύνηση αδικημάτων κατά της γενετήσιας ελευθερίας, που φέρεται να διέπραξε ο αστυνομικός σε βάρος μελών της οικογένειάς του. Κρατείται προσωρινά, έχει τεθεί σε υποχρεωτική διαθεσιμότητα. Και άλλη ενέργεια και έρευνα και διαθεσιμότητα.

Ξέρετε πώς έχει γίνει αυτό, κυρία Πρόεδρε; Έχει γίνει με το νέο Πειθαρχικό Δίκαιο, που έφερε η ηγεσία του Υπουργείου Προστασίας του Πολίτη στις 6-11-2024 με το π.δ.61/2024 -μπορείτε να το βρείτε- και παράλληλα εξελίσσεται και η σχετική διαδικασία ΕΔΕ. Αξίζει τον κόπο να δείτε αυτόν τον νόμο. Δεν το σκέφτηκε κάποια άλλη κυβέρνηση ξέρετε ούτε και αυτή που για λίγο χρονικό διάστημα ήσασταν και εσείς.

Θέλω, όμως, να σας πω και κάτι ακόμα για να ολοκληρώσω. Σε σχέση με το δεύτερο ερώτημά σας θα σας πω, λοιπόν, ότι ο αστυνομικός αυτός μετατέθηκε στην Υπηρεσία Ασφάλειας της Βουλής των Ελλήνων επί κυβερνήσεως ΣΥΡΙΖΑ στις 23-3-2019, έπειτα από πρόταση της υπηρεσίας ασφάλειας της Βουλής των Ελλήνων.

Αν σε όλες αυτές τις ενέργειες που σας απαρίθμησα βλέπετε κάπου μια συγκάλυψη, έχετε κάθε δικαίωμα το βλέπετε, ο καθένας έχει τις απόψεις του και δικαιούται να τις απόψεις. Ένας πολίτης, όμως, που διαβάζει και καταλαβαίνει ότι έχουν γίνει όλα αυτά, συγκάλυψη δεν βλέπει.

Παρ’ όλα αυτά θα σας πω τίποτα δεν τελειώνει εδώ. Όλα συνεχίζουν να διερευνώνται και κάθε πράξη θα οδηγηθεί και στη δικαιοσύνη και στις πειθαρχικές διαδικασίες. Να είστε βέβαιοι γι’ αυτό. Τέτοιες συμπεριφορές όταν αποδειχθούν και κριθούν από τα αρμόδια όργανα δεν επιδέχονται καμμία ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό.

Έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επομένως, κύριε Υφυπουργέ, αυτό το οποίο ειπώθηκε τόσες φορές στα μέσα ενημέρωσης, ότι δηλαδή υπήρχε μια καταγγελία της συζύγου, η οποία ήταν μόνο για έμφυλη βία και για τίποτε άλλο, δεν ισχύει. Διότι μόλις τώρα μας είπατε ότι 23 Φεβρουαρίου του 2024 η σύζυγος μετέβη στο Αστυνομικό Τμήμα Καλλιθέας. Αυτό δεν μας είπατε; Και έκανε μήνυση για αδικήματα, συμπεριλαμβανομένων αδικημάτων σε βάρος της γενετήσιας αξιοπρέπειας, τα οποία λάμβαναν χώρα τα τελευταία δεκατέσσερα έτη.

Πριν από λίγο ο Πρόεδρος της Βουλής –ήμουν με τον κ. Καζαμία- μας είπε ότι δεν την πήραν στα σοβαρά την πρώτη καταγγελία, γιατί την έκανε ενώ ήταν σε ψυχιατρείο η γυναίκα. Εσείς τώρα μας λέτε κάτι άλλο.

Και εγώ εξακολουθώ να επισημαίνω ότι το να υπάρχει τέτοιου είδους καταγγελία σε βάρος αστυνομικού υπηρετούντος στη Βουλή, τόσο σοβαρή καταγγελία, κατά την άποψή μου και τη θέση μου, την οποία εκφράζω με όλους τους τρόπους και με τριάντα τρεις ερωτήσεις που έχω κάνει στον Πρωθυπουργό και δεν έρχεται να τις απαντήσει και με άλλες ερωτήσεις και σε εσάς και στον Υπουργό Δικαιοσύνης, ακόμη και αν ήταν περιορισμένος σε έμφυλη ενδοοικογενειακή βία, χωρίς προσβολή γενετήσιας αξιοπρέπειας, ακόμη κι αν ήταν αυτό που έλεγε δηλαδή ο κ. Τασούλας, ότι δεν καταλάβαμε ότι περιείχε αυτά, πάλι είναι αδικαιολόγητο να παραμένει αυτό το πρόσωπο εδώ και να μην ελέγχεται.

Επιπλέον, μας είπατε ότι έγινε αυτή η καταγγελία 23 Φλεβάρη του 2024. Προκύπτει ότι απεσύρθη κάποια στιγμή τον Μάρτιο του 2024, όπου δήλωσε η γυναίκα ότι δεν επιθυμεί. Εγώ όταν είπα στην Διάσκεψη των Προέδρων στον κ. Τασούλα ότι προφανώς της ασκήθηκαν πιέσεις για να αποσύρει, όπως γίνεται πάντα στα θύματα έμφυλης βίας, ο κ. Τασούλας μου απάντησε -και είναι στα Πρακτικά- ότι «σας πληροφορούμε ότι της ασκήθηκαν πιέσεις για να μην αποσύρει».

Φυσικά και το να αποσύρει και το να μην αποσύρει, δεν επηρεάζει την πορεία μιας ποινικής διαδικασίας κανονικά, όταν μιλάμε για αδικήματα έμφυλης βίας. Όμως, φαίνεται εδώ ότι επηρέασε. Και φαίνεται ότι ενώ υπήρχε καταγγελία για όλα τα ζητήματα και μάλιστα για διάπραξη επί δεκατέσσερα χρόνια, ο αστυνομικός αυτός παρέμενε στην Υπηρεσία της Βουλής από τον Φλεβάρη μέχρι τον Νοέμβρη που σημαίνει ότι υπάρχει τεράστια ευθύνη στο Υπουργείο σας και στην αστυνομική υπηρεσία, διότι δεν έκανε τα δέοντα για τον άμεσο έλεγχο του αστυνομικού και απ’ ό,τι καταλαβαίνω δεν έγινε καμμία ΕΔΕ για αυτή την πρώτη καταγγελία. Περίμεναν να αποσυρθεί. Δεύτερον, για την επαναθυματοποίηση των θυμάτων, διότι προφανώς παραμένοντας ως άτρωτος και ανέγγιχτος όλους αυτούς τους μήνες, προφανέστατα το μήνυμα στα θύματα ήταν, δεν σας σώζει τίποτε. Δεν σας σώζει τίποτε! Αυτό είναι το μήνυμα.

Φωτογραφίες με πολιτικά πρόσωπα κυκλοφορούν στο διαδίκτυο, του δικού σας κόμματος πολιτικά πρόσωπα. Και είστε οι πρώτοι που πρέπει να έχετε το κίνητρο να διαλευκανθεί η υπόθεση αμέσως. Όσοι δεν ενέχεστε, να μη συνδέεστε και αυτοί που ενέχονται με την συγκάλυψη ενός ειδεχθέστατου αδικήματος κατ’ εξακολούθηση και κατά συρροή, πολλών κακουργημάτων μάλιστα, να τιμωρηθούν.

Μου κάνει αλγεινή εντύπωση όλη αυτή η διαχείριση της πληροφόρησης. Όλα τα μέσα ενημέρωσης σας έχουν ακούσει να λέτε -όχι εσάς, τον κ. Τασούλα- ότι η πρώτη καταγγελία δεν ήταν για προσβολή γενετήσιας αξιοπρέπειας, ήταν για άλλο πράγμα. Δεν μπορούσαμε να φανταστούμε. Μα, τώρα μας λέτε ότι όχι απλώς ήταν, αλλά περιέγραφε αδικήματα που διαπράττονταν επί δεκατέσσερα χρόνια. Επί δεκατέσσερα χρόνια! Και παρέμεινε άλλους εννέα μήνες για να διαπράξει επί δεκαπέντε χρόνια.

Θεωρείτε ότι είναι όλα καλώς καμωμένα από πλευράς του Υπουργείου; Θεωρείτε ότι η αστυνομική υπηρεσία, η οποία παρέλαβε αυτή την καταγγελία, η Υπηρεσία της Βουλής, στην οποία διαβιβάστηκε η καταγγελία -και θέλω να μας πείτε και πότε διαβιβάστηκε, πότε διαβιβάστηκαν αυτές οι καταγγελίες- η διοίκηση του Υπουργείου της ΓΑΔΑ, το Αρχηγείο έκαναν τη δουλειά τους;

Διότι αν μία γυναίκα πηγαίνει στο Αστυνομικό Τμήμα Αγίων Αναργύρων και λέει: «θα με σκοτώσουν» και τελικώς την σκοτώνουν μπροστά στο τμήμα, αφού την έχουν διώξει από το τμήμα και λέει: «ένα περιπολικό» και της λένε: «το περιπολικό δεν είναι ταξί» και μια άλλη γυναίκα πηγαίνει στο Αστυνομικό Τμήμα Καλλιθέας και καταγγέλλει επί δεκατέσσερα έτη κακοποίηση και οδηγείται να αποσύρει την καταγγελία –και είναι και αστυνομικός μάλιστα η γυναίκα αυτή- και επί εννέα μήνες ο καταγγελλόμενος παραμένει, το μήνυμα είναι: «δεν σας σώζει τίποτα». Δεν σας σώζει τίποτα! Δεχθείτε την κακοποίηση, δεχθείτε την ασέλγεια, δεχθείτε τους βιασμούς και προσευχηθείτε για τη ζωή σας.

Εγώ δεν το επιτρέπω αυτό, δεν υπάρχει καμμία περίπτωση. Από τη στιγμή που αποκαλύφθηκε αυτό το θέμα και συνδέεται η Βουλή με αυτό το θέμα, δεν υπάρχει περίπτωση να μη σηκώσω κάθε πέτρα και κάθε πλακάκι και κάθε τσιμέντο και κάθε μπαζωμένο πεδίο, μέχρι να αποκαλυφθεί όλη η αλήθεια και όσοι ενέχονται στην προστασία αυτού του προσώπου να λογοδοτήσουν.

Περιμένω τις απαντήσεις σας, κύριε Υφυπουργέ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υφυπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, εγώ σας ανέφερα με απόλυτη ακρίβεια και λεπτομέρεια όλα τα πραγματικά περιστατικά, την χρονική σειρά των καταγγελιών. Δεν μπορώ να σχολιάσω δηλώσεις οποιοδήποτε αξίωμα και να έχει. Αυτά είναι τα πραγματικά περιστατικά ως έχουν και ο καθένας και αυτοί που μας ακούσουν βγάζουν συμπεράσματα.

Εσείς κρίνετε, όλες αυτές οι ενέργειες, επτά τον αριθμό που έγιναν από τη μέρα που έγινε η πρώτη καταγγελία, αποτελούν ή δημιουργούν έστω και υπόνοια συγκάλυψης; Επαναλαμβάνω δεν τελείωσε τίποτα, όλα συνεχίζουν να ερευνώνται. Έχουν γίνει τα πάντα, συνελήφθη, πήγε, πειθαρχικές διαδικασίες.

Αλλά ξέρετε κάτι; Ο νομικός μας πολιτισμός επιβάλλει ότι από τη μέρα που γίνεται μια καταγγελία, ακολουθεί μια έρευνα. Όταν γίνεται μία καταγγελία σε βάρος ενός αστυνομικού, ενός πολίτη, ενός Βουλευτή γίνεται μία διαδικασία, δεν χάνει τη θέση του αυτόματα. Για τους Βουλευτές για παράδειγμα, ακολουθείται μία διαδικασία άρσης ασυλίας. Δεν χάνει τη θέση του κατευθείαν. Πρέπει να διερευνήσουμε την κάθε καταγγελία.

Θέλετε να επιβάλουμε κατευθείαν κυρώσεις; Κάντε ένα σχέδιο νόμου, να πείτε ότι πρέπει να αλλάξει η νομοθεσία και όταν γίνεται μια καταγγελία κατευθείαν να γίνονται αυτά. Εδώ του κάναμε πειθαρχική, του κάναμε ποινικό, του αφαίρεσαν τον εξοπλισμό. Μπορούσε να γίνει κάτι παραπάνω σύμφωνα με σας. Κάντε τις προτάσεις σας εδώ και να πείτε ότι από εδώ και πέρα όταν γίνεται μήνυση κατά αστυνομικών, Βουλευτών οτιδήποτε θα γίνεται αυτό. Πρόταση νόμου να την δούμε και να την εξετάσουμε.

Εγώ θα σας πω πάλι, κάτι το οποίο σας το λέω και όχι μόνο. Δεν είναι λόγια είναι πράξεις που κάνουμε. Εγώ σας μίλησα με πράξεις. Λόγια περί συγκάλυψης, είναι ωραία να τα λέμε. Πράξεις!

Εγώ σας λέω, λοιπόν, ότι σε ζητήματα προστασίας δικαιωμάτων των πολιτών και συμπεριφοράς αστυνομικών προς τους πολίτες, δεν υπάρχει καμμία ανοχή. Για εμάς είναι πρώτιστης σημασίας, όπως είναι πρώτιστης σημασίας ο απόλυτος σεβασμός και η αναγκαιότητα της προσωπικότητας των πολιτών και των ατομικών τους ελευθεριών, χωρίς καμμία απολύτως διάκριση.

Το προσωπικό της Ελληνικής Αστυνομίας έχει αυξημένο καθήκον υπακοής και νομιμοφροσύνης, το οποίο επεκτείνεται εντός και εκτός της υπηρεσίας.

Επιβάλλεται πάνω από όλα να τηρεί χρηστή συμπεριφορά και να τηρεί τους κανόνες πρώτα από όλα ο αστυνομικός. Η παράβαση του υπηρεσιακού καθήκοντος του αστυνομικού και όλα τα καταγγελλόμενα πάντοτε διερευνώνται από αυτό που προβλέπει ο νόμος, δηλαδή ποινική πειθαρχική διαδικασία, ό,τι προβλέπονται, πάντοτε υπό την εγγύηση των διατάξεων της διοικητικής και πειθαρχικής διαδικασίας. Αυτά, λοιπόν, διερευνώνται και εσωτερικά και ποινικά. Επιβάλλεται η προσήκουσα ποινή πάντοτε, η οποία βέβαια γίνεται παράλληλα με την ποινική διαδικασία. Όλα αυτά έχουν γίνει.

Να υπενθυμίσω κάτι που το ξέρετε και το είπα και πριν; Οι διαδικασίες όλες αυτές υπόκεινται στην αρχή της μυστικότητας. Υπάρχουν δικαιώματα. Ακόμα και αυτός που κατηγορείται για ειδεχθείς πράξεις εκείνη την ώρα μπορεί να προβάλει κάποια δικαιώματα και να καθυστερήσει τη διαδικασία. Κάντε οποιαδήποτε πρόταση θέλετε να αλλάξουμε και αυτά. Να τα καταργήσουμε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν υπάρχει υποχρέωση δημοσίευσης φωτογραφίας…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, μη διακόπτετε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Υπάρχουν σε κάθε περίπτωση κανόνες. Ο νομικός μας πολιτισμός το λέει αυτό.

Εμείς σας λέμε, και κλείνω, δεν υιοθετούμε καμμία άποψη. Αναμένουμε τις αποφάσεις των οργάνων της ποινικής και πειθαρχικής διαδικασίας. Δεν σταματάμε τη διερεύνηση οποιασδήποτε επίμεμπτης πράξης. Ψάξτε το και εσείς, θα το ψάξουν και τα αρμόδια όργανα. Σε αυτά έχουμε εμπιστοσύνη. Τελικός στόχος πάντοτε είναι η προστασία των θεσμών, η ενίσχυση της εμπιστοσύνης των πολιτών, η ενίσχυση του αισθήματος ασφάλειας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 18.30΄ λύεται η συνεδρίαση για αύριο, Τρίτη 17 Δεκεμβρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

Σας ευχαριστώ.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**